
АНЫҚТАМАЛАР

Диссертациялық жұмыста төмендегідей анықтамаларға сәйкес терминдер қолданылды:
Фольклор (ағыл. Folk – халық, lore – даналық) – халықтың ауызша таралған шығармашылығы негізіндегі синкретті, көпфункциялы руханият. Фольклордың үш сипаты бар: а) фольклор – ежелгі дүниетаным және көне мәдениет әрі мұра; ә) фольклор – тұрмыстың бір бөлшегі; б) фольклор – сөз өнері.
[bookmark: _Hlk204443008]Миф (грек. Mythos – аңыз, logos – ілім) – дүниенің, жаратылыстың әртүрлі құбылыстары мен нысандарының пайда болуы, аспан мен жердің жаратылуын, адамзаттың алғаш қалай пайда болғанын және аңдар мен құстардың шығу тегі мен мінез-құлқын, ерекшеліктерін түсіндіріп баяндайтын прозалық шығармалар және адамзаттың жаратылысынан бастап жалпы өмірлік жолын қамтитын ажырамас құрамдас бөлігі. 
Мифология – адамдардың жаратылыс туралы түсінігіне негізделген мифтердің жиынтығы; мифтердің шығуын, мазмұнын, таралуын зерттейтін ғылым. 
[bookmark: _Hlk204446532]Мифологема – фольклорлық шығармалардағы жиі кездесетін тұрақты сюжет, бейне, мотив немесе тұтас бір идея, яғни әртүрлі фольклорлық шығармаларда қайталанып отыратын негізгі мағыналық бірлік. 
Мифема - мифтің ең кіші мағыналық бөлшегі, яғни мифті құрайтын құрылымдық элемент
[bookmark: _Hlk204451032]Мифоним – мифология әлемінде кездесетін кейіпкерлердің, жерлердің, заттардың, өсімдіктердің, жануарлардың аты.
Мифонимия – мифологиялық атаулар мен есімдердің (мифонимдердің) тілдік қолданысын, олардың туындауын, мағынасын, қызметін және халық ауыз әдебиетінде қолданылу ерекшеліктерін зерттейтін бағыт.
Мифологиялық лексика - халықтың мифологиялық дүниетанымына, аңыз-әпсаналарына, сенім-нанымдарына байланысты қалыптасқан, мифологиялық мазмұн мен ұғымды білдіретін сөздер мен атаулар жиынтығы. Мифологиялық лексика – халықтың көне мәдениетін, жалпы этностың рухани болмысын, әлем туралы көзқарасын бейнелейтін маңызды тілдік қабат.
[bookmark: _Hlk217686389]Антропоморфизм (грек. anthropos – адам, morphe – форма, пішін) – адамзаттық, халықтық дүниетанымдағы жаратылыс иелерін (құдайды, періштелерді, мал-жан иелерін) табиғаттағы нәрселерді (ғарыштық, географиялық нысандарды, жан-жануарларды, өсімдіктерді, т.б.) адамға ұқсату құбылысы, өнердегі көркемдік әдісі. 
Синкретизм (грек. synkretismos – бірігі) – фольклорлық шығармадағы әртүрлі мәдени-семиотикалық кодтардың бастапқы бірігуі.
Хикая – ел өмірде бар деп сенген неше түрлі жезтырнақ, үббе, албасты, шайтан, пері сияқты нәрселер туралы діни нанымға негізделген әңгімелер.
Хикаят – кейде ойдан шығарылған немесе діни кітаптардан алынған сюжеттерді көркем түрде баяндайтын әңгіме.
Аңыз – бір мекеннің, жергілікті жердің я болмаса бір елдің, тайпаның, рудың ауызекі шежіресі, бір аймақта болған оқиғаның әңгімесі.
Аңыздық проза – ертегілік емес жанрларды қамтитын фольклорлық проза саласы.
Әпсана – кейде ертеде болған немесе ойдан шығарылған бір оқиғаны көркемдей баяндайтын шығарма.
Демонология (грек. daimon – демон, құбыжық, logos – ілім) – зұлымдық жасайтын жын-шайтан, басқа да күштер туралы мифологиялық таным мен сенімнің жиынтық кешені.
Таным – шындықты адам санасында бейнелеу және оны игеру процесі. Бұл – адамзаттың ақыл-ой, сезімдік түйсік және тәжірибе арқылы қоршаған ортаны, құбылыстарды, заңдылықтарды түсіну және түсіндіру әрекеті.
Дифференция (лат. differentia – айырмашылық, ерекшелік) – тіл жүйесіндегі бірліктердің айырмашылығын көрсететін және оларды ажыратып тұратын белгі немесе қасиет.
Зооморфизм (грек. zoon – жануар, morphe – форма) – құдайлар мен рух иелерінің жануарлар бейнесіндегі сипаты.
Кейіпкер – көркем әдебиетте бейнеленетін оқиғаға қатысушы образы.
Классификация (лат. classis – санат, класс, facio – жасау) – нысандардың ұқсастық белгілеріне қарай элементтерге, яғни топтарға, кластарға, позицияларға, түрлерге бөлінуі.
Этиологизм (грек. aitia – себеп, logos – ілім) – пайда болған заттың, құбылыстың немесе іс-әрекеттің себебін түсіндіру.





















БЕЛГІЛЕУЛЕР МЕН ҚЫСҚАРТУЛАР

	ҚР
	– Қазақстан Республикасы

	ҚӘТС
	– Қазақ әдеби тілінің сөздігі

	ҚДМЭС
	– Қазақ дәстүрлі мәдениетінің энциклопедиялық сөздігі

	ҚЭКҰМАДЖ
	– Қазақтың этнографиялық категориялар мен ұғымдар атауларының  дәстүрлі жүйесі

	БС
	– Бабалар сөзі

	ЖОО
	– Жоғарғы оқу орны

	т.с.с
	– тағы сол сияқты

	т.б.
	– тағы басқа

	б.
	– бет

	ж.
	[bookmark: _Hlk206109126]– жыл

	лат.
	– латын тілі

	қаз.
	– қазақ тілі































КІРІСПЕ

Зерттеу жұмысының жалпы сипаттамасы. Халықтың дүниетанымы мен өмірлік философиясына үңілу арқылы тіл мәселелеріне зер салу бүгінгі таңда өзекті. Фольклорлық проза – ұлттық-танымдық мұра ретінде ғасырдан ғасырға беріліп, кешегі мен бүгінгіні байланыстырушы алтын көпір іспеттес. Халық фольклоры мен ұлт тілі бір-біріне етене жақын әрі өзара байланысты ұлттық құндылықтар. Ұрпаққа ұлттық құндылықтарды жеткізетін халықтық білім – фольклор болса, фольклорды кейінгі ұрпаққа жеткізуші құрал – тіл болмақ. Демек, фольклор мен тілдің тоғысқан тұсында ұлт философиясы, халықтың мифологиялық танымы қалыптасады.
Фольклорлық шығармалар ұрпақтан ұрпаққа поэзия тілімен және қара сөзбен жеткен, фольклордың қара сөзбен жеткен үлгісін проза деп атаймыз. Фольклорлық шығармалардың өзін зерттеу екі бағытта өрбиді: бірі – әдеби тұрғыда зерттеу, екіншісі – тілдік зерттеу. Фольклорлық прозаны әдебиеттану тұрғысынан зерттеу қаншалықты маңызды болса, оны (фольклорлық прозаны) лингвистикалық тұрғыда зерттеу де соншалықты құнды.
Бұл жұмыста қазақ фольклорлық прозасындағы мифологиялық лексика жайында зерттеулер қамтылды. Фольклорлық проза аясындағы тілдік бірліктер мен ұғымдар, яғни мифологиялық лексика халықтың мифологиялық танымын айқындайтын және нақтылайтын кешенді жүйе. Себебі халықтың мифологиялық танымы мен фольклорлық проза тілі арасындағы байланыстың негізінде мифологиялық лексика мәселесі өрбіп шығады.
Фольклорлық шығармалардағы мифологиялық лексиканы көрсету үшін фольклорлық прозадағы мифологиялық лексиканың ерекше белгілерін анықтап алған жөн. Сол себепті тақырыбымызды жүйелі қарастыру үшін зерттеу бағытын  белгілеп алдық. Қазақ фольклорлық прозасындағы мифологиялық лексиканы зерттеуде мифологиялық кейіпкерлер, олардың (мифологиялық кейіпкерлердің) атрибуттары мен өзіне тән әрі өзара ортақ ерекшеліктері, оқиға желісі мен халық танымы, мифологияның аясына енетін ұғымдар жүйесі негізге алынды. Мифологиялық лексиканың сипатын анықтауда осы фольклорлық проза тіліндегі мифологиялық ұғымдар нәтижеге қол жеткізуге септігін тигізді.
[bookmark: _Hlk209980143]Зерттеу жұмысының өзектілігі. Фольклорлық проза мен мифологиялық лексика – халықтың танымымен тығыз байланысты ұғымдар. Қазақ фольклорлық прозасының тілін зерттеген сайын ұлттың дүниетанымын түйсіну тереңдей түседі. Елімізде фольклорлық шығармалар, әсіресе эпостық шығармалар тілін зерттеуде көптеген еңбектер жарық көрді. Осы тұста адамзаттың танымы, халықтың дүниені қабылдау ерекшелігі, тұрмыс-тіршілігі, мәдениеті, салт-дәстүрі, өнері көрініс табатын халықтық білімнің шоғыры – фольклорлық прозаны лингвистикалық тұрғыда зерттеудің аса қажеттілігі туындайды. 
Бүгінге дейін фольклорлық шығармалардың ішінде эпос тілін зерттеу кеңірек қарастырылса, бұл зерттеу жұмысында фольклорлық прозалық шығармалар тілінің лингвистикалық сипаты анықталды. Фольклорлық прозалық шығармалар тілін зерттеу оның танымдық, мифологиялық, лингвистикалық сипаттарын кешенді түрде бірлікте қарастыруға мүмкіндік береді. Фольклорлық прозалық шығармаларға лингвистикалық талдау жасау – ол ұлттық құндылықты насихаттауға бағытталған зерттеу. Осы айтылған мәселелер тақырыптың өзектілігін танытады.
Зерттеу пәні. Лингвофольклористика, мифолингвистика.
[bookmark: _Hlk217558821]Зерттеудің мақсаты фольклорлық прозадағы мифологиялық лексикаға лингвофольклористикалық талдау жасау, мифологиялық лексиканың мағыналық топтарын, ерекшеліктерін анықтау. Осы мақсатқа сай мынадай міндеттер қойылды:
[bookmark: _Hlk211943591][bookmark: _Hlk203374231]– фольклорлық проза туындыларының жанрлық дифференциясын анықтай отырып, мифологиялық танымның ерекшелігін саралау;
– фольклорлық прозалық шығармалар тілінде кездесетін мифологиялық лексиканы топтау, мифологиялық лексиканың классификациясындағы негізгі принциптерді анықтау, оларға лингвофольклористикалық талдау жасау;
– фольклорлық зерттеулерде кездесетін мифологема, мифема, мифоним, мифонимия, мифологиялық лексика ұғымдарының мағыналық аражігін нақтылау;
– фольклорлық прозадағы мифологиялық кейіпкерлерге тән дифференциалды ерекшеліктерді анықтау; 
– фольклорлық прозадағы мифологиялық бейнелердің синкреттілігін, функционалды қызметін анықтау.
Зерттеудің ғылыми болжамы. Егер фольклорлық прозалық шығармалар тілі лингвистикалық тұрғыда зерттеліп, ондағы мифологиялық лексиканың тақырыптық-мазмұндық топтары мен функционалды-дифференциалды аспектілері анықталса, онда лингвофольклортану бағытындағы зерттеулерде терең теориялық негіз қалыптасуға мүмкіндік туады, фольклорлық прозалық шығармалар мәтіндерін лингвистикалық тұрғыда зерттеу арқылы халық дүниетанымының ұлттық ерекшелігін айқындауға болады және жалпы лингвофольклортану саласында ғылыми-зерттеу жұмыстарының ғылыми ізденіс аясы кеңейеді. Өйткені фольклорлық прозалық шығармалардың аясында анықталған мифологиялық лексикаға қатысты ғылыми тұжырымдардың нақтылануы келешекте лингвофольклористика ғылымының, әсіресе, мифолингвистиканың зерттеу үдерісіне үлкен септігін тигізетіні анық.
[bookmark: _Hlk204439609]Зерттеудің жетекші идеясы. Фольклорлық прозалық шығармалардағы мифологиялық лексиканы зерттеу лингвофольклористикадағы мифологиялық лексиканың орны мен ғылыми-зерттеудегі рөлін анықтайды. Сонымен қатар лингвофольклорист ғалымдардың зерттеу жұмыстарымен тереңірек айналысуына жол ашады. Фольклорлық шығармалар тілін зерттеушілерге мифологиялық лексиканың тақырыптық-мазмұндық және функционалды-дифференциалды аспектілерінің нақтылануы лингвофольклортанудағы елеулі ғылыми тұжырымдарын түзуге септігін тигізеді. 
Зерттеу әдістері. Зерттеу барысында теориялық материалдарды өңдеуде талдау, сипаттау, салыстыру, сұрыптау, жинақтау, қорытындылау әдістері; фольклорлық прозалық шығармалардағы мифологиялық лексиканың ерекшелігін көрсететін бірліктерді, мифологиялық ғылыми ұғымдарды, терминдерді талдау барысында мазмұндық талдау, сандық-сапалық талдау әдістері қолданылды.  
Зерттеу жұмысының теориялық негізі. Фольклорлық прозалық шығармалардағы мифологиялық лексиканың теориялық негіздері ретінде Ш. Уәлиханов, А. Байтұрсынов, М. Әуезов, С. Сейфуллин, С. Мұқанов, Б. Кенжебаев, Ә. Марғұлан, Ә. Қоңыратбаев, Е. Ысмайылов, М. Ғабдуллин, М. Ғұмарова, Ә. Болғанбаев, Е.Қ. Жұбанов, Т. Қоңыров, Ж. Мусин, Б. Хасанов, Қ. Жұмалиев, С. Қасқабасов, Ә. Ахметов, Ш. Ыбыраев, Ж. Жақыпов, Б. Қорғанбаев, Ж. Аймұхамбет, С. Қондыбай, Г. Кусимова, З. Керімбаева, Л. Еспекова, Г. Сыздықова, А. Тұрышев, Г. Сағынадин, С. Итеғұлова, А. Тойшанұлы, Қ. Ғабитханұлы, Б. Тілеубердиев, Р. Үскенбаева, А. Пангереев сынды отандық ғалымдарының еңбектері алынды.
Диссертациялық зерттеудің дереккөзі. Фольклорлық прозалық шығармалар мәтіндерін талдауға «Бабалар сөзі» сериясының 74, 78, 80-89 томдары, «Қазақ халық әдебиеті: Ертегілер». 1-том, О. Жанайдаров. «Ежелгі Қазақстан аңыздары: Қазақстан балалар энциклопедиясы» және «Ежелгі Қазақстан мифтері: Қазақстан балалар энциклопедиясы», 100 Аңыз альбом-кітабы, «Қазақтың мифтік әңгімелері» сынды еңбектер дереккөз ретінде зерделенді.
Зерттеу жұмысының негізгі кезеңдері.
Диссертациялық зерттеу үш кезең арқылы жүзеге асырылды.
Бірінші кезеңде зерттеу тақырыбының ғылыми негізін жоспарлау, зерттеу болжамын қалыптастыру, зерттеу бағытын анықтау, ғылыми идеясын нақтылау, теориялық негіздемесін айқындау, зерттеу жұмысының мақсаты мен міндеттерін анықтау қолға алынды. Отандық және шетелдік ғалымдардың зерттеу тақырыбына сәйкес еңбектерімен танысып, оларды жинақтау, топтау, жүйелеу жүзеге асырылды. Жинақталған материал негізінде фольклорлық прозалық шығармалар тіліндегі мифологиялық лексиканың негізгі белгілері анықталды.
Екінші кезеңде зерттеу жұмысына негіз болатын тұжырымдар мен идеялар анықталды, мифологиялық лексиканы зерттеудің нысаны мен зерттеу әдістері белгіленді, фольклорлық прозалық шығармалардағы мифологиялық лексиканы зерттеудің басты бағыты анықталды. Фольклорлық прозадағы мифологиялық лексиканы тілдік тұрғыда зерттеудің жолдары қарастырылды. Осы кезеңде Қазан федералды университетінде өткен ғылыми тағылымдама аясында «Совершенствование методики обучения языкам площадка обмена прогрессивной практикой» атты VІ халықаралық ғылыми-әдістемелік онлайн-семинардың жинағында «Фольклорная проза и мифологическая лексика» тақырыбында және «Ахмет Байтұрсынұлы оқулары» аясында «Рухани жаңғыру және Алаш мұраты» атты халықаралық ғылыми конференция материалдары жинағында «Қазақ фольклорлық прозасындағы мифтік лексика» тақырыбында жарияланды. 
Үшінші кезеңде фольклорлық прозалық шығармалар бойынша зерттеу нәтижелері жинақталды, жүйеленді, қорытындыланды. Зерттеу тақырыбына қатысты мақалалар жарияланды. «Мифологиялық демонимдер» тақырыбында «Тілтанудағы тұлғалар» академиктер Ә. Қайдар, Р. Сыздық, Ш. Сарыбаевтың 100 жылдық мерейтойларына арналған халықаралық ғылыми-теориялық конференцияда және «Қазақ фольклорлық прозасындағы мифоорнитонимдер» тақырыбында «Нургалиевские чтения-ХIV: Научное сообщество ученых ХХІ столетия, филологические науки» атты Халықаралық ғылыми-тәжірибелік конференциясында баяндамалар жасалып, конференция жинақтарында мақалалар жарияланды.
Зерттеудің ғылыми жаңалығы: 
[bookmark: _Hlk217559089]1. Фольклорлық прозадағы мифологиялық лексикасының қоры халықтың наным-сеніміне байланысты қалыптасқан мифологиялық ұғымдар мен атаулар жиынтығынан тұрады.
2. Мифологема, мифема, мифоним, мифонимия, мифологиялық лексика терминдік атауларының аражігі айқындалды.
3. Мифологиялық лексиканың тақырыптық-мазмұндық топтары анықталып, мифологиялық антропонимдер, мифологиялық топонимдер, мифологиялық зоонимдер, мифологиялық космонимдер мен мифологиялық астронимдер, мифологиялық прагматонимдер, мифологиялық идеонимдер, мифологиялық фитонимдердің мағыналық ерекшеліктері сараланды.
[bookmark: _Hlk205582856]4. Фольклорлық прозадағы мифологиялық кейіпкерлерге тән жасампаздық қасиет, белгілі бір қызметтік функцияларының, атрибуттарының болуы, мекен ету орны мен көріну уақыты сияқты негізгі дифференциалды белгілері анықталды. 
5. Қазақ фольклорлық прозасындағы мифологиялық бейнелердің қызметінің синкреттілігі, олардың реалды және ирреалды, антропоморфты, зооморфты белгілері, жағымды және жағымсыз, аралас сипатты функциялары мен құбылу әрекеті арқылы ерекшеленетіні анықталды.
[bookmark: _Hlk217604231]Зерттеудің теориялық маңызы. Зерттеу нәтижелері фольклорлық шығармалардағы мифологиялық лексиканың басты критерийлерін көрсетті, мифологиялық лексиканың танымдық, теориялық қырларын ғылыми тұрғыда зерттеуге үлес қосады. Лингвофольклористика ғылымының негізгі бағыттарының бірі ретінде фольклорлық проза жанрына жататын шығармалар тіліне лингвистикалық зерттеу жүргізу фольклорлық прозаның таза тілдік қырын зерттеуде бастама болады.
[bookmark: _Hlk217603961]Жұмыстың практикалық маңызы. Фольклорлық прозадағы мифологиялық лексиканы айқындау лингвофольклортанушы мамандар үшін маңыздылығы зор. Фольклорлық проза тіліндегі лингвистикалық білімді сапалы жинақтау және сол білімді сауатты жеткізу үшін фольклорлық прозадағы тілдік ұғымдардың ғылыми негізін терең білудің берері мол. Фольклорлық проза тіліндегі мифологиялық лексиканың белгілерін айқындау фольклортанушы маман үшін фольклорлық прозалық шығармалар тілін зерттеуде өзінің ғылыми-зерттеушілік құзыреттілігін қалыптастырады. Сондықтан фольклорлық прозалық шығармаларды лингвистикалық тұрғыда зерттеу лингвофольклортану ілімі үшін аса қажет. Зерттеу жұмысының нәтижелерін, жинақталған материалдар мен тұжырымдарды ЖОО-да бакалавриат бойынша «Фольклортану», «Көркем мәтінді филологиялық талдау», «Интерлингвистика» сияқты пәндерін оқытуда, оқу-әдістемелік құралдар әзірлеу барысында, білім алушылардың ғылыми-зерттеу жұмыстарында пайдалануға болады. Фольклорлық шығармаларды тілдік тұрғыда зерделеуге бағытталған зерттеулерге дереккөз бола алады. 
Қорғауға ұсынылатын негізгі тұжырымдар:
– мифологиялық лексика – бұл фольклорлық прозалық шығармалардағы тілдік құрылымдарға тән бірліктерден (мифологема, мифоним, мифонимия, мифема) әлдеқайда күрделірек құрылым, мифологияға қатысы бар, жалпы мифологияның аясындағы барлық ұғым-түсініктердің шоғыры, ол мифолингвистиканың нысаны;
– мифологиялық антропонимдер халықтың тарихымен, дүниетанымымен, табиғатқа қатысымен, діни көзқарасымен тығыз байланысты белгілі бір идеяны, ұрпаққа үлгі болатын моральдық құндылықты жеткізуші әрі мифологиялық жүйеге тән, көне наным-сенімдер мен фольклорлық прозалық шығармаларда сипатталған тұлғалардың есімдері ретінде сол халықтың тілінде антропонимикалық қабатты (есімдер жүйесін) қалыптастырады және халықтың мифологиялық тілдік көрінісі ретінде танылады, олар этнолингвистикалық, мифолингвистикалық, ономастикалық зерттеулерге негіз болады;
– мифологиялық топонимдер халықтың мифологиялық дүниетанымының нәтижесінде қалыптасқан, фольклорлық прозаға, діни наным-сенімдерге негізделген географиялық атаулар ретінде ежелгі киелі жерлерді, табиғат құбылыстарының рухтандырылған бейнелерін, батырлар мен аруақтардың іздерін, діни нанымдардағы құдіретті кеңістіктерді білдіретін халықтың мифологиялық танымының тілдік белгісі, ол мифотопонимика ғылымының зерттеу нысаны;
– мифологиялық лексиканың функционалдық ерекшелігі – халықтың тарихи жадын, дүниетанымын, сакралды болмысын және мифологиялық санасының ерекшеліктерін тіл арқылы беретін жүйе. Ол ұлттық мәдениет пен руханиятты сақтау мен жеткізу миссиясын атқарады;
– мифологиялық лексикаға тән дифференциалды белгілер (тылсым күш, көзге көрінетін мезгіл және т.б.) оны басқа тілдік қабаттардан ерекшелеп, бұл ұғымдарды даралап, олардың тылсым дүниеге, наным-сенімге қатысты мифологиялық мазмұнын айқындайды. 
Зерттеудің жариялымы мен мақұлдануы.
[bookmark: _Hlk217604692]Зерттеудің негізгі нәтижелері бойынша 10 мақала жарық көрді. Оның ішінде 5 мақала ҚР Ғылым және жоғары білім саласында сапаны қамтамасыз ету комитеті ұсынған ғылыми басылымдарда жарияланды:
1. Мифология және таным // Қазақстанның ғылымы мен өмірі Халықаралық ғылыми журналы. Филология ғылымы бағыты. – 2019. – №7/2. – Б. 226-231. 
2. Мифонимдік атаулардың сипаты // Қазақстанның ғылымы мен өмірі Халықаралық ғылыми журналы. Филология ғылымы бағыты. – 2019. – №12/2.  – Б. 220-224. 
3. Мифтік лексиканың семантикалық топтары // С. Торайғыров атындағы ПМУ хабаршысы. Филология сериясы. – 2020. – №1. – Б. 12-21.
[bookmark: _Hlk194269109]4. Mytholigical Phytonims in Kazakh Folklore Prose // Л.Н. Гумилев атындағы Еуразия ұлттық университетінің Хабаршысы. Филология сериясы.  – 2024. – №4(149). – Б. 22-30. 
[bookmark: _Hlk205985972]5. Қазақ фольклорлық прозасындағы мифтік лексиканың дифференциалды аспектісі // С. Торайғыров атындағы ПМУ хабаршысы. Филология сериясы. – 2025. – №1. – Б. 31-40. 
Отандық және шетелдік конференция жинақтарында 5 мақала жарияланды, оның ішінде 2 ғылыми конференцияда баяндама жасалды.
1. Қазақ фольклорлық прозасындағы мифтік лексика // «Ахмет Байтұрсынұлы оқулары» аясында «Рухани жаңғыру және Алаш мұраты»: халықаралық ғылыми-конференция материалдары (Нұр-Сұлтан: Л.Н. Гумилев атындағы Еуразия ұлттық университеті, 2019. – Б. 107-111). 
2. Мифтік лексиканың зерттелуі // Қазақстан, Татарстан (Ресей) және Түркия Республикалар арасындағы ынтымақтастықты нағайту мақсатында ұйымдастырылған «Тілдерді оқыту әдістемесін жетілдіру: озық тәжірибелер алаңы»: ІІІ Халықаралық дәстүрлі ғылыми-әдістемелік семинар материалдары (Қазан, 2019. – Б. 26-30). 
[bookmark: _Hlk204311111]3. Фольклорная проза и мифическая лексика // Совершенствование методики обучения языкам площадка обмена прогрессивной практикой:  Материалы 6-го международного научно-методического онлайн-семинара (Казань: Казанский федеральный университет, 2022. – Б. 19-22). 
4. Мифологиялық демонимдер // Ахмет Байтұрсынұлы оқулары – 2024: «Тілтанудағы тұлғалар» академиктер Әбдуәли Қайдар, Рәбиға Сыздық, Шора Сарыбаевтың 100 жылдық мерейтойларына арналған халықаралық ғылыми-теориялық конференция материалдары (Астана: Л.Н. Гумилев атындағы ЕҰУ, 2024. – Б. 166-169). 
5. Қазақ фольклорлық прозасындағы мифоорнитонимдер // Международная научно-практическая конференция «Нургалиевские чтения-ХIV: Научное сообщество ученых ХХІ столетия, филологические науки», посвященная 85-летию академика НАН РК, доктора филологических наук, профессора Рымгали Нургали (Астана, 2025. – Б. 12-16). 
Зерттеу құрылымы. Диссертация жұмысы кіріспеден, үш бөлімнен, қорытынды, пайдаланылған әдебиеттер тізімі және қосымшадан тұрады.





1 ҚАЗАҚ ФОЛЬКЛОРЛЫҚ ПРОЗАСЫНДАҒЫ МИФОЛОГИЯЛЫҚ ЛЕКСИКАНЫ ЗЕРТТЕУДІҢ ТЕОРИЯЛЫҚ НЕГІЗДЕРІ 

1.1 Фольклорлық проза және мифологиялық таным
[bookmark: _Hlk209827226][bookmark: _Hlk204105920]Фольклор, оның ішінде фольклорлық проза – ғалымдардың зерттеу нысанына айналған бірден бір маңызды ғылыми бағыт. Дүние жүзіндегі көптеген халықтар фольклорының дәстүрінде өлең жанрлары әнмен, әуенмен тығыз байланысты болса, фольклорлық проза халық санасындағы қара сөзбен айтылатын тұғыры биік өзгеше құндылық екендігі анық. «Халық прозасы» деген терминдік ұғым әлемдік фольклортану ғылымының өзінде бертін келе (1950-1960 жылдардан бастап), яғни «Халық прозасын» зерттеушілердің халықаралық қоғамы құрылғаннан кейін қолданыла бастады. 
[bookmark: _Hlk205990946][bookmark: _Hlk204110913][bookmark: _Hlk204110932][bookmark: _Hlk211948666][bookmark: _Hlk211940672][bookmark: _Hlk213067034][bookmark: _Hlk204110947][bookmark: _Hlk204105830]Жалпы «ауыз әдебиеті» термині халқымыздың ұлттық болмысын, рухани құндылығын ұрпақтан-ұрпаққа жеткізген, еліміздің ертедегі таным-түсінігін бүгінгі әдебиетімізге алып келген «алтын көпір» іспеттес. Фольклортанудағы ең маңызды мәселе – ол оның (фольклордың) жанрлық ерекшелігін айқындау. Демек, ауыз әдебиетін жік-жікке топтап, бөліп алу – фольклортанудағы маңыздылығы жоғары мәселе. Бұл, әсіресе, фольклорлық проза туындыларына қатысты. Қазақ фольклортану ғылымында халық ауыз әдебиетінің құрамында прозалық жанрлар бар екені, олар іштей жіктелетіні айтылып келді. Ол жөнінде С.Қасқабасов былай дейді: «М. Әуезов, Е. Ысмайылов фольклорлық прозаны «фольклордың қара сөзбен айтылатын ерекше түрі» деп атаса, М. Қаратаев: «...проза саласы... ауыз әдебиетінде тек ертегі, аңыз түрінде ғана жасайды», – деп жазады [1]. Демек, «басқа халықтардың фольклоры сияқты, қазақ фольклоры да прозалық үлгіге бай» [1, б. 11]. С.Қасқабасовтың айтуынша, қазақ фольклорының прозалық жанрларында ертегіден басқа да біршама прозалық жанр-үлгісі бар. Ғалым оған дәлел ретінде: аспандағы көптеген жұлдыздар, күн, ай туралы мифтер, жеке-жеке тау, тас, көл, мекен аттарының шығуын бір тарихи оқиғаға байланысты баяндайтын аңыздар, жезтырнақ, жалғыз көзді дәу, әртүрлі үббе, албастылар жайындағы хикаялар, Сүлеймен, Ескендір хақындағы әпсана-хикаяттарды атап өтіп, олардың ертегіге жатпайтындығына баса назар аударады. Бұл ретте фольклорлық прозаның жанрлық қырын айқындаудың маңыздылығы туындайды. Демек, фольклорлық прозаға фольклордың қара сөзбен айтылатын барлық түрі кіреді. Ол екі үлкен топқа бөлінеді. Бірі – ертегілердің барлық жанры, ал екіншісі – ертегіге жатпайтын прозалық шығармалар. Олардың қатарында: «Қорқыт ата» кітабы, «Ер Төстік», «Күн астындағы Күнікей қыз», «Керқұла атты Кендебай», «Ай астындағы Айбарша сұлу», «Жалғыз көзді Жалмауыз», «Аламан мен Жоламан», «Алып қара құс – Самұрық», «Ер Тарғын», «Жарты Төстік», «Жезтырнақ», «Тотан Батыр», Ұмай ана туралы аңыз, Қазықұрт тауы хақындағы аңыз, Қорқыт туралы аңыз, Афрасияб туралы аңыз, Асанқайғы туралы аңыз, Бурабай туралы аңыз, Алып әйелдің ұршығы, Отаутас сияқты тағы да басқа көптеген халық фольклорының прозалық шығармаларын атауға болады.
[bookmark: _Hlk204110978][bookmark: _Hlk199159334][bookmark: _Hlk195208523][bookmark: _Hlk197605492]Қазақ фольклорлық прозасына қатысты ғылыми теориялық тұжырымдар Ш. Уәлиханов, А. Байтұрсынов, М. Әуезов, С. Сейфуллин, С. Мұқанов, Б. Кенжебаев, Ә. Марғұлан, Ә. Қоңыратбаев, Е. Ысмайылов, М. Ғабдуллин, Қ. Жұмалиев, С. Қасқабасов, Ш. Ыбыраев, Б. Қорғанбеков, С. Қондыбай, тағы басқа ғалымдардың еңбектерінде айтылған. ХІХ ғысырдың екінші жартысынан ХХ ғасырдың басына дейінгі уақытта түркі фольклоры ғылыми мақсатта жиналып, арнайы түрде жарияланды, зерттелді. Ғылымда ұлттық фольклорды жинап, жариялаумен, зерттеумен шұғылдану ертеден-ақ қолға алынған. Әсіресе, Ш.Уәлиханов [2], Мәшһүр Жүсіп [2, б. 353-388] фольклорды – тарихи материал деп түсініп, сол тұрғыдан талдауға күш салады. Қазақ мақалдарын зерттеуді алғаш қолға алған Ш.Уәлиханов қазақ халық ауыз әдебиетін, жырларын зерттеуде ғылымға тың идеялар алып келді, қазақтың халықтық шығармаларына талдау жасау барысында ғалымның тарих, энография тақырыбына жазған «Жоңғар очерктері», «Қазақтың ата-тегі», «Қазақтар арасындағы шамандық қалдықтары», «Шона батыр» және басқа еңбектерінде халық шығармалары көптеп кездеседі. Оның халық шығармашылығына көзқарасы қандай екендігін осы тарихи-этнографиялық еңбектерінде айтылған кейбір қорытынды тұжырымдарынан, сондай-ақ фольклор материалдарын жазып алу үстінде жасалған түсініктерінен байқауға болады. Ғалым халық шығармашылығының беретін тағылымын жоғары бағалаған және халықтың мифтік ойлауының нәтижесі жөнінде былай дейді: «Жаратылыс пен адам! Міне, осы жаратылыс пен адам керемет, олардың сыры не болмақ? Әлемді, оның кереметін білудің қажеттілігі, өмір мен өлім туралы мәселе және адамның жаратылысқа қатысы шаман дінін туғызды – әлемді немесе жаратылысты және өлген адамдардың рухын ұлы көруді туғызды. Осылайша келіп, сәбилік дәрежедегі адамдар күнді, айды, жұлдыздарды және жаратылыс немесе әлем деп атайтын ұшы-қиыры жоқ, мәңгі жасайтын әрқилы құбылыстардың бәрін зор тұтатын болды» [3]. Ш. Уәлихановтың айтып отырған күн мен айдың, жұлдыздардың, жалпы әлемнің жаратылысын адам санасымен байланысты қарастыруы фольклорлық прозаның төңірегіне кіретін мәселе екені түсінікті. А.Байтұрсынұлы: «Адам анайы шағында бала сияқты жанды, жансыз нәрсені айырмаған. Жанды да, жансыз да бірдей өмір сүретін сияқты көрінген... Табиғаттан ұзап кеткен жері болмаған соң, адамның өзі де табиғатпен қатар, табиғатпен жалғас, сабақтас, өзектес сияқты күйде өмір шеккен. Жансыз нәрселерді жанды деп таныған», – деп мифологиялық шығармалар табиғатына қатысты түсінік берген [4]. Ертегі жанрына қатысты С. Сейфуллин былай дейді: «Адам ол заманда түрлі хайуандар туралы, жаратылыстың түрлі заттары, құбылыстары туралы әңгіме қылғанда, өздерінің түсіндірулеріне шындап нанып, әңгіме қылатын. Және оларды неше түрлі «керемет», «сиқыр» істеуге, неше түрлі құбылуға қолдарынан келеді деп сенген. Солардың бірін әңгіме қылған өзінің қиялын шын тәрізді қылып айтатын. Сонымен, бұрынғылар шын деген әңгімелер соңғыларға ертек болып қала берген» [5], – деп адам санасының қиялмен астасып жатқаны жайында пікір білдіреді. Қарап отырсақ, фольклорлық прозаның бастау арнасы адамның қиялында жатқаны айқындала түседі.
[bookmark: _Hlk204111273][bookmark: _Hlk197620712][bookmark: _Hlk197620957][bookmark: _Hlk197621586][bookmark: _Hlk204111822][bookmark: _Hlk204111854][bookmark: _Hlk204111875][bookmark: _Hlk204111929]Фольклордың этнографиямен тығыз байланысты екенін, олардың өзара этностың тарихын зерттеуде бірін-бірі толықтырып отыратындығын 
Ә. Марғұлан өз зерттеулерінде дәлелдеді. Бұған ғалымның қазақ халқының эпикалық әңгімелеріне қатысты докторлық диссертациясы (1945) және 1985 жылы жарық көрген «Ежелгі жыр-аңыздар» атты ірі монографиялық еңбегі дәлел. Бұл еңбектерде Ә. Марғұлан алғаш рет халықтың жыр-аңыздарын тарихи дерек ретінде пайдаланып, кешенді түрде зерттеген. Сонымен қатар осы тарихи жыр-аңыздарда қазақ халқының генезисін және өсіп-өрбу жолдарын кеңес дәуірінде алғаш айтқан ғалымдар қатарына жатады. «Қазақ әдебиетінің тарихы» кітабының фольклорға арналған бірінші томы М. Әуезовтің басшылығымен шықты [6]. Мұнда қазақ фольклорындағы ертегіден басқа жанрларды анықтауға деген алғашқы ізденістер көрінді. Сондай-ақ М. Ғабдуллиннің «Қазақ халық ауыз әдебиеті» кітабында аңыз жайлы ертегілер құрамында қарастырылды [7]. Кез келген халықтың фольклорына тән өзіндік ерекшелік сол халықтың өмірі мен тұрмысына, оның қоғамдық және мәдени дамуына, ондағы тілдік фактілерге, әсіресе, осы зерттеу жұмысының басты нысаны – халық прозасындағы мифология, мифологиялық таным, мифологиялық лексика мәселелеріне де байланысты дүние. Мифологиялық лексиканы зерттемес бұрын, біз әуелі фольклордың теориялық қырларын, жанр мәселесін ұғынып аламыз. Себебі мифологиялық лексиканың прозалық жанрдың қандай түрлерінде кездесетінін анықтау да өзекті мәселе. Қазақ фольклортану тарихында халық прозасын жанрға сараламай, түгелімен «ертегі» деп ұғу қалыптасқан болатын. Мысалы, қазақ фольклорына арналған М. Ғабдуллиннің оқулығында былай көрсетілген: «Қазақ ертегілерін мазмұнына, әр алуан ерекшеліктеріне қарай бірнеше түрге бөлеміз. Солардың ішінде бастылары: а) қиял-ғажайып ертегілер; ә) хайуанаттар жайындағы ертегілер; б) тұрмыс-салт ертегілер және аңыздар» [7, б. 103]. Бұл еңбекте автор аңыз-әңгімелерді ертегілерден бөліп атайтын тұсы бар. Оған Алдар көсе, Асан Қайғы, Жиренше шешен туралы шығармаларды жатқызады [7, б. 141-150]. М. Ғабдуллин қазақ халық прозасында ертегіден өзгеше жанр бар екендігін аңғартады, М. Әуезовтің пікірімен қосыла отырып, оны аңыз-әңгіме деп атайды. Бұл жанрды жіктеудегі принцип – шығарма оқиғасының шындығы. Бұл да М. Әуезовтің пікірімен сәйкес. М. Әуезов жанр мәселесін сөз еткенде аңыз ертегілер, аңыз әңгімелер деген тіркестерді қолданады. «Жалғыз-ақ жалпы ертегінің өзге түрлерін айыра ұғыну үшін олар жайындағы халық шығармаларын «аңыз ертегі», «ертегі-аңыз» деген түрге бөлеміз. Және ертегі атаулы мен бұл түрлердегі ескерткіштерді бір арада тексеруіміздің себебі, қара сөзбен айтылатын тіл, стиль жөніндегі тектестіктен екенін ескертеміз» [6, б. 64]. Міне, М. Әуезов халық прозасын ғылыми тұрғыда классификациялауды ұсынып, басты шарттарын көрсеткен. Алайда ертегіден тыс сюжеттерді ертегілік топтың ішінде қарастырады. Кейінгі жылдары М. Әуезов өзі анықтап жіктеген жанрына терминдер жасап, оларға ұғымдық мағына беруге талпынып, 1957, 1959, 1961 жылдары жарық көрген еңбектерінде ол халық прозалық жанрын атау үшін бір топ терминдерді қолданды. Әсіресе, ертегіден бөлек прозалық фольклорда атаған терминдері көңіл аударарлық: аңыз, аңыз-ертегілер, ертегі-аңыз, жұмысшы нақылдары, өмірбаяндық әңгімелер, анекдот әңгімелер [8]. Орыс тілінде жарық көрген «Қазақ әдебиетінің тарихында» (1968) халық прозасы түгелдей «Ертегілер» тарауында қарастырылды. Дегенмен ертегіден тыс жанрлар «Былички, предания, легенды» деген атпен арнайы аталды [9]. Сонымен қатар қазақ аңыз-әпсаналарының мәтіндері 1957, 1962, 1964 жылдары жарық көрген қазақ ертегілерінің томдық жинақтарында берілді. Бұл ретте 1972 жылы жарыққа шыққан «Казахский фольклор в собраний Г.Н. Потанина» атты жинақтың рөлі ерекше. Жинақта прозалық фольклор мәтіндері сараланып, әпсана-хикаяттар мен аңыздар, шежірелер енген. Е. Тұрсынов «Легенды, предания и бытовые рассказы о животных в системе казахского повествовательного фольклора» (1979) мақаласында ертегіге жатпайтын халық прозасының ішінде жануарлар туралы аңыздар мен әңгімелерге тоқталады. Е. Тұрсынов ертегілік емес проза ішінде хайуанаттар туралы сюжеттерді қарастырып, оларды төмендегідей жіктейді: 1. Себепті әпсана-хикаяттар. 2. Аспани әпсана-хикаяттар. 3. Түсіндірме әпсана-хикаяттар. 4. Шежірелер. 5. Аңыздар. 6. Жай әңгімелер [10]. Фольклорлық прозаның бұрынғы жиналған мәтіндерін қайта жариялау фольклорлық жанрдың бүгінгі ұрпақпен қайта табысуына да қызмет етті. Қазақ прозасының кейбір жанрларын Ш. Елеукенов те қарастырды [11]. Ғалым прозалық фольклорды миф, демонологиялық ертегі және батырлық ертегі деп бөліп алып, оларды қазақ романының фольклорлық түп негіздері ретінде қарастырды. Алайда ғалым миф жанрын айтқанда аңыз (предание) бен әпсана-хикаятты (легенда) қоса қарастырады да, хикая (быличка) жанрын демонологиялық ертегі деп атайды. Сонымен қатар «Қазақ фольклорының типологиясы» (1981) атты ұжымдық еңбекте «Тарихи аңыз-әңгімелер» атты тарау қамтылған. Ә. Қоңыратбаевтың «Қазақ фольклорының тарихы» – аңыздық проза саласынан деректерді қамтыған елеулі еңбек болды [12]. А. Сейдімбектің «Қазақтың күй аңыздары (құрылымы және жанрлық ерекшеліктері)» диссертациялық жұмысы – ғылыми айналымға енген зор табыстардың бірі [13]. Осы кезеңде халықтық туындылар хақында жарияланған мақалалар легі де көбейді. С. Қасқабасов «Жерұйық туралы утопиялық әпсана» (1988), Н. Сағындықов «Қарлығаш туралы бір ертегі хақында» (1990), Ш. Ыбыраев «Қазақ фольклористикасы: кеше, бүгін, ертең» (1991), Б.Қорғанбеков «Қожа Ахмет Яссауидің «Диуани Хикметі» және қазақ фольклоры» (2012) т.б. ғылыми еңбектерді атауға болады. Сонымен қатар Р. Бердібаев, С. Қасқабасов, Е. Тұрсынов, А. Сейдімбек тағы басқа ғалымдардың еңбектерінде ғылыми орталықтардың қолжазба қорларында сақталған қазақ аңыздық проза туындылары жанрлық сипаттарына қарай жіктеле бастады. Р. Бердібаев «Қазақ эпосы» еңбегінің (1982) негізгі нысаны – эпос болса да, ол ежелгі миф пен аңыздар туралы пікір қозғайды. Мифтің алатын орнын, мифологиялық құбылыстардың эпостағы көріністерін анықтайды [14], мифтер мен аңыздарды көне эпостың түп негіздерінің бірі ретінде қарастырады. Ғалым қазақ фольклорында миф жанры бар екенін, қазақ эпосындағы оның (мифтің) алатын орнын, мифологиялық құбылыстардың эпостағы көрінісін анықтауды мақсат етті. 
[bookmark: _Hlk204112286]Фольклорлық шығармаларға қатысты, адам санасының дамуы мен фольклорлық шығармалардың табиғаты арасындағы байланыс жөнінде Қ. Жұбанов былай деген: «Алғашқы әзірге адам қоғамы табиғатпен арпалысқан шағында түрлі табиғат күштерін өздеріне бағындырмақшы болған. Табиғатты өзіне бағындырудың алғашқы түрі турадан-тура балталап бұзып өзгерту, турадан-тура өңдеу болған болса, кейінірек олай туралай өзгерту емес, магия еңбегі арқылы табиғаттың жасырын күштерімен астарласып барып, соған дегенін жүргізуге, қазақша айтқанда, арбауға тырысады» [15]. Демек, ерте заманнан бері табиғатпен етене жақын өмір сүрген адам санасы тылсым күштердің барына кәміл сенген, соның салдарынан ауыз әдебиетінің негізі қаланған десек те болады. С. Қондыбай өзінің «Қазақ мифологиясына кіріспе» атты еңбегінде: мифологияның ауыз әдебиеті мұраларының – жырлар мен дастандарын, әртүрлі шежіре аңыздардың, ертегілердің, жұмбақ пен мақал-мәтелдің, фразеологизм мен діни әпсаналардың өн бойында және қазақ тілінің сөздік қорының қойнауында жасырынып жатқандығын» айтады [16].
[bookmark: _Hlk202718741][bookmark: _Hlk215219251][bookmark: _Hlk204113045]Қазақ фольклорлық прозасының жанрлық классификациясының бірізділігі бертін келе айқындала түсті. С. Қасқабасов халық прозасын үлкен екі топқа бөледі, ол – аңыздар (аңыздық проза) және ертегілер (ертегілік проза) [8, б. 71]. Зерттеуде ғалым аталған екі топтың ортақ қасиеттері жөнінде, олардың шығу тегі мен даму жолына шолу жасайды, әр жанрды жан-жақты сипаттап, прозалық жанрлардың әрқайсысының өзіндік белгілерімен қатар типологиялық қасиеттерін айқындайды. Ғалымның айтуынша аңыздық прозада қиял саналы түрде пайдаланылмайды. Себебі мұнда қиял көркемдік қызмет атқармайды, ол өмірдің түсініксіз бір құбылысын немесе фактісін түсіндіру мақсатында пайда болады [8, б. 72]. Аңыздар тобына жататын жанрлардың басты ерекшелігі – олардың көркемдік жағынан қарапайымдылығы мен тыңдаушыларды барынша иландыратындығы. Сонымен қатар аңыздық проза жанрларының бас нысанасы – ғибрат, білім беру, яғни олар танымдық қызмет атқарады. Ғалым аңыздың өзін тарихи және топонимикалық аңыздар деп бөледі [8, б. 133] және жалпы аңыздық прозаны өз құрамындағы шығармалардың өмірге келу процесі мен шындыққа қатысына байланысты бірнеше жік жанрға бөледі. Олар – миф, хикая (быличка), аңыз (предание), әпсана-хикаят (легенда) [8, б. 275]. Ал ертегіні: жануарлар жайындағы ертегі, қиял-ғажайып ертегі, батырлық ертегі, новеллалық ертегі, сатиралық ертегі деп бөледі. Миф пен хикаяда өмір көрінісі айқын болмайды, кейіпкерлердің іс-әрекеттері бұлыңғыр көрінеді. Жай әңгіме мен таза аңыздардың негізгі мазмұны өмірден алынған, не өмірде болған жайттар болып келеді. Әпсана-хикаяттарда алғашқы реалды оқиға көмескіленіп, қиял араласып, шығарма көркемделе бастайды, оқиға көбіне ойдан шығарылады. Миф болса, ол тек алғашқы қауымның жемісі, ол кейінгі замандарда тумайды, керісінше мифологиялық («яғни киелілік») қасиетін жоғалтқан соң ертегіге айналып кетеді және ол (миф) өмірдегі нақты оқиғадан алшақ болады [8, б. 275]. Міне, ғалымның осы тұжырымы біздің басты зерттеу бағытымыз фольклорлық прозаның бір арнасы, тармағы – киелілік, миф, мифологияның төңірегінде зерттеуді өрбітуге негіз болады. Себебі ғалымның сипаттап тұрған миф, аңыз, әпсана жанрлары тұнып тұрған мифологиялық лексика. Осы жанрлық жіктеуге негіздей отырып, мифологиялық лексиканы топтап, сипаттап, ерекшеліктерін анықтап, жіктеуге болады. Қазақ халық прозасының жанрлық қырын анықтап, нақтылаған, аңыздық проза мәселесін зерттеген ғалым – С. Қасқабасов болды. Ол «Қазақ халық прозасы» (1984) атты еңбегінде және «Казахская несказочная проза» (1990) атты монографиясында қазақ фольклорлық жанрларын жіктеп, мифологиялық әңгімелер, аңыздар мен әпсана-хикаят тағы басқа фольклорлық прозалық туындыларға ғылыми тұжырымдар жасап, олардың түрлерін анықтап, фольклорлық проза және халықтық таным-түсінік, наным-сенім, халықтық философия мәселелерін көтерді. Фольклорлық прозадағы мифтік әңгімелер, хикаялар мәселесін егжей-тегжейлі қарастырды, «Қазақтың ертегіден тыс прозасы» атты монографиясында алғаш рет ертегіден тыс прозалық шығармалардың ерекшеліктерін нақтылап, қазақ халқының фольклортану саласына елеулі із қалдырды. Бұл зерттеулерді атап өтудегі негізгі мақсатымыз фольклорлық проза мәселесін зерттеу ең әуелі әдеби тұрғыда жүйеленгенін аңғарту. Байқап отырғанымыздай, қазақ халық фольклорлық прозасы хақындағы зерттеулер легі әдеби тұрғыда зерделенген. Ал халық фольклорлық прозасына жататын шығармаларды тілдік тұрғыда зерттеу сәл тысқары қалған. Бұдан қазақ халық фольклорлық прозасын тілдік тұрғыда зерттеудің маңыздылығы арта түсетіндігі анық.
[bookmark: _Hlk204113254][bookmark: _Hlk204113372][bookmark: _Hlk204113392][bookmark: _Hlk204113408][bookmark: _Hlk204113474][bookmark: _Hlk210209818][bookmark: _Hlk204113868]Қай халықтың фольклорында болсын прозалық жанрдың жеке бір үлкен топ құрайтынын, бірақ оның әлі күнге дейін айтарлықтай зерттелмей келе жатқанын фольклористер (мысалға, халық прозасына қатысты біршама зерттеу жүргізген Еуропа оқымыстылары (А. Иолесс, К. Сидов, А. Весельский, А. Никифоровтар) ертеден-ақ жаза бастаған [17]. Бұл ғалымдардың есімдері еуропалықтардың фольклортану ғылымына қатысты болса, әлемдік тәжірибеге мән бермей кетуге болмас. Сондықтан миссионерлік мақсатта зерттеу жүргізген орыс ғалымдарының да еңбектерін елемей кету мүмкін емес, қалай дегенмен де әр нәрсенің екі қыры болғандықтан, сол кездегі саясаттың салдарынан белгілі бір мақсатты көздеп келген зерттеушілердің ізденістері халқымыздың ғылым саласына қайткен күнде де оң әсерін бергенін мойындауға тура келеді, себебі әдебиетімізді, салтымызды, дәстүрімізді, мәдениетімізді зерттей отырып, ол ғалымдар (орыс ғалымдары) саналы түрде біршама қор жасай алды деп ойлаймыз. Орыс зерттеушілерінің бірі Г. Потаниннің «Очерки Северо-Западной Монголии» еңбегі (1881-1883) қазақ, қырғыз, алтай тағы басқа халықтардың фольклорлық прозасындағы аңыз-әпсана сюжеттерін саралауға арналған. Г.Н. Потаниннің ізденісі арқасында фольклордың құрамы әлемнің жаратылысы, рудың шығуы туралы және қиял-ғажайып, тұрмыс-салт, мысқыл-сықақ ертегі, аңыздармен толықтырылды. 1916 жылы «Живая Старина» журналында «Қазақтар және алтайлықтардың аңыздары, аңыз-әңгімелері және ертегілері» еңбегі жарыққа шықты. Бұған 1893 жылы Көкшетау мен Қарқаралы сапарында жинақтаған материалдары енген. Жинақта 61 мәтін және 12 нұсқа екіге бөлінген: 1) қазақ материалдары; 2) алтай материалдары. Жинақ негізінен қазақ материалдарына арналған [18]. В. Радлов «Образцы народной литературы тюркских племен» атты он томдық кітабымен белгілі (1866-1907). «Қазақтың халық творчествосы» (1989), «Тарту» (1992) секілді жинақтарда Ә. Диваев жинаған фольклор нұсқалары, соның ішінде аңыз-әпсаналар жарияланды. Бұнымен қатар түркі тілдес халықтардың да фольклорлық проза жанры аясында талай зерттеулер жүргізілгендігі белгілі: хакас халқынан шыққан тұңғыш тюрколог Н.Ф. Катанов, алтай миссионері В. Вербицкий, чуваш аңыздық прозасындағы алғашқы ізденістер қатарында И. Тукташ, С Михайлов, В. Магницкийдің еңбектерін атауға болады. Сондай-ақ татар ғалым-ағартушылары К. Насыри, С.М. Гилязутдинова, Ф.И. Урманчеев; башқұрт ғалымы Ф. Надршина, В. Юматов, Б. Ахметшин; қарашай-балқар аңыздық прозасына қатысты деректерді С. Урусбиев; ұйғыр фольклорының фольклорлық прозасына қатысты көп жұмыстардың авторы – М. Әлиева; хакас фольклорын зерттеген У.Н. Кирбижекова, В.Е. Майногашева; якут халқының фольклорын З. Башарин, Ф. Сафронов; алтай фольклорлық прозасын зерттеудің елеулі еңбек сіңірген ғалым – С. Каташ, А.М. Сагалаев; әзірбайжан ғалымдары Д. Ахундов, В. Велиев; түрікмен фольклорлық туындыларын зерттеуге орасан еңбек сіңірген ғалым – А. Баймырадов; өзбек халқының фольклорын И. Гуламов, А. Рахманов; қырғыз халқының фольклорын зерттеуде Б. Кебекованың, К. Байжігітованың орны бөлек; қарақалпақ аңыздары мен әпсаналарын зерттеуде Ж. Бердиевтің; қарашай-балқар фольклортану қорына Т. Хаджиева сынды зерттеушілердің еңбегі зор. Жоғарыда аты аталған ғалымдардың барлығы дерлік белгілі бір халықтың фольклорлық қазынасын зерттеп, зерделеп, ғылыми талдау жасаған, сол халықтың ұлттық мұрасын сақтап қалуға үлкен үлес қосқан. Зерттеу нысаны қазақ фольклорлық прозасының аясында өрбігендіктен, біз, еуропалық және  туыстас түркі тілдес халықтары фольклорист ғалымдарының есімдерін атап қана өтуді жөн көрдік.
[bookmark: _Hlk195209311][bookmark: _Hlk204114367][bookmark: _Hlk204114397][bookmark: _Hlk204114478]Жаңа ХХІ ғасырдағы ізденістер түркі фольклоры аясында кең көрінуде, соның ішінде фольклорлық проза саласы да іргелі, маңызды еңбектермен одан әрі толығып келеді. Мәселен, «Қазақ әдебиетінің тарихы» атты он томдық еңбектің бірінші томы (2008) қазақ фольклорының тарихына арналған. «Онда ежелгі заман фольклоры қандай болған, орта ғасырларда қандай сипат алған, жаңа дәуірде қалай дамыған деген мәселелер қарастырылған. Яғни қазақ фольклорының есте жоқ ескі заманнан бастап, бертінгі уақытқа дейінгі даму жолдары, жанрлардың пайда болуы мен өзгеруі, олардың қарапайымдықтан көркемдікке қалай жеткені зерттелген. Сондықтан бұл том «Қазақ фольклорының тарихы» деп аталып, фольклорымыздың мыңдаған жылғы жай-күйін, оның әр замандағы сипатын анықтаған. «Қазақ фольклорының тарихы» – өз концепциясы бар, ешбір саяси-идеологиялық ұстанымға ұрынбай, сөз өнерінің ұзақ мерзім бойы өзгеру, жаңару жолдарын барынша обьективті түрде талдаған, ғылыми жағынан нанымды әрі құнды еңбек деп айтуға болады» [19]. Сонымен қатар ұлттық фольклорлық мұрамызды барша қауымға паш еткен елеулі еңбек «Бабалар сөзі» жарияланды. Жинақтың 80-томынан бастап 89-томына дейін қазақтың аңыздары, атап айтқанда, 80-томында топонимдік аңыздар, 81-82-томдарында жалпы үш жүздің, үш бидің, Адам ата, Түркі жұртшылығының шығу тарихына қатысты аңыздар, 83-томында қара сөзбен хатқа түскен жазба мұралары, 84-томында фольклорлық және халық күйшілері шығармашылығына қатысты аңыздар, 85-88-томдарында тарихи аңыздар, 85-томында батырларға, би-шешендерге, хан мен сұлтандарға арналған халықтық туындылар, 86-87-томдарында кемеңгер билерге қатысты туындылар, 88-томында қазақ қоғамында болған (XVIII-XIX ғ.ғ.) тарихи оқиғаларды қамтитын аңыздар, 89-томында аңыздардың жыр үлгілері қамтылған. Демек, «Бабалар сөзі» жинағы фольклортанудағы орны ерекше, аса құнды еңбек. Сонымен қатар С. Қасқабасовтың «Золотая жила» (2000), «Ойөріс» (2009) атты еңбектерінің де елеулі орын алғанын атап өткен жөн. Сондай-ақ академиктің әр жылғы зерттеулері негізіндегі таңдамалы шығармаларының 5 томдығы жарық көрді. С. Қондыбайдың арғықазақ мифологиясына қатысты зерттеу ісі – бүгінгі фольклортану ғылымына салмақты үлес болса, А. Әбсадықтың «Абылай туралы аңыздар», Ж. Аймұхамбеттің «Миф дүниесі және Оралхан Бөкейдің рухани әлемі», А. Тойшанұлының «Түрік-моңғол мифологиясы», А. Дүйсенбінің «Түркі аңыздары мен әпсаналары», А. Пангереевтің «Қазақтың топонимдік фольклоры», Б. Ақбердиеваның «Қазақ тіліндегі мифтік жүйе», Қ. Ғабитханұлының «Қазақ мифологиясының тілдегі көрінісі», Г. Сағынадиннің «Түркі халықтары фольклорындағы аңыздық проза» т.б. сынды ғылыми-зерттеу еңбектері аңыздық прозаның жанрлық түрлерін дамытты. 
Ойымызды қорытындылай келе айтарымыз, ғалымдардың фольклорлық шығармаларды жанрлық жағынан топтаған, жанрлар арасындағы басты ерекшеліктерді зерттеген еңбектеріне шолу жасаудағы мақсатымыз фольклорлық прозада кездесетін мифологиялық лексиканың тек мифте ғана емес, прозаның барлық түрінде де кездесетіндігіне мән беру. Ал ол үшін фольклорлық прозаға нақты қандай шығармалар тиесілі екендігін анықтап алу маңызды болғандықтан, фольклорлық прозалық шығармалардың жанрлық жіктелімін нақтылап алдық. Сонымен жоғарыда айтылған ғалымдардың фольклорлық прозаны жанрға жіктеуге қатысты тұжырымдарын және С. Қасқабасовтың пікірін негізге ала отырып, біз фольклорлық прозалық шығармалардың мынадай жанрлық топтарын айқындадық: халық прозасы үлкен екі топқа бөлінеді, ол – аңыздық проза (аңыздар) және ертегілік проза (ертегілер). Аңыздық прозаның өзі тарихи және топонимикалық аңыздар деп бөлінеді. Аңыздық проза өз құрамындағы шығармалардың өмірге келу үдерісі мен шындыққа қатысына байланысты бірнеше жік жанрға бөлінеді, олар – миф, хикая, аңыз, әпсана, хикаят. Ал ертегілік проза: жануарлар жайындағы ертегі, қиял-ғажайып ертегі, батырлық ертегі, новеллалық ертегі, сатиралық ертегі деп бөлінеді. Осы айтылған жанрлар тобын кесте түрінде көрсетеміз (1-кесте).

Кесте 1 – Қазақ фольклорлық прозасының жанрлары

	Қазақ фольклорлық прозасы

	Аңыздық проза
	Ертегілік проза

	тарихи
	топонимикалық
	

	шындыққа қатысына байланысты 
	

	миф
	хикая
	аңыз
	әпсана
	хикаят
	жануарлар туралы ертегі
	қиял-ғажайып ертегі
	батырлық ертегі
	новелаллық ертегі
	сатиралық ертегі

	            Ескерту – Автордың құрастыруымен



[bookmark: _Hlk204116997][bookmark: _Hlk213071435][bookmark: _Hlk195212266][bookmark: _Hlk195564163][bookmark: _Hlk204116948][bookmark: _Hlk204116917][bookmark: _Hlk195212479][bookmark: _Hlk204116833][bookmark: _Hlk204116850]Халық ауыз әдебиетінің, оның ішінде халық фольклорлық прозасының құндылығын, ондағы жанр мәселесін жіктеп, нақтылап алдық. Алайда, халық фольклоры жайында сөз қозғағанда, сол халықтың танымы туралы айтпай кету мүмкін емес. Кез келген халықтың фольклорлық мұрасы – ол сол халықтың дүниетанымының жемісі. Осы тұста қазақ халқының дүниетанымындағы мифологиялық таным мәселесінің өрбіп шығуы заңды нәрсе. Ш. Ыбраев: «...көркемдік сананың арғы негізінде мифтік сана жатыр», - дейді [20] Ендеше қазақ халқының фольклорлық прозасы халқымыздың дүниетанымының жемісі деп алсақ, ол дүниетанымды халықтың салт-дәстүрі, әдет-ғұрпы, әдебиеті, тілі, діні, ділі, мәдениеті құрайтыны анық. Ал оның бастау арнасы халықтың мифологиялық танымында жатыр десек қателеспейміз. Әлбетте қазақ халқы ежелден көшпелі ғұмыр кешкен. Қоршаған әлемнің, табиғаттың қыры мен сырын тереңнен әрі жан-жақты ұғыну, шеті мен шегі жоқ кеңістікте мал бағу, жазда жайлауға, қыста қыстауға көшіп-қону – біздің ата-бабамызға тән асыл қасиет. Көшпелі өркениет, дәстүр – бәрі де біздің өмір салтымыз. Демек, бұл дәстүр бізді қоршаған ортаға ерекше қарауға, ерекше таныммен зерделеуге, қабылдауға үйретті. Табиғаттың қатал сынына төтеп бере жүріп, өздеріне ғана тән тіршілік қамын жасап, қиыншылықтарға қарсы тұра білуге машықтанған халықпыз. Бұл халықтың өзіндік дүниетанымның қалыптасуына өз септігін тигізді. Ал мифологиялық таным алғашқы қауым адамына тән ойлаудың көне формасы. Мифологиялық таным құдайлар мен жын-перілерден тұратын, қазір ғана ойдан шығарылған көзсіз наным-сенім, рухани адасулар емес. Мифологиялық таным біздің қазіргі ойлауымыздың алғышарты рөлін атқарды. Миф адамзат баласын табиғаттың күштеріне сақтықпен қарауға үйретті. Ертеде бақсы-емшілердің болғанын тарихтан білеміз. Ертедегі аталарымыздың ең жоғарғы Құдай тәңірдің атымен «тәңірлік» деп атауы шын мәнінде қазақтардың ертедегі дүниетанымын айғақтайды. Ежелгі дүниетанымның іздері отқа табынудан, емдеу мен тазарту әдет-ғұрыптарынан өте анық байқалады. Қазақ халқының мифологиялық таным-түсінігінен көп мағлұмат беретін Ш. Уәлихановтың этнографиялық еңбектерінде ертедегі адамзаттың танымы туралы сыр шертетін аңыздар, мифтер, тіпті кейбір сөздердің этимологиялық сипаты қамтылған. Ол жерде Көк Тәңірді көк аспанға телу, оның (Көк Тәңірдің) жақсылық пен жамандықты көк аспаннан жүзеге асыратындығы, адамзаттың амандығы көк аспанның құзыретінде екендігі жайында айтылады. «Тәңір жарылқасын», «көк соқсын» деген тіркестер сол заманның сарқыншағы екендігіне меңзейді [21]. Демек, көк аспан мен Тәңір ұғымдары астасып, өзара мағыналық біртұтастық ұғымға ие болған сыңай танытады. Ендеше халық танымы бір күнгі я бір жылдың ғана жемісі емес, ол адамдардың ғасырлар бойы жасаған өмір тіршілігімен тығыз байланыста дамып, жетілетін өнер мен мәдениетке жақын көзқарастар жиынтығы екен. Олай болса, қазақ халқының танымын салт-дәстүрі, әдебиеті, мәдениеті арқылы танып-білуімізге болады. «Қазақ халқы бар сұлулықты, мықтылықты, төзімділікті табиғаттан іздеген. Соны адамның өмірімен байланыстыра отырып, өмірдегі жақсылықты, адалдықты, мейірімділікті, әділдікті, ерлікті, өмір үшін күрес секілді рухани құндылықтарды дәріптеген. Батырлар жырында адамды жануарлар әлемімен, табиғат дүниесімен жақындату жиі байқалады, бұл – қазақ халқының жеке ой танымының нәтижесі. Халықтың сыртқы ортаны танып білудегі ізденістері деп қарауға болады» [22]. Адам осы аталған бойымыздағы барлық қасиетті тіл арқылы көркейтіп, әдемілеп өзін қоршаған адамзатқа жеткізе білген. С. Қойшығара адам мен оның дүниетанымы жөнінде: «Миф – адамзат баласының өзін қоршаған ортаны танудағы, басқаша айтқанда, аспан, жер, су дүниелері және жерасты тірлігі, осылардың тұрғындары жөніндегі ең әуелгі бастапқы танымындағы түсініктері, дүниетанымы дегенге саяды. Басқаша айтқанда, миф – алғашқы адамдардың, яғни түпаталарымыздың болмысты танудағы ақиқаты, өзіндік тарихы» [23]. Ж.Ә. Аймұхамбеттің тұжырымынан мифология, тарих және танымның арасындағы тығыз, үзілмес байланысты байқаймыз: «Миф – ежелгі дүниетаным және тарихи сананың алғашқы формасы, ақиқатты тануға деген талпыныс деген тұжырымдар, тұтастай алғанда, мифологияның адамзат дүниетанымындағы тереңнен тамыр таратқан болмысын танытады» [24]. Ғалымдардың тұжырымдарына сүйене отырып, миф, мифология және халық дүниетанымының тоғысқан тұсында халықтың мифологиялық танымы пайда болатыны дәлелдене түседі. Сөзіміз дәлелді болу үшін мынадай мысалды келтірейік: ертедегі адам өз рулық қоғамының шеңберінде ғана өмір сүріп, сол шеңберде ғана ойлайды. Сол бүтін шеңбердегі тұтастықта ойлауды ол өзін айнала қоршаған табиғатқа да қолданады. Яғни ертедегі адам үшін жансыз дүние жоқ. Бір сөзбен айтқанда өзін қоршаған заттар мен құбылыстарды алғашқы қауымдық адам өзінің тікелей қандас туысы ретінде қабылдаған. Бұл дүниені мифологияландыруға алып келді. Мифологияландыру – айнала қоршаған дүниені «рухтандыру», оған «жан бітіру», содан соң оны тұстастырып, байланыстырып түсіндіру, танымдық қажеттіліктерден келіп туындайтын процесс. Әрине архаикалық адамның ойлау қабілеті субьекті мен обьектіні, зат пен оның атауын, көп пен азды, кеңістік пен уақытты бірден ажырата білген жоқ. Дегенмен алғашқы қауымдық логика айтарлықтай абстракцияға бара алған. 
Е.М. Мелетинский мифологиялық таным-түсініктерде «қандай да болмасын заттың мәні оның пайда болуымен байланыстырылады, яғни айнала қоршаған дүниені сипаттау деген сөз – сол дүниенің пайда болу тарихын баяндау» дейді [25]. Ғалымның айтып тұрған халық танымына қатысты ерекшеліктері, халықтың болмысына тән наным-сенімдер сол халықтың өміріне сіңіп, түбегейлі орныққанын байқатады. Бұл халықтың белгілі бір тылсым күш, құпия яғни магияға кәміл сенгенінің көрсеткіші. Жоғарыда келтірілген ғылыми пікірден миф арқылы адамзат өзінің өмірі, қоршаған ортасы, дүние туралы өз түсінігін білдіруге тырысқандығын, яғни халықтың танымы мен миф – бұл өзара ажырамас құбылыстар екендігін түсінеміз. Байқап отырсақ, миф я мифология және халық танымы ол тілдік құралдардың – мифологиялық лексиканың негізінде жүзеге асады. Ол тілдік құралдар (мифологиялық лексика) фольклорлық прозада ерекше көрініс табады. Сөз (тілдік құралдар) мен мифологиялық танымның байланысы туралы ойымыздың дәлелі ретінде ғалымдардың пікірлерін негізге алуға болады. Б. Ақбердиева мифті менталдық, мифологиялық ойлаудың тәсілі ретінде санап, оның (мифтің) тілмен байланысын көрсеткен. Б. Ақбердиева тілдің маңыздылығын келесі анықтамасында көрсетеді: «Мифтік танымды құрылым ретінде қарастыру, оның логикалық құрылысын, мифологиялық мазмұнын, психологиялық мәнін, поэтикалық өрілуін, т.б. жақтарының тұтасып келіп, тілде сабақтасқан көрінісін кешенді түрде зерттегенде ғана, тіл мен танымның байланысы анықталмақ» [26]. Бұдан тіл мен танымның мифологияның аясында тоғысатынын түсінеміз. Демек, мифологиялық таным тілдің арқасында көрініс табады. Мифтің тілге тікелей қатысы жайында еліміздің талай ғалымдары (Б. Тілеубердиев, Ж. Уәлиев [26], С. Қондыбай [27], Б. Ақбердиева, С. Керімбаева, т.б.) зерттеу жүргізген, ономастика саласындағы лексемаларды зерттеу барысында мифтердің құрылымын талдаған. Сол себепті Б. Ақбердиева тіл мен мифологиялық танымды байланыстырады: «Мифологиялық таным түсініктерді сұрыптау және оны тілдік жағынан түсіндіру қазіргі кезде өте маңызды. Себебі тарихи-әлеуметтік тұрғыдан алғанда, тіл – мифологиялық дүниетанымның жинақталған бірден бір көзі» [27, б. 14]. Бұдан ұғатынымыз мифологиялық дүниетанымды түсіндіру тіл арқылы жүзеге асады, яғни фольклорлық прозаның тілі тұнып тұрған халықтың мифологиялық танымы.
[bookmark: _Hlk195212597][bookmark: _Hlk195636301][bookmark: _Hlk204117536][bookmark: _Hlk213090819][bookmark: _Hlk204117506][bookmark: _Hlk213092604][bookmark: _Hlk204117650][bookmark: _Hlk204117698]Мифология бүкіл түркі жұртшылығына ортақ мұра, дегенмен әр халықтың өзіндік ерекшелігі де сан түрлі. Бұл жөнінде С. Қойшығара өз пікірін білдіреді: «Әр халықтың өз мифологиясының дерегі арқылы жеткен әр атаудың, әр ұғымның түпкі мәнін ашатын негізгі айғағы – тілдік көрсеткіш болмақ. Бір халықтың мифінде кездесетін мифологиялық атау сол халықтың өзінің тілінде сөздік мағынасын, ұғымдық мән-мазмұнын еркін, жан-жақты ашып бере алса, ол – сол халықтың танымының жемісі, өз туындысы» [23, б. 98]. Ендеше ғасырлар төрінен жеткен әрбір мифологиялық ұғым тілдік көрсеткіштердің негізінде танылады, зерделенеді. Әрбір мифологиялық ұғымның санаға жеткізетін танымдық ақпараты бар. Ол, әрине, тілдік бірлік – сөз арқылы жүзеге асады. Сөздің құдіреттілігі осыдан-ақ айқындала түспек. Бұл ретте Б. Қорғанбеков: «Халықтық сөз өнері жалпыхалықтық сөйлеу тілімен тығыз байланыста өмір сүреді. Фольклор поэтикасы қашанда дәстүрлілікке бейім. Халық шығармаларында жиі қолданылатын тілдік құралдар ауызекі сөйлеуде де ұдайы пайдаланылады» [28]. Демек, сөз жалпы халыққа тиесілі қазына. Сондай-ақ 
Р. Сыздық былай дейді: «Сөз құдіреті» деген атауының екі құрамы да астарлы: бұл жерде «сөз» дегеніміз «тілдің ең кішкентай кірпіші»  – «жеке сөз» деген мағынада емес, «тілдің қолданысы», яғни «көркем әдебиеттегі тілдің көрінісі» деген ұғымда жұмсалып, ал «құдірет» сөзі «құпия, тылсым» деген танымда емес, адамға ететін әсер, «қолданыстағы тілдің көркемдік қуаты, күші» деген мәнде келіп тұр» [29]. Демек, сөздің бойындағы қасиет адамның өміріне түпкілікті әсер ете алу қабілетіне ие, оның ішінде мифологиялық ұғымдардың рөлі айрықша. Мысалы, мифологиялық кейіпкерлерден бөлек арбау, аластау, жалбарыну, бата беру, алғыс, қарғыс, т.б. сияқты ұғымдар осыған дәлел. Бұл мифологиялық атаулардың бойында бейне бір құпиялылық, киелілік я магияның дені сезіледі. «Магия (лат. мagia) – сиқыр (белгілі бір әрекетке және сөздерге кереметтей қасиет беріп дәріптеуші ерекше күш; алғашқы қауымдық дін формаларының бірі)» [30]. Магия – алғашқы қауымда пайда болып, кейін әртүрлі өзгеріске ұшырап, әлі күнге дейін ел арасында сақталған сөздің немесе басқа бір іс-әрекеттің керемет қасиеті бар деп, олардың құдіретіне сену. Сөз, я болмаса бір іс-әрекет ырым арқылы басқа адамға, затқа, аңға әсер етуге болады деген түсінік фольклорда кең тараған. Көптеген фольклорлық прозалық шығармаларда осы магияны арқа тұтады, ондағы кейіпкерлер бірін-бірі оп-оңай, сиқыр, немесе дұға арқылы, я болмаса ишара, ниет көмегімен аңға, құсқа, хайуанға, өсімдікке, т.б. затқа айналдырып жібереді. Мұндай шығармаларды былай қойғанда, алғыс, қарғыс, бата секілді фольклор жанрлары түгелімен осы магияға негізделген. Магия – болмыстан тысқары күшке сенудің бір түрі, бірақ діни сенімдерден айырмашылығы – белгілі бір ғұрыптарды орындау арқылы жанды-жансыз заттарға, құбылысқа адамның өз күшімен-ақ әсер етуге болады деп сену. Магия – ол да танымның жемісі. Ал тілге тән бұл қасиет халықтың мифологиялық танымында сақталып, халықтық жад, халықтық білім болып заманнан заманға жалғасын тапқан. Міне, осындай магиялық тылсым күшке сенудің ұшқыншағы фольклорлық прозада көрініс табады. Магиялық наным, оның ішінде сөз сиқырына сену ертеден белгілі екендігін белгілі. «Сөз тас жарады, тас жармаса, бас жарады» деген аталы сөз осының айғағы. Кезінде Ш. Уәлиханов бұл туралы өз ойын былай түйіндепті: «Қырғыздардың ойынша адамның тілі тас жарады... Егер қырғыздың баласы қайтса, тұқымы жақсы жылқы жоғалса, жақсы бүркіті ұшып кетсе, мылтығы құрыса, тіл тиді деп сенген» [31, б. 58]. Ғалымның сөзін жалғай түссек, қазақ халқы ерте заманнан бері баласы шетінесе де, жақсы аты жоғалып, қыран құсы ұшып кетсе, мылтығы түзу тимесе де өзгелердің сұқты көзі өтті я тілі тиді деп сенген. Бұдан біздің байқайтынымыз, сөздің бойындағы құдірет, оның (сөздің) киесі, магиясы халқымыздың танымында басты орын алған. Бұл сөз киесінің, сөз құдіретінің маңыздылығын баса атап өту үшін айтылған тұжырымдар. Демек, мифологиялық ұғымдар, мифологиялық тілдік көрсеткіштер, яғни мифологиялық лексика арқылы жүзеге асатын сөздің құдіреті, сөздің магиялық қасиеті және халық танымы бір арнаға тоғысып, фольклорлық прозада көрініс табады.
Жоғарыда келтірілген ғалымдардың мифологиялық танымға, мифология мен тілдің арасындағы байланысқа қатысты пікірлерін жинақтай келе айтарымыз, халқымыздың мифологиялық танымы ұрпақтан ұрпаққа тілдің көмегімен беріліп отырған құндылық екендігі түсінікті болды. Әрине бұл тіл мен мифологияның өзара тығыз байланысының нәтижесінде туындайтын халықтық мифологиялық танымның айқын көрінісін айшықтай түседі. Сонымен мифологиялық таным мәселесін сөз еткенде фольклорлық проза, таным, мифология және тіл (сөз) арақатынасын басты нысан етіп аламыз. Бұл ұғымдар өзара байланыса отырып, мифологиялық танымның төрт тағанын, яғни негізгі іргетасын құрайды, жалпы айтқанда, бұл ұғымдардың тоғысуының нәтижесінде халықтың мифологиялық танымы қалыптасады (1-сурет). 

Сурет 1 – Мифологиялық танымның қалыптасуы 

Ескерту – Автордың құрастыруымен

Қорыта келе, осы бөлімде баяндалған қазақ халқының дүниетанымның ең басты көрсеткіші – фольклорлық мұраны жинау, жанрлық жағынан жіктеу, сараптау, атап айтқанда, фольклорлық проза мәселесін егжей-тегжейлі зерттеу, оны (фольклорлық прозаны) іштей жанрлық жағынан топтау және халық танымымен байланыстыра отырып зерттеу нәтижесінде құрылған құнды мұраларды жариялау сияқты үлкен миссияны орындауға ұмтылу фольклортанушылардың басты мақсаты болғанын көреміз, бұл қандай ұлт үшін болса да үлкен абырой. Тіпті сол мұраның тілін саралап, түрін түстеп зерттеудің өзі халықтық білімді игеруге, халықтың мифологиялық танымын түйсінуге орасан зор үлес қосады. 

[bookmark: _Hlk202904270]1.2	Мифологиялық лексика: зерттелуі, алғышарттары 
Соңғы екі онжылдықта мифологияға деген қызығушылық арта түсті. Миф феномені аясында философтар, әдебиеттанушылар, этнографтар мен фольклортанушылар, тілшілер мен психологтар, мәдениеттанушылар мен тарихшылар, яғни барлық гуманитарлық бағытта еңбек етуші ғалымдар өз зерттеулерін мифологияға бағыттады. Бұл үрдіс ХХ ғасырдың екінші жартысы мен ХХІ ғасырдың басындағы гуманитарлық ғылымдардың елеулі даму өзгерістерінің салдарынан пайда болды. Себебі зерттеу жұмысы бұрынғы зерттеудің шекаралық аясынан асып, нәтижесінде ғылымдар арасында тоғысулар, интеграция кең құлаш жайды. Оған дәлел ғылымдағы психолингвистикалық, когнитивтік, коммуникативтік, семиотикалық, лингвомәдени аспектілердің дамуы. Бұл, әрине, үлкен жаңалықтар мен халықтар арасындағы сананың өзгеруіне негіз болды. Демек, бұл өзгеріс әлемдік мәдениет дамуының ең өзекті арнасы мифологияны жан-жақты зерттеуге алып келді. Ендігі кезекте мифологияны зерттеу тілшілердің еншісінде деп білеміз, себебі мифологиядағы терминдер, мифологиялық сипаты бар лексиканың, мифологиялық кейіпкерлердің атауы шексіз дария іспеттес. Соған орай, мифологияның тілдік аспектісі көптеген ғылым салаларының зерттеу нысанына айналуы әбден заңды. Мифология ең әуелі тіл мен мәдениеттің асыл мұрасы болғандықтан, соңғы жылдары мифологияны зерттеуде тілшілер ерекше құнды мәліметтерге қол жеткізді десек те болады. Ал қазақ мифологиясында зерттеуді қажет ететін мол мұра ғалымдардың басты зерттеу нысаны болары хақ.
[bookmark: _Hlk204118377][bookmark: _Hlk204118465][bookmark: _Hlk202734206][bookmark: _Hlk204118516][bookmark: _Hlk195212860]Жалпы мифологиялық лексика дегеніміздің өзі мифологиялық шығармаларда қолданылатын ұғымдар, тілдік бірліктер, тілдік оралымдар, тілдік қолданыстар, терминдер дегенге саяды. Бұл мифологияның тілмен етене тығыз байланыстырыла отырып зерттелуінің алғышарты. Бұл ретте миф пен тілді байланыстыра зерттеу үрдісі көптеген мифолог, лингвист, философтардың еңбектерінде байқалады. А.А. Потебняның тіл мен мифологияны сабақтастыра қарай отырып, құбылыстардың түпнегізінде мифологиялық көрінісі мен образдардың трансформациясы жатыр, яғни мифологиялық лексикалық бірліктердің «ішкі формасында» деп есептейді. Зерттеуші мифтік ұғымдағы символдар тіл мен ойлаудың тікелей қатынасынан пайда болатындығын айтады. Осындай қатынас кезіндегі дамудың негізінде лексикалық бірлік, яғни сөз өзінің ішкі формасын, ең негізгі мағынасын жоғалта бастайтындығын айтады. Сол жоғалған мағына символдар арқылы поэзияда көрініс табады. Яғни сөздің алғашқы мағынасы белгілі бір символдарда, мифтік мотивтерде өмір сүреді деп тұжырымдайды ғалым [32]. Демек, тілдің, жалпы барлық рухани дамудың бастауы – миф, мифология екендігі айқындала түседі. А.Н. Афанасьев миф пен тілдің шығу тарихын сабақтастықта қарастырып, «Түрлі мифологиялық көріністердің ең бай және жалғыз дереккөзі – метафоралық және үндес айтылымдарымен ерекшеленетін адам сөзі. Миф, аңыз т.б. керек жағдайда табиғи туындауын көрсету үшін тіл тарихына үңілу қажет. Мифтік көріністерді түсіндірудің басты кілті тілде» – деген пікірлері арқылы тіл мен мифтің тарихи түбірінің бір екендігін қолдайтындығын аңғарамыз [33].
[bookmark: _Hlk202734240][bookmark: _Hlk204118581][bookmark: _Hlk195212882][bookmark: _Hlk204118637][bookmark: _Hlk204118669][bookmark: _Hlk214876221][bookmark: _Hlk195212902]Ең алғаш рет лингвофольклористика терминін ұсынған – орыс тілші-ғалымдары. А.Т. Хроленконың пікірінше, лингвофольклористика, жалпы, фольклор тілінің ерекшелігін зерттейді. [34]. А.Т. Хроленконың фольклор мен лингвофольклортану жөніндегі пікірін Ж.А. Жақыпов былай деп түсіндіреді: «Фольклортану, бұл – ең алдымен фольклорлық туындыларды жинау, жіктеп-топтау және кешенді талдау. Фольклоршының ісі жанды фольклорлық сөзбен жүреді. Осыған орай оның қарекеті түздік жұмыстармен, дәстүр иелерімен, орындаушылармен тікелей бетпе-бет жүздесумен байланысты болады. Ал лингвофольклортану, бұл – фольклорлық мәтінді, нақтырақ айтқанда, фольклорлық мәтіндер корпусын филологиялық әдістермен зерттеу. Фольклортанудан лингвофольклортанудың айырмашылығы лингвофольклортанушының таңбаланған фольклорлық сөзбен жұмыс істейтіндігінде» [35]. Демек, фольклорлық прозадағы тілдік талдауда грамматикалық категориялардың қызметі мен сөздердің мағынасын ашып, жалпы сөзбен жұмыс жасайтын боламыз.
[bookmark: _Hlk204118728][bookmark: _Hlk204119008][bookmark: _Hlk204118792][bookmark: _Hlk204118891][bookmark: _Hlk195212956][bookmark: _Hlk204118944]Қазақ филологиясында фольклор, негізінен, фольклортану тұрғысынан зерттеліп келді. Фольклорлық мәтіндердің тілдік тұрғыдан зерттелуі парадигмалар шеңберінде және жекелеген шығармалар деңгейінде, яғни, белгілі бір жеке туынды ғана нысанға алынған да, ондағы құрылымдық-семантикалық бірліктер ғана (троптар мен фигуралар, стильдік сипаттар) талданған. Бұл ретте Ш. Уәлиханов, М. Әуезов, С. Сейфуллин, С. Мұқанов, Б. Кенжебаев, Ә. Марғұлан, Ә. Қоңыратбаев, Е. Ысмайылов, М. Ғабдуллин, Қ. Жұбанов, Т. Қоңыров, Б. Хасанов, Ж Қ. Жұмалиев, С. Қасқабасов, Ж. Аймұхамбет, С. Қондыбай, Г. Қосымова және т.б. ғалымдарды атай аламыз. Ш. Уәлиханов нақты мифологиялық лексика деген терминді қолданбаса да халықтың санасындағы сенім жөнінде: «Аспанда ел бар. Ондағы адамдар белдікті тамағынан тартады, біз ортада, жер бетінде тұрамыз, сондықтан белдікті белімізге байлаймыз, ал, жердің астындағы адамдар белдігін аяғына орайды» деп жазған [36, б. 199]. Ғалымның айтып тұрғаны қазіргі ғылымда қолданылып жүрген «аспан әлемі, жер асты, жер үсті кейіпкерлері», демек бұл тікелей мифологиялық лексикаға қатысты пікір. Жалпы мифологиялық лексика – ерте кездегі халықтың әдет-ғұрпына, салт-санасына, көне дәуірдің наным-сенімдеріне негізделіп пайда болған, тілді жасаушы сол халықтың белгілі бір дәуіріндегі ой-санасының, ішкі жан-дүниесінің көрінісі бола алатын эмоционалдық және экспрессивтік мәнге ие тілдік қордың ажырамас бір бөлігі. Мифтік әлем, мифтік қабаттар, оған (мифке) қатысты наным-сенімдер, Ш. Уәлиханов айтып отырған кеңістікке, мекенге қатысты айтылған ойлары мифологиялық сипаттағы сөздердің қатарынан орын алары сөзсіз. Осы орайда, Е.Қ. Жұбановтың «Эпостық тілін зерттеудің кейбір мәселелері және «Қозы Көрпеш-Баян сұлу» жырының лексикасы» сияқты еңбегін қарауға болады. Бұл мәселеге іргелі зерттеу жасаған – Е.Қ. Жұбановтың еңбектерінде эпос тілін зерттеудің интралингвистикалық аспектілері толық қамтылады: «Қозы Көрпеш-Баян сұлу» жырының тілдік ерекшеліктері; эпикалық жырлардың тілдік-көркемдік ерекшеліктері; ауыз әдебиетінің тілі мен қазақ әдебиеті тілінің қатынасы; ауызша сөздің диалектіден үстем формалары, «Ауызекі поэзия тілін зерттеудің лингвистикалық аспектілері» қатыстырылады, кейін ғалымның бұл тақырыптағы еңбектері кітап болып шықты, ал прагмалингвистикалық, экстралингвистикалық аспектілерді қарастыруды ғалым мақсат етпеген [35, б. 13]. Отандық ғылымда мифологиялық лексиканы, яғни фольклорлық прозаға жататын шығармалардың тілінде кездесетін мифологиялық сипаты бар лексиканы әдеби тұрғыда зерттеу ерекше қолға алынған, ал оны тілдік тұрғыда жалпы сипаттау, пікір білдіру үрдісі көбіне эпостық шығармалар тілін зерттеуде байқалады, ал фольклорлық проза шығармаларын тілдік тұрғыда зерделеу аса ауқымды әрі терең бола қоймағанын айтып өткен жөн. Жалпы мифологиялық лексикаға қатысты ғылыми тұжырым жасаған ғалымдардың бірі М. Әуезов еді. Ғалым қиял ертегісінде түрлі жағдаяттарда кездесетін кейіпкерлерді екі топқа бөліп қарастырады: «Бұлардың бір тобы ертегінің еріне дос болып, бір тобы ұдайы қас күш есебінде әрекет етеді. Жалғыз көзді жалмауыз, жалмауыз кемпір, жеті басты жалмауыз, мыстан кемпір, айдаһарлар, қарақұлақ, жезтырнақ сияқтылар, үнемі айнымас жаулар. Алып қарақұс, тұлпар ат және неше алуан тоқпақ, кездік, қазан, жүзік, қырық құлаш семсер сияқты заттар – ердің көмегіне, керегіне әрекет етеді. Осылай екі жақ болып бөлінген ғажайып жан иелері мен зат бұйымдар арасында кейде дос, кейде қас болып кездесетін бір алуан қиял персонаждары бар. Олар алыптар: тау соғар, көл жұтар, көреген, жел аяқ, сақ құлақ сияқты бір топ персонаж және осылардай екі ұдай әрекет атқара жүретін жылан патшасы, басы алтын киік, жады кемпір, жұмбақ жар сияқтылар болады» деп топтайды (Қосымша А). Байқағанымыздай, кейіпкерлер адамға өз пайдасын әкеліп, көмектесетіндер және оған керісінше кедергі жасайтындар деп бөлінеді, сондай-ақ бас кейіпкерге екі түрлі әрекет жасайтын үшінші бір кейіпкерлер тобы аталып өтеді. Сондай-ақ кейіпкерлердің іс-әрекет үстіндегі кеңістік мәселесі сөз болады: «...ескі ертектердің көбінде «ертегі геройы кезетін дүние жердің үсті ғана емес, шыншыл ертегілерде сирек кездесетін тың дүниелер бар. Ол – жердің асты. Кейде жеті қабат жер асты, кейде алып қара құс алып кететін аспан үсті. Ол арада «тоқымдай, немесе теңгедей, не, тіпті, тебен иненің жасауындай» болып көрінеді. Кейде күн астында Күнсұлу, ай астында Айсұлудың, Айбарша сұлулардың адамзат баспас, бармас мекені болып келеді, кейде бұл мекендер от дариясының ар жағы, немесе барса-келмес, сиқыр аралға айналып кетеді. Болмаса адамзатқа жұмбақ жай жалмауыз мекені, немесе, су асты болады» (Қосымша А). Демек, бұл жерде кейіпкерлердің мекен ететін кеңістігін жер үсті, жер асты, аспан әлемі, су асты, күн асты, ай асты, адамзат бармайтын жер, сиқырлы арал, жұмбақ мекен деген сияқты кеңістікті атаулар сөз болды. 
[bookmark: _Hlk195213021][bookmark: _Hlk211705687][bookmark: _Hlk195213039]Осы орайда, С. Қасқабасов және Ж. Аймұхамбеттің мифтік кейіпкерлерге қатысты пікір сабақтастығын байқауға болады. Кейіпкерлердің бастапқы кезде кедергі жасап, соңында жақсы кейіпкерге ауысқандығы немесе керісінше әрекеті жөнінде Ж. Аймұхамбет:  «...мифтік кейіпкерлер негізінен екі топқа бөлінеді – Ер Төстікке қарсы және оған жақтас. Оның ерекше жаратылысты екенін мойындағаннан кейін Жылан Бапы хан достық ниетке көшеді және жер асты әлеміндегі рух-иелер көмекке келеді. Перінің қызы Бекторы Ер Төстікке өзіне қарамаған себепті өшігеді. Жалмауыз кемпір де, оның ұлы Шойынқұлақ та Бекторының бұйрығымен Ер Төстіктің соңына түседі. Бұл оқиғалар дерлік Ер Төстіктің мифтік танымға сай «ерекше болмысын» даралай түседі» [24, б. 93]. Мифологиядағы осыған жақын, бірақ тек ниеттің ғана емес, тіпті кейіпкердің кейпі өзгеруі туралы көріністің барын айқындаған С. Қасқабасов былай деп тұжырымдайды: «Адам мен жануарды бөлмеу, адамды екі кейіпті болады деп түсіну ол замандағы миф кейіпкерін жартылай адам, жартылай жануар түрінде бейнелейді, яғни зооантропоморфтық образ жасайды. Әдетте, көне тотемдік мифтерде бір рулы ел мен белгілі бір жануарлар тобының тотемдік атасы – бір аң деп баяндалады. Бұл мифтердегі кейіпкерлердің өзгеруі – әлі таза құбылу емес, бұл мақсатты құбылуға апаратын жол. Мақсатты құбылу кейін, мәселен, ертегі жанрының бір белгісіне айналады. Ал тотемдік мифтегі қаһарман кейпінің өзгеруі шын мәніндегі құбылу деп саналмауы керек, себебі мұнда, сол кездегі сана бойынша, қаһарман адам кейіпінде де, жануар түрінде де көріне береді» – деп, Мяндаш-қыз деген әйел-бұғы туралы аңызды мысалға келтіреді [8, б. 80]. Демек, мифтік дәуірде адам өзінің әртүрлі жанды-жансыз нәрсенің кейпіне еніп, өзгеріп кететіндігіне, адамның затқа, хайуанға айналып кететіндігіне кәміл сенгенін байқаймыз. Жоғарыда сөз болған ғалымдардың мифологиялық атауларға, мифологиялық кейіпкерлерге қатысты айтқан тұжырымдары кейінгі зерттеулерге тірек бола алады.
Сонымен қатар Ж.Ә. Аймұхамбет эпостағы мифология мәселесін жан-жақты зерттей келе мифологиялық кейіпкерлерді екі топқа бөліп қарастырады: «1. Мифтік қаһармандармен ұқсас кейіпкерлер. 2. Эпос оқиғасына араласатын мифтік кейіпкерлер [24, б. 92]. Сондай-ақ ғалым Таусоғар, Желаяқ, Көлтауысар, Саққұлақ, Қырағы сияқты кейіпкерлерді рух-иелік мифологиялық кейіпкер деп атайды [24, б. 93].
[bookmark: _Hlk202904928][bookmark: _Hlk213096995][bookmark: _Hlk197710428][bookmark: _Hlk197710445]Қазақ тіліндегі басқа құбылыстарды талдап, зерттеу барысында ауыз әдебиетіндегі тілдік айғақтарды талдауға салған зерттеулер де бар. Мысалы, әдеби тілдің тарихына, стилистикаға, ауызекі сөйлеу тіліне, топтар мен фигуралар, синоним, омоним, антонимдерге, троптар мен эфвемизмдерге қатысты зерттеулерде белгілі бір лексикалық немесе грамматикалық, не болмаса стилистикалық пайымдауларды тілдік айғақтармен дәлелдеу үшін басқа дереккөздердің қатарында ауыз әдебиеті шығармаларынан да мысалдар алынып отырады. Мәселен С. Қасқабасовтың фольклортанулық еңбектерінде ауыз әдебиеті шығармаларының көркемдігі туралы тұстарында тілдік айғақтар (фактілер) келтіріледі. Сондай-ақ Ә. Ахметов табу мен эвфемизмді зерттегенде ауыз әдебиеті мен фольклорлық айғақтарға жиі тоқталып, талдау жасап тұжырымдап отырады [31]. Мұндай еңбектерге Б. Хасановтың – метафораның қолданысына [37], Т. Қоңыровтың – теңеудің лингвистикалық сипатына [38], Ж. Мусиннің – антонимияға [39], Ә. Болғанбаевтың – синонимияға [40] арналған еңбектерін атауға болады. Фольклорлық мұраны жинау, баспаға әзірлеу барысында текстологиялық жұмыстар жүргізілуі міндетті, осымен байланысты әдебиеттанушылар мен фольклортанушылар халық әдебиетінің мәтіндеріндегі тілдік айғақтарды үзінді күйінде талдаған жайттар да бар. 
Фольклорлық мұраны тілдік жағынан саралауда Г. Қусимованың еңбегінің орны бөлек. Ғалым қазақ эпосындағы фразеологизмдердің лексика-семантикалық, лексика-грамматикалық сипаттарын талдады [41], З. Керімбаеваның зерттеулеріне қазақ ертегілерінің лексикалық, грамматикалық сипаттары нысан болды [42]. Жекелеген фольклорлық шығармалардың тіліне арналған еңбектерде тілдік фактілер талдауға алынып, негізінен, сипаттамалық әдіспен ғана зерттелді немесе мәтінде сөздерге және оның пішіні мен мағынасына қатысты кездескен жекелеген фактілер талқыланды [42].
[bookmark: _Hlk195214250][bookmark: _Hlk199319292][bookmark: _Hlk195214303][bookmark: _Hlk195214324][bookmark: _Hlk195214361]Фольклорлық шығармалар тілін зерттеу аясында авторлық бірлестікте шыққан ауқымды еңбектердің бірі «Қазақ лингвофольклортануы: эпостанулық зерттеу» атты монографияда негізгі зерттеу нысаны болып қазақ батырлар жыры алынған. Жыр мәтіндердегі сөздердің көркемдігі, стильдік қызметі, танымдық қабілеті талданады, морфологиялық, синтаксистік құбылыстар сипатталады. Атап айтқанда, Л.Ә. Еспекованың «Эпос мәтіндеріндегі лексиканың стилистикалық және танымдық әлеуеті», Г.О. Сыздықованың «Эпостық жырлардағы морфологиялық құбылыстар», Б. Әбдуәлиұлының «Ауыз әдебиетінің тілін әдеби тіл тұрғысынан зерттеу мәселелері», Қ.Қ. Сарекенова мен Л.Ә. Еспекованың «Эпостық жырлардағы фразеология», М.К. Ахметованың «Батырлық жыр мәтіндерінің функционалдық сипаттары» сияқты терең ғылымилығы және ауқымдылығымен ерекше көзге түсетін мақалалар легі лингвофольклортану ғылымына елеулі үлес қосқаны анық. Осы монографияда «Эпостық жырлардағы мифологиялық лексика» атты авторлық бірлестікте шыққан мақаласында Ж.А. Жақыпов эпостық жырларда ұшырасатын мифологиялық сөздерді «мифемалар» деп алып, мынадай тақырыптық топтарға жіктеп қарастырады: 1. Діни мифемалар: әулие, тәңір, Ғайып ерен қырық шілтен Баба Түкті Шашты Әзиз т.б. 2. Түр-түс атауларынан болған мифемалар: ақ, қара, сары т.б. 3. Сандық мағынадағы мифемалар: жеті қат көк, жеті қабат жер, қырық құлаш, қырық кез, төрткүл дүние, он сегіз мың ғалам т.б. 4. Ертегілік мифемалар: мыстан кемпір, шайтан, жезтырнақ, албасты т.б. 5. Табиғат құбылыстары және жануарларға қатысты мифемалар: жел, жылан, темір, ай, күн, аспан т.б. [45]. Жоғарыда топтастырылған мифологиялық лексика аңыз-әңгімелерде де, ертегілерде де кездеседі. Ә.Т. Қайдаров тілдің үш түрлі ең маңызды қызметін атап көрсететіні бар, олар: тілдің коммуникативтік қызметі, тілдің эстетикалық қызметі және тілдің сөз байлығын өз бойына жинап, оны ұрпақтан-ұрпаққа жеткізіп отыратын қасиеті, яғни кумулятивтік қасиеті [46]. Міне, ғалымның айтып отырған тілдің үш қасиеті арасындағы кумулятивтілік мифологиялық лексикаға тән десек қателеспейміз. Себебі мифологиялық лексиканың бойында ұлттық таным мен болмысы, салт-санасы шоғырланған. Ғылымдағы мұндай ой сабақтастығын Л.Ә. Еспекованың еңбегінде байқаймыз. Ғалым өзінің «Эпостық жырлардың лексика-стилистикалық, танымдық сипаттары» мақаласында эпостық жырларда көрініс тапқан синонимдер, антонимдер, метафоралар, синекдохалар, теңеулер т.б. зерделей келіп, эпос тілінің лексикасы жөнінде былай деп тұжырымдайды: «Эпос тілінің лексикасы – халықтың дәстүрлі рухани мәдениеті болғандықтан, ол қазіргі әдеби тіліміздің негізгі арналары болып саналады. Халықтың әдеби тілінің қалыптасып, дамуында эпос тілі үлкен рөл атқарады. Ондағы тілдік бірліктердің қолданылу, жұмсалу өрісін, тіл байлықтарын саралау барысында қазақ халқының рухани мәдениетін танып білеміз» [45, б. 116]. Демек, сөз фольклорлық шығармадағы көркемдегіш құрал болады, сөз арқылы халықтың өзіне ғана тән қасиет-болмысы көрініс тауып отырады. Сондай-ақ Г.О. Сыздықованың «Эпостық жырлардағы морфологиялық құбылыстар» [45, б. 116] атты мақаласындағы зерттеулерінен фольклорға тән лексиканы сөз таптарына тарата отырып қарастырғанын көреміз. Мақалада ғалым эпостық жырлардағы көрініс тапқан есім сөз таптарының қолданылу орайларын, етістік сөз табының қолданылу орайларын жан-жақты талдап, түйдекті тұжырымдармен қорытындылайды: «Эпостық мәтіндерде зат есім, етістіктер өздеріне тән грамматикалық категориялармен түрленіп, өзгеріске түссе, сын есім мен сан есімдердің морфологиялық құрамындағы тұлғалық өзгерістер бір сөз табынан екінші сөз табына ауысу негізінде жүзеге асады» [22, б. 2-62]. Демек, эпостық жырларды лингвистикалық тұрғыда тарата отырып зерттелген, анықталған, алайда мұндай кешенді зерттеу (есім сөз таптарының қолданылу орайлары, етістіктің қолданылу орайлары, олардың басты ерекшеліктері, т.б.) прозалық шығармалар тіліне де қажет-ақ екендігі айдан анық.
[bookmark: _Hlk202905142][bookmark: _Hlk202734574][bookmark: _Hlk202734649][bookmark: _Hlk202905267][bookmark: _Hlk195214382][bookmark: _Hlk202734690][bookmark: _Hlk195214399][bookmark: _Hlk202734737][bookmark: _Hlk195214416][bookmark: _Hlk202734776][bookmark: _Hlk195214434]Көріп отырғанымыздай, қазақ фольклорындағы эпостық жырлардың тілін зерттеу біршама қолға алынған, алайда фольклорлық прозаны тілдік тұрғыда зерттеу әлі де өзекті мәселе санатында. Алайда бұл ғылымда жалпы фольклор тілі мүлдем зерттелмеді деген сөз емес. Мәселен, шетелдік ғалымдардың фольклор тілін зерттеуге деген қызығушылығы бар. Олар: О. Черепанова, Ю. Лотман, А. Вежбицкая, А. Потебня, Ф. Хисамитдинова т.б. Айта кететін жайт, батырлар жырындағыдай ертегі, аңыз-әңгімелердің де лексикасы оның (ертегі, аңыздың) тілдік байлығын, стилистикалық мәнін, сөздердің қолданылу сипатын айқындайды. Ертегілер мен аңыз-әңгімелерде кездесетін синоним сөздер, антонимдер, метафоралық қолданыстар, кірме сөздер, фразеологизмдер, эвфемизмдер т.с.с. сөз қолданыстары фольклорлық мәтіндерге ұлтқа тән таным, әдет-ғұрып, салт-сана сияқты мазмұн береді. Бұл ретте жалпы түркі мифологиясының тілін зерттеуге арналған еңбектерді атап өткенді жөн көрдік. Мысалы Я. Чунгаев түрікмен және көне түркі тілдерінің тарихи қарым-қатынас кезіндегі венгер тілімен байланысының, сол сияқты тұңғыс-манжұр тілдерінің байланысын қарастырады [43]. А.М. Демирчизаде: «Әдеби тіл дерекнамаларының ішінде ауыз әдебиетінің рөлін ерекше айқындағанын атаған жөн. Ертегілерде, дастандарда, мақал-мәтелдерде көне тілдік құбылыстар сақталған. Тіл тарихын зерттеуде фольклор негізгі дереккөз болуы тиіс», – деп көрсетеді [44]. Бірқатар ғалымдардың зерттеулері өз халқының фольклорлық мұрасын тілдік тұрғыда зерттеуге бет бұрған, атап айтқанда, А.И. Алиеваның «Поэтика и стиль волшебных сказок адыгских языков» еңбегі [45], Г.Г. Кульсаринаның «Язык и стиль башкирских народных сказок» [46], А.В. Баканованың «Особенности языка испанских народных сказок» [47] және т.б. еңбектер ұлттық ертегілердің бойындағы рухани құндылықтар, ертегі тілінің ұлт тіліндегі алатын орны, ондағы лексикалық, стилистикалық, морфологиялық ерекшеліктері сөз болған еңбектер.  
[bookmark: _Hlk199319575][bookmark: _Hlk195214491][bookmark: _Hlk195643447][bookmark: _Hlk195214510][bookmark: _Hlk197710710]Фольклорлық прозаны тілдік жағынан зерттеуде орыс ғалымдарының арасында мифологиялық кейіпкерлердің атауын жан-жақты талдау үрдісі байқалады. Т.В. Цивьян [48] өз еңбегінде мифологиялық кейіпкерлерді өзіндік (өзінікі) және өзгелік (өзгенікі) (свой и чужой) [48, с. 114], жағымды және жағымсыз [48, с. 120], мифологиялық және шынайы (мифические и реальные) [48, с. 114-131] кейіпкерлер деп бөліп сипаттайды. Е.А. Бондарец мифозооним, мифофитоним, мифологизмы-агенсы деген терминдік атауларды қолданады [49]. Хань Цзинхуй мифологемаларды 1. Үй рухтары. 2. Аспан рухтары. 3. Су рухтары. 4. Орман рухтары. 5. Тұрақты мекенсіз рухтар. 6. Уақыт пен мерзімге байланысты рухтар деген топтарын көрсетеді [50]. О.А. Черепанова өзінің «Мифологияческая лексика русского Севера» еңбегінде мифологиялық лексиканы зерттей отырып, оны тек белгілі бір аймақтың аясындағы (солтүстік өңір) ауыз әдебиеті үлгілеріне қатысты анықтайды. Ғылыми еңбек, негізінен, лексика-семантикалық және ономастикалық жағынан сипатталған. Алайда мифологиялық кейіпкерлерді зерттеуде ғалым алдымен үш бағытты негізге алады: 1) мифологиялық кейіпкерлер жүйесі; 2) мифологиялық кейіпкерлер атауының лексика-семантикалық және ономастикалық сипаты; 3) кейбір мифологиялық лексиканың семантика-этимологиялық сипаты [51]. Ғалым мифологиялық кейіпкерлерді басты зерттеу нысаны етіп алып, оларды: бұйрық беруші мифологиялық кейіпкерлер, ең жоғары билеуші таптың мифологиялық өкілдері, үйді мекен ететін мифологиялық кейіпкерлер, «үйдің иелері» мифологиялық кейіпкерлері, үйден тыс мифологиялық кейіпкерлер, жер асты мифологиялық кейіпкерлері, жер үсті мифологиялық кейіпкерлері т.б. топтарға бөліп қарастырады, оларды топтай келе жоғарыда көрсетілген үш бағытта зерттейді [51, б. 18]. Байқағанымыздай, О.А. Черепанова өз еңбегінде тек зат есімдерді, оның ішінде жалқы есімдерді, нақтырақ тек мифтік кейіпкерлерді қарастырады. Авторлар бірлестігімен жарық көрген «Мифы, предания, сказки хантов и манси» еңбегінде мифтік кейіпкерлердің этимологиялық сипаты біршама сөз болады [52, с. 14]. 
[bookmark: _Hlk195214527][bookmark: _Hlk197710725][bookmark: _Hlk197710745][bookmark: _Hlk195644648][bookmark: _Hlk195645767][bookmark: _Hlk195645946][bookmark: _Hlk197710853][bookmark: _Hlk195647514][bookmark: _Hlk204120594][bookmark: _Hlk204120670][bookmark: _Hlk204120961]Башқұрт ғалымы Ф.Г. Хисамитдинова өзінің еңбегінде башқұрт халық ауыз әдебиетінің мұрасында кездесетін мифологиялық сипаты бар сөздерді өзара топтап, жіктеп, оларға (мифологиялық лексикаға) этнолингвистикалық тұрғыда  сипаттама береді. Басқа түркі халықтарының фольклорлық шығармаларымен салыстыра отырып, танымдық, мәдени, әдет-ғұрыптық қырларын байланыстыра отырып зерттейді. Сондай-ақ ғалымның еңбегінде мифологиялық лексика башқұрт халқының мифологиясындағы басты мифологияланған жануарлар бейнесі, антропоморфты тірі және өлі табиғат нысандары; аспан денелері; мифологияланған заттар; мифологияланған өсімдіктер, құдайлар және адамдардың мифологияланған субстанциясы деген топтарға жіктелген [53]. С. Қондыбай өзінің «Арғықазақ мифологиясы» атты еңбегінде: «...әлемдік мифологиялық жүйелердің қаймағы бұзылмай сақталып қалған жалғыз көз – қазақтың ұлттық тілі мен мәдениеті. Біздің тіліміздегі кез келген сөз – символ. Себебі оның ар жағында мифтік мазмұн жатыр. Әр халықтың, мәдениеттің, діннің өз мифі бар. Тек осы мифтің танымал болу дәрежесі әр халықта әртүрлі. Біреулер оны дамыған күйінде сақтай алса, екіншілері оны сақтай алмаған, ал үшіншілері өздерінің тіліндегі, фольклорындағы, мәдениеті мен өнеріндегі мифті танып, таба алмайды. Өйткені әр халықтың тарихи тағдыры әртүрлі болып шыққан, сондықтан мифтік мұраны түсінудің, оның жасырылған шифрларының кілттерін тауып ашудың нәтижелері түрліше болып шығады», – деп түсіндіреді [54]. Жалпы отандық ғылымда мифологиялық лексиканы зерттеуде Б. Ақбердиеваның «Қазақ тіліндегі мифтік жүйе», «Лексика-фразеологиялық жүйедегі мифтік-танымдық құрылымдар», А. Тойшанұлының «Қазақ пен моңғол мифтерінің типологиясы», Қ. Ғабитханұлының «Қазақ мифологиясының тілдегі көрінісі», Г. Сағынадиннің «Түркі халықтары фольклорындағы аңыздық проза», С. Итеғұлованың «Қазақ фольклорындағы қасқыр бейнесі», Б. Тілеубердиевтің «Қазақ ономастикасының лингвоконцептологиялық негіздері», А. Пангереевтің «Қазақтың тотемдік фольклоры», А. Тұрышевтің «Мәшһүр-Жүсіп шығармаларындағы мифологиялық лексика», Ү. Үскенбаеваның «Қазақ тіліндегі мифологемалардың этномәдени-танымдық аспектісі (мифологиялық шығармалар негізінде) сияқты еңбектерін атауға болады. Б. Ақбердиева лексика-фразеологиялық жүйедегі мифтік-танымдық құрылымдарды зерттеу нысаны етіп алып, мифтік мазмұнды лексикалық бірліктерді іштей лексика-семантикалық топтарға жіктейді: эвфемистік мазмұнды білдіретін мифологемалар (қарақұлақ, ит-құс, терісаяқ, түйме т.б.); әртүрлі наным-сенімге байланысты қалыптасқан мифологемалар: көз моншақ, үкі, жыланбас, тана, тұмар зергерлік әшекейлер; мифтік мазмұнды топонимдер, антропонимдер, космонимдер: Қазығұрт, Көктөбе, Күлтөбе, Жиделібайсын, Бегазы, Қорқыт, Ұмай т.б.; мифтік мазмұн негізінде қалыптасқан фразеологиялық тіркестер: ақсарыбас құдайы, ақ түйенің қарны жарылған т.б. мәселелерді қарастырады [25]. А. Тойшанұлы өз еңбегінде этиологиялық, космогониялық мифтерді сөз ете отырып, ондағы жекелеген мифтік сипаттағы сөздерге (рух-ие, аң мен құстың пайда болуы, өсімдіктердің жаратылуы, өлілер әлемі, тірілер әлемі т.б.) тоқталады [55]. Қ. Ғабитханұлы еңбегінде қазақ халқының ежелгі дүниетанымы, нанымдары, мифологиясы, магия сияқты ұғымдар қамтылып, ежелгі наным-сенім мен түрлі діндердің таралуы нәтижесінде пайда болған жеке сөздер, сөз тіркестері, фразеологизмдер табиғаты мен уәждері сараланған [56]. Г. Сағынадин өз зерттеуінде түркі халықтары фольклорлық аңыздық прозасында кездесетін сюжеттерді салыстыра талдай отырып, мифтік танымдағы, мифтік сипаттағы сөздерге (Қызыр бейнесі, әйел-құбыжық, алыптар, жын, шайтан, ит, жылан және т.б.) тоқталады [57]. С. Итеғұлова өз кезегінде мифологиялық лексиканың түрлерін анықтай келе, көк бөріні зооантропоморфты кейіпкер деп атап, мифологиялық шығармаларда кездесетін қасқыр, бөрі бейнесін дүниетанымдық тұрғыда зерттейді [58]. А. Тұрышев Мәшһүр Жүсіп шығармаларындағы лексикалық бірліктерді «мифология лексикасы» деп атайды: «...белгілі болған мифологияны (мифологиялық терминдерді) жете танып, жете білу үшін, «фантастикалық сыртқы күштердің адам бойында бейнеленуі» сияқты білім заңдылығымен қарулануы қажет. Біздің мамандығымыз бойынша, ең маңыздысы осы «бейнелену» тілде ең алдымен, лексикада қалай көрінген деген мәселені қарастыру», – деген түсінік бере келіп, Мәшһүр Жүсіп шығармаларында көрініс табатын сөздерді тәңірлік  (шаман) таным лексикасы, тотемдік лексика, исламдық (діни) таным лексикасы, кереметтер лексикасы, демонология лексикасы деп бөліп қарастырады [59]. «Қазақ ономастикасының лингвоконцептуалдық негіздері» атты зерттеу еңбегінің авторы Б. Тілеубердиев мифологиялық лексика төңірегінде мынадай пікір білдіреді: «Ғаламның мифтік бейнесі мифологиялық жалпы есімдер арқылы да, мифологиялық жалқы есімдер, яғни мифологиялық онимдер, мифонимдер арқылы да көрсетіле алады» [60, 66]. Ж. Аймұхамбет мифті зерттеген ғалымдардың көзқарасын екіге бөледі: мифтің лингвистикалық құрылымына негізделген этимологиялық және мазмұны ұқсас мифтерді салыстыруды нысан еткен аналогиялық бағыт [24]. Сондай-ақ ғалым өзінің «Қазіргі қазақ поэзиясындағы аққу мифологемасы» деген мақаласында мифологеманы мифологиялық лексика санатында қарастырып: «Мифологема – мифтік санадан бастау алған, жаратылыс тылсымы мен кие-қасиет туралы ұғымдарды бойына сіңірген дара бейне әрі тұрақты мотив», – деп тұжырымдайды [61, б. 105]. Біздің зерттеу тақырыбымыздың нысаны – мифологиялық лексиканы зерделеу бастамасы осы тұста өрбіп шығады. Мифологиялық лексика ұғымына тән негізгі белгі – оның (мифологиялық лексиканың) мифологиялық шығарманың құрамдас бөлігі болуы басты шарт деген тұжырымды ұстанамыз. Себебі мифологиялық лексика ол тек мифологиялық шығарманың құрамдас бөлігі болған жағдайда ғана мифологиялық лексика бола алады. А. Пангереев өз еңбегінде фольклорлық шығармалар мен тотемиканың арақатынасын, топонимдік фольклордың жанрлық түрлерін, оның ішінде кездесетін аққу, аю, жылан, көк аспан мен жер, күн, ай, жұлдыздар, әулие және т.б. мифологиялық реңкі бар сөздерді жан-жақты зерделейді [62]. Р. Үскенбаева «мифологема» терминін қолданып, оларды категориялық нысандарына сәйкес былай топтайды: «1. Мифологиялық антропонимика (мифологиялық адам есімдері). 2. Мифологиялық топонимика (мифологиялық жер-су аттары). 3. Мифологиялық зоонимика (жануарлардың мифологиялық лақап аттары). 4. Мифологиялық астрономика (мифологиялық аспан денелері)» [63]. Сонымен қатар бұл еңбекте зерттеуші фольклордың басқа да ғылымдармен (география, тарих, мәдениеттану, т.б.) және тіл білімінің этнолингвистика, диалектология, стилистика т.б. тоғысуын сөз етеді. Жоғарыда аты аталған ғалымдардың фольклорлық шығарманың тіліне қатысты тұжырымдарын жинақтай келе, мынадай тұжырымға келдік: фольклорлық шығармаларды әдеби және тілдік тұрғыда зерттеу ареалының бірнеше бағыты байқалды. Олар: 1. Орта Азия және түркітілдес халықтардың фольклорлық шығармаларына қатысты тілдік зерттеулері (Ф. Хисамитдинова, Я. Чунгаев, А.М. Демирчизаде, А.И. Алиева, Г.Г. Кульсарина, А.В. Баканова, Т.В. Цивьян, Е.А. Бондарец, Хань Цзинхуй). 2. Орыс ғалымдарының фольклорлық шығармаларға қатысты тілдік зерттеулері (О.А. Черепанова, Ю.М. Лотман, А. Вежбицкая, А.А. Потебня). 3. Қазақ халқының фольклорлық шығармаларына қатысты тілдік зерттеулері (Ш. Уәлиханов, М. Әуезов, С. Сейфуллин, С. Мұқанов, Б. Кенжебаев, Ә. Марғұлан, Ә. Қоңыратбаев, Е. Ысмайылов, М. Ғабдуллин, М. Ғұмарова, Ә. Қайдаров, Ә. Болғанбаев, Қ. Жұбанов, Т. Қоңыров, Ж. Мусин, Б. Хасанов, Қ. Жұмалиев, С. Қасқабасов, Ә. Ахметов, Ж. Жақыпов, Ж. Аймұхамбет, С. Қондыбай, Г. Қосымова, З. Керімбаева, М. Әзімбаева, Л. Еспекова, Г. Сыздықова, Б. Әбдуәлиұлы, Қ. Сарекенова, М. Ахметова, Б. Ақбердиева, А. Тойшанұлы, Қ. Ғабитханұлы, Г. Сағынадин, С. Итеғұлова, Б. Тілеубердиев, А. Пангереев, А. Тұрышев, Р. Үскенбаева).
[bookmark: _Hlk202902564]Қорыта айтқанда, мифологиялық лексика тақырыбын саралауда фольклордағы эпостық жырлардың тілінде кездесетін мифологиялық лексика мен аңыз-әңгімелер, ертегілерде кездесетін мифологиялық лексиканың арасындағы сабақтастық анықталды. Сондықтан эпостық жырлардағы мифологиялық лексиканың тақырыптық топтастығы, эпоста бар лексемалардың қолдану ерекшеліктері фольклорлық прозадағы мифологиялық лексикаға да тән деп тұжырымдауға болады. Көріп отырғанымыздай, қазақ фольклорлық прозасына жататын шығармаларды лингвистикалық аспектіде зерттеген ғалымдардың еңбектерінде мифологиялық сөздер халықтың танымы, мәдениеті тұрғысынан зерделенген және мифологиялық лексиканы жіктеуде ғалымдардың тұжырымы өзара жақын, сарындас келеді. Жалпы алғанда отандық ғылыми әдебиеттер мен ғалымдардың зерттеулерінде мифтік шығармалар тілінде кездесетін мифологиялық лексиканы я мифологиялық сипаты бар сөздерді төмендегідей топтау байқалады:
1.	Мифологиялық антропонимика. Бұған мифологиялық адам есімдері жатады. Антро+пос – «адам, оним//онима – «есім», «ат» деген сөз, яғни антропоним дегеннің өзі – «кісі есімі», антропонимика деген – ономастиканың кісі есімдерін зерттейтін саласы.
2.	Мифологиялық топонимика – мифологиялық жер-су аттары.
3.	Мифологиялық зоонимика – жануарлардың мифологиялық лақап аттары.
4.	Мифологиялық астрономика – мифологиялық аспан денелері және т.б.
Мифологиялық лексиканы зерттеу, оның мағынасын айқындау тарихпен, этнографиямен, генеологиямен, текстологиямен, әдебиеттанумен, географиямен, астрономиямен тығыз байланысты екендігі белгілі. Демек, мифологиялық лексика ол тек лингвистиканың ғана зерттеу нысаны емес. Фольклорлық шығармалардың тілін зерттеу кезінде лингвистиканың түрлі салалары бір арнаға келіп тоғысады. Оған дәлел фольклорлық шығармалардың мәтінімен таныс бола отырып, тіл тарихы, этнолингвистика, диалектология, стилистика, лингвофольклористика, прагмалингвистика, лингвомәдениеттану, экстралингвистика т.б. салаларының ғылыми фактілеріне жүгінетіндігіміз. Осы аты аталған ғылым салаларының зерттеу нысаны бір – ол қазақ фольклорлық прозасына жататын шығармалар, олардың тек зерттеу мақсаты мен бағыты ғана өзгерек. Атап айтсақ, этнолингвистика саласының зерттеу бағыты ұлттық ділдің тілдегі көрінісі, лингвофольклористиканың зерттеу бағыты мифологиядағы тілдік фактілер, тілдік бірліктер, этимологиялық бағыты, тілдік бірліктің төркіні, түпнегізі т.б. Сондықтан қазақ фольклорлық прозасының тілін осы аты аталған ғылыми бағыттардың негізінде бағамдауды қолға алу басты нысан болмақ. Сондай-ақ жоғарыда халық ауыз әдебиетінің тілі лингвистикалық емес, әуелі әдебиеттану тұрғысынан зерттелгендігі айтылды. Одан кейінгі кезекте фольклор тілі, яғни эпостық жырлардың тілі өз кезегінде тілдік талдау нысанына айналды. Ендігі кезекте лингвофольклористика ғылымының негізгі бір бағыты ретінде фольклорлық проза жанрына жататын шығармалар тіліне лингвистикалық зерттеу жүргізу алдыңғы қатарға шығады. Фольклорлық прозаның таза тілдік қырын зерттеудің осындай бастамасы бар және оның бұдан да тереңірек зерттелуі болашақтың еншісінде екені түсінікті.
[bookmark: _Hlk204132288]Қорыта келе, шетелдік және отандық ғалымдардың мифологиялық лексикаға және мифологиялық лексиканы топтауға қатысты тұжырымдарын ескере отырып, біз мифологиялық лексиканың классификациясындағы тақырыптық-мазмұндық аспектісін мынадай жеті түрлі жіктеу принципіне негіздедік: 
1) мифологиялық антропонимдер және демонимдер; 
2) мифологиялық гидронимдер, ол өз ішінен бірнеше топтарға бөлінеді; 
3) мифологиялық топонимдер және оның топтары; 
4) мифологиялық зоонимдер және оның топтары; 
5) мифологиялық прагматонимдер және оның топтары; 
6) мифологиялық идеонимдердің бір тобы мифологиялық теонимдер; 
7) мифологиялық фитонимдер. 

[bookmark: _Hlk204121525]1.3 Мифологиялық ұғымдар жүйесі: миф, мифология, мифологема, мифоним, мифонимия, мифема
[bookmark: _Hlk202903378][bookmark: _Hlk212475368][bookmark: _Hlk204121785][bookmark: _Hlk210214955][bookmark: _Hlk195649035][bookmark: _Hlk212065806][bookmark: _Hlk195214782]Қазіргі таңда қазақ тіл білімінде мифологиялық лексикаға байланысты «мифологема», «мифоним», «мифонимия», «мифема» сияқты ұғымдар ішінара қолданылып жүр. Бұл терминдердің аражігін ажыратуға бет бұрмас бұрын «миф», «мифология», «мифтік» және «мифологиялық» деген ұғымдардың басын ашып анықтап алған жөн. Бұл ретте мифтің ең әуелі халық қиялының жемісі, халықтың ой жемісі екендігін түсінуден бастауымыз қажет. Мифті халықтан бөліп алып қарастыру мүмкін емес. Сондықтан миф пен қоғам, ондағы (қоғамдағы) адам және оның санасы, ойы, танымы бір-бірімен етене жақын ұғымдар. С.М. Мелетинский: «миф әлеуметтану мен мәдениет теориясындағы ортақ түсініктердің бірі ретінде қалыптасқан» деп тұжырымдайды [53]. Бірақ кейбір зерттеулерге қарағанда ғалымдар арасында миф ұғымына қатысты бірыңғай көзқарас жоқтың қасы. «Әлем халықтарының мифтері» атты энциклопедияда миф әлем бейнесін баяндаушысы ретінде анықталады, бірақ мифологиялық дүниетаным басқа бағыттарда да (әдет-ғұрыптар, өлең, би, т.б.) көрініс тапқан. Өткен ғасырларға қарағанда ХХ ғасырда миф алғашқы қауымдық дәуірге толықтырушы; архаикалық ұжымның өмірін реттеуші; әлеуметтік феномен; ойлаудың ерекше түрі; қазіргі заман адамының ойлау жүйесінен ерекшеленетін әлемді танушы символдар жүйесі; әлемнің құрылымы; бейсаналық әрекеттің өнімі және т.б. сияқты философиялық ерекше тұжырымдар айтылады. Аталған көзқарастарға байланысты мифті зерттеу Дж. Фрезер, Б. Малиновский, Л. Леви-Брюль, М. Элиаде, И. Дьяконов, В. Маслова, К. Юнг, К. Леви-Стросс, О. Плахова, А. Лосев, О. Фрейденберг, В. Пропп, К. Кереньи, А. Потебня және т.б. есімдерімен байланысты болды. Дж. Фрезердің айтуынша, миф көне архаикалық салт-жоралардың көрінісі, сондықтан ол көптеген ауқымды мифтер кешенінің мәліметтерін жинақтап қосуға әрекеттенді және абыздардың көнеленген немесе жоғалып кеткен мистикалық күштерін жаңаша, сиқырлы магиялық жолмен жаңартуға ұмтылды [53, б. 16]. Б. Малиновскийдің айтуынша мифтің салт-жораларсыз өмір сүруі мүмкін емес, алғашқы қауымдық ұжым өмірінің ең қажетті функциясын, яғни салт-жоралардың реттеу функциясын атқаруы – оның ажырамас бөлігі. Миф салт-жораларды сүйемелдеп немесе туындатып қана қоятын ұғым емес, ол сол салт-жораның тілдік көрінісі. Салт-жора, яғни ритуал – іс-әрекет негізіндегі миф. Адамның танымына байланысты миф архаикалық әлемде: сөз бен істі, осы шақ пен өткен шақты біріктіреді, болашақты болжап, оның жеке және ұжымдық түрде іске асуын және т.б. көріністерді білдіреді [53, б. 17]. Миф жөніндегі келесі бір теорияның негізін қалаған К.Г. Юнг аналитикалық психология тұрғысынан келіп, Платон дәстүрінен алынған «архетип» термині арқылы мифтерде, ертегілерде, түс көруде, қиялда кездесетін бейнелерді анықтады. К.Г. Юнг халық мәдениеттің өзін ерекше қасиетті сюжеттер мен мотивтердің өзара бір-біріне әсер етуі нәтижесінде емес, адамзаттың ілкі мифінде сақталған «ұжымдық жадынан» алады деп түсіндіреді. Осылайша әрбір шығарма «ұжымдық жады» ұғымы негізінен алынған инварианттардың бірі болып шығады дейді [53]. Л. Леви-Брюль өз зерттеулерінде Э. Дюркгеймнің қарабайыр ұжымның өмірінде маңызды рөл атқаратын «ұжымдық елестету» (представления) идеясына сүйенді [64]. Алайда философтың Э. Дюркгеймнен айырмашылығы, ол (Л. Леви-Брюль) ежелгі адамдардың ойлауы қазіргі адамның ойлауынан сапалы түрде ерекшеленеді деп сеніп, алғашқы қауымдық ойлау қасиеті мифтен көрініс тапқанын айтады [64, с. 18]. Неміс философы Э. Кассирер Л. Леви Брюльдің пікірін қолдайды. Алайда адамды «символдық жануар» деп атай отырып, миф – бұл шығармашылық тиянақтылық және шындықты танудың бір формасы деген тоқтамға келеді [65]. Мифтің құрылымдық философиясының негізін қалаушы миф пен оны тудыратын ежелгі ойлауды – қарама-қайшылықтарды, онтологиялық үзілістерді шешудің логикалық құралы деп түсіндірді. Мысалы, мифтегі өмір мен өлім, жоғары мен төмен, оң мен сол сияқты ұғымдардың арасындағы қарама-қайшылық прогрессивті делдалдық немесе медиацияның көмегімен шешім табады дейді. К. Леви-Строс: «Миф – қалыптастан тілдік негізден мазмұны алшақтай алатын ең жоғарғы деңгейде жүзеге асатын тіл», - десе [66], демек, миф қарапайым тілдің негізінде қалыптасса да, оны (мифті) уақыт өте келе жоғарғы деңгейде шарықтайтын тіл ретінде бағалайды. Осы орайда ғалым мифтің ерекше қасиеттерін саралап өтеді:
– миф – жүйелі тілдік құбылыс, ол тілдің ажырамас бөлігі, алайда миф тілдің ерекше қасиеттерін таба отырып қолданады;
[bookmark: _Hlk195214877][bookmark: _Hlk195214892][bookmark: _Hlk204121847]– мифтің тілі ерекше өрнектердің шоғыры, әдеттегі тілдік деңгейге қарағанда жоғары деңгейде орналасқан, басқаша айтқанда, миф тілінің қасиеті кез келген сөз саптауға қарағанда күрделі сипатқа ие [66, с. 505]. Жоғарыда айтылғандарға сүйене отырып айтарымыз: миф – бұл қарапайым тілдік құрылымдарға тән бірліктерден (фонемалар, морфемалар, лексемалар, семалар)  әлдеқайда күрделірек құрылым, ол лингвистиканың нысаны – мифологиялық лексикадан тұратын үлкен ғылыми арна. 
Мифті жалпы идея мен сезім образының тікелей материалдық сәйкестігі деп түсіндіретін А.Ф. Лосев мифті жеке тұлғамен тығыз байланыста қарастырады, жеке тұлғаға субъект-объект қарама-қайшылығы тән екендігін және сол қарама-қайшылықты тұлғаның өн бойынан табылатынын айтады, мифті ғажайып жеке тұлғалық оқиғалар аясында таниды. Ғалым мифті «айшықтала түскен магиялық атау» деп атайды [67]. М. Элиаданың пікірінше «миф ол әрқашан белгілі бір «жаратылыс» туралы әңгіме» [68]. А.А. Потебня мифті «таным актісі», «ойдың белгілі сұрағына жауабы», «бұрын білетін дүние үстіне қосымша дүние» деп түсіндіреді. Осылайша А.А. Потебня мифтің қазіргі терминологиядағы танымдық «когнитивтік функциясына» баса назар аудара отырып,  мифті талдауда үш аспектіні көрсетеді:
‒ нақты тілдік мазмұн (наполнение);
‒ мәтіннің тура немесе сөзбе-сөз мағынасы;
[bookmark: _Hlk195215011][bookmark: _Hlk197711236][bookmark: _Hlk204121963][bookmark: _Hlk204122112]‒ мәтінге салынған жоғары жанды мағына (оживленный смысл) [69]. О.М. Фрейденбергтің пікірінше: «миф – ол ой, зат, әрекет, тіршілік, сөз; ол –дүниетанымның жалғыз формасы». Осылайша О.М. Фрейденберг мифті сананың бейнесі ретінде емес, әрекет ету тәсілі ретінде қарастырды [70]. Е.М. Мелетинский, В. Пропп, өз заманында А. Веселовский тәрізді, мифті фольклортану тұрғысынан зерттеді. Олар мифті ертегінің ізашары болғанын, ертегіде айтылған фантастикалық оқиғалардың шынайылығына деген қатаң сенімнің әлсіреуінің нәтижесінде пайда болғанын атап өтті [71]. В.Я. Пропп, мифті «адамдар сенетін құдіреттер немесе құдайшыл заттар» туралы әңгіме, бұл жағдайда сенім психологиялық фактор емес, тарихи фактор деп есептейді. Е.М. Мелетинский этнограф Б. Малиновскийдің ізімен «Миф поэтикасы» атты еңбегінде «миф» пен әдет-ғұрып алғашқы және ежелгі мәдениеттерде белгілі бір бірлікті (дүниетанымдық, функционалды, құрылымдық) құрайды деп атап өтеді [71, с. 402]. Сонымен жоғарыда көрсетілген миф жөніндегі әлемдік ойшылдардың философиялық, психологиялық тұрғыда айтылған тұжырымдарын ескере отырып, мифтің мынадай белгілерін атап өткенді жөн көрдік:
– миф – күрделі мәдени құбылыстардың бірі;
– миф – ежелгі адамдардың әлем туралы түсінігі, архаикалық ұжымның өмірін реттеуші, шындықты реттеуші және тану формасы, қоршаған әлемді модельдеу тәсілі, күрделі ұйымдастырылған белгілер жүйесін, айналадағы шындықтың қайшылықтарын шешудің логикалық құралы;
– миф әрқашан өткен оқиғаларға қатысты болады. Бұл тілдік тәртіп құбылысы, ол тілдің құрамдас бөлігі;
– миф – өнердің, фольклордың, әдебиеттің, философияның негізі;
– миф салт-дәстүрмен тығыз байланысты;
– әр халық пен тайпаның мифі маңызды дәстүрлерді сақтау және жалғастыру, онда қабылданған құндылықтар жүйесін бекіту және белгілі бір мінез-құлық нормаларын қабылдау (санкциялау) арқылы оның өмірін анықтап және реттеп отырады. Осылайша, миф адамға әлемді және өзін түсінуге көмектеседі. Бұл ғылыми бағыттардың барлығы философиялық тұжырымдар аясында өрбігенін анық түсінеміз. Алайда осы жоғарыда айтылған ғылыми бағыттардың әрқайсысы біздің негізгі мақсатымыз – «миф» ұғымының басты белгілерін айқындауда берері мол. 
[bookmark: _Hlk204122190][bookmark: _Hlk204122224][bookmark: _Hlk195215200]«Миф» термині грек тілінен шыққан және екі негізгі мағынада қолданылады: 1) әлем туралы идеялар жүйесі (әлем моделі); 2) әртүрлі халықтардың ежелгі аңыздарының ауызша баяндау мәтіні. Мифте қандай сюжет, қандай тақырып, қандай мотив басым болатынына байланысты, күннің пайда болуы туралы мифтер (күн мифтері), айға байланысты (ай мифтері), жұлдыздарға қатысты (астралдық мифтер); әлем мен ғаламның пайда болуы туралы мифтер (космогониялық мифтер), адамға байланысты (антропогониялық мифтер) және т.б. тақырыптарға сәйкес мифтер белгілі. Бұдан біз мифтің адамның тіршілігімен, дүниетанымымен тығыз байланысты құлашы кең ұғым екенін түсінеміз. С.И. Ожеговтың түсіндірме сөздігінде миф, мифология терминдеріне: «Миф – аңыздық кейіпкерлер, құдайлар, табиғат құбылыстары туралы ежелгі халықтық аңыз. Мифология – қандай да бір халық мифтерінің жиынтығы», – деген анықтама беріледі (Қосымша А). Бұнда мифті аңыздық кейіпкерлер, құдайлар мен табиғаттың пайда болуымен байланысты деген түсініктеме берілсе (Қосымша А), «Мифы народов мира» энциклопедиясында миф дүниенің ең алғаш пайда болуымен байланысты ұғым ретінде түсіндіріледі (Қосымша А). А.А. Мәуленов: «Мифті ерте замандағы адамдардың қарапайым (абстрак тіл) ойлау жүйесі десек, мифология таза мифтік санада қалыптасқан әртүрлі бейнелердің әдеби мүддеге бағындырылған көркемдік жүйеге айналған түрі деуге болады» дейді [72]. С. Қондыбайдың миф туралы пікірі мынадай: «Миф – нақты бір тарихи уақытта, нақты бір географиялық кеңістікте (жертарапта), нақты бір саяси, әлеуметтік, мәдени, шаруашылық жағдайында тірлік етіп жатқан адамзат қоғамының (социумның) өзі өмір сүріп отырған орта (уақыт пен кеңістік) туралы, ғалам туралы, оның қалай пайда болғандығы, адам ықпал ететін ішкі-сыртқы күштер туралы, өз қоғамының ғаламдағы орны, дәрежесі туралы түсініктерінің жиынтығы, дәлірек айтқанда – «түсіндім» деген стереотипі» [27]. Демек, миф ойдан шыққан өтірік нәрсе емес, халықтың дүние туралы шынайы түсінігі. Сайып келгенде миф ежелгі сана, дүниетаным, қиялға сену деген сияқты түсініктермен етене жақын ерекше әлем екенін ұғамыз.
Қазақ тіл білімінде мифологияны зерттеу жеке мәселе ретінде қарастырылмағанымен сөз мағыналары туралы зерттеулердің оған соқпай кететіндері кемде кем. Сондай-ақ қазақ тілінің түсіндірмелі, фразеологиялық, этимологиялық сөздіктерінде, жекелеген сөздердің мағыналарын анықтау, түсіндіру барысында, этнолингвистикалық зерттеулерде мифологиялық элементтер көрсетілген. Дегенмен әртүрлі сөздіктерде миф пен мифологияға берілген анықтамалар жоқ емес. Әдебиеттану терминдер сөздігінде мифке мынадай анықтама берілген: «Миф (грек. mythos – баян, аңыз, мысал) – халық творчествосының өте ертеден қалыптасқан ең көне жанрларының бірі. ... Онда миф халық прозасының әуелгі сатысы ретінде аңыз, әпсана хикаяттармен қатар қарастырылады» (Қосымша А). Cөздікте берілген түсініктемеден мифтің прозалық шығармалар бастамасының негізі екендігін аңғарамыз. «Қазақ тілінің сөздігінде» миф пен мифология ұғымдарына мынадай анықтама берілген: «Миф – дүниенің шығуы туралы, табиғат құбылыстары туралы аңыз-әңгімелер. Мифология – мифтердің жиынтығы, миф туралы ілім» (Қосымша А). Бұдан ұғатынымыз мифология мифке қарағанда әлдеқайда кеңірек ұғым. «Қазақ әдебиеті» энциклопедиялық анықтамалығында миф «табиғаттан тыс жай және «таңғажайып» құбылыстар мен уақиғалар туралы аңыз-әңгімелер» (Қосымша А) деп түсіндірілсе, «Қазақ тілінің түсіндірме сөздігінде» мифке екі түрлі анықтама беріледі: Миф зат. 1. Көне замандағы халықтардың батырлар, әруақтар, табиғаттың құбылыстары туралы дәріптелген аңызы. 2. Ауыс. Шындыққа үйлеспейтін ойдан шығарылған жорамал», «Мифология – бір халықтың мифтері. Қазақ мифологиясы» деп анықталған (Қосымша А). Бұл ретте аңғаратынымыз сол, мифті адамдардың ойлап тапқан таңғажайып оқиғалары, аңызы, әңгімелері екендігі анық. «Қазақ әдеби тілінің сөздігінде» мифке өте тұжырымды анықтама берілген: «миф [грек. mythos] зат. Ежелгі дүниенің шығуы, табиғат құбылыстары, батырлар туралы ертегі-аңыздар» (Қосымша А), сондай-ақ бұл сөздіктің ерекшелігі сол, онда «мифология», «мифтік» және «мифологиялық» деген ұғымдар аражігі анық ажыратыла сипатталған: «Мифология [грек. mythos – аңыз, грек. logos – ілім] зат. Мифтердің жиынтығы миф туралы ілім. Мифтік сын. Мифке қатысты, мифке тән. Мифологиялық сын. Мифологияға қатысты, соған тән» (Қосымша А).
[bookmark: _Hlk212476720][bookmark: _Hlk204122786][bookmark: _Hlk195661233][bookmark: _Hlk195215342][bookmark: _Hlk195215363][bookmark: _Hlk195215400][bookmark: _Hlk204122807][bookmark: _Hlk197711651][bookmark: _Hlk204122824][bookmark: _Hlk195215422]Осы ретте С. Қасқабасов өз еңбегінде мифке қатысты барлық анықтамаларды жинақтай келе, жалпы миф ұғымына мынадай анықтама береді: «...миф дегеніміз – дүние туралы фантастикалық түсінік, әлемде билік жүргізетін құдайлар мен рухтардың ғажайып образдарының жүйесі (системасы), екіншісі, миф дегеніміз – құдайлар мен алыптар жайындағы ауызекі әңгіме» [8, б. 76]. Демек, мифтің біз екі қырын танимыз: ең әуелі миф – ол жанр, ауызекі шығарма, ал екінші бір қыры деп мифтің жалпы дүние, әлем туралы түсініктер жүйесі екендігін ұғамыз. Ғалымның бұл тұжырымы жалпы миф ұғымын жан-жақты айқындап тұрған басты критерийлер жиынтығы деп білеміз және бұл анықтамада миф әдеби тұрғыдан түсіндірілгенімен фольклорлық прозаны айрықша құбылыс етіп көрсететін сөздік қор, яғни мифологиялық лексика ұғымын зерттеуде зор үлес қосатын тұжырым екендігі анық, себебі ғалымның айтып тұрған «құдайлар мен рухтардың ғажайып образдары, алыптар» деп тұрғаны дәл сол мифологиялық лексиканың қатарында қарастырылатын атаулар. Сонымен қатар Б. Ақбердиева миф жөнінде былай дейді: «...миф адам мен әлем қатынасын түсіндірудің бір әдісі. Миф өзінше тек қиял мен санада ғана өмір сүрмейді. Ежелгі адамның іс-әрекеті, айналасын қоршаған орта, болмыс та миф болып саналады. Яғни архаикалық адамның сана-сезімі және сол сана-сезім бағытталған барлық дүние мифті құрайды» [73]. Р.М. Үскенбаева өз кезегінде: «Миф – адамзат баласының ортаны танып-түсінуінің алғашқы көрінісі, басқаша айтқанда, мәдениеттің алғашқы базисі, дүниені танып-білудің ең көне көрінісі» десе [63, б. 4], Г.С. Сағынадин: «Мифология – адамдардың жаратылыс туралы түсінігіне негізделген мифтердің жиынтығы, мифтердің шығуын, мазмұнын, таралуын зерттейтін ғылым» деп тұжырымдайды [57, б. 4]. А.Ш. Пангереев өз еңбегінде: «... миф өз алдына жеке дара тұрғандығынан емес, жаратылыстағы көптеген наным-сенім, ұғым-түсініктердің көрінісі болғандығынан назардан тыс қалмай, халық жадынан өшпей келеді [62, б. 11]. Мифтің белгілері фольклорда, оның персонаждарының ғажайып жаратылыстары, ғажап әрекеттері және сол әрекеттерді нақты, әрі затты мақсатқа бағындырып тұрған белгілі бір құбылыс, не оқиғаның ерекше белгісі, символдың мәні ретінде орныққан топонимдік атауларда айқын көріне береді және осынысымен де өміршеңдікке ие етеді» дей отырып, мифтің тілдік факторлары аясында ой тұжырымдайды. 
[bookmark: _Hlk202901672][bookmark: _Hlk204122863]Сонымен жоғарыда келтірілген ғылыми анықтамаларды саралай келе және отандық ғалымдардың ғылыми пікірлерінің негізінде миф ұғымы жөнінде мынадай тұжырым жасауға болады:
1) миф – әлемнің пайда болуы туралы идеялар жиынтығы;
2) миф – әлем мен адам қатынасын түсіндірудің әдісі; 
3) миф – салт-дәстүрмен тығыз байланысты құрылым;
4) миф – адамның ойлау қабілеті, эмоциясы, шығармашылық қиялы тұтасқан өмірлік тәжірибесі;
5) миф – қоғамдық сана мен болмыстың белгілі бір формасы; 
6) миф – дүниетанымның бір түрі;
7) [bookmark: _Hlk204443203]миф – дүниетанымның тіл арқылы көрініс табуы (A. Aканова). Демек, миф – дүниенің, жаратылыстың әртүрлі құбылыстары мен нысандарының пайда болуы, аспан мен жердің жаратылуын, адамзаттың алғаш қалай пайда болғанын және аңдар мен құстардың шығу тегі мен мінез-құлқын, ерекшеліктерін түсіндіріп баяндайтын прозалық шығармалар және адамзаттың жаратылысынан бастап жалпы өмірлік жолын қамтитын ажырамас құрамдас бөлігі.
Сонымен қатар зерттеулерде мифтік таным, мифтік дүниетаным, мифтік кейіпкер деген қолданыс та бар. Сондай-ақ мифологиялық таным, мифологиялық дүниетаным, мифологиялық кейіпкер деген түсініктер қатар жүреді. Алайда бұл тіркестердің арасында айтарлықтай айырмашылық байқалмағанымен, мифтік деген сөздің таза мифке қатысты реңкі басымырақ келеді. Ал мифологиялық деген ұғым жалпы мифология әлеміне, оның ішінде мифология әлемінің табиғатына жаппай тиесілі барлық атаулар, құбылыстар, ұғымдар, деректер, мотивтер, сюжеттер, наным-сенім, дүниетаным, салт-дәрстүр, құбылыстар т.б. қамтылып, тек фольклорлық шығарма я жанр ретіндегі мифтің ауқымынан әлдеқайда кеңірек, жалпы «әлемнің, дүниенің мифологиясын» қамтитын кең құлашты ілім деген түсінікті білдіреді. Сол себепті диссертациялық жұмысымызда «мифологиялық кейіпкер», «мифологиялық таным», «мифологиялық лексика» деген тіркестерді қолданғанды жөн көрдік. 
[bookmark: _Hlk204123088][bookmark: _Hlk204123105][bookmark: _Hlk204123122][bookmark: _Hlk204123142][bookmark: _Hlk204123160][bookmark: _Hlk195215588][bookmark: _Hlk204123179][bookmark: _Hlk204123196][bookmark: _Hlk197711837][bookmark: _Hlk204123380]Осы бағытта әрі қарай саралай түссек, фольклорлық проза тілінде мифпен қатар жүретін мифоним, мифонимия, мифологема, мифема, сияқты ұғымдардың аражігін ажырату өте маңызды мәселе. Лингвофольклористикада маңызды терминдердің бірі – мифологема ұғымы. «Мифологема» термині алғаш рет Батыс Еуропада ХХ ғасырдың басында мифологиялық және психологиялық мектептердің негізінде қалыптаса бастады. 1930-1950 жылдары Еуропа елдерінде кеңінен қолданысқа енген термин. Бұл ретте әлем ғалымдарының мифологемаға берген анықтамаларын саралап шықсақ, мифологемаға берілген ең алғашқы түсініктеме К. Юнг пен К. Кереньидің «Введение в сущность мифологии» атты монографиясында берілді [74, б. 9]. К.Г. Юнг мифологеманы психологиялық тұрғыда түсіндіреді, оны (мифологеманы) мифологиялық материал ретінде түсіндіреді және жаңа көркем туындылардың негізі деп тұжырымдайды [75]. А. Кузнецовтың «Түсіндірме сөздігінде»: «мифологема – түрлі халықтардың мифінде қайталанып тұратын ұқсас тақырып» десе, демек мифологема – ол әртүрлі халықтардың мифінде қайталанып тұратын өзара ұқсас мифтің құрама элементі» (Қосымша А). Д.Н. Ушаковтың редакциялығымен жарық көрген «Орыс тілінің түсіндірмелі сөздігінде» мифологема мифологиялық сюжеттің құрамдас элементі деп анықталған (Қосымша А). Сондай-ақ И.М. Дьяконов мифологемаларды «мифтік сюжеттің жалпы мазмұнын қамтитын және біртекті қатарлардың мағыналық қайталауларына қабілетті, сюжет ретінде қалыптасқан кейіпкерлер мен жағдаяттар», – деп тұжырымдайды [76]. В.А. Маслова мифологеманы «бір мифтен екінші мифке ауыса алатын миф үшін қажетті кейіпкер немесе жағдаят» дейді [77]. В.К. Афанасьева былай деп түсіндіреді: «Мифологема – өз бойына жаратылыс және оның шегі-шекарасы туралы тылсым сырларды жинақтаған интуитивті-эмоционалды бейне» [78]. М.В. Брагинская: «Мифологема – наным-сенімге қатысты салттарды нақтылай танытатын символдар арқылы білдіру мен түсіндірудің нәтижесі» деп түсіндіреді [79]. К. Кереньи болса «мифологема» ұғымына халықтың ата-баба мен ежелгі әлемнің жаратылысы туралы түсінікке кіретін ұғымдарды жатқызады, яғни К. Кереньидің ойынша «мифологема» ұғымы аясына барлық құдайлар мен құдай тектес жаратылыстар, жаугершілік және жер асты әлеміне саяхат туралы оқиғалардың барлығын жатқызады [80, б. 46]. Сонымен қатар О.В. Абыякая «мифологиялық лексика» деген терминді қолданып, оны (мифологиялық лексиканы) «ертегілік кейіпкерлер мен жын-перілердің атауы», – деп түсіндіреді [81]. Бұдан байқағанымыз «мифологема» терминіне қатысты, оны сипаттайтын анықтамаларға қатысты ғалымдардың бір тоқтамға келген тұжырымы жоқтың қасы. Дегенмен мифологеманы мифологиялық лексика және мифологиялық кейіпкерлердің атаулары деп те түсіндіру үрдісі байқалады.
[bookmark: _Hlk204123411][bookmark: _Hlk204123448][bookmark: _Hlk195215760][bookmark: _Hlk197711960][bookmark: _Hlk204123648][bookmark: _Hlk204446503]Отандық еңбектерде де мифологемаға қатысты біршама тұжырымдар бар. А.Қ. Тұрышев Мәшһүр Жүсіп шығармаларындағы лексикалық бірліктерді «мифологиялық лексика» деп атап, оларды тәңірлік «шаман» таным лексикасы, тотемдік лексика, исламдық (діни) таным лексикасы, кереметтер лексикасы, демонология лексикасы деп бөледі [59, б. 4-165]. Ғалым нақты «мифологема» деп емес, жалпы «мифологиялық лексика» деген терминді қолданып, оның (мифологиялық лексиканың) түрлерін атап, жіктеп көрсеткен. Қазақ әдеби тілінің сөздігінде (Қосымша А) мифологемаға мынадай анықтама берілген: «Мифологема – ойдан шығарылған, кейіпкер қиял-аңыздың нысаны». Ж. Аймұхамбет «Қазіргі қазақ поэзиясындағы аққу мифологемасы» атты мақаласында: «Мифологема – мифтік санадан бастау алған, жаратылыс тылсымы мен кие туралы ұғымдарды бойына сіңірген дара бейне әрі тұрақты мотив», – дейді [82]. Отандық ғылымда «мифологема» терминіне анықтама берген ғалымдардың бірі Э.Т. Жанысбекова: «автордың  мифологиядан алынған белгілі бір сарынды, сюжетті немесе образды өз шығармасында саналы түрде қолдануы, мифтің құрамдас элементі, әртүрлі халықтардың мифінде қайталанып отыратын тақырып», – деп тұжырымдайды [80] да, мынадай анықтама береді: «Мифологема – автордың өз шығармасында мифологиядан алынған қандай да бір мотивті, сюжетті немесе образды саналы түрде қолдануы, мифтің құрамдас бөлшегі, халық мифінде ұқсас әрі қайталанып отыратын тақырып». Сөйтіп, ғалым өз ойын былай деп тұжырымдайды: «Мифологема ежелгі және бүгінгі күннің өзекті мәселелерін біріктіреді. Егер «мифологема – ұсақтау үдерісінің салдарынан өзінің автохтонды сипаты мен қызметін жоғалтып алған» мифтің бір бөлігі болса, «мифема – мифтің ең кіші, ең ұсақ элементі» дей келе, «Мифема – мифологиялық фактілер мен кейіпкерлердің мифологиялық атауы» деп атап, мифологеманы жаһандық мағынада, яғни мифтен алынған мотив пен сюжетті қайта түсіндіру тұрғысында қарастыру қажеттілігін айтады (мифологиялық кейіпкер немесе факті – мифема, мифологиялық сюжет немесе мотив – мифологема) [80, б. 48]. Демек, Э.Т. Жанысбекова мифологеманы мифонимнен әлдеқайда ауқымды ұғым деп таниды. Байқағанымыздай, шетелдік те, отандық та ғылыми зерттеулерде мифтік шығармаларда кездесетін мифологиялық сипаты немесе мифологиялық реңкі бар, мифологиялық мазмұны бар тілдік бірліктерге, терминдік атауларға қатысты тұжырымдардың бірізді шешім таппағанын аңғартады. Сол себепті мифологема, мифоним, мифонимия, мифема, мифологиялық лексика терминдерін анықтау аса өзекті мәселелер қатарында. Мифологема, мифоним, мифонимия, мифема, мифологиялық лексика деген терминдер «миф» ұғымымен тікелей байланысты сөздер екені түсінікті-ақ. Жоғарыда келтірілген ғалымдардың мифологемаға байланысты айтылған тұжырымдары негізінде ұғатынымыз сол, мифологема фольклорлық шығармаларда жиі кездесетін ортақ идея немесе бейне. Ол белгілі бір халықтың мәдениеті мен дүниетанымын білдіреді. Мысалы ертегілерде кездесетін құтқарушы күш ретіндегі мифологеманың бірі – ол Самұрық құс. Ол – аспан әлемінің символы. Самұрық мифологемасының мәні – алып, қасиетті құс, ол әлемдер арасын байланыстаратын рухани жол көрсетуші. Ол кейіпкерге биіктікке көтерілуге, қиындықтан шығуға көмектеседі. Мифологемаға жерасты әлемі (Тамұқ) идеясы да мысал бола алады. Батырдың жерастына түсуі немесе өлгендер әлемі мифологемасы. Көп ертегілерде батыр немесе кейіпкер жерасты еліне түсіп, сонда шайқасады. Бұл саяхат рухани өсу немесе сынақ ретінде беріледі. Батырдың жерастына түсуі қайта туу, білім мен күш алудың символын білдіреді. Тағы бір мысал ретінде Албастыны алсақ, мифологеманың бұл түрі – қорқынышты әйел бейнесі. Албасты босанған әйелге, жаңа туған сәбиге қауіп төндіреді. Қоғамда әйел, ана болудағы үрейін көрсетеді. Ол – аналық, өмір мен өлім шекарасын бейнелейді. Бәйтерек мифологеманың бір түрі ретінде мынадай мән-мағынаны береді: дүниенің ортасы, өмір ағашы. Ол үш әлемді (аспан, жер, жерасты) байланыстыратын өзек. Бұл ағаш – өмірдің бастамасы мен жалқастырушысы. Көк бөрі – тотемдік хайуан ретіндегі мифологема. Ру, тайпа қорғаны, жол көрсетуші рух. Ол күш, ерлік, еркіндіктің символы. Мысалы Қызыр ата – рухани көмекші, аян беруші. Қазақ аңыздарында Қыдыр (Қызыр) ата қиын сәттерде келіп, көмек береді. Ол киелі көмекші, Алланың елшісі. Ол адамды дұрыс жолға салып, қорғайды, қолдайды. Бұл мысалдардан бір мифологеманың тұтас бір оқиғаны қамтитынына көз жеткіздік. Бұндай мифологемалар түркітілдес халықтардың көпшілігінің фольклорында кездеседі және ол мифтің негізгі мағыналық бірлігі. Сонымен жоғарыда келтірілген ғалымдардың пікірі мен келтірілген мысал-түсініктемелерді негізге ала отырып, мифологемаға мынадай анықтама береміз: мифологема – фольклорлық шығармалардағы жиі кездесетін тұрақты сюжет, бейне, мотив немесе тұтас бір идея, яғни әртүрлі фольклорлық шығармаларда қайталанып отыратын негізгі мағыналық бірлік (A. Aканова). 
[bookmark: _Hlk204123708]Келесі кезекте мифема деген терминнің мағынасын ашып көрейік. Мифема – ол мифтің құрамындағы ең кіші, бөлінбейтін мағыналық бірлік. Мифема – көркем шығармаларда мифологиялық кейіпкерлер мен белгілі бір мифологиялық деректердің қолданылуы. Мифеманы ең алғаш рет термин ретінде қолданған К. Леви-Стростың тұжырымы бойынша сөз –тілдік элемент, алайда мифтегі сөздер өзара дифференциялық қатынас шоғырын құрап қызмет етеді. Мифтегі сол қатынастар шоғырын мифема құрайды. Мифема – шынайы өмірде басымдығы жоқ мифтің құрамдас бірлігі деп түсіндіреді [83]. К. Леви-Стростың мынадай тұжырымы белгілі: «Мифемалар – мифтің микроқұрылымдық бірліктері» [80, с. 48]. О.А. Плахова мифеманы белгілі бір ерекше белгісі мен қызметі бар мифологиялық кейіпкердің атауы деп анықтама береді де мифеманы «мифологема» мен «мифологиялық кейіпкер» терминдерінің синонимі деп тұжырымдайды [81]. Байқағанымыздай, мифемаға қатысты анықтама берген ғалымдардың пікірінде бірізділік жоқтың қасы. Жалпы алып талдасақ, мифема тіл біліміндегі фонема (тілдің ең кіші дыбыстық бірлігі), морфема (әрі қарай бөлшектеуге келмейтін сөздің ең кіші мағыналық бірлігі), лексема (сөздің тұлғалық көрінісі), семема (сөздің мазмұндық сипаты) терминдері сияқты ең кіші тілдік бірліктердің жасалу жолы арқылы жасалған құрама термин сөз. Ал осындағы «сема» дегеніміз (герк. sema – белгі) – сөз мағынасының ең кіші микрокомпоненттерінің жиынтығы. Мифтерді тілдік жүйе деп қарастырып, мифтегі оқиғаларды мағыналық бөлшектерге – мифемаларға бөлу арқылы олардың құрылымын талдауға болатынын айтқан К. Леви-Стростың талдауын негізге ала отырып, мифемаға мынадай анықтама береміз: мифема – мифтің ең кіші мағыналық бөлшегі, яғни мифті құрайтын құрылымдық элемент (А. Аканова). Мысалы Батырдың жерастына түсуін мынадай мифемаларға бөлеміз:
– батырдың түсуі;
– жерастының болуы;
– қараңғылық немесе қорқыныш;
– сынақтан өту;
·  жер бетіне қайта көтерілу.
Тағы бір мысал ретінде Албасты туралы мифті алайық. Ондағы мифемалар:
– әйел кейіпкер (кейде еркек кейіпкер);
– қауіпті түнгі уақыт (қауіп төнетін мезгіл, қараңғылық-зұлымдықтың символы);
– қорқынышты рух (шошындырады, үрей туғызады);
– жан алу немесе бала ұрлау (зиян келтіру, ажал әкелу мотиві);
– жаңа туған сәби нәзік – албастының басты нысаны);
– жүкті немесе жаңа босанған әйел (әлсіз, қорғалуы тиіс кейіпкер);
– салт-дәстүр арқылы қорғану (тұмар, от жағу, дұға, т.б.);
– табиғаттан тыс күшке сену (мифтің магиялық-дүние сипаты). 
Демек, әрбір осындай элемент – мифема болып есептеледі. Олар бірге қосылып, мифтің толық мағынасын береді. Мифема мифтің ішіндегі бір нақты іс-әрекет немесе қатынас. Ендеше мифема – мифтегі басты мағыналық элементті білдіретін ең кіші құрылымдық бірлік. Бұдан шығатын түйін мифологема тұтас бір оқиғаны қамтыса, мифема сол оқиғаның бір бөлшектері және мифологема мен мифемаға талдау жасағанда біз ең алдымен сөздің берілу идеясына, жалпы ішкі символдық мағынасына үңілеміз (А. Аканова).
[bookmark: _Hlk204449659]Қазақ әдеби тілінің сөздігінде: «мифоним – гректің mythos – аңыз, onyma – есім деген сөздерінен құралған, мифтер мен аңыздағы кез келген (қаһарман, Құдай, жер аты) ойдан шығарылған нысан» деген анықтама берілген (Қосымша А). Ендеше мифоним – мифте кездесетін кейіпкерлердің атауы. Ономастика – кез келген жанды және жансыз заттар мен құбылыстардың атауларын зерттейтін тіл білімінің саласы деп білсек, кез келген тілдің сөз қорындағы жалқы есімдер немесе онимдер корпусы және оны зерттеу «ономастика», «онимия» (грек тілінде «unoma, unuma – есім, атау», ономастика – ат қою өнері, яғни атауларды зерттейтін сала) терминдерімен белгіленеді. Сондықтан «оним» түбіріне жалғанған «миф» сөзі мифоним деген терминді құрайды. Демек, мифоним (грек. mythos – баян, аңыз, мысал + onyma, onoma – ат, атау, есім) – мифология әлемінде кездесетін жалқы есімдердің атауы дегенді білдіреді, яғни мифологияда кездесетін кез келген жалқы есім – ол мифоним болып саналады. Ал мифонимия – осы мифтік есімдер мен атаулардың шығу тегі мен мағынасын, тілдегі және мәдениеттегі қолданылуын зерттейтін сала. Ал енді осы аты аталған терминдік атаулар, бұған дейін де айтылып келе жатқан мифологияға қатысы бар ұғымдар легін бір арнаға тоғыстыратын болсақ, мифологиялық лексика деген арнаға жол ашады. Ендеше мифологиялық лексика дегеніміз – халықтың мифологиялық дүниетанымына, фольклорлық шығармаларына, сенім-нанымдарына байланысты қалыптасқан, мифологиялық мазмұн мен ұғымды білдіретін сөздер мен атаулар жиынтығы. Мифологиялық лексика – халықтың көне мәдениетін, жалпы этностың рухани болмысын, әлем туралы көзқарасын бейнелейтін маңызды тілдік қабат. Мифологиялық лексиканың мынадай сипаттамасын көрсеткенді жөн көрдік: 
– көне дәуірлерден сақталған ұғымдар мен атауларды қамтиды;
– табиғат құбылыстарын тұлғаландырған (антропоморфизм);
– құдайлар, рухтар, жаратылыстар, киелі жануарлар, жын-шайтандар, бақсы-балгерлер, тозақ-жұмақ, жерасты әлемі, аспан әлемі, т.б. сияқты түсініктермен байланысты; 
– аңыз, әпсана, хикаят, ертегі, эпос, ырым-жора, салт-дәстүрде жиі кездеседі. 
Жоғарыда мағыналық аражігі ажыратылған мифологиялық ұғымдарды 2-кесте түрінде былай бердік.
Кесте 2 – Мифологиялық ұғымдар

	Мифологиялық ұғымдар

	миф
	мифология
	мифологема
	мифема
	мифоним
	мифонимия
	мифология лық лексика

	дүниенің, жаратылыс тың әртүрлі құбылыста ры мен нысандарының пайда болуы, аспан мен жердің жараты луын, адамзаттың алғаш қалай пайда болға нын және аңдар мен құстардың шығу тегі мен мінез-құлқын, ерек шеліктерін түсіндіріп баяндайтын прозалық шығармалар және адам заттың жара тылысынан бастап жал пы өмірлік жолын қам титын ажы рамас құрам дас бөлігі
	адамдар дың жара тылыс туралы түсінігіне негіздел ген мифтер дің жиын тығы; мифтер дің шығуын, маз мұнын, таралуын зерттей тін ғылым
	фольклорлық шығармалар дағы жиі кездесетін тұрақты сюжет, бейне, мотив немесе тұтас бір идея, яғни әртүрлі фольклорлық шығармалар да қайталанып отыратын негізгі мағыналық бірлік
	[bookmark: _Hlk204125414]мифтің ең кіші мағына лық бөлшегі, яғни мифті құрайтын құрылымдық элемент
	мифология әлемінде кездесетін кейіпкерлердің, жерлердің, заттардың, өсімдіктер дің, жануарлар дың аты

	мифологиялық атау лар мен есімдердің (мифонимдердің) тіл дік қолда нысын, олардың туын дауын, мағына сын, қызметін және халық ауыз әдебие тінде қолданылу ерекшеліктерін зерттейтін бағыт
	халықтың мифоло гиялық дүниетаны мына, фольклорлық шығармаларына, сенім-на нымдарына байланысты қалыптасқан, мифология лық мазмұн мен ұғымды білдіретін сөз дер мен атау лар жиын тығы. Мифо логиялық лек сика – халық тың көне мәде ниетін, жалпы этностың рухани болмы сын, әлем ту ралы көзқара сын бейне лейтін маңыз ды тілдік қабат

	         Ескерту – Автордың құрастыруымен



[bookmark: _Hlk217603397][bookmark: _Hlk204125230]Қорытындылай келе, мифология – мифологиялық көріністер мен мифологиялық кейіпкерлерді, мифологиялық сюжеттер мен бейнелерді біріктіретін ең күрделі кешен. Мифология – бұл дүниені мифологиялық жүзеге асырудың әртүрлі әдістері мен формаларын біріктіретін кешен, ол сөзде, рәсімде, түрлі әрекеттерде, суреттерде және т.б. іске асады. «Миф» және «мифология» терминдерінен басқа, біздің зерттеуімізде «мифтік», «мифологиялық», «мифоним», «мифонимия», «мифема», «мифологема» немесе «мифологиялық лексика» ұғымдарының басты ерекшеліктері анықталды. Мифонимдер – бұл кез келген тілдегі сөздердің белгілі бір класы (тобы), оның ішінде мифологиялық кейіпкерлердің атауы. Мифонимдер тілдегі сөздердің ең ежелгі және тұрақты категорияларының біріне жатады. Олар мақал-мәтелдерде, фразеологиялық бірліктер мен жұмбақтарда, эпостар мен аңыздарда және т.б. кездеседі. Мысалы: Қайда барсам, Қорқыттың көрі; Бақ қарасын, Қыдыр дарысын т.б. Бұл сөз саптау ежелгі түркі дәуірінің жаңғырығы болып есептелетін Қорқыт ата, Қыдыр (Қызыр) ата, Бақ мифонимдері ретінде сақталған. Қорқыт ата мифологиялық кейіпкері – оғыз-түркі тайпаларының жебеушілері, ол бізге мифологиялық ата – баба, ежелгі қазақ тайпаларының жебеушілері туралы мифологиялық танымды жеткізді. Мифологема тұтас бір оқиғаны қамтыса, мифема сол оқиғаның ішіндегі бөлшектері. Мифологема мен мифеманың басты ерекшелігі олардың терең мағыналық идеяға, символға мән берілуінде болса, мифонимдердің басты ерекшелігі олардың барлық мифологиялық кейіпкерлердің, жерлердің, заттардың, өсімдіктердің, жануарлардың атауы екендігінде. Ал мифонимия – осы атаулардың жүйесі. «Мифтік» деген ұғым мифтің өзіне тән немесе сол мифтің мазмұнына енетін нәрсені сипаттайды. Көбіне мифтің ішіндегі кейіпкерлерді, оқиғаларды, уақыт пен кеңістік шындықтарына сай келмейтін бейнелерді сипаттау үшін қолданылады. «Мифологиялық» деген ұғым мифтер туралы ғылым немесе мифтер жүйесімен байланысты ұғым. «Мифологиялық» ұғымы мифология ғылымына, мифтер жүйесіне немесе олардың зерттелуіне байланысты ұғымдарға қатысты айтылады және бұл ұғым ғылыми, теориялық, танымдық контексте жиі қолданылады. Қысқаша айтқанда, мифтік – бұл мифтің ішіндегі бейнеге тән сипат, көркемдік мағына болса, мифологиялық – бұл мифологияға қатысты теориялық-ғылыми сипаттама. Мифологиялық деген ұғымның мифтік деген ұғымға қарағанда ауқымы кеңірек. Бұдан шығатын қорытынды мифология адамдардың жаратылыс туралы түсінігінің, танымының адамзаттың рухани мәдениетінің ең көне формасы болғандықтан оның тілдік құрылымын, лингвистикалық сипатын талдауды басты назарда ұстау керек. Мифологиялық лексиканың аясында анықталған мифологиялық терминдерге қатысты тұжырымдардың нақтылануы келешекте лингвофольклористика ғылымының, атап айтқанда мифолингвистиканың зерттеу аясын нақтылауға үлкен септігін тигізетіні анық.

1-бөлім бойынша тұжырым
Диссертациялық жұмыстың бірінші тарауында қазақ фольклорлық прозасы жанрына қатысты отандық ғалымдардың ғылыми теориялық тұжырымдар сараланды. Фольклорлық прозаның жанрлық қырын айқындаудың маңыздылығы дәлелденді. Фольклорлық проза екі үлкен топқа (аңыздар немесе аңыздық проза және ертегілер немесе ертегілік проза) бөлініп қарастырылды және оның әрқайсысының өзіндік ерекшелігі сараланды. Ұлттық фольклорды жинап, жариялаумен, зерттеумен шұғылданған ғалымдардың (Ш. Уәлиханов, А. Байтұрсынов, М. Әуезов, С. Сейфуллин, С. Мұқанов, Б. Кенжебаев, Ә. Марғұлан, Ә. Қоңыратбаев, Е. Ысмайылов, М. Ғабдуллин, Қ. Жұмалиев, С. Қасқабасов, С. Қондыбай және т.б.) еңбектері, мақалалары, сонымен қатар еуропалық миссионерлердің, түркітілдес халықтардың зерттеулері қарастырылды және жанрлық жіктеудегі принцип – шығарма оқиғасының шындығы екендігі, сонымен қатар аңыздық проза құрамындағы шығармалардың өмірге келу үдерісі мен шындыққа қатысына байланысты жік жанрға бөлінетіндігі айтылып өтті. С. Қасқабасовтың фольклорлық проза жанрына қатысты жіктеуі негізге алынды, олар: миф, хикая, аңыз, әпсана, хикаят. Ал ертегі жануарлар жайлы ертегілер, қиял-ғажайып ертегілері, батырлық ертегілер, новеллалық ертегілер, сатиралық ертегілер деп топтап көрсетілді.
Қазақ халық прозасын зерттеу әдеби тұрғыда өрбігендігі анықталды, сәйкесінше проза тілін тілдік тұрғыда зерттеудің маңыздылығы айқындалды. Қазақ халқының мифологиялық танымы, халықтың дүниені мифологияландыруы, сөз құдіреті сияқты мәселелер ғалымдардың ғылыми тұжырымдарымен дәлелденді. Мифологиялық лексиканың ғылымдағы зерттеу бағыты (әдеби және тілдік), оның зерттеу нысаны, ғалымдардың терминдерге қатысты пікірлері, отандық ғылымда жүргізілген фольклорлық шығармалар тіліне қатысты лингвистикалық, әдеби зерттеулері қарастырылды. Сондай-ақ осы тараушада мифологиялық танымның табиғаты, бастау арнасы ғалымдардың тұжырымдарымен дәлелденіп, мифологиялық танымның негізі фольклорлық проза, таным, тіл және мифология сияқты төрт тағаннан құрылатыны баса айтылды.
Мифологиялық лексика: зерттелуі, алғышарттары атты тараушада фольклорлық шығармалар тілін зерттеудегі алғашқы тың пікірлер, ғылыми тұжырымдар айтылды. Шетелдік ғалымдар Дж. Фрезер, Б. Малиновский, Л. Леви-Брюль, И. Дьяконов, В. Маслова, К. Юнг, К. Леви-Стросс, О. Плахова, А. Лосев, О. Фрейденберг, В. Пропп, К. Кереньи, А. Потебня, А. Афанасьев, А. Хроленконың жалпы фольклорға, мифке және фольклор тіліне қатысты тұжырымдары негізге алынды. Отандық ғалымдар Ш. Уәлиханов, М. Әуезов, М. Ғұмарова, Ә. Болғанбаев, Е. Жұбанов, Т. Қоңыров, Ж. Мусин, Б. Хасанов, Ә. Ахметов, С. Қасқабасов, Г. Қосымова, З. Керімбаеваның фольклортанулық еңбектерінде ауыз әдебиеті шығармаларының көркемдігі туралы тұстарында тілдік зерттеулері қарастырылды. Бұл аталған ғалымдардың еңбектері қазақ фольклорындағы эпостық жырлардың тілін зерттеуге бағытталғандықтан, сәйкесінше фольклорлық прозаны тілдік тұрғыда зерттеу әлі де өзекті мәселе екендігі анықталды. Фольклорлық мұраны жинау, баспаға әзірлеу барысында текстологиялық жұмыстар жүргізілгендігі, осымен байланысты әдебиеттанушылар мен фольклортанушылар халық әдебиетінің мәтіндеріндегі тілдік айғақтарды үзінді күйінде талдағаны айтылды. Осы орайда фольклорлық проза тілін лингвистикалық тұрғыда зерттеуге бет бұрған шетел ғалымдары Я. Чунгаев, А. Демирчизаде, А. Алиева, Г. Кульсарина, А. Баканова, Т. Цивьян, Е. Бондарец, Х. Цзинхуэй, О. Черепанова, Ф. Хисамитдинова, отандық ғалымдар Ж. Жақыпов, Ж. Аймұхамбет, Л. Еспекова, Г. Сыздықова, А. Тұрышев, Г. Сағынадин, С. Итеғұлова, А. Тойшанұлы, Қ. Ғабитханұлы, Б. Тілеубердиев, Р. Үскенбаева, А. Пангереевтің зерттеулері талқыланды.
Отандық және шетелдік ғалымдарының зерттеулерінде мифтік шығармалар тілінде кездесетін мифологиялық лексиканы я мифтік сипаты бар сөздерді төмендегідей топтауды негізге алдық:
1.	Мифологиялық антропонимика. Бұған мифологиялық адам есімдері жатады. Антро+пос – «адам, оним//онима – «есім», «ат» деген сөз, яғни антропоним дегеннің өзі – «кісі есімі», антропонимика деген – ономастиканың кісі есімдерін зерттейтін саласы.
[bookmark: _Hlk217736143]2.	Мифологиялық топонимика – мифологиялық жер-су аттары.
3.	Мифологиялық зоонимика – жануарлардың мифологиялық лақап аттары.
[bookmark: _Hlk217736001]4.	Мифологиялық астрономика – мифологиялық аспан денелері және т.б. 
[bookmark: _Hlk217736290]5.	Мифологиялық прагматонимдер – зергерлік заттар, музыкалық аспап, қару-жарақ, көлік түрлерінің атаулары. .
6.	Мифологиялық идеонимдер (мифотеонимдер) – Құдайлар, Пайғамбарлардың аты. 
7.	Мифологиялық фитонимдер – өсімдіктер атауы. 
Осы топтаудың негізінде мифологиялық лексиканы жіктеудің негізгі бағыты анықталды.
Мифологиялық ұғымдар жүйесі тараушасында мифті зерттеу мәселесі Дж. Фрэзер, Б. Малиновский, К. Юнг, К. Леви-Стросс, Л. Леви-Брюль, А. Лосев, Е. Мелетинский, О. Абыякая және т.б. есімдерімен байланысты болғандығы дәлелденді және осы шетелдік ғалымдардың мифоним, мифологема, мифема, мифологиялық лексика терминдеріне қатысты пікірлері ескеріліп, отандық ғалымдар А. Тұрышев, Э. Жанысбекова, Б. Ақбердиева, Б. Тілеубердиев, т.б. ғалымдардың, сонымен қатар қазақ және орыс тіліндегі түсіндірме сөздіктерінен алынған анықтамалар негізінде мифке қатысты мынадай тұжырым жасалды: 
1)	миф – әлемнің пайда болуы туралы идеялар жиынтығы;
2)	миф – әлем мен адам қатынасын түсіндірудің әдісі; 
3)	миф – салт-дәстүрмен тығыз байланысты құрылым;
4)	миф – адамның ойлау қабілеті, эмоциясы, шығармашылық қиялы тұтасқан өмірлік тәжірибесі;
5)	миф – қоғамдық сана мен болмыстың белгілі бір формасы; 
6)	миф – дүниетанымның бір түрі.
7)	миф –  дүниетанымның тіл арқылы көрініс табуы.
Мифологиялық лексиканың классификациясына қатысты әлемдік және отандық ғалымдардың тұжырымдары негізінде, Орта Азия және түркітілдес халықтардың, орыс халқының және қазақ халқы фольклорлық шығармаларының тілдік топтау принциптері сараланды. Әр зерттеушінің өзіндік ерекшелігі, мифологиялық лексиканы топтаудағы ғылыми пікірі ескеріліп, мифологиялық лексиканы топтаудың классификациясын нақтыладық. Жоғарыда аталған ғалымдардың ғылыми тұжырымдары мен сөздіктердің негізінде миф, мифология, мифологиялық лексика және мифологема, мофоним, мифонимия, мифема сияқты мифолингвистикаға қатысы бар терминдердің аражігі айқындалып, олардың басты ерекшеліктері анықталды. Фольклорлық прозада кездесетін мифологиялық лексиканың негізгі сипаттамасы айқындалды.






2 ҚАЗАҚ ФОЛЬКЛОРЛЫҚ ПРОЗАСЫНДАҒЫ МИФОЛОГИЯЛЫҚ ЛЕКСИКАНЫҢ ТАҚЫРЫПТЫҚ-МАЗМҰНДЫҚ АСПЕКТІСІ

2.1 Мифологиялық антропонимдер
Мифологиялық лексиканы топтаудағы ауқымды мәселе – ол мифологиялық лексиканың тақырыптық-мазмұндық аспектісі. Диссертациялық жұмыста мифологиялық лексиканы тақырыптық-мазмұндық тұрғыдан мынандай топтарға жіктедік: 
[bookmark: _Hlk204983042]1. а) мифологиялық антропонимдер;
ә) мифологиялық демонимдер.
2. Мифологиялық топонимдерді:
а) мифогидронимдер: 
‒ мифопотамонимдер (өзен атауы); 
‒ мифопелагонимдер (теңіз не оның бөліктерінің атауы);
‒ мифолимнонимдер (көл, көлшіктер атауы); 
‒ мифопегонимдер (бұлақ атауы).
ә) мифологиялық ойконимдер (елді мекендердің атауы):
‒ мифоастионимдер (қала атауы); 
‒ мифооронимдер (тау, қырат, шың атаулары); 
‒ мифоспелеонимдер (табиғи жер асты нысандарының, яғни үңгір, құдық, жер асты өзендерінің атаулары).
3. Мифологиялық зоонимдер:
‒ мифогиппонимдер (жылқылардың аты);  
‒ мифокамеллонимдер (түйелердің аты); 
‒ мифоорнитонимдер (құстардың аты);
‒ мифокинонимдер (иттердің аты);
‒ мифофелисонимдер (жолбарыстың, мысықтың аты);
‒ мифоинсектонимдер (жәндіктердің аты);
‒ мифобизонтонимдер (бизондардың аты).
4. Мифологиялық космонимдер мен астронимдер.
[bookmark: _Hlk217735976]5. Мифологиялық прагматонимдер:
[bookmark: _Hlk217736131]‒ мифохрематонимдер (зергерлік заттар, музыкалық аспап, қару-жарақ т.б. атаулар);
[bookmark: _Hlk199160942][bookmark: _Hlk202391327][bookmark: _Hlk202397229]‒ мифопарейонимдер (көлік түрлерінің атаулары).
6. Мифологиялық идеонимдер: 
‒ мифотеонимдер (Құдайлар атаулары).
7. Мифологиялық фитонимдер. 
[bookmark: _Hlk204260284]Мифологиялық лексика терминін қарастырғанда, оған (мифологиялық лексикаға) тек мифологиялық кейіпкерлер ғана тиесілі деген түсінік қалыптаспауы керек, мифологиялық лексика деген арнаға басқа да мифологиялық атаулар, құбылыстар, ұғымдар, атрибуттар, сюжет, мотив, т.б. мифологиялық реңкі бар, мифологияның аясына тиесілі сөздер де кіретіндігін естен шығармауымыз керек. Мәселен мифологиядағы жер-су атаулары, жануарлар бейнесі, өсімдіктер дүниесі және  түрлі арбау, аластау, жын шақыру т.б. сияқты түп негізі магияға жуық әрі халықтың салт-санасымен, танымымен, сенімімен тығыз байланысты тылсым, құпия іс-әрекеттердің де мифологиялық лексика термині аясына енетінін баса айтып өткен жөн. Сонымен мифологиялық лексика деп мифологияға қатысы бар, жалпы мифологияның аясындағы барлық ұғым-түсініктердің шоғырын айтамыз дедік. 
Қазақ фольклорлық прозасында мифтік реңкі бар сөздердің көптеп кездесетіні белгілі болды. Ерекше ескеретін бір жайт, мифологиялық лексиканың ішінде ең көп кездесетіні ономастикалық бірліктер екендігін байқадық. Осыған орай мифологиялық кейіпкерлердің тақырыптық-мазмұндық аспектісі аясында кейіпкерлерді мифологиялық антропонимдер (Қорқыт, Қыдыр (Қызыр), Асанқайғы, Алыптар), оның ішінде демонимдер (Албасты, Жезтырнақ, Сөрел, Әзәзіл, Пері, Жын, Таусоғар, Көлтауысар, Желаяқ сияқты алыптар т.б.) деп бөліп алдық.
[bookmark: _Hlk204260719][bookmark: _Hlk205044666]Фольклорлық прозада кездесетін сөздерді жан-жақты зерделей келе, олардың фольклорлық проза мәтіндеріндегі образына, әрекетіне тән қасиеттерін саралай отырып, олардың бойындағы басты белгінің, яғни ғажайып, тылсым күш, құпиялық, магиялық, мистикалық реңкінің болуы басты шарт болып есептелетіндігі анықталды. Сөзді мифологиялық лексика санатында тану үшін ол сөз белгілі бір құпия, тылсым, магиялық, мистикалық күшке ие болуы тиіс. Демек, белгілі бір сиқырлы іс-әрекетінің болуы, оның тым үлкен, тым күшті, ерекше қасиеті бар немесе шамадан тыс асыра суреттеу тәсілі арқылы бейнеленуі арқылы анықталады (мысалы сиқырлы тас, ұшатын айна, сиқырланған ат, аса жылдам жүгіру, жұтып жіберу, бір заттан екінші зат пайда болу, басының терісін қолына алып тарауы, сөйлейтін мысық, ұшатын ат, т.б.). Осы қасиеттердің негізінде олардың (фольклорлық прозада кездесетін мифологиялық кейіпкерлердің) мифологиялық антропоним санатында есептелуі я есептелмеуінің басты белгілері немесе негізгі критерийлері анықталды:
1) құдай (жарты құдай) дәрежесінде өмір сүру, жасампаздық қасиетінің болуы;
2) белгілі бір функциялық қызметінің болуы (адамзатқа қамқор болуы, көмек беруі немесе керісінше қауіп төндіруі, қасірет әкелуі, зиянын тигізуі);
3) ерекше белгісінің (атрибуттың) болуы (аса таяғы, салбыраған кеудесі, біз тұмсығы, жездей, сояу-сояу тырнағы, жалбыраған шашы, ерекше дыбыс шығаруы т.б.);
4) мекен ету орны (судың жағасы, орман, айдала, тоғай, батпақ, т.б.);
5) адам көзіне көрінетін мезгілі (түн, кешқұрым, ымырт, бейуақ, т.б.);
6) бір күйден екінші бір күйге ауысу қабілеті яғни құбылуы. Мысалы, жануардың адамға, адамның бір затқа ауысуы (албастының түлкі, ешкі, қыз, кемпір болып көзге көрінуі, тасқа айналған қыз, көз жасының көлге айналуы, адамның тауға айналу, көгершінге айналуы, үйректің қызға айналуы, жыланның адамға айналуы, иттің адамға айналу т.б.);
Осы айтылған мифологиялық антропонимға қатысты белгілерді кесте түрінде былай көрсетуге болады (3-кесте).
[bookmark: _Hlk210382767]Кесте 3 – Мифологиялық антропонимдерге тән белгілер
	Мифологиялық антропонимге тән басты белгілер

	Құдай (жарты құдай) дәрежесінде өмір сүру, жасампаздық қасиетінің болуы
	Белгілі бір функциялық қызметінің болуы (адамзат қа қамқор бо луы, көмек бе руі немесе кері сінше қауіп төн діруі, қасірет әкелуі, зиянын тиізуі)
	Ерекше белгі сінің (атрибут тың) болуы ( аса таяғы; салбыраған кеудесі; біз тұмсығы; жез тырнағы; ерекше дыбыс шығаруы т.б.)
	Мекен ету орны (судың жағасы; орман; айдала т.б.)
	Адам көзіне көрінетін мезгілі (түн; кешқұрым; ымырт, бейуақ т.б.)
	Бір күйден екінші бір күйге ауысу қабілеті, яғни құбылуы. Мысалы жа нуардың адам ға, адамның бір затқа ауысуы 

	         Ескерту – Автордың құрастыруымен



[bookmark: _Hlk210513805]Бұл көрсетілген белгілер – мифологиялық антропонимнің барлығына ортақ ең басты белгілер, оларға тән ең негізгі қасиеттері. Осыған қоса мифологиялық антропонимге жататын әрбір сөздің өзіндік жеке, өзіне ғана тән белгілері, тек өзіне ғана тән қызметі я іс-әрекеті (функциясы) болады. Міне, осы ерекшеліктерді зерттеуіміздің үшінші тарауында қарастырамыз. Ендеше, осы негізгі әрі басты белгілерді (критерий) негізге ала отырып, зерттеуіміздің нысаны мифологиялық лексиканың тақырыптық-мазмұндық топтарына тиесілі сөздерді талдаймыз.
Мифтік аңыздардың кейіпкері, қобызда күй шалушы Қорқытты мифологиялық антропонимдер санатында танимыз. Қорқыт атауының шығу төркіні жөнінде көптеген зерттеу еңбектеріндегі тұжырымдар әрқилы: біріншіден, аңыз мәтіндерінде ол (Қорқыт) дүниеге келгенде ерекше табиғи құбылыстар орын тауып, өмірге қорқытып келгендігіне байланысты пайда болған, яғни «қорқыту» сөзімен байланыстырылады; екіншіден, Қорқыт сөзіндегі «құт» сөзін көне түркі ұғымдарымен, яғни «жан, күш, бақыт, ырыздық» түсініктерімен байланыстырылады; үшіншіден, кейбір ғалымдар Қорқыт сөзін «хор-ог-узы» және «кут» деген этноним туғызушы суффикстерден тұрады (мысалы якут, иркут) деп түсіндіреді [85]. З. Наурызбаева Қорқыт антропониміне қатысты: «Қорқыт сөзінің пайда болуы кейбір Сібір халықтарындағы «хорхут» керілген қылмен ойналатын аспаппен байланысты, ол біздің қобызымызға ұқсас аспап. Ең қызығы бұл аспап өз ботасын танымай қалатын жағдайдағы түйелердің ауруын емдеуде қолданылатын көрінеді, адамдар арасында бұл психологиялық ауру деп танылады. Қазақ эпосында, сонымен қатар оғыздың батырлық эпосында да Қорқыттың образы шаман ретінде емес, оның үнемі қобыз ойнап отырғаны ерекше айтылады. Сондықтан Қорқыт атауы аспап атауына байланысты пайда болған деген тұжырым бар. Ол аспап «қобыз» деп аталады» [85, с. 45]. Сонымен қатар ғалым «шаң-қобыз» атауын сөзге тиек етіп, сібір шамандарының «варган» деген вариантын атайды. Ғалымның ойынша, «қобыз» ол «комыс» сөзінің фонетикалық трансформацияға ұшыраған варианты болуы мүмкін, сондағы «мыс» түбірін (Алпамыс, мыстан) «Ұмай» мен «бай» (м-б), «байрам» мен «мейрам» сияқты сөздердің фонетикалық өзгеріске түскен варианты [85, с. 45]. Қалай болғанда да бұл пікірлер бір-біріне ешбір кереғар емес, керісінше, олар Қорқыт сөзінің шығу төркініне қатысты ғылыми көзқарасты одан әрі толықтыра түсетін, тереңірек зерттеуге жол ашатын және Қорқыт антропонимінің мифологиялық лексиканың санатында қарастырылуына негіз болатын тұжырымдар.
[bookmark: _Hlk197872271]Келесі бір мифологиялық антропоним «Асанқайғы туралы» мифтік әңгімесінде суреттелген: Тәңір ауа райы бұзылып, солтүстіктен күрт тоңдану құбылысы басталғанын сезіп, ызғарлы суықты бөгеп, Жетісуды қорғап қалуды ойлап, маңындағы тау-тасты жинап, қапқа салады да, арқалап алады. «Күллі әлемді жаратқан құдіретіңіз ызғарлы суықты тоқтатуға жетпей ме?» деген Асанқайғының сөзіне шамданған Тәңір ашуланып, алды-артына қарамай, алға тарта береді. Ал данышпан Асанқайғы Тәңірінің алып қабының бүйірін ептеп тесіп жібереді. Сол тесіктен даламызға нулы да сулы Көкшетау, Баянауыл, Қарқаралы сияқты көкорай орманды таулар түсіп қалған екен [86]. Мифоантропоним Асанқайғыны зерттеушілер реалды тарихи тұлға қатарына жатқызады, бірақ С. Қондыбай пікіріне сүйенсек, Асанның бейнесі арғытүркі (прототүркі) мифологиясының ең көне бейнесіне жатады дейді және «Асан» сөзінің этимологиясына үңіледі: «Асан есімінің этимологиясы жабық кеңістік ұғымынан туындаған, бір нәрсенің қойнауындағы, үңгірдің ішіндегі, жердің астындағы бос кеңістік және ол ұғым түркі мифологиясында ерекше мәнге ие. Мағыналық тізбегі мынадай: бір нәрсенің қойнауындағы, үңгірдегі бос жер, жер астындағы бос кеңістік – жерасты әлемі – арғы әлем – өлілер әлемі – бабалар әлемі – о бастағы әлем, алғашқы туған жер, протокосмос – тұйықталған армандағы жер осы аталмыш образдардың пайда болуына негіз болды. Оның бастапқы қызметі мынадай болды: бір кейіптегі алғашқы адам немесе адамдардың алғашқы жұбы – ол өлілер әлемінің әміршісі (қожайыны немесе иесі), яғни бабалар әлеміндегі арғы ата. Асанқайғы образында мынадай қызмет байқалады: ол – о бастан алғашқы адам я арғы ата, бабалар әлемінің билеушісі, бертін келе мифопоэтиканың көркейген кезінде – ол алғашқы хан, абыз, оның мифологиялық образы жабық кеңістікпен байланысады. Асанқайғының образы Жүрұйықпен (армандағы жер, көк түркі, Йер – ыдук – нақтырақ айтқанда қасиетті жер ұғымдарымен) байланысты. Асянь – шад (Өтүкен үңгірінің, Франсграсиан – Афрасиаб – жерасты сарайының иесі Асан хан» (Қосымша А). Демек, «Асанқайғы» есімі «Абақ», «Афрасияб», «Асан шад» сияқты атаулармен астасып, байланысып жатқан кешенді дүниетанымдық арнасы бір «Ұлы баба», «алғашқы патша», «Ілкі төрдің қорушысы», «Түп ата», «алғашқы адам», «мемлекет орнатушы», «киелі адам», т.б. деген ұғымды білдіреді. Осы аталған ұғымдарды ескере отырып, қаншама ғасыр өтсе де сабақтасып, жалғасын тауып келе жатқан көптеген мифологиялық лексиканың танымдық қыры мен этимологиясын ашуға негіз бар. Осы келтірілген «Асанқайғы» мифологиялық антропониміне қатысты когнитивтік мәлімет мифологияның ең көне қабатына жатады. Әрине, қазіргі диахрониялық кезеңде Асанқайғыға қатысты ментальді түсінік ұлттық сипатқа ие және бірқатар түркі жұртшылығының (қазақ, түрікмен, қарақалпақ, ноғай, татар, қырғыз т.б.) фольклорына енген мифологиялық образ.
Қазақ фольклорлық прозасында Қыдыр (Қызыр) мифологиялық образы халықтың дүниетанымынан хабар беретін бірден бір мифоантропоним. Осындағы Қыдыр мен Қызыр деген атаулардағы «д» мен «з» дыбыстары морфонологиялық алмасу болып есептеледі, бұл дыбыстық алмасудың салдарынан болған өзгеріс, сөздің мағынасына еш ықпалы болмайды. Бұл образ аңыз бен әпсаналарда былай суреттеледі: «Ертеде Бақ пен Қыдырдың тау бөктерінде келе жатқанын көрген жетім-жесір, ғаріп-кәмір, бай-манаптар барлығы ол екеуінің алдын орап, шапағат сұрапты. Көзін жабағы қасы жапқан Бақ тұқырайып тұрып, қалың қасын жалп еткізіп, басын жоғары көтеріп қалғанда, тау басындағы кемтар қызға көзі түсіпті. Қыдыр ақ таяғын қолына алып, жылап тұрған қызға қарата бір нұсқап қалыпты да, екеуі де көзден ғайып болыпты. Көп өтпей әлгі қыз сауығып, күйеуге шығып, үйлі-баранды болып, басына дәулет дарып, барша мұратына жетіпті [57, б. 90]. Бұл ретте Қыдырдың (Қызыр) магиялық күшке ие бейнесін танимыз, мистикалық көріністі аңғарамыз. Демек, Қыдыр мифтік танымның аясында қамқоршы, жақсылықтың жаршысы, құт-береке таратушы, қасиетті рух дәрежесінде болған. Энциклопедиялық сөздікте Хидр иран елінің жартылай мифологиялық кейіпкері деп айтылған. Діни тұрғыда Хидр адамгершіліктен бастау алып, адамдарды қасиетті жолға бағыттаушы және қолдаушы ретінде танылады. Сол себепті оған теңізшілер табынады, бұл атаудың семит тілінен шыққанына қарамастан оны кеме қатынасының қамқоршысы, құдайы ретінде көреді. Хизр образы адамдарды жамандықтан қорғаушы, дуалистік қасиетке жақын тылсым күшпен күресуші ретінде танылған (Қосымша А). Е. Бертельстің пікірі: «Хизр – мәңгі тірі пайғамбар, ол бәрін білетін құпия көмекші. Хизр сар далада немесе шөлде жолдан тайғандарға көмек беретін көмекші ретінде танылады» (Қосымша А). Бұл айтылған пікірлер бір арнаға келіп тоғысады: Қыдыр (Қызыр) – адамды қауіп-қатерден қорғайтын құпия әрі қасиетті тұлға. Қазақ әпсаналарында Қыдырдың қонақ ретінде келетіні жиі кездеседі. Бірде кедей, мүсәпір керісінше, бірде бай-қуатты ақсақал түрінде айтылады. Қайткен күнде де Қыдырдың жақсылық жасаған соң, бірден көзден ғайып болатыны, оның мистикалық, киелілік, ғажайып қасиеті бар мифоантропоним екендігін айқындай түседі.
[bookmark: _Hlk195262486][bookmark: _Hlk195673271][bookmark: _Hlk195262510][bookmark: _Hlk197872467]Келесі бір мифоантропоним – Алып батыр. Алып туралы мынадай сюжет бар: Арсалақ алып тауға барып, «бес саусағын сұғып, бір-бір дария» шығарады, оның бір жілігі Зарафшан дариясына көпір болған екен [87]. Сондай-ақ «Алып әйелдің ұршығы» аңызында ешкі бағып жүрген алып әйелдің зор болғандығы сонша, отырғанда мұның аяғы Кіші Тарбағатайда жатады екен. Ешкілеріне тап берген қасқырларға ызаланған алып әйел ұршығын лақтырғанда ұршығы барып Сарыарқаның ортасына түсіп, сол арада тау болып қалыпты дейді (Қосымша А). Алыптардың бейнесі тым үлкен, тым күшті, сиқырлы әрі ерекше қасиеті бар образ ретінде шамадан тыс асыра суреттеу тәсілі арқылы беріледі. Олардың қатарына Желаяқ, Таусоғар, Тау көшірер, Көлтауысар, Саққұлақ, Көреген, Көзбайлаушы сияқты ертегілік кейіпкерлерді жатқызамыз. Мифтік таным бойынша Желаяқ – жел иесі, Көлтауысар – көл иесі, Таусоғар – таудың рухани иесі. Бұл Алыптар «арғы әлем» мен «осы әлемнің» шекаралық мекенінде өмір сүретін мифтік бейнелер. Таусоғар достарымен бірге екі әлемнің аясында ертегі кейіпкерлеріне көмектесіп, «арғы әлем» өкілдерімен кездесіп, кейіпкерлердің жеңіске жетуіне ықпал етеді. Ертегі сюжеттерінде зәулім бәйтерекке шығып, самұрыққа мініп, «өзге әлемге» сапар шегеді, сол тұста Таусоғарға жолығып достасады. Зерттеушілер қиял-ғажайып ертегілердің аталмыш кейіпкерлерін табиғаттың дүлей күштері елесінің адам қалпына түскен бейнесі екенін айтады [88]. Сөзіміз дәлелді болу үшін С. Қасқабасовтың бұл жөнінде айтқан тұжырымын айту жөн: «...Желаяқ, Таусоғар, Көлтауысар сияқты мифтік кейіпкерлер сол баяғы дәуірдегі рух-иелері. Олардың әрқайсысы әр нәрсенің иесі: Желаяқ – желдің иесі, Таусоғар – тауға қожа, Көлтауысар – көлдің иесі. Әрқайсысы – тек өз құбылысының қожайыны, басқа әлемге билік жүргізе алмайды, бөтен қожаның жеріне бармайды. Мұны ертегінің өзі де баян етеді [8, б. 303]. А. Байтұрсынов алыптар жөнінде: «Адамның анайы шағындағы шығармалары орасан қияли, орасан кереметі көп, расы аз түрде айтылған. Анайы заманда адам бұл заманнан гөрі де күшті көбірек сыйлап, күшке бағынған... Сондықтан күшті  болған нәрселердің бәрін де құдай деп білген. Адамнан қадірлеп, құдайдай көретіндері батырлар болған... Батырларға адам баласына бітпейтін қайрат, адам қолынан келмейтін іс ұйғарылып, артықша қасиет, керемет таңылып, құдай болмаса да, соған жақын бір нәрсе болып, құдайлары мен батырларының арасында жік қалып жарымаған» деп жазады [89]. Демек, ғалымдардың бұл пікірі мифологиялық антропонимдердің қатарындағы Алыптардың табиғатын тану, көп қабатты, қалың қыртысты көне мұрамыздың тек тамырына бойлауға бағдар болары анық, бұл кейіпкерлер ежелгі заманда табиғат құбылыстары мен белгілі мекен-өңірінің рух-иесі болған, яғни көшпелілер мифологиясындағы көне бейнелер ерте заманда «жарты құдай» дәрежесінде өмір сүргендігін білдіреді. Алыптар мифологиялық лексиканың ішіндегі «жарты құдай» қасиетіне ие атаулар.
[bookmark: _Hlk215864591][bookmark: _Hlk199323114]Фольклорлық прозада кездесетін мифоантропонимнің ерекше түрі - мифологиялық демонимдер. Прозалық фольклорда жиі кездесетін мифологиялық демоним – «Албасты». И.М. Стеблиннің айтуынша албасты ала, ал деген сөздерден және басты деген түркі тілінен шыққан сөзден құралған дейді. Осындағы ала мен ал – ол аурудың немесе жынның атауы, ал басты деген басу, бастыру, булықтыру дегенді білдіретін сөз (Қосымша А). Осы тұста А.С. Андреевтің де ал деген сөзді құдай есімімен байланыстыруына қарағанда ғалымдар арасындағы пікір сабақтастықты байқаймыз. Ғалым ал сөзін қара сөзімен де байланыстырады (қара басты) және «балалардың анасы», сондай-ақ: «... өте қауіпті болғанымен Албасты босану кезінде адамға өте қажет, себебі ол болмаса, әйел босана алмайды» деп албастының түркітілдес халықтар арасында «құдай» (богиня рождения) ретінде танылған дейді [90]. Э. Бенвенист бұл мәселесінің шешімін Аl терминінің таралуымен және сәйкесінше Albasti сөзін иран және түркі тілдерінің ареалымен түсіндіреді [91]. В. Басилов та өз анықтамасында албасты сөзін иран мифологиясымен сабақтастырады, алайда албасты сөзінің жеке фонемалары «рух», «құдай» сөздерімен сәйкес келетінін айтады (Қосымша А). Ал С. Қондыбай «албасты/албаслы» сөзін үш бөлікке жіктейді: ал (хал), абас (амас), лы (ты). «Ал» – от табиғаты ежелгі құдайының, адамзат бабасының аты. Абас – құдай немесе аруақ, ғаламның жасампазы. Сондай-ақ әйел кейпінде де көрініс табады. -лы – алатайлы, эреклы, қарағайбайлы, шапрашлы, шоқрақлы және тағы басқа энонимдер мен текті білдіретін дәстүрлі қолданыстағы түркілік формант, бұл жерде ол белгілі бір субьектінің ұл-қыздарын, балаларын білдіріп тұр» (Қосымша А). Демек, Албастының бастапқы мағынасы зұлымдықпен емес, керісінше, қасиеттілік, жасампаздық, адамзатты жаратушы құдай мағынасына жақын келеді. Сөзге жалғанған «лы» жұрнағы сөз тудырушы қосымша қызметін атқарып тұр. Бұл сөздің мағынасы бастапқыда жасампаздық, жаратушы құдай мағынасында болып, кейін зұлымдық пен жауыздыққа өзгеруін байқаймыз. Белгілі бір уақыттың өтуіне байланысты сөз мағынасы өзгеріске ұшырап, ұғымның жаңаруына, өзгеруіне байланысты бұл құбылыс сөз мағынасының кеңеюі (немесе сөз мағынасының тарылуы) категориясына қатысты мәселеге жатады. Албастының жеке өзіне тән белгілерін кесте түрінде былай көрсетуге болады (2-сурет).

Сурет 2 – Албастының жеке өзіне тән белгілері 

Ескерту – Автордың құрастыруымен

[bookmark: _Hlk204129267][bookmark: _Hlk195262747][bookmark: _Hlk195262931]Бұл ретте Албасты сөзін жалпы номинативтік атау және оның жеке бір құбыжықтың атауы ретінде, яғни жалқы зат есім, тілдік бірлік ретінде қарастырдық. Мысалы, құбыжық атаулының бәрін (Жезтырнақ, Сөрел, Пері, Жын т.б.) жаппай «албасты, жалмауыз» деп атау үрдісі бар да, жеке, белгілі бір формасы, өзіне тән кейпі, белгілі бір өзіндік қызметі бар, өзіндік ерекше сипаты бар, бәріне белгілі жалқы зат есім «Албасты» деген де бар. Ендеше Албастыны атағанда оның жалпы атауыштық (жалпы номинативтік) атау ретіндегі қызметін де ескеруімізге тура келеді. Мысалы, жоғарыда біз нақты бір образға телінген, дене бітімі суреттелген жалқы зат есім Албастыны сөз етсек, ендігі кезекте жалпы албасты-жалмауыздардың бірнешеуін мысалға келтіреміз. Бұдан шығатын тұжырым – жалқы зат есім ретіндегі Албастының қызметтік ерекшелігін біз синкретті функциясы деп деп танимыз, себебі Албасты бейнесінің синкреттілігі (көпқырлылығы) оның басқа да демонологиялық құбыжықтармен формалық, функциялық, атрибуттық т.б. белгілеріндегі ұқсастығымен айқындалады. Бәлкім оның (Албастының) дәл осы көпқырлы қасиетіне қарай біршама зерттеулерде құбыжық атаулының бәрін Албасты деп тану кең тараған болар. Албастының Сөрелге де, Жезтырнаққа да, Сөрелге де ұқсайтын қырлары бар. Ш. Уәлиханов Албастыға әйел босанарда келетін өте қауіпті рух деген анықтама береді. Сөрелді үш сажын бойы бар, қушық кеуде, аяғы бойына ұласып жатқан, жұқа тұяқты әрі Албастылардың басшысы деп суреттейді. Ертегілерге жүгінсе, Сөрел орман Перісі және Албастының күйеуі. Сөрелдің кейпі адамға ұқсайды, қалың жынысты тоғайларда тұрады, алайда кеудесі тым ұзын, ағаштармен теңеседі. Адамды қытықтап өлтіреді, мұны орыстар «орман адамы» дейді» [92] деп сипаттама береді. Байқағанымыздай, ғалым Сөрелді де, Періні де, Жезтырнақты да Албасты деп атайды. Қазақта Көн аяқ деген құбыжықтың атауы бар. Ш. Уәлиханов ол туралы: «Көн аяқ – бұл адам, аяғының орнына қайыс-қайыс көн тері, елсіз тоғайларды немесе аралдарда мекендейді. Кәперсіз келе жатқан жолаушыларды алдап, өзіне шақырып алып, үстіне отырады да, көң қайыстарымен байлап-матап, адамның әлі бітіп құрығанша мініп жүреді [93]. Сонымен қатар «Жын – ол да керемет күші бар әзәзіл. Жын бақсыларға бағынышты, оларды бақсы көмекке шақырады. Жындар да кәрі-жас, еркек-әйел болып келеді. Бақсылардың сендіруінше, жындар адам бейнесінде. Мұсылмандарыдың бір ауруының аты – Жын. Бұл – жын ауруы, шашын тарқатып жіберген ұзынтұра қыз бейнесінде, емшегі итаяқтай салбырап тұратындықтан, иығынан асыра лақтырып жіберіп жүреді [93, с. 144]. Ш. Уәлихановтың Албастыға берген түсініктемесінен, бірнеше атауларды (Албасты, Жезтырнақ, Сөрел, Пері, Жын, Әзәзіл) байқаймыз. Бұл атаулар бір бірінің сипатын, образын аша түсетін өзара ұқсас, мағыналық жағынан да, сипаты жағынан да өзара сабақтас, байланысты атаулар. Қазақ тілінде сөре деген бар. Ағаштан жасалатын жүк қойғыш. Бұл екі сөз түбірлес болуы да мүмкін. Мұндағы орман адамы орыс халқында «леший» сөзімен белгілі. Г.А. Климов пен Д.И. Эдельман аталмыш сөз төркінін талдауда мәдени ықпалдастықтың ең түпкі бастауларына бойлау керек дейді: «...Бұл сөздің таралуының себебін қарапайым тілдік қарым-қатынаспен емес, мәдени диффузияның терең әрі ежелгі үдерісімен байланыстыру қажет» [94]. Осылайша ғалымдар оны ежелгі Месопотамиядағы Ламашту немесе Ламасту құдайымен сабақтастырады. «Ежелгі Месопатамияда бұл қорқынышты және ұсқынсыз, басы арыстан немесе құс басты, тырнағы ұзын, шашы жалбыраған және кеудесі салбыраған әйел ретінде суреттелетін құбыжықтың атауы болған, ол Ану деген құдайдың қызы. Ол үйге есік, терезе және кішкене тесіктерден кіріп, баланы емізген соң бала қайтыс болады» [95]. Бұл жерде тырнағы ұзын құбыжықты суреттеуі Жезтырнақ образын сомдағандай, осы тұста Жезтырнақ пен Албастының ортақ ұқсастығын байқау аса қиын емес. Ш. Уәлихановтың анықтамасында, Албастының Жезтырнақ болып аталуы орманға иелік ету сипатымен байланысты болуы мүмкін. Себебі Жезтырнақ – әйел кейіпіндегі Жын (дух). Ол орманда өмір сүреді [92, с. 115]. Ал чуваш халқының демонологиялық түсінігіндегі алпаста (алпасты) арсури бейнесімен сабақтасады. Арсури – чуваш мифологиясында орманның иесі. Арсуридің басқаша атауы – варман (орман құдайы). Р.Г. Ахметьянов: «Чуваш халқындағы Асури орыстың лесовик-леший деген кейіпкеріне жақын. Арсури сөзі ар «адам, еркек» + сурри «жарты» – «жартылай еркек, яғни «жарымтық» деген сөздерден тұратын екі құрамды сөз. Ұдмұрттарда палэсмурт «жартылай адам», марилерде шурлочо «жарым – кем», татарларда ярымтык «жарымтық» [96] деп тұжырымдайды. Бұл Қазан және Батыс Сібір татарларындағы «урманиясе», башқұрт мифіндегі «шурале» бейнесіне ұқсас [97]. Ал «Мифологиялық энциклопедияда»: «Қазан татарлары мен башқұрттар мифологиясында «шюрали, урман иясе», «шурале, ярымтық» орман аруағы, ағаш адам. Татарларда ол маңдайында мүйізі бар еркек немесе албасты сияқты салбыраған кеудесін артқа лақырған жалаңаш әйел кейпінде суреттеледі» (Қосымша А) деген анықтама берілген. Демек, сорел/арсурри/шурале сөздерінің негізі бір арнаға тоғысып, славян мифологиясындағы Шур құдайынан бастау алса керек. «Шур – ол діни рухтың атауы, кейде оны Чур деп те атайды. Құмықтарда да «Албаслы къатын» құбыжығы орманда тіршілік етеді» [98]. Ноғай сенімінде де Албаслыны орманнан, ағаш түбінен табуға болады [99]. Орманды мекен ететін шур, сөрел де сол Жезтырнақ сияқты Албастымен бірдей, сарындас, ұқсас кейіпкерлер. Тіпті орыс фольклорындағы «баба-яга» образы да Албасты бейнесіне ұқсас. В.Я. Пропп еңбегінде: «Яга образының ерекшелігі оның дене бітімінің аса үлкен болуында, ол ерекше ірі кеудесі бар әйел болып суреттеледі...» [88, с. 185]. Бұл кейіпкер якут ертегілеріндегі Джэгэ Баба бейнесіне ұқсас. Ал Джэгэ баба кейіпкерінің мифтік астары якут олонхосы құрамындағы абаасы бейнесімен байланысты [100]. «Баба-яганың» орман жануарларына билік ететіні де айтылады. Алайда түркі фольклорындағы Албасты бірде кәрі кемпір, бірде жас қыз бейнесінде де суреттеледі, отбасын құрады. Ал «баба-яга» В.Я. Пропптың анықтамасында: «...Ол некелік өмірді білмейді. Ол некесіз кәрі кемпір. Яга – ол адамның анасы емес, ол – орман аңдарының анасы мен иесі» [88, с. 185] деп сипатталған. Кейбір деректерде Албастының жылқыға жақын жүретіні, түнде атқа мініп, аттың жалын шимай-шатпақ қылып байлап тастайтыны жайлы айтылады. Дәл осы сипаттаулар Албасты мен Баба-яганы ұқсас образдар ретінде танытады.
Фольклорлық прозада кездесетін мифологиялық кейіпкер Марту – шумер мифологиясында жер асты қараңғылықтың өкілі. Ал «Мифологиялық сөздікте оның «мартуу», «мартук» деген бірнеше нұсқасы көрсетіледі (Қосымша А). Сонымен қатар бұлардың қатарында «мара» деген ұғымды кездестіреміз. М.С. Андреев албастыны араб халқындағы Умм-ус-Сабиян (балалардың анасы) деген демонологиялық бейнемен қатар қояды да, оның бірнеше функциясын талдайды: Кей кезде осы мараны ұйқыда жатқан адамға келіп, үстінен тыпыр еткізбей басады. Басқа халықтарда (мысалы татар халқында) ол еркекке әйел кейпінде барса, әйелге еркек кейпінде кездесіп, сол кездескен адам жүдеп, сола бостайды, өлуге жақын қалады. Мара немесе маруха, мора (орысша полуночница) жолаушыны жолдан адастырып, үстіні мініп алып, булықтыратын жын, опасыздыққа ұшыраған қыздардың рухы. Орыс тіліндегі кошмар, морок (көз алдау, иллюзия) сөздері осыдан шыққан болуы керек. Опасыз жігіттерді іздейтін көрінеді, таппаған соң бәріне жаппай өштеседі [101]. Бұдан байқағанымыздай, Мартудың жоғарыда келтірілген іс-әрекетіне қатысты сипаттамалары (давит спящего человека – ұйықтап жатқан адамды үстінен келіп булықтыратын жын) оның албастымен ұқсастығын аңғартады, ал олардың (Албасты, Марту) әйел жынысты болуы су перісіне де ұқсас образ екенін аңғартатынын түсіну қиын емес. О.В. Абыякая: «Орыс халқының танымында су перісіне қатысты пікірлер бірізді емес, бір жағынан бұл кейіпкер сыртқы бейнесінің тартымдылығымен ерекшеленсе, енді бір жағынан су перісі қауіпті, адамға зиян келтіруші» [81, с. 91]. Өзара байланысқан Албасты, Жалмауыз кемпір, Мара, Су перісі – қайғылы жағдайға ұшыраған әйел рухтары. Қайғының ер адамға қатысты екені де анық білінеді. Сондықтан фольклор сюжеттерінде шабуыл нысанына еркектің ілінетіні өз мәнісін тапқандай. Жоғарыдағы мифологиялық кейіпкерлердің аналогиялық түрлері Батыс Еуропа халықтары фольклорында да бар. Мысалы, суды мекен еткен Ундиналарды айтуға болады: Ундина судан шыққанда сұлу қыздың кейпіне түседі; тастың үстінде отырып шашын тарап отырып, еркектерді өзіне қарай еліктіреді. Ундиналар бақытсыздыққа ұшыраған махаббаттан өзіне өзі қол жұмсаған жас әйелдердің аруағы деген сенім бар (Қосымша А). Байқағанымыздай, бұл аты аталған құбыжықтардың түйісетін ортақ бір тұсы – ол су. Су жағасын мекен ететін бейне туралы алғаш рет Т. Рогожин жазбаларында сөз болды. Оның анықтамасы бойынша: бұл тыр жалаңаш әйел, толықтау келген және жиіркенішті олпы-солпыланған денесі бар, тым үлкен салбыраған кеудесі бар, оны арқасына лақтырып жүреді, жерге дейін жететін бұрымы бар; қысқасы сырт бейнесі оның тым жиіркенішті, жексұрын және ерекше қорқынышты. Ол батпақты жерлерді, өзендер мен ұйықтарды мекендейді. Өзінің сыртқы келбетімен адамдарды шошытады және өтіп бара жатқан адамдарды ұстап алып, батпаққа тартып, кеудесімен қытықтап өлтіреді [102]. Осындағы сипаттауға қарағанда бұл кейіпкер Албастыға да, Мартуға да, Жалмауыз кемпірге де, Перінің бейнесіне де жақын.
Түркілік және әлемдік фольклорда судың демонологиядағы рөлі ерекше. Су Албасты мен Су перісін, Унидиналарды тоғыстырса, қазақтың демонологиялық түсінігінде суды мекендейтін құбыжық – Үббе деген мифологиялық кейіпкер бар. Үббе мен Албасты бейнелерінің функциясы жағынан тоғысып, Үббеге тән функциялық ерекшеліктің Албастының атрибуттарынан және әрекетінен табылуы қазақ фольклорында айқын аңғарылады. Қазақ хикаяларында Албасты суда мекендемесе де, адам жанын (жаны – өкпесі) суға тастайды. Өкпе суға кетсе, әйел өледі, яғни су – өлім мекені. Адамға деген қастандығын су арқылы іске асырған Албастының бейнесі қазақтың мифтік танымының жоғырыда айтылған татар, тәжік, славян халықтарының демонологиялық сенімімен тоғысады [103]. Бұл бейненің функциясының синкреттілігі оның демонологиялық мақұлықтармен байланысының түркі ғана емес, өзге әлем халықтары фольклоры аясында болатынын айғақтайды [104]. 
Бұдан шығатын түйін: біріншіден, Албасты, Жалмауыз, Су перісі, Марту, Үббе аңшыны жебеуші ие; екіншіден, адамнан қайырымдылық көрмеген Албасты, Жалмауыздар оған қарғыс жібереді. Ал қарғыс мазмұнынан танитынымыз, Албасты – орман иесімен қатар, диқаншылық пен молшылықтың құдіретті күші. Албастыға тән мұндай «рух-иелік» болмыс көптеген түркі халықтарының фольклорлық мәтіндерінде кездеседі [103, р. 7]. Бұл ретте жоғарыда аталған сипаттаулар мен ғылыми тұжырымдарды ескере отырып, Жалмауыз, Пері, Марту, Албасты сияқты құбыжық атаулының бәрін бір сөзбен Албасты деп атасақ, Албастының ілкі болмысы ана мен балаға, отбасына қамқорлық жасайтын босану құдайы болуымен қатар, орман мен тау иесінің рөлінде адамзатқа, әсіресе әйел адамға өз шарапатын тигізіп отырғанын да атаған жөн. Уақыт өте келе, заман ағымына байланысты аналық дәуірдің орнын аталық дәуір келіп басты, әйелдің дәрежесі тек ана болумен ғана өлшенді, мифологияға да осы сипат тән. С. Қасқабасовтың айтуынша: «Фольклорлық мәтін – патриархалдық-рулық дәуірдің жемісі екені бірден аңғарылады. Әйел-құбыжық «құдайлық» бейнесінен аластатылып, «демононим» кейпіне түседі. Зұлымдығы алғы шепке шықты. Бірақ адамнан жеңіліс тауып, жетегінде кетеді. Күллі тайпаның «анасы» атанып, этиологиялық сарын өрбіткенімен, бұл «аналық» қызметі ер адамның ықпалымен жүзеге асырылады» [103, р. 8]. Грузин ғалымы М.Я. Чиковани айтқандай: «...Қарапайым аңдардың иесі образы уақыт өте келе күрделене түсті. Матриархат құлаған соң оның құдай, рух бейнесі орнықты» [105]. Олай болса, демонологиялық кейіпкер болып, хикаяларға өзек болған Албасты бейнесінің түп негізі осы дәуірден бастау алса керек. Дегенмен де мұндай сюжеттік құрылым олардың ежелгі мифологиялық сана бастауында өзгеше сакральді қалыпта болғанын айғақтайды 
Осы жоғарыда аталған албастыларды біршоғырландырып, ортақ, ұқсас тұстарын схема түрінде көрсетер болсақ, олардың дене бітіміндегі, қызметіндегі, мекен ету орнындағы, адамға әсер ету мезгіліндегі ерекшеліктердің тоғысатын тұсын көреміз. Сонымен жоғарыда аты аталған барлық құбыжық атаулының өзіндік жеке белгілерімен қатар Албастымен астасып, ұқсас болып келетін белгілерін де байқадық. Оны кесте түрінде былай көрсетуге болады (3-сурет).

Сурет 3 – Құбыжықтардың Албастымен ұқсас белгілері

[bookmark: _Hlk214440934]Ескерту – Автордың құрастыруымен 

[bookmark: _Hlk204129523][bookmark: _Hlk205309284]Қорыта келе, Албасты, Жезтырнақ, Сөрел, Пері, Көн аяқ, Жын, Марту, Үббе, Ундина, тіпті Баба Яга атаулары өзара ұқсас образдар, нақтырақ айтқанда Албасты жалпы барлық құбыжықтардың жиынтық бейнесі іспеттес, сол себепті де оны синкретті мифологиялық кейіпкер деп танимыз. Албасты да, Жезтырнақ та, Сөрел де, Пері де, Жын да, Әзәзіл де адамзатты шошындыратын, қорқыныш ұялататын құбыжықтар, сондықтан оларды албастылар деп жалпылама атау кездеседі. Бұл кейіпкерлердің атаулары этимологиялық жағынан да, атрибуттары, сыртқы кейпі жағынан да, функциясы жағынан да өзара ұқсас, тоғысатын белгілері бар. Мифологиялық антропонимдері (Қорқыт, Қыдыр (Қызыр), Асанқайғы, Алыптар) адамзатқа қамқор болу, көмекші, демеуші болу қабілеті мен ерекше тылсым күшпен қолдау көрсету қасиетінің негізінде өзара ортақ идея аясында тоғысады. Сонымен мифологиялық антропонимдер, мифологиялық демонимдер халықтың тарихымен, дүниетанымымен, табиғатқа қатысымен, діни көзқарасымен тығыз байланысты белгілі бір идеяны, ұрпаққа үлгі болатын моральдық құндылықты жеткізуші мифологиялық кейіпкерлер. Мифологиялық антропонимдер – мифологиялық жүйеге тән, көне наным-сенімдер мен фольклорлық прозалық шығармаларда сипатталған тұлғалардың есімдері. Олар этностың дүниетанымын, рухани мәдениетін, тарихи жадын бейнелей отырып, сол халықтың тілінде антропонимикалық қабатты (есімдер жүйесін) қалыптастырады және халықтық мифологиялық тілдік көрінісі ретінде танылады. Бұл есімдер көбінесе мифологиялық кейіпкерлердің, құдайлардың, рухаными тұлғалардың аттары ретінде қолданылады және этнолингвистикалық, мифолингвистикалық, ономастикалық зерттеулерге негіз болады.

2.2 Мифологиялық топонимдер
Жалпы топонимика ғылымын сөз еткенде «topos» – орын, «onyma» – атау деп алып, белгілі бір географиялық нысанның, болмаса, номинациялық аталымның этимологиясын, қызметін талдай жөнелу аздық етеді, оның қайдан пайда болғанын, бастау бұлағын түсіну үшін, ең алдымен, ежелгі мифтік санаға, сол ескі танымның сақтаушысы – фольклорлық прозадан іздеуіміз қажет. Табиғат құбылыстарының мифтік ұғымы бойынша таңбаланған ерекшеліктерінің сырын саралай білу маңызды. Жер-су атаулары қалай десек те халықтың рухани әлемінің бейнелі көрінісі. Мифтің белгілері фольклордағы мифологиялық кейіпкерлердің бойынан ғана көрініс табады деген ойдан аулақпыз, себебі топонимдік атаулар да белгілі бір табиғаттың тылсым құбылыстарымен астаса отырып пайда болған, олардың атауларында белгілі бір құбылыстың я оқиғаның ерекше белгілері жатыр. Сол себепті де топонимдік атаулардың өміршеңдігі сақталады, әсіресе, мифологиялық топонимдердің халықтың наным-сенімі мен ұғым-түсінігін ғасырдан ғасырға жеткізудегі маңызы зор. Мифологиялық топонимдерді мифологиялық лексика ретінде тануымыздың бұл бір себебі. Ал нақты Шайтанкөл, Әулиеата, Қыз әулие, Бурабай және т.б. сияқты жер-су атауларын мифологиялық лексика қатарына жатқызуымыздың тағы себебі сол, біріншіден, бұл атаулар «шайтан, әулие» деген әуелдегі мифологиялық кейіпкерлердің атауы мен «көл, ата» сөздерінің бірігуінен жасалып тұр. Демек, сөздердің құрамдас бөлігінде мифологиялық атау болғандықтан, бұл сөздерді мифологиялық лексика деп тануымызға негіз бар.
Топонимдер – жер кеңістігінің атаулары. Прозалық шығармаларды түгелімен аңызға жатқызып келген дәстүрді бұзып, қазақ фольклортану ғылымында С. Қасқабасов бұл саланы түбегейлі талдай келе, аңыздарды тарихи аңыз және топонимикалық аңыз деп екіге бөліп қарастырған. Ғалым топонимикалық аңыз деп жер-су, тау-тастың пайда болуы мен атын мифтік ұғыммен немесе мифтік кейіпкердің іс-әрекетімен емес, бір оқиғамен я болмаса белгілі бір қайраткер атымен байланысты түсіндіретін әңгіме деп тұжырымдайды [106]. Бұдан мифологиялық топонимдер тек топонимикалық аңыздарда ғана кезедеседі деген ой тумауы керек. Себебі мифологиялық топонимдердің түрлері (гидронимдер, лимнонимдер, пегонимдер, ойконимдер, астионимдер, комонимдер, оронимдер) топонимикалық аңыздарда да, хикаяттарда да, қиял-ғажайып ертегілерінде де көптеп кездеседі. Осы фольклорлық проза жанрларында кездесетін топонимдерге біз «мифо» префиксін жалғап (қосып) атауды (мифотопонимдер, мифогидронимдер т.б.)  жөн көрдік. Жалпы тіл білімінде топонимдердің іштей бірнеше түрге бөлінетіні белгілі [107]. Ендеше, фольклорлық прозада кездесетін мифотопонимдерді де сәйкесінше тарқатып зерттегенді жөн көрдік. Олар: су нысандары атаулары мифогидронимдер; елді мекендердің атауы мифоойконимдер; табиғи жер аты нысандары, яғни үңгір, құдық, жар, жер асты өзендерінің атаулары мифоспелеонимдер. Су нысандарының атаулары яғни мифогидронимдер өз ішінен әрі қарай: өзен атаулары мифопотамонимдер; көл, көлшіктер атаулары мифолимнонимдер; бұлақ атауы мифопегонимдер және ертегілерде кездесетін теңіз атаулары мифопелагонимдер болып бөлінді. Елді мекендердің атауы мифоойконимдерді өз ішінен қала атауы мифоастионимдер; тау, қырат, шың атауларын мифооронимдер деп қарастырдық. Міне, осы атауларды біз фольклорлық проза желісіндегі шығармаларда кездестірдік. 
Мифотопонимдердің ішінде нақты су атауларына қатысты аталымдары бар, олар – мифогидронимдер. Топонимдік хикаяттардың бірі «Шайтанкөл» туралы хикаят түп төркіні көне заманның мифологиялық түсінік-нанымдарымен сабақтас екенін С. Қасқабасов атаған [62, б. 137]. Сөздіктерде шайтан ‒ әзәзіл, жын, пері (Қосымша А) және шайтан ‒ жын, адамзат баласын арандатушы ібіліс деп түсіндіреді. Қазақ тілінде «сайтан» формасында да жұмсалады (Қосымша А). Хикаяттардың елдің бәріне бірдей түсінікті болуы оның халық прозасының басқа жанрларынан өзгеше бір қыры деп есептеуге болады. Демек, мифологиялық лексиканың хикаяттарда көрініс табуы ерекше құбылыс. Мысалы, «Шайтанкөл» аңызында: «...Алтайдың жолы болмай, бүркіттің балапанын алмақшы болғанда шыңырауға құлап өледі. Сұлушаш болса, Тескен таста сырнай тартып отырған қалпы, артынан ырылдаған дауыс естілгенде қорыққаннан көлге құлап мерт болады. Сұлушашты іздеген Қайсар көл бетінде қалқып жүрген қыздың көйлегін, тақиясын көреді де, ізінше ол да суға құлайды. Осы оқиғадан кейін бұл көлді «Шайтанкөл» атайды-мыс (Қосымша А). «Шайтан» кейпінде келген жаналғышқа (арыстан) негізделген бұл атау су бетінде қалқып жүрген қыздың атрибуттары (ертегіде су бетінде қалқып жүрген өкпе сияқты) мифологиядағы өлім атрибутына сай келеді. Қазақта «шайтан» немесе «сайтан» сөздері айтуға болмайтын, жаман атау, адамзатты үрейлендіретін, қорқыныш ұялататын атау. Алтай, Сұлушаш, Қайсардың бірінен соң бірі суға құлауының өзі белгілі бір тылсым күштің барына сенім ұялатады. Ендеше «Шайтанкөл» атауы мифологиялық лимнонимдер қатарында қаралуы тиіс.
[bookmark: _Hlk195263385][bookmark: _Hlk195263408][bookmark: _Hlk195823159]Бурабай көлі атауын қарастыратын болсақ, сөздікте бура сөзіне мынадай түсінік беріледі: бура ‒ Айыр түйенің келеге түсетін еркегі; аталық түйе (Қосымша А) және бура ‒ қамыстан, ірі қурайдан істелген су бөгейтін зат; буылған қамыс, қурай, шөпшалам (Қосымша А). Сол сияқты бура – айыр түйенің жыныс қуаты жетілген еркегі болса, ал біртуар мен қоспақ нардың буралыққа қалдырған еркегін нар бура, таза аруана мен үлектен туғанын үлек деп атайды (Қосымша А) және тағы бір мағынасы – діни. Діни аңыздардағы Мұхаммед пайғамбар мінген қанатты тұлпар. Бұдан ұғатынымыз, «бура» сөзі жалпы күштілік, мықтылық деген ұғымдармен астасып жатыр. Бурабай көлі туралы аңызда арқадағы Бурабай, оңтүстіктегі Жылаған ата, батыстағы Жайық өзені туралы мифтердің бәрінің өзегінде «көз жасынан су пайда болу» мотиві байқалады. Аңыз бойынша нақтырақ айтсақ: «Ерте заманда бір мерген қасиетті бураны атқандықтан ол боздағанда көзден аққан жасынан көл пайда боп, хайуанның денесі тасқа айналыпты. Сол көл кейіннен Бурабай аталыпты (Қосымша А). Екінші нұсқасында: «Арқадағы Көкшенің өңірінде елі мен жұртын әулиедей санаған ақбас бураның сұлулығына қызыққан бір батыр аңдып жүріп бураны қос жебемен атады. Сол бура тасқа айналып, көзінен аққан жасы көлге айналыпты. Содан бері көпшілік сол көлді «Бурабай» деп атап кетіпті (Қосымша А). Сонымен Бурабай да мифологиялық идеяға тұнып тұрған елді мекен атауы. Бір аңызда жаратушының Бурабай өңірін қалай жаратқандығы, ал осы аңызда Бурабай жануардың көз жасымен байланысты туғанын суреттейді. Бұл тұста мифологиялық лексикаға тән критерийлердің бірі – бір күйден екінші күйге өту, ауысу құбылысын байқаймыз. Бұл – мифологиялық лексиканың бір белгісі. Сөздікте «Бурак» деген сөзге: ақ түсті, ұзын құлақты аяғында қанаты бар, түгі жылтыраған жануар түрінде суреттеледі (Қосымша А). Бурак кірпік қаққанша Мұхаммедті Меккеден Иерусалимдегі әл-Масжид әл-Аксаға жеткізіп, содан соң аспанға (әл-Исра уәл Мираджаға) алып кетеді. Буракқа салт мініп, көкке ұшып бара жатқан пайғамбар – орта ғасырлардан бүгінгі күнге дейінгі кітаби кескіндемелерде ең көп тараған сюжет (Қосымша А). Бурабайдың пайда болуы жайлы аңызда: «Күндердің күнінде қазақтардың бір руы әлденеден шалыс басып, Жаратушыны ашуландырып алыпты. Адамдарға қатты қаһарланған Тәңір барлық жердегі орман, тау, өзен, көлдерді сыпырып-сыпырып дорбасына салып алып, теріскей жаққа адымдап жүріп кетеді. Тәңір жүріп келе жатып түшкіріп қалғанда дорбасының тесігінен орман, тау, көлдердің біразы түсіп қалады. Бұл жағдай дәл кәзіргі Бурабай тұрған жерде болған екен...
...Жаратушы жерді, адамдарды, халықтарды жаратып болған соң, ең жауһар әсем жер сайын сахараның ортасында тұрып, қапшығын сілкіп-сілкіп жібергенде, жер бетіндегі ең сұлу өңір Бурабай орнаған екен...» (Қосымша А). Шығармада түшкіру салдарынан дорбасынан түсіп қалған орман, таулар сияқты сарын көптеген фольклорлық шығармаларда кездеседі: көз жасынан көл, түкірігінен өзен пайда болу сияқты өзгеру, құбылу бар. Байқағанымыздай, адамға тән түшкіру, көз жасы, түкірік сияқты субстанциялардың сиқырлы жолмен белгілі бір көл, өзен, су атауының пайда болуына негіз болған. Бұл жердегі бура сөзінің этимологиясын мифологиялық зооним бура (түйе) сөзін талдау барысында талқылаймыз. Демек, бура адаммен етене тығыз байланыста болатын, киелі, көмекші жануар, оның көз жасы да, жаны қиналып боздаған даусы да, өзінің тасқа айналуы – бір күйден екінші күйге өтуі мифологиялық таным-түсініктің жемісі, яғни мифологиялық лексика санатынан орын алатын бірден бір мифологиялық зоонимге жатады. Ертегі, аңыз желісіндегі бураның образы мифологиялық лексиканың қатарына енуі әбден заңды.
Келесі бір мифологиялық топонимдердің ішіндегі мифологиялық лимноним «Марқакөл» (Қосымша А) оқиғасында әкесі мен ұлы су тарта бастаған марқаны екеулеп тартып жүріп, ақыры  құтқарды. Сол кезде бұлақтан атқылаған су бүкіл жайылымды басады. Сол көл Марқакөл аталып кеткен. Қазақта аспан да – көк, су да – көк деген түсінік бар. Алайда «Тәңір» деп көкті, «теңіз» деп суды айтуы тегін емес. А. Пангереевтің айтуынша екеуінің түбірі «тең, тәң» көкпен, аспанмен тығыз байланысты, демек «Тәңір» – көктегі (яғни, жоғарыдағы) су болса, «теңіз» – жердегі (яғни, төмендегі) су [68, б. 13]. Басқаша айтқанда, аспанның өзі әуелде су деп түсінілген, оның «көк», «Тәңір» деп айтылуы содан, ал жердегі су да түсі жағынан аспан, яғни Тәңір тәрізді көк болғандықтан, теңіз деп аталған. Екінші аспан мағынасында айтылған («з» - жұптылықтың белгісі) [115, б. 85]. Марқакөл атауының түбірінде бір қарағанда ешқандай мифтік реңк жоқ сияқты, бірақ аңыздың мазмұнында мифологиялық лексиканың критерийлерінің бірі – тылсым күш, құпиялық, мистика, сиқырлықтың барын аңғартады (қозыны су тарта бастағаны), демек, ол жер бетіндегі көк Тәңірі – су және оның белгілі бір күшке ие деген танымның көрінісі іспеттес.
Қазақта Зеренді деген атау бар. Сөздіктерде зерен: 1. Зат. Зерең (Түбі шұңғыл, сырлы ағаш ыдыс, тостаған. 2. Киік тектес аң. 3. Дөңгелек (Қосымша А), сондай-ақ зерен – Мұрынға тағатын сырға деген түсінік берілген (Қосымша А). Байқағанымыздай, зерен деген сөздің бірнеше мағынасы бар, бірақ барлық атаулары айналып келгенде белгілі бір дөңгелек, шеңбер түрінде жасалған заттар. Дөңгелек көл жайлы аңызда Зеренді атауының шығу төркіні айтылады: (Қосымша А) «Бір-бірін сүйген жастар тәуекел етіп, ауылдан қашып келе жатқанда қуғыншылар оларды қуып жетуге шақ қалады. Қыз артына бұрылып өзінің зерен білезігін лақтырады. Сол сәтінде ол түскен жерде шалқар көл пайда болады. Жігіт пен қыз осылай құтылып кетеді де, қуғын арғы жағада қалып қояды. Сол шақтан бері бұл көл «зерен» деген сөзден шығарылып, «Зеренді» деп аталады. Бұл – тостағандай әсем дөңгелек көл, оның суы таза әрі көздің жасындай мөлдір». Мифологиялық лексикаға тән критерийлердің бірі сол атаудың іс-әрекетінде белгілі бір қиял, сиқырдың болуы. Дөңгелек көлдің мифологиялық лексика қатарында кездесуі де оның формасына және аңыздағы іс-әрекетіне қатысты болады. Аңыздағы суреттеулердің барлығы мифологиялық суреттеуге жатады, сондықтан Зеренді көлін мифологиялық лимнонимдер қатарына жатқызамыз.
Ертегі, аңыз, хикаяттар желісінде Шыңғырлау, Жайық, Алқабек т.б. өзендерінің пайда болуы туралы ертегі, аңыз, хикаяттарда мифологиялық суреттеу бар. Қазақстанның шығыс өңіріндегі Алқабек, Ұласты топонимдерін де мифологиялық топонимдер қатарына жатқызамыз, себебі осы атаулар жайында әпсанада Ақылбек деген батырдың Ұласты деген қыздың сыйын қабылдамағы, сол үшін тәкаппар қыздың көк торғайға айналып кеткендігі, ал Алқабектің өзі суға айналғандығы, соған орай жылда көктемде Ұласты Алқабектің жағасына ұшып келіп тұратындығы суреттеледі (Қосымша А). Осы аңызда адамның өз еркімен басқа нәрсеге айналуын көреміз. Бұл атауларды біз мифологиялық топонимдердің ішіндегі мифологиялық потамонимдер қатарында қарастырамыз. 
[bookmark: _Hlk199276064][bookmark: _Hlk199325151]Жайық өзені туралы әпсанада: «Жалғыз қызынан ханның көз жасы көл болыпты. Ол ұлғая келе «Жайық» өзеніне айналыпты. ...Қыз кеткен су «Шыңғырлау» өзені атаныпты-мыс. Бұл аңыздың тағы бір нұсқасы мынадай: «Көңілі ауған жігітке қолы жетпеген Шыңғырлау сұлу ақыры суға кетіп өледі. ... ару қыздың көз жасы Шыңғырлау өзеніне, әкесінің көз жасы Жайық өзеніне айналыпты-мыс» (Қосымша А). Байқағанымыздай, бұл әпсанада мифтік белгілер, ертегіге тән сипаттар бар. Көз жасынан өзен пайда болуы соның айғағы. Сондықтан Жайық атауын мифологиялық лексикаға жатқызуға әбден болады. Мифологияда адамның көз жасынан судың пайда болуы желісі кездесетінін байқадық. Жоғарыда айтылған бураның көз жасы, адамның көз жасы, жалпы жылау халық танымында көп қайғы мен өкініш әкеледі деген сенім бар. Адам қайтыс болғанда да «қабір басына су толады» деп көп жылауға тыйым салып жатады. Демек, халық танымындағы көздің жасы немесе жылау, қайғы, қасірет, өкінішті шақыратын ұғымға жақын келеді. Көнетүркі сөздігінде жас сөзіне мынадай түсініктеме беріледі: Йаш өзбек диалектісінде, түрік, қырым татаралары, құмық, тілдерінде және йәш татар, башқұрт, ноғай, қарақалпақ тілдерінде ылғал, дымқыл, көздің жасы деген мағына береді (Қосымша А). А.М. Щербак екі омонимді атап өтеді, олар: «көздің жасы» (слеза) және «жастық өмір» (молодой жизни), ал А. Вамбери йаш сөзін көп мәнді сөз деп таниды. Ол йаш сөзінің мынадай мағыналық тізбегін көрсетеді: «жас» («молодой»), «жасыл» («зеленый») және «дымқыл» («влажный») деп көрсетеді. В.В. Радлов бұл сөзге тән «год жизни», яғни «жас мөлшері» деген мағынасы «балғын, көк (жасыл), шырынды, ылғал» («свежий, зеленый, сочный, влажный») деген ұғымдарынан бастау алады деп, оны былай дәйектейді: «бір жыл – өсімдіктің ылғалдылығы, балғындығы жыл сайын қайта оралып отыратын жеке өзіндік мерзімі». Ең қызығы якут тілінде са:а деген сөз ағаштың бір жылдық қабаты деген мағынаны білдіреді, ал қабат саны ол ағаштың неше жыл өмір сүргенінен хабар береді: «са:а ағаштың біржылдың қабаты дегенді білдіреді, әдетте ағаштың жасына сәйкес келеді». Ғалымның бұл пікірін, яғни «сырой, влажный, свежий» сөздерінен бастау алады деген ойын Дж. Клосон мен Г. Дерфер де қостаған, сонымен қатар, Дж. Клосон ya:s сөзінің семантикалық эволюциясын былай тізбектейді: «таза, балғын» («свежий») → «көк» («зеленый»), «ылғалды, дымқыл» («сырой») → «ылғалдың бөлінуі» («влажное выделение») → «көздің жасы» («слезы»); «Жыл сайынғы жаңа жыл» («каждый новый (свежий) год») → «біреудің бір жылдық өмірі» («год чьей-либо жизни») (Қосымша А). Ал Г. Дерфер мынадай трансформация тізбегін ұсынады: «дымқыл» («сырой») → «көздің жасы» («слезы»); «таза, балғын» («свежий») → «жас» («молодой») → «жасы» («возраст»). А. Зайончковский йа:ш сөзінің семантикалық эволюциясына мақала жазған. Ол мақалада ғалым  тілдік фактілерге және басқа да ақпараттарға сүйене отырып, бұл сөздің (йаш) семантикалық дамуының төрт түрлі бағытын анықтаған: «1) «таза, балғын» («свежий») → «көк» («зеленый»); 2) «өміршеңдік, өмір, өсу» («живучесть, жизнь, произрастание»); 3) «ылғал, дымқыл» («влажность») → «көздің жасы» («слеза»), «көздің ылғалдылығы» («влажность глаза»); 4) «жас» («молодой») → «жас (өмірдің бір жылы)» («возраст (год жизни)»), «қарт» («пожилой)» (Қосымша А), «Б»). Бұдан байқайтынымыз, көздің жасы, өзен-көл, жалпы су, ылғал халық танымында адамның өмірімен, жас мөлшерімен етене тығыз байланысты ұғым.
Келесі «Гүл мен Самұрық» ертегісінде теңіздердің бірнеше атаулары кезігеді: «...Самұрықтың айтуы бойынша тұман теңізінен өтіп, от теңізіне барғанда, оң жағына қарағанда ет, сол жағына қарағанда су лақтыра отырып, қан мен ірің теңізіне барғанда еті де, суы да таусылады. Ірің теңізінің үстінде ұшып бара жатқан кезде Самұрық оңға қарағанда Жамағат өзінің оң жақ қоң етін кесіп лақтырады. Солға қарағанда өзінің сол жақ көзін ойып лақтырады. Сөйтіп, диюлар шаһарына жетеді. Самұрық Жамағатты жұтып ап құсып қалғанда аяғына қоң ет, маңдайына қайтадан көз бітеді, жарасы жазылып кетеді» (Қосымша А). Ертегідегі аталған от теңізі, тұман теңізі, қан мен ірің теңіздері шынайы өмірде жоқ, халықтың қиялынан құрылған атаулар. Сондықтан бұл атаулар мифологиялық гидронимдер қатарында, оның ішінде мифологиялық пелагонимдер, яғни теңіз атаулары болып есептеледі деп таптық. Халық санасындағы теңіз (су), от, қан, ірің ұғымдары халық санасындағы наным-сенім тұрғысынан ерекше әсер береді. Су – өлілер әлемі мен тірілер әлемін жалғастырушы мифологиялық реңке ие ұғым. Су осы екі әлемнің шекарасын білдіреді. От мифологиялық негізгі нысандардың бірі. Оттың рух-иесі бар деп сенген халық отқа табыну салтына байланысты түрлі ырым-сенімдердің барын жоққа шығара алмаймыз. Отты қастерлеген, оттан қалған қалдықты түнде далаға шығармаған, сумен сөндірмеген, міне осының барлығы отты тірі деп елестеткендіктен шыққан таным-түсінік. Башқұрт ғалымы Ф.Г. Хисамитдинова қан, түкірік (қақырық), тер, көз жасы сияқты ұғымдарды адамның мифологияланған субстанциясы деп атайды [53, с. 376]. Ғалым бұл ұғымдарды түркі жұртшылығындағы тірі субстанция деп түсіндіреді. Оған дәлел ретінде тілдегі фразеологизмдерді келтіреді. Мысалы қан адам тәрізді «жүреді» (бетіне қан жүгірді), «жүгіреді» (денесіне қан жүгірді), «қашады» (қан қашты), «тоқтайды» (қан тоқтады), «келеді» (қан келді), «кетеді» (қан кетті), «жылайды» (қан жылады),  «тартады» (қаны тартты) деген сияқты тіркестер бар. Сондай-ақ ата-бабамыздың салтындағы «Жеті атаға дейін қыз алыспау» дәстүрі ұрпақ саулығын, қан тазалығын, тектілікті сақтаудың ең ұлы әрі ең сенімді жолы ретінде әлемде мойындалған. Демек, қан субстанциясын мифологиялық лексиканың санатында да қарастыруға болады. Халық фольклорлық прозасында Үкаша ата сияқты әулиелердің намаз оқып тұрған уақытында оған дұшпандарының қастандық жасауы, сол кезде денесінен шыққан қан, түкірік я ізінен белгілі бір географиялық нысанның пайда болу желісі бар. Әлбетте, ол әулие батырды жеңу мүмкін емес еді, оның ең осал тұсы осы Құдайға сыйыну кезеңінде болатын еді, ол құпияны дұшпанға келіні немесе тоқалы айтып қояды, осы құпиясын білген жаулары қастандық жасайды. Әулиенің қазасынан кейін киелі бұлақ, құдық пайда болып, келіні (кейде тоқалы) қарғысқа ұшырап, тасқа айналады (Қосымша А). Бұл атауды біз мифологиялық пегонимге жатқызамыз. Бұндай фольклорлық туындыларда адамның мифологияланған субстанциясы көптеп кезігетінін көреміз. Демек, жоғарыда аталған от теңізі, қан мен ірің теңізі, тұман теңізі сияқты атаулар мифологиялық гидронимдердің, оның ішінде мифологиялық пелагонимдер қатарынан орын алады.
[bookmark: _Hlk199276626]Келесі «Зәмзәм» су атауына тоқталайық. Сөздіктерде зәмзәм – (араб) Меккедегі қасиетті су (Қосымша А) және зәмзәм – әл-Масджид әл-Харам өңіріндегі қасиетті құдық. 3әмзәм суында түрлі ерекше қасиеттер бар. Ол ауруларды емдеп жазады, адамға қуат бітіреді, аштық сезімін басады т.б. 3әмзәм Меккеде және қалаға таяу жер деп түсіндіріледі (Қосымша А). Сондай-ақ зәмзәм – исламның негізгі мешіті Мәсжид әл-Харамның аймағында орналасқан, Қағбаға жақын жердегі қасиетті бұлақ деп те айтылған (Қосымша А). «Зәмзәм» деген бұлақтың шығуы, пайда болуы туралы баяндалған бір хикаятта судың киелілігі анық көрініс табады: «Ибраһим Сымайылды шешесімен бірге жапан дүзге тастап кеткенде Сымайыл қатты жылап, өкшесімен жерді тепкілей бергенде, жер астынан шапшып су шығады, сөйтіп, аналы-бала шөлден аман қалады» [62, б. 141]. Бұл қазіргі қасиетті Меккедегі зәмзәм суының пайда болуымен байланысты хикаят. Оның барша мұсылман қауымының ынтыға барып, бір тамшысының өзін аса қадірлейтін суына айналғандығы елге белгілі. Жер астынан бір мезетте судың шапшып шығуы халықтың тылсым күшке, Аллаға деген сенімінің айғағы. Зәм-зәм суы туралы тағы бір аңыз әңгімеде: «... Ибраһим пайғамбардың әйелі Бибі Ажар ұл туып, маңайдан жанұшыра су іздеп, Сафа мен Мәруа тауларының арасында жеті рет жүгіріп шыққан екен дейді. Содан әбден сілелеп, су таба алмай, қамығып қайтып келсе, баласын тастап кеткен жерде бұрқырап су шығып жатыр екен. Сөйтсе, нәресте жылай-жылай, өкшесімен тепкілей берген жерден бұлақ көзі ашылған екен де содан атқылаған мөп-мөлдір су айналаға жайылып барады екен. Ажар анамыз қос қолымен құмды қамсаулап, қоршау жасап: «Зәм-зәм!» – дей беріпті. Бұл: «тоқта-тоқта!» – деген сөзі екен. «Зәм-зәм суы» деген бұлақ аты содан қалған екен (Қосымша А). Демек, зәмзәм су ерекше қасиетті жерде орналасқан, сәйкесінше ерекше қасиетке ие бұлақ атауы ретінде мифологиялық лексиканың қатарынан табылуы әбден заңды, себебі бұл мифологиялық пегонимдер қатарынан орын алады.
[bookmark: _Hlk201075493]Мифоойконимдер (елді мекендердің атауы). Мифологиялық топонимдердің бір бөлігі су нысандарының атаулары мифогидронимдер болса, ендігі бір тобы мифоойконимдер, яғни елді мекендердің атауы. Бұл ретте біз Жерұйық атауын талдадық. Көнетүркі сөздігінде (Қосымша А) «Йер» сөзіне мынадай түсініктеме беріледі: 1. Жер. 2. Түркімен, түрік тілдерінде, түрік диалектісінде орын. 3. Түркімен, әзірбайжан, құмық, өзбек, хакас тілдерінде ұйғыр диалектісінде топырақ. 4. Ұйғыр диалектісінде аң аулайтын жер, якут тілінде егіндік жер, құмық тілінде жер иелік, хакас, якут тілдерінде меншіктегі жер. 5. Ноғай, якут тілдерінде, ұйғыр диалектісінде еден. 6. Түркімен, әзірбайжан, құмық тілдерінде төсек. 7. Түркімен тілінде лауазым, атақ, шен. 4-7-топтағы мағыналары екінші санатта, ал ең көне мағынасы 1-топтағы мағынасы Күлтегін ескерткішінде айтылады (VІІІ). Тұңғыс-манчжур тілдерінде де йер және jer сөздері «жер» деген мағынаны береді. Эвен тілінде Jэrкэ (jарка, jарко, jкаркэ, jорко, нэркэ, нэркэ) «жер, әлем, ғалам...», иран, күрт, серб, чуваш тілдерінде «ел» (тура мағынасында «жер, су»), одан бөлек түркімен тіліндегі jer sub «құрлық, жер» деген мағынаға сәйкес келеді. Ал башқұрт тіліндегі -син – йерсин – йірхін, қырғыз тіліндегі жерссин, қазақ, қарақалпақ тілдеріндегі жерсін дегендегі -сін қосымшасы қазақ, қарақалпақ, башқұрт тілдерінде «орналасу, орнығу», «үйрену, сіңісу,  көндігу, бейімделу», қырғыз тілінде «жерді ыңғайлы деп тану және сол жерді мекен ету» деген мағына береді. Байқап отырғанымыздай, жер сөзі жерсіну, белгілі бір жерге үйрену, бауыр басу, үйрену, үйренісу деген мағынадан бастау алады екен. Сондай-ақ осы сөздікте ұйлық түбіріне мынадай талдау жасалған: (Қосымша А) Уйлуқ түркімен, хакас тілдерінде ублық, ублуқ, үйлуқ, Түркімен тілдерінде: 1. Жамбас, жамбас тұсы. 2. Түрік, якут тілдерінде саны. 3. Түрік тілінде санның ішкі жағы. 4. Құйымшақ. 5. Сары ұйғырлар тілінде жілік. 6. Хакас тілінде тізе. 7. Білектің жуан тұсы. Уйлуқ ... – туынды сөз, ол «уб», - «ув» - «уз» (ус) түбірінен шыққан және  «ый», яғни «ұят» (увзус/ув-суз) «ұятсыз» деген мағынаны беруі мүмкін, ол уйал, убат  және утан деген формадан бастау алуы мүмкін. Мұндағы «ув»... «ұят» және -лық аффиксінің қосылуынан жасалған бұл сөз бір нәрсеге ден қою деген мағынаға жақын. Сонымен қатар көне фразеологиялық сөздікте уйлуқ – овут jer «жыныс мүшелері» немесе «ұятты жерлер», бұл уйлуқ /увлуқ» сөздеріне де тиесілі мағына. Сонымен қатар сөздікте ұйу (ұю) сөзіне талдау жасалған: (Қосымша А) түрік, гагауыз, құмық тілдерінде: 1. Ұйықтау, ұйқыға кету. 2. Түрік тілінде шығу тегі жағынан ауыспалы мағынасы: дүние салу, қайту. 3. Тыва тілінде ұю – жансыздану, болбыр тарту. 4. Түрік, құмық тілдерінде қимылсыз қалу. 5. Ену (шыраққа қатысты), жату, бату (күнге қатысты), ауыспалы мағынасы сөну. Қазақ, қарашай балқар, татар, башқұрт, алтай тілдерінде уйқ, уйук, уйу, узу, уды түбірі «ұйқы», яғни  «қалғу, ұйықтау» деген мағынаны береді». Бұдан Жерұйық сөзіндегі «ұйық, ұю» түбірлерінен «жайлы жер, тыныш ұйықтайтын жер, халық қиялындағы ұйып тыныш өмір сүретін жайлы жер» деген халықтың арманындағы ұғым екенін түсіну қиын емес.
Түсіндірме сөздіктерінде жерұйық ‒ зат. миф. Бейбіт мекен, жайлы қоныс десе, жерұйық ‒ зат есім. мифологиялық. Жайлы қоныс, бейбіт мекен деген анықтама берілген (Қосымша А). Мифологиялық ойконим «Жерұйық» туралы мынадай мәлімет бар: (Қосымша А) Жер бетінде кез келген адамның көзіне көрінбейтін, құт дарыған бір жер бар дейді. Ол Жерұйық деп аталады. Жерұйықтағы барлық адамдар ауырмай-сырқамай, жүз жасайды. Мал жылына екі рет төлдейді. Ауылдарға жау шапқыншылығы қатер төндірмейді. Рақымсыз жұт болмайды. Бірақ мұндай жердің қайда екенін ешкім білмейді...». Жерұйықты мифологиялық лексиканың қатарына жатқызуымыздың себебі сол ондай қиялдан туған аймақ, жер бетінде жоқ, ол халықтың қиялының жемісі (Қосымша А). Жерұйық мифтік шығармалардың қатарында қаралады. Қиялға толы, халықтың асқақ арманынан туған, жер бетінен табуға мүмкін емес жердің жәннаты Жерұйық мифологиялық идеяның ең айқын үлгісі. 
Мифоастионимдер (қала атауы). Фольклорлық шығармаларда белгілі бір қала атаулары яғни мифоастионимдер де ішінара кездеседі. Фольклорлық шығармаларда «Тас болған шаһар», «Жылан патшасының шаһары» сияқты қала атауларын байқаймыз. Мысалы, «Тас болған шаһар» ертегісінде: «Бір қарт пен кемпірдің нысапты тауфиқты ұлы сапарға шығып шаһар тас болып қалып, әрбір үйлері һәм нәрселері, кісілері кейбіреулері отын кескен жерінде балтасымен тас болған, қайсібір адам отын көтерген бойынша  тас болған. Кейбіреуі көшеде жүрген кісі сияқты тас болған. Бұл шаһардың не себептен тас болғанын білмей, бұл жігіт шаһар бойынша жүрген (Қосымша А).
Сонымен қатар «Ай астындағы Айбарша сұлу» ертегісінде де арғымақ суретіне түсіріп байланған екі дәу аштан бұралып өлген күні Тас болған шаһардың барлық адамына жан бітетіндігі жайлы айтылады (Қосымша А). Ертегіде белгілі бір тылсым сыйқырлы күштің әсерінен қаланың барлық тұрғындары, шаруа істеп жүрген адамдары, заттары сол қалпында тас болып қатып қалғаны суреттеледі. Қала Тас болған шаһар деп аталып тұр, сондықтан бұл атауды мифоастионимдер қатарында қарастыруға болады. Сондай-ақ «Қарға шаһизат» ертегісінде: «Данышпан адам:
– Бұл жылан патшасының шаһары. Бір жақтан келген бөтен адамды біледі. Ордасына апарып, көп жыланның ортасына қояды. Біреуі мұрныңнан, біреуі аузыңнан кіріп, мойнына оратылып, тұла-бойыңды аралайды. Ол кезде тіпті қимылдамайсың. Үйткені сені арбап жүреді. Егер қимылдасаң, өлгенің, – дейді» (Қосымша А). Жерасты әлемі тұрғындарының «Жылан патшасының шаһары» атауын көреміз, бұл жерде де тылсым, құпия, мистикаға толы атауды мифоастионим ретінде танимыз.
Мифооронимдер (тау, қырат, шың атаулары). Мифотопонимдердің ішінде тау, қырат, шың атаулары, яғни мифооронимдер де көптеп кездеседі.  Мысалы «Оқжетпес тауы» туралы аңызда: «Оқжетпес алып бірнеше күн тынымсыз айқасып, құдіретті Көк Тәңірден оны тасқа айналдыруын сұрағанда Оқжетпес батырды аспан жүрек жұтқан ерді толағай шыңға айналдырады. Алыптың жаугер пілі иесінің шайқаста қаза тапқанын көріп, шыңға келіп, оның төбесіне жатты да, ол да тасқа айналып, қатып қалады (Қосымша А). Бабаларымыз Оқжетпес шыңы мен оның төбесіндегі піл тәрізді үлкен тастың пайда болуы жайында осындай сыр шертеді. Бұл ретте Оқжетпес батырдың орасан зор алапат күш иесі болып суреттелуі оның Аспан әлеміне, Көк Тәңіріне жалбарынып, тасқа айналдыруын сұрауы және оның толағай шыңға айналу құбылысы мифологиялық лексика болып саналуына толық негіз береді.
[bookmark: _Hlk213400236][bookmark: _Hlk212482810]Келесі бір мифологиялық оронимді «Әулиетас» аңызынан көреміз. Ертеде шың қожасы тас орындықта отырып бір бәйбішені жасартып, одан кейін қартайтып, кейін қайтадан шалымен қоса жасартқаны туралы айтылады аңызда. Әлгі әулие отырған тасты халық «Әулие тас» деп атап кетеді [62, б. 143]. Б. Қорғанбеков бұған қатысты: «...бүкіл қоғам әулиелерді жазбай танып, менмендікке салынбай, солардың айтқандарын ақиқат ретінде қабылдап, шексіз бағыну нәтижесінде олардың бәрі рухани ілім көрсеткен заңдылықтармен жүріп-тұрды деп санауға болады» [28, б. 29]. Сөздіктерде әулие – діни наным бойынша тірілердің тағдырына ықпал жасай алатын қасиетті, киелі адамдар. Қазіргі діндерде қанат жайған әулие ұғымы алғашқы қауымдағы адамдардың ата-бабаға табынуынан шыққан (Қосымша А) және әулие – зат. діни. Ерекше діндарлығымен, дін жолына кіршіксіз берілгендігімен Алланың разылығына, халық сеніміне ие болған, қасиетті, рухы өлгеннен кейін де биік саналатын адам (Қосымша А), сондай-ақ әулие – (араб тілінде) қамқоршы, уәли сөзiнiң көпше түрi (Қосымша А). Мифооронимнің бірі – «Әулие Хасан тасы». Ертеде Хасан (Қасен) деген шебер емші шөптерді, тамырларды, жидектер мен гүлдерді жинап, олардан емдік қайнатпалар, жақпамайлар мен ұнтақтар әзірлеп, сөйтіп ең үмітсіз науқастарды емдеп жазған екен. Ажалы жеткенде адамдардың көз жасына тебіренген Хасан терең тыныстап, көзін жұмып, жерге иығын тигізіп, тас болып қатып қалыпты (Қосымша А). Әрине шынайы өмірде халықтың көксегені орындала бермейді, бірақ оны ойында, қиялында жүзеге асыру мифологиялық идеялардың тууына негіз болады, осы идеяларды, халықтың арманын сомдау кезінде мифооронимдердің рөлі ерекше. Халықтың танымына сай әулие отбасының ғана емес, халықтың кез келген тілегін орындап, сиқырлы жолмен тілектерін құптап отырған. Мұндай сиқырлы, таңғажайып әрекет – мифологиялық лексикаға тән құбылыс.
Келесі бір мифологиялық тау – «Жыланды тауы». Елден қуылған кедей айдалада келе жатса, артынан бірдеңе қуып, бір үңгірге түсіп кетеді. Сол үңгірдегі мыңдаған жыландардың патшасы жігітке жақындап: «Қазір мен сені шақпаймын. Бірақ сен мені көргеннен кейін үстің алапес болып кетеді. Кімде-кім сенің алапес екеніңді көрсе, сен өлесің», – депті. Өздігінен ешкімге көрінбеуі себепті жігіт сертіне тұрғандықтан, кәрі жылан оны кешіреді. Ал әлгі жігітті күндердің күнінде көмуге әкелген белгісіз тау сол уақыттан бері «Жыланды» деп аталып кеткен екен (Қосымша А). Көркем-қияли сюжетке құрылған оқиғалардың астарында шындыққа қарағанда, ғажайыптық сипат басымырақ. «Жыланды» тауы турасында айтылған әңгімеде кәрі жыланға тіл бітуі – соның айғағы. Бұл сюжеттен де мифологиялық лексикаға тән критерийлердің бірі сиқырлы қасиетті көреміз. Жалпы жылан сөзінің өзі халық танымында тылсым күшке ие атау екені белгілі. Ол жөнінде яғни айдаһар мен жылан атауларын этимологиялық тұрғыда мифозоонимдер тақырыбында талдаймыз.
[bookmark: _Hlk195269514]«Тасбас» шоқысы туралы мифте: «Ерте заманда елден ерек бір алып адам ұшы-қиыры жоқ сар даланың шетіне жетуге ынтық болып, еңбегі өнбей абыржыған алып жылап жібергенде, оның үш тамшы көз жасынан үш бұлақ атқылап шығып, шұңқырға толып, үш көлге айналыпты. Алып бұл кереметке таңырқап қарап тұрып, тасқа айналып кетіпті. Қазіргі Тасбас шоқысы солай пайда болыпты-мыс» [8, б. 14]. Осы мифтерде тасқа айналу, көз жасынан су пайда болу сияқты сиқырлы құбылыстарды байқаймыз. Демек, бұл тау, шоқылардың атауларының пайда болуына осындай құбылулар тән, сондықтан осы атауларды мифооронимдер деп тануымыз заңды. 
Мифооронимдер қатарынан Айдаһарлы-Құдайберлі (бұрынғы Теңіз ауданы, қазіргі Қарағанды облысы, Нұра ауданына қарасты Талдысай ауылында) тауы орын алады. Қазақ әдеби тілінің сөздігінде (Қосымша А) айдаһарға мынадай түсініктеме беріледі: 1. Иран. Зат. миф. Байырғы наным-сенімдегі бірнеше басты, алып, ірі жыртқыш жылан. 2. Ауыс. Адам баласына өлім әкелетін дүлей күш; жалмауыз. Сондай-ақ фольклорлық шығармаларда айдаһар атауы кездеседі. Сөздіктерде сонымен қатар: айдаһар ‒ үлкен жыртқыш жылан (Қосымша А); айдаһар – алып жылан, аждаһа, айдаһар (Қосымша А). Талдысай деген өңірден 45 шақырым жерде Айдаһарлы деген тау бар. Таудың ішіндегі үңгірде өмір сүрген айдаһар осы жердің байы Құдайберлімен дос болыпты. Оның қызы Айсұлу жылан босанып, әкесі досы айдаһардың құйрығын шауып түсіреді. «Менің құйрығым 600 жылдан соң қайта өсіп шығады» деп, құйрықсыз айдаһар кетіп қалады. «Анам-ай, ішімнен шыққан шұбар жыландарды қалай ғана тастап кетемін», – деп жыланнан бала (жылан) туған Айсұлу анасының шақыруын қабылдамапты. «Іштен шыққан сұр жылан» деген сөз осыдан шыққан деседі (Қосымша А). Айдаһар мифологиялық бейне болғандықтан, одан құралған Айдаһарлы атауының да мифологиялық атау болып саналатыны әбден заңды.
Мифоспелеонимдер (табиғи жер асты нысандарының, яғни үңгір, құдық атаулары). Табиғи жерасты нысандары, яғни үңгір, құдық, жар, жерасты өзендерінің атаулары – мифоспелеонимдерді «Алтын жүзікті қыз» ертегісінде кезіктіреміз: «...Жоғалып кеткен ханның қызы бір күні өзінің үңгірінен шығып, тау бөктерінде жидек теріп жүргенде, хан көріп қалып, қызына қарай айқайлап жүгіреді. Бірақ қыз әулие үңгірге кіріп кеткенде, есік тарс жабылып қалады. Үңгірдің есігі ашыл десе ашылып, ашылма десе ашылмайды екен» сияқты сиқырға толы сюжеттен «Әулие үңгір» деген мифологиялық лексиканы байқаймыз (Қосымша А). Жалпы үңгір халық санасына тылсым, киелі орын ретінде сіңген. Сондай-ақ «Үкәша ата» аңызы желісінде Үкәша атаның құдығы, жер асты өзені туралы баяндалады: «Жау әскерлері опасыздық жасап, Үкаша атаның өмірін қиғанда, оның басы қырдың етегіне келіп, Алланың құдіретімен қара жер қақ жарылып, Үкәша сахабаның басы отыз метрдей тереңдікке жер астына түсіп кетіпті. Үкәша сахабаның басы жер асты өзенімен ағып барып, Меккедегі зәм-зәм сулы бұлақ астынан шыққан екен. Үкәшаның денесіндегі нұр бас түскен сол құдық түбінде қалып қойыпты. Міне осы суды ішкен адам бүкіл қайғы дертінен азат болып, арманына жетеді екен» (Қосымша А). Халық осы бұлақтан ыдысы суға толы шыққан адамның ырыздығы мен несібесі мол деп сенеді. Бұл мәтінде кездестірген «Үкәша ата құдығы» мифологиялық лексика санатына алынды. 
«Қасиетті құдық» ертегісінде жылқыларын қайда суарса да су шақ келмейтін бай суы еш таусылмайтын сиқырлы құдыққа тап болады... Сөйтіп ханның баласы уәзірдің баласын шыңырау құдыққа түсіреді. Бала түседі, әр жағы жап-жарық, кең бір дүние екен...» (Қосымша А). Бұл жерде құдықтың түбінде жер асты әлемі бар екен, ол жерге түскен қаһарман әрі қарай саяхаттап, талай шытырман оқиғаларды басынан кешеді. Мәтіндегі жерасты құдық әлеміндегі «Қасиетті құдық» мифологиялық лексикаға жатады. Жалпы су – тазалықтың, құдық – ақиқаттың белгісі іспеттес деп ұғынсақ, қазақ халқында жер астынан шығатын су мен құдық қасиетті ұғым болып есептеледі. Мифологиялық спелеонимдер қатарына осынау лексикалық атаулардың әрқайсысы мифологиялық лексиканың критерийлеріне сай келеді, атап айтқанда, «Әулие үңгір», «Үкәша ата құдығы», «Үкәша ата бұлағы», «Қасиетті құдық» сияқты атаулар тылсым, құпия, сиқырлы күшке ие атаулар болғандықтан оларды мифоспелеонимдер деп қарастырдық.
[bookmark: _Hlk213008204][bookmark: _Hlk205311157]Қорыта келе, топонимдердің сөйлеу тілінде де, жазба тілінде де қызмет аясы, маңызы жоғары. Топонимдердің егемен еліміздегі қолдану аясы мен қызметі, қоғам өмірімен, ұлт танымымен байланысы – үздіксіз зерттеуді қажет етеді. Тіл-тілде онимдердің барлығы да сөздік қорымыздағы жалпы сөздерден жасалады. Сондықтан да мифологиялық топонимдік атауларды зерттеуде біз әуелі сөз түбіріндегі жалпы сөз мағынасын айқындап аламыз. Ал мифологиялық лексика санатындағы сөздердің дені осы жалпы сөздерден құралатыны анық. Сонымен, мифологиялық топонимдер – халықтың мифологиялық дүниетанымының нәтижесінде қалыптасқан, фольклорлық прозаға, діни наным-сенімдерге негізделген географиялық атаулар ретінде ежелгі киелі жерлерді, табиғат құбылыстарының рухтандырылған бейнелерін, батырлар мен аруақтардың іздерін, діни нанымдардағы құдіретті кеңістіктерді білдіретін халықтың мифологиялық танымының тілдік белгісі. Мифологиялық топонимдер – мифотопонимика ғылымының зерттеу нысаны.

2.3 Мифологиялық зоонимдер
[bookmark: _Hlk195269962][bookmark: _Hlk195269889][bookmark: _Hlk195269933]Фольклорлық прозада мифологиялық зоонимдер көптеп кездеседі. Жануарларға қатысты мифологиялық лексика қазақ халқының дүниетанымында ерекше орын алады. Отандық ғылымда жануарлардың дүниетанымдық қырларын қарастырған еңбектер аз емес. Ш. Уәлиханов қазақ халқының жануарларға қатысты дүниетанымын көк бөрі, бұғы, марал сияқты аңдарды, сонымен қатар қырғыз халқының аңыздары мен тілін зерттеуде қызыл ит ұғымына қатысты ғылыми тұжырымдар айтқан [108]. С. Қондыбай өз еңбектерінде жылан, аждаһар, жылқы, ат, ит, аю, бүркіт сияқты жануарларды ілкі, дей-түркілік тұрпат тұрғысынан зерделейді [109]. Қ. Ғабитханұлы «Қазақ мифологиясының тілдегі көрінісі» атты еңбегінде жануарларды аң тотемі, құс тотемі деп жеке тақырыптарға бөліп қарастырады [110]. С.А. Итеғұлова қазақ фольклорындағы қасқыр бейнесін жан-жақты зерттеп, оның негізгі дүниетанымдық қырын ашқан [58]. Сондай-ақ Ж.Ә. Аймұхамбет мифтік поэтиканы сан түрлі қырынан зерттеп, аққу, қаз сөздерінің мифологиялық болмысын зерделейді, А. Тойшанұлы хайуанаттардың пайда болуының ілкі үлгілерін көрсетеді, қазақ пен моңғол халықтарының жануарларға байланысты танымын салыстыра отырып зерттейді. А.Ш. Пангереев қазақтың тотемдік фольклорын саралап, көкбөрі, жылан, есек сияқты жануарларға байланысты туындаған топонимдерді қарастырады. Б.М. Тілеубердиева қазақ ономастикасының лингвоконцептологиялық негіздерін аясында көптеген жануарлардың (бұғы, ит, бөрі, жолбарыс) халықтың наным-сенімі аясында зерттейді де, ғалым зооантропоморфты, зооморфты деген терминдік атауларды қолданады [36, б. 120]. Жануарлардың мифологиялық қырын саралап көрсек, халықтың санасындағы талай тылсым күшке сенгендігін байқаймыз. Ғалымдардың арқау еткен материалдары да осыған тиесілі. Мәселен А.У. Тоқтабайдың «Қазақ халқының дәстүрлі мәдениетіндегі жылқы феномені» еңбегі соның бір дәлелі [111]. 
Жалпы ономастика кеңістігі бірнеше топқа бөлінгендіктен мифологиялық топонимдер сияқты мифологиялық хайуанаттар, үй жануарлары мен жабайы аңдардың атаулары яғни мифологиялық зоонимдерді де ішінара топтарға бөлгенді жөн көрдік. Олар: мифогиппонимдер (жылқылардың аты), мифокамеллонимдер (түйелердің аты), мифоорнитонимдер (құстардың аты), мифокинонимдер (иттердің аты), мифофелисонимдер (мысықтардың аты, жолбарыс), мифоинсектонимдер (жәндіктердің аты), мифобизонтонимдер (сиыр, бұқа немесе бизон (бизон - лат. Bison bison) — қуысмүйізділер тұқымдасының зубр туысына жататын жабайы сиыр) тектес жануарлардың аты).
[bookmark: _Hlk195270015]Мифогиппонимдер (жылқылардың аты) Мифогиппонимдер, яғни жылқы атаулары, көбінесе, батырлық туралы ертегілерде кездеседі: «Ер Төстік»  ертегісіндегі Шалқұйрықты, «Керқұла атты Кендебай» ертегісіндегі Керқұланы айтуға болады. Керқұла қуса, жетіп, қашса, құтылатын, аузымен құс тістеген, айлық жерді алты-ақ аттайтын, көз ұшындағы құс қанатын жазып, жерден көтерілгенше, үстінен аттап өтіп, теңізді – көл, дарияны – шалшық, тауды қырат құрлы көрмейтін ерен жүйрік тіл біткен ақылды ат болып суреттеледі. С. Қондыбай Шалқұйрықты сегіз аяқты тұлпар деп тұжырымдайды: «Қазақ ертегісіндегі Ер Төстіктің тұлпарының аты – Шалқұйрық. Ақылды, алдын ала не болатынын білу қабілетіне ие, иесіне ақыл-кеңес бере алатын Шалқұйрықты басқа тұлпарлардан ерекше ететін бір жәйт бар, ол – оның сегіз аяқты екендігі. Кенжекей сұлу, ұзақ сапарға барғалы жатқан Ер Төстікке «алты аяқты ала атқа, жеті аяқты жирен атқа мінбей, Шалқұйрыққа мін» деп кеңес береді. Мәтінде «сегіз аяқ» жөнінде ештеңе айтылмағанымен, жалпы ауанына қарап Шалқұйрықтың сегіз аяқты екендігін аңғаруға болады» [27, б. 387].
[bookmark: _Hlk195270052]Ертегілер желісінде пырақ деген атау кездеседі. Сөздіктерде пырақ ‒ қиял-ғажайып ертегілерде, эпостарда кездесетін қанатты тұлпар, жүйрік ат, сәйгүлік, арғымақ (Қосымша А), сонымен қатар пырақ ‒ 1) діни. Мұхаммедтің түнде жеті ықылымға сапар шеккендегі көлігінің аты (Қосымша А), сол сияқты пырақ ‒ Қиял ғажайып ертегілерде, эпостарда кездесетін қанатты тұлпар деген түсініктемелер беріледі (Қосымша А). Енді оны нақты ертегінің сюжетінде қарастырайық. Мысалы «Пырақ» ертегісінде: «...Бір уақытта ойнап жүрген Пырақ: «Жаны жоқ ағаш атқа қалай мініп келді?» – деп тамаша көріп, аяғын үстіне салып, оң құлағын бұрап жіберсе, ағаш ат аспанға ұша жөнеледі. Халық дереу Қасым ханға хабар береді. Хан шығып қараса, бала аспандағы ала бұлтқа араласып көрінбей кетеді» деген суреттеу бар (Қосымша А). 
«Ай астындағы Айбарша сұлу» ертегісінде арғымақ атауы кездеседі: Екі арғымақ босанысымен сілкініп, екі дәу болып, көз алдарында ұшып жүре беріпті» (Қосымша А). Сөздіктерде арғымақ ‒ Сымбатты да жүрдек, асыл тұқымды жылқы (Қосымша А) және арғымақ ‒ дене бітімінің сұлулығымен, жүйріктігімен, ұшқырлығымен, бек алысқа сілтер төзімділігімен ерекшеленетін асыл тұқымды жылқының атауы. Айрықша сымбатты арғымақтың шоқтығы биік, белі құмай тазының беліндей деп суреттелген (Қосымша А). Арғымақтың дәуге айналуы – мифологиялық идеяның, мифологиялық танымның жемісі. Бұл ретте арғымақты мифологиялық лексиканың қатарында тануымыздың бірден бір дәлелі ретінде С. Қондыбайдың «Арғымақ-ана» тұжырымына тоқталуды жөн көрдік: «Арғымақ» сөзі «арғы» және «ымақ (мақ)» деген дербес сөздерден тұрады. «Арғы» сөзін: а) «арғы», «бастапқы», «ежелгі», «бірінші» деп те; ә) «аруғ» - «таза», «пәк», «ақ» деп те; б) «арғы», «о дүниелік» деп те түсіндіруге болады; жеме-жемге келгенде осы үшеуі де бір-бірімен астасып жатқан, бір-біріне қайшы келмейтін мағыналар. Ал «ымақ» немесе «мақ» сөзінің өзі «ым» («ыма», «ма», «м») сөзінен және «-ақ» («-қ») аффиксінен (жұрнағынан) тұрады. «Ым» («ыма») сөзін: а) «ана, шеше, әже, ұрғашы» деп те, б) «бірінші адамның немесе түп ананың есімі» деп те түсінуге болады» [54, б. 4-162]. Ол «арғымақ» сөзінің мағыналық варианттарын қарастырады:
Арқымақ – «арғы, түпкі ана».
Арғымақ – «арғы, о дүниелік ана».
Арғымақ – «арғы Има-ана» [54, б. 47]. Зерттеушінің пікірінше, Арғымақ – Аруғ Имақ – «Ұлы Баба» бейнесінің бір варианты және нақ осы сипатында «Арғымақ» есімі қазақтың жетіру бірлестігінің шежіресінде сақталған. Демек, осы топқа кіретін телеу, табын, жағалбайлы, керейт, кердері, тама руларының түпкі анасының (кейінгі шежірелік дәстүрде «түп ата» делінгеніне қарамастан) есімі – Арғымақ. Арғымақ - Арғы-имақ – жылқы, бие кейпінде суреттелген мифтік Ұлы Баба, түп ана [54, б. 46-47]. Арғымақ – ол атау, мифологиялық номинативтік бірлік, оны мифогиппоним деп тануға әбден болады. 
Ертегілерде сонымен қатар ала бие, алтын жалды ат, алтын құлын мифогиппонимдері кездеседі. «Опасыз туыс» ертегісінде: «...жылында емес, күнінде құлындайтын, құлындағанда таңға жуық ыңғай алтын құлын табатын, бірақ амал не, сол алтын құлынды аяқтана бергенде аспаннан бір алып қара құс келеді де аспанға алып шығып кететін» ала бие суреттеледі (Қосымша А). С. Қондыбай ала бие жөнінде мынадай тың тұжырым айтады: Саха-якут мифологиясындағы Иэйиэхсит – адамдар мен тәңір иелер арасын жалғастырып, делдал болушы қатын-тәңір ие. Міне, осы тәңір ие кейде қылаң түсті бие кейпінде суреттелген. Саха-якуттар мен қазақтардың тектік жағынан туыс халықтар екендігін ескерсек, осындай мифтік бейненің арғықазақта болғанына сенуге болады. 
...Саха-якут мифологиясындағы тәңір иелер мен адамзат арасын жалғастырушы қатын-тәңір ие Иэйиэхсит кейде ақ боз бие (кобыла светлой масти) кейпінде суреттелетін болған. Қазақ ертегісінде «күнбатыстан дауылдатып, борандатып, қара бұлттанып (айдаһар, Алып Қарақұс сияқты) келетін жалмауыздың ала биесінің жай бие емес, ала бие кейпіндегі жалмауыз кемпір екендігі айтылады. Осы ала бие кейіпті кемпір – сірә, саха-якуттық Иэйиэхситтің қарабайырланған аналогы» [54, б. 42-46]. Зерттеушінің дәйектемесін және мәтіндегі сиқырлылық желісін ескерер болсақ, «Ала биені» мифологиялық лексика деп тануға толық негіз бар.
Сонымен қатар «Күлмесхан, Әзімхан, Аязхан» ертегісінде ұшатын тұлпар кездеседі. Ол ертегідегі ханның Аязханға айтқан сөзі бар: « – Жә, сен Ақсұлуды алу үшін әуелі жолындағы екі айдаһарды өлтіру керек. Оны мына қылышпен шап та, жеті қабат темір үйдегі айдаһардың ұшатын тұлпарын мініп, ай астындағы Ақсұлуға барасың, – деп ұқтырып береді» (Қосымша А).  
«Алтын құс пен сұр қасқыр» ертегісінде алтын жалды ат мифогиппонимін мына тұстан байқаймыз: «бәлен деген үшінші патша мемлекетінде бір алтын жалды ат бар, ол мемлекет осы шаһардан мың шақырым жерде, бір биік үлкен теңіздің артында, егер сен маған сол алтын жалды атты тауып әкелсең, саған бір сөз айтпай, осы алтын құсты жаным-тәніммен беремін», - дейді (Қосымша А). 
Қазақта «Құла ат» деген миф бар. Бұнда жылқыны мал патшасы деп және ол жасампаз кейіпкер ретінде оттың пайда болуына себепші ретінде суреттелгендей: «Құла ат тағалы тұяғы тасты теуіп қалғанда, от ұшқыны жылт-жылт ете қалады». Бұл жерде «жылт-жылт» деген еліктеуіш сөздер арқылы жылқыға қатысты магиялық әрекеттің көрінісін байқаймыз. Демек, Құла ат, Арғымақ, Ұшатын ат, Алтын жалды ат, Ала бие, Алтын жалды құла бие т.б. атаулар мифогиппонимдер болып саналады. Қарап отырсақ, қасиетті жылқы, ат – қазақ танымында ерекше орын алатын жануар. Ол тұнып тұрған магиялық әрекеттермен байланысты. «Алтын жалды тұлпар, ұшатын тұлпар, құла ат» атауларын мифологиялық реңкке ие бірлік ретінде қарастыратын болсақ, оны мифтік лексика санатына жатқызуға болады.
[bookmark: _Hlk203278659]Мифокамеллонимдер (түйелердің аты) Мифологиялық лексиканың қатарынан бірден бір орын алатын атау – ол мифокамеллоним. Көнетүркі сөздігінде: (Қосымша А) Түркімен, түркі тілінің диалектісінде Дүйе варианты, татар, башқұрт тілдерінде дүйә варианты, қарақалпақ, кұмық, ноғай тілдерінде түйе вариантында келеді. Түйе – барлық түркі тілдес елдерде кездессе, тойымсыз жалмауыз, жуасыған байтал деген мағыналары түрік диалектісінде кездеседі деп берілген сөздікте. М. Қашғари tewi, tewisin «өз түйесін» деген вариантын да көрсеткен. Осыдан тебе-теве-түйе-төге (төгә) формалары өрбіп шыққан дейді. М. Рэсенэн фин-угор тіліндегі teva «бұғы», tevana «бұғының ұрғашысы» сөздерін, tu, te және басқа сөздермен байланыстырады. Tebe, teme-gen де, teme де сондай-ақ деве – дүйе варианттарын ғалым А.М. Щербак осы түйе мағынасы аясында түсіндіреді. Тіліміздегі бура сөзін көнетүркі сөздігінде: (Қосымша А) Бура – қазақ, қырғыз, ноғай, қарақалпақ, өзбек, түрік, гагауыз, қырым татарлары, құмық, башқұрт т.б. тілдерінде айналдыру, аудару, бұрау, қайырып бұрау, есу (арқан есу), иіру, қатты бұрау; гагауыз, түрік, әзірбайжан тілдерінде суырып алу, тарттыру (жануарларды); түркімен, түрік диалектісінде, құмық, қарашай балқар, қырғыз, ноғай тілдерінде бұрылу (тура және ауыспалы мағынасында), орау, бүктеу, айналдырып алып кету, бұрылу, айналдыра орап қою, бұрғылау, бұрғылап тесу, әңгімені басқа арнаға бұру, түрік диалектісінде бағыттау; алтай, түркімен тілдерінде шымшу, шымшып алу, айналдырып отырып бүгу, қайыру, жиыру, тыржиту; түрік  тілінде өру, тарту, бұру; түркімен тілінде жабу; түркі диалектісінде айналдыру; түрік диалектісінде және өзбек тілінде бүгу деген мағына беретінін көрсетеді. Сөздікте сонымен қатар бураның түбірі: «бур», одан қазақ тіліндегі бур-жуй, бур-шай, быр-жый, сондай-ақ ол бұжырланып тұру (иметь вид корявого), қырғыз тілінде ісіну, ісініп тұру (иметь вид вздувшегося, вспухшегося), башқұрт тілінде қисаю; қазақ тілінде тыржию, пайда болу (тауларға қатысты) (морщиться, образовываться (о складках) деп талданады. Сондай-ақ бұл сөзді моңғол тіліндегі буржигинах яғни түтін, шаң, су сияқты бұрқырау, қалықтау (подниматься клубами, кружиться, как дым, пыль, вода), және ызасы келу, ашулану (раздражаться, приходить в ярость) деген мағынамен байланыстырады. Сонымен қатар бур сөзін якут тілінің бұғы, бұлан, жабайы қойдың аталығы (самец оленя, дикого барана, лося), кәрі бұғы, бұрқырау (шаңы бұрқырау) деп түсіндіреді. А.М. Щербак арғытүркі архетип тұрғысынан бураны «пур», яғни «бұру», «айналдыру» етістіктерімен түсіндіреді (Қосымша А). Б. Коллиндер бура сөзін венгер, моңғол, манчжур тілдерімен байланыстыра отырып, «айналып жүру», «айналдыру», «бұрылу», «бұрылыс», «төңкеріс» деп түсіндіреді. Бура сөзі Э.В. Севортянның сөздігінің тағы бір тұсында талданған, онда түбір «бур» (бұр) деп алынып, оған: түрік, гагауыз, құмық тілдерінде бұрау, айналдыру, қайыру, алтай тілінде бұру, түрік тілінде бағыттау  деген мағына беретіні түсіндірілген (Қосымша А). Бұл тұста бураның киелі жануар деген халық танымындағы түсінікті байқаймыз. Егер бура жоғарыдағы сөздікте берілген түсініктемелерге сай «бұрау, орау, бағыт көрсету, бұру, айналдыру» деген мағынада болса, Абылайханның сары бурасы жайындағы аңыз еріксіз ойға оралады. Қазақтың дәстүрлі наным-сенімінде, алапаты артық туған адамның желеп-жебеп жүретін киесі көмекке келіп, дұшпанның десін басып, көзге көрінеді екен. Мәселен қиын-қыстау сәттерде Қаз дауысты Қазыбек биді аузынан от шашқан аю жебеп жүреді екен. Тарақты Байғозы батырдың киесі ақиық бүркіт болса керек. Жарылғап батыр Алтайдың қызыл түлкісіне сенеді екен. Дүйім жұртқа белгілі Кемпірбай ақын өз бойының киесін көк үйрекке балайды екен. Дәл сол сияқты Абылай ханды да жебеп-желеп жүретін киесі болыпты-мыс. Абылай хан үнемі ат үстінде өмір кешкендіктен жорыққа аттанар алдында оның сары бурасының жатқан бағытына қараған екен: сары бурасы маңдайын жолға беріп жатса, жолы болады, сырт беріп жатса, жорығы сәтсіздікпен аяқталады деп жорыған екен. Абылай ханның киесі болған сары бура алдымен Бұхар жыраудың түсіне енген екен. Бұхар жырау сары бураның жатысына қарап, болжау айтатын болған. Қиын-қыстау кезде желеп-жебеп жүретін сары бураға арнап Абылай хан күй шығарыпты дейді (Қосымша А). Осы тұрғыда бураның киесінің адамға көмекші, жебеуші, бағыт көрсетуші, жол көрсетуші ретіндегі қызметін көреміз. Бураның бағыт көрсету, орын деген түпкі мағынасы оның (бураның) киелілікті сомдайтын функциясын көрсетеді.
[bookmark: _Hlk206216169]Халық фольклорлық прозасында Қорқыт ата мен Асан Қайғының Желмаясының болғаны белгілі. Сөздіктерде желмая ‒ Жалғыз өркешті жүйрік түйе, нар. (Қосымша А), желмая ‒ зат. Жүйрік түйе, нар; желмая ‒ зат есім. Жалғыз өркешті жүйрік түйе, нар (Қосымша А). Желмая ‒ фольклорлық образ, асқан жүйрік, аса күшті әрі шыдамды жануар дегенді білдіреді (Қосымша А). Көне түркі мифологиясы түйені – арғы әлеммен, нақтырақ айтқанда, бақсы, әулие, тіпті жын-сайтанмен байланыста суреттейді. З. Наурызбаева Желмаяны қасиетті ақ түйе деп атап, ақ түйенің терісін космогониялық таным тұрғысынан таниды, ритуалдық тәжірибедегі маңыздылығын атайды [85, б. 5-134]. Ол: «Сібір түркітілдес халықтардың арасында «тын-бура» деген түсінік бар, ол жануарда көрініс тапқан бақсының жаны, тылсым күші дегенді білдіреді. Сонымен қатар осындағы «тын» жанның дем, жел, ауа кейпіндегі көрінісін білдіреді. Егер «бура» түйенің аты болса, ендеше «тын-бура» мен қазақтың танымындағы қасиетті ақ түйесі «желмая» (жел) сөздерінің арасында да тығыз байланыс бар» деп тұжырымдайды [85, б. 58].
Сөзіміз дәлелді болу үшін «Әрі батыр, әрі сақы Сәдуақас ата» аңызын мысалға келтірейік: «Ертеде Сәдуақас сахаба дүниеден өткеннен кейін ақ түйе жетектеген бір кісі келіп, Сәдуақас сақының мүрдесін ақ түйеге артып, күнбатыс жақты бетке алып, түйені сегіз рет шөгеріп, тоғызыншыда өзі түйесімен бірге ғайып болып кеткен екен. Сәдуақас атаның мүрдесін артқан түйе Өзгент, Жент, Тауыс аралы, Арал т.б. жерлерден өтіп Астрахань жеріне де шөккен делінген. Түйе шөгерілген жерлердің бәрінде Сәдуақас әулиенің мазары бар» (Қосымша А). Бұл тұста түйе ертіп жүрген құпия адам ерекше тылсым әрі сыйқырлы жолмен пайда болып, ғайып болады. Түйенің образы мифологиялық реңк үстеп тұр, сондықтан оны мифологиялық лексиканың қатарында тану заңды. «Меккеде оқылған намаз» аңызында: «Ерекше қасиет дарыған Қожа Ахмет Ясауи таң намазының екі бас сүннетін Түркістанда, екі бас парызын Меккеде оқиды екен. Осыған күманданған бір жігітті Әулие аппақ қардан қашалғандай ақ атанмен пыр етіп ұшып көкке көтеріп, көзін ашып кеп қалған жігіт құлдилап жерге құлағанда, жүз жылдық ағашты қопара көтеріп, ақ түйенің артынан шаң саулатады. Содан ел Қожа Ахметті «Әзірет Сұлтан» атап кетіпті (Қосымша А). Демек, халық қиялында түйе бір жерден екінші жерге ұшатын, көзге көрінбей ғайып болатын сиқырлы жануар. Аңызда бураның сиқырлы күші, ұша алу қабілеті сомдалған. Сондықтан аңыз ішінде қолданылған атан сөзін мифологиялық лексикалық бірлік ретінде тануымызға жөн бар. Сонадай-ақ «Қарабай батыр» ертегісінде: «...Қарабай алған бетінен қайтпай ай жүріп, жыл жүріп, азып-тозып әлгі дию қоныс тепкен жерге таяды. Осы тұста алдынан азуы сақылдаған бір қара бура шығып, ат үстіндегі Қарабайға ауыз сала бергенде қамшымен қасқа маңдайынан тартып жібереді. Бура шөге түсіп, сұлап кетеді. Қарабай бураны сойып жеп, екі-үш күн күтініп, әбден кемеліне келіп, бұрынғысындай қылшылдап шыға келеді» (Қосымша А). Бұл жерде түйе сиқырлы диюлар әлемін мекен ететін алып қара сойқан, тылсым күшке ие қара бура болып суреттелген. Оның етін жеген бас қаһарман сыйқырлы қара күш иесінің күшін бойына сіңіріп, одан сайын мықты бола түседі. Бұдан шығатын қорытынды Желмая, түйе, ақ атан, ақ бура, қара бура, ұшатын түйе сияқты атаулардың барлығы халық танымында белгілі бір құпия, алып күшке ие, сондықтан мифологиялық лексиканың қатарынан, яғни мифокамеллонимдер қатарынан табылатыны анық.
[bookmark: _Hlk210520718][bookmark: _Hlk195273496]Мифоорнитонимдер (құстардың аты) Қазақ мифологиясында құстарға деген наным-сенім ерекше орын алады. Фольклорлық прозада біршама орнитонимдерді кезіктірдік. Ертедегі адамдардың дүниетанымында құс – жоғары әлемнің бейнесін аспан тәңірімен тілдесіп тұратын, көк пен жерді байланыстыратын күш ретінде қаралған. Сондықтан ертедегі адамдар оны өзіне тотем санап табынған. Мәселен, қазақ қыздарының, сал-серілерінің тақиясына тағылатын үкі қауырсыны, көктің, яғни үстіңгі әлемнің көрінісінің белгісі. Көнетүркі сөздігінде йапалақ сөзіне талдау жасалған. Ол жерде жапалақты ерекше құс деп тану да байқалады: (Қосымша А) «Түрік тілінде және түрік диалектісінде йапалақ (/к), әзірбайжан тілінде йапалах, ұйғыр тілінде йапилақ вариантында кездеседі де мынадай мағына береді: 1. Жапалақ, жапалақтың бір түрі. 2. Түрік диалектісінде, құмық, ноғай, башқұр тілдерінде үкі. 3. Ноғай тілінде байғыз; Йапалақ, йабалақ біріккен сөз, ондағы йапа/йаба «қулақ» деген сөз. К. Менгестің түсіндіруінше, йабақуқулақ сөзінің гаплологиясы, ондағы йабақу «киізге басылған біртұтам жүн» мен құлақ, яғни «құлағы бар басылған киіз, жүн, шаш» («прядь шерсти, сбитый в войлок волос» + қулақ «құлақ (ухо)», т.е. «с ушами из свалявшихся волос») (Қосымша А). К. Менгестің айтуынша бұл - табу сөз, құстың атауы. Бұл тұжырымға М. Рэсэнен мен Дж. Клосонның да пікірі жақын: йапақулақ етістіктен туындаған сөз, ол Йапақу еліне тиесілі йапақу деген рудың атауынан шыққан, «ауру» немесе «құс» деген мағынаны береді дейді. К. Менгеса – М. Рэсэненнің пікірі шындыққа жақын, себебі йапалақ пен йапағы (қойдың жүні, қойдың түлеуі) түрік диалектісіндегі «шашы қатты үрпиген», ноғай тіліндегі «бұйра, сабалақ, жүндес» деген мағына береді. Сөздікте үкі тіпті парсы тілінде де йапалақ деп аударылатыны айтылады. Байқағанымыздай, ғалымдар жапалақ сөзін ауру, құс, құлақ, жүндес, түк басқан сияқты сөздердің мағынасынан бастау алатынын және ол сөздің табу сөз екенін дәлелдеген. Дәстүрімізде құс қауырсындарын төбеге қадау арқылы адамдар аспан әлемін шартты түрде кескіндеген, өзінің көкке, тотем санаған объктісіне деген құрметін білдіреді. Қазақтың қол өнерінен туындаған дүниелерде құстың кескінін бейнелеу үлкен орын алады. Ә. Марғұлан: Түркілердің түсінігінше, құс – аспанның, балық – судың, ағаш – жердің белгісі болған екен. Ал мұндай таңбалардың қазақтың қолтума өнеріне еніп, оның мазмұнын байыта, молайта түскені анық», – дейді [110, б. 3-19]. Құстарды киелі санау, олардың қауырсындарын күнделікті өмірде қолданып, оларды тылсым күштен қорғаушы атрибут ретінде қолдану үрдісі бар. Құстардың ерекше әлеммен байланыстылығы әсіресе ертегілерде анық көрініс табады. Мысалы «Ералы батыр» ертегісінде: «...Қыздан айрылған соң үкі болып хан үйінің бұрышына келіп, қонып отырады» (Қосымша А). Сондай-ақ «Аққоян» ертегісінде: «...Қыз  етек-жеңін түріп алып, үкідей ұшып келсе, тары көже қылып отырған қу аяқ кемпір екен» (Қосымша А). «Үш қыз» мифінде бұрынғы өткен заманда аспанда жеті күн болып, ел бақытты күн кешкендігі, сол жеті күнді үкінің рухы атып өлтіргендігі, сол себепті жер дүниені қара басып, ел ішінен шыққан батыр үш қыз әлгі үкіні тауып алып, соңында өздері тау мен тасқа айналатындығы жайында баяндалады. «Сонымен, ежелгі заманда аспанда жеті күн болған, оны үкі атып тастаған, бір күнді ғана батыл үш қыз құтқарған деп бейнеленген. Демек, бұндағы үкінің бойында трикстерлік, ал үш қызда жасампаз қаһарманның арғы қабаттардағы нышандары жатқаны аңғарылады. Ендеше, аспанда көп күн болған, оны мерген атып реттеген деген аңыздау әлем халықтарының архаикалық мифологиясында кездесетін тұрақты сюжеттердің бірі» деп тұжырымдайды С. Қасқабасов [8, б. 323]. Қазақта байғыз, жарқанат, жапалақ, үкі секілді аталас құстардың басқаға ұқсамайтын дене-мүшесі, мінез-құлқы, тұратын орны, өмір сүру ерекшеліктеріне түсінік беріліп, оларды ақылды санап, белгілі мөлшерде ғаламды үйлестіруші қызмет атқартады. Бұлардың бойында «жартылай құс, жартылай адам» қасиеттері бар. Міне, осы факт бұл құстардың мифологиямен байланысын көрсетеді.
[bookmark: _Hlk212505463][bookmark: _Hlk213403530][bookmark: _Hlk212506038]Үкінің киелі құс болғандығын, оның пәле-жаладан қорғайтын қасиеті бар деп саналатындығын халқымыздың кейбір тұрмыс-салттары да айқындай түседі. Тілімізде бірталай тұрақты тіркестер мен тұрақты теңеулер соған байланысты қалыптасқан. Мысалы: екі иығына екі үкі, басына бір үкі тағып (асыра мақтау), үкідей ұшу, үкідей көзі жарқырау, үкідей желкілдеу, үкідей бұлғаңдау, т.б. Енді осы аты аталған үкіге қатысты аңыз әңгімелерде қандай мысал бар екенін қарастырып көрсек, «Жапалақ көрсең, атып ал...» мифтік әңгімесінде: Сүлеймен патшаның «адамдар мен құстардың әрбір үш ағайындылардың біреуінің басы алынсын» деген жарлығын орындамаған үкілердің үлкен ағасы екі інісін тығып қояды. Ағасының тілін алмай, тығылып жатқан Жапал жар басына ойнап кетеді, оны көрген қанды балақ Көкжендет оны тамаққа тоясың деп Байғыз інісінің қайда тығылғанын айтуға азғырады, әрі қорқақ, әрі опасыз Жапал тастың қуысында жатқан кенже інісі Байғызды жау қолына ұстап береді. Міне, сол күннен бастап, Жапал аты өшіп, Жапалақ атаныпты. Опасыздық жасап, өз бауырын бір үзім жемге сатқаны үшін: «Жапалақ көрсең, атып ал, жаманнан бойыңды сатып ал», – деген халық қарғысы мақал боп содан қалған екен (Қосымша А). Жалпы үкімен байланысты болып келетін қазақ тіліндегі тіркестердің мазмұнына көз жіберсек, үкі – адамға, адамның бойындағы бір қасиеттерге қарата айтылған, көбісінің өзіндік (ырымдық) мотивтері бар, осының өзі үкінің халық ұғымында адамға жақын киелі құс болғандығын аңғартады. Халқымызда бәйге аттарына үкі тағып, оны үкілі тұлпар, жас талаптарға қарата үкілі үміт, шешен домбыраға үкі тағып, оны үкілі домбыра, сол сияқты тез хабар-ошар жеткізуді үкілі пошта деу дәстүрі болған. С. Жиренов үкінің халықтың әдет-ғұрпы мен ырым-тыйымдарымен астасып, үкі туралы түсініктері тілде сақталғандығын айтады: «Орнитонимдерге қатысты этнос дүниетанымындағы мифтік түсініктер салт-дәстүрлермен сабақтасып жатады. Ондағы мифтік түсініктер, мәдени мәнділіктер, астарлы сырлар небір тарихи мифтік түсініктер мен салт-дәстүрлерге (үкі тағу/құда түсу рәсімінде; үкі тағар жоралғысы; домбыраның құлағына үкі тағу/көз тиюден қорғану; бас киімге үкі тағу/көз бен сөзден қорғану; сәйгүліктің кекіліне үкі тағу/көз бен сөзден, қауіп пен қатерден сақтану, т.б.) мифтік семантика жасырынып жатады» [112]. Сол сияқты Қ. Ғабитханұлы еңбегінде ертедегі адамдардың дүниетанымында құс – жоғарғы әлемнің бейнесі, аспан тәңірмен тілдесіп тұратын, көк пен жерді байланыстыратын күш ретінде қаралғандығын айтады. Сондықтан ертедегі адамдар оны тотем санап табынғанын айтады: «Халқымызда «үкі киесі бар құс, одан жын-шайтан қорқады» деген түсінік қалыптасқан» [110, б. 20]. Бұл да үкінің қасиетіне қатысты наным. Сонымен «Ералы батыр», «Аққоян», «Үш қыз», «Сары үкі дарыған Самамбет», «Жапалақ көрсең, атып ал...» сияқты ертегі, аңыздарда көрініс табатын үкіні мифоорнитонимдер деп тануымыз заңды.
Келесі бір мифологиялық орнитоним – қарлығаш. Қара, ала, құс деген үш түрлі сөздердің кіріге бірігуі арқылы құрылған қарлығаш атауы көнетүркі сөздігінде былай сипатталады: «Түркімен диалектісінде қалдырғач, өзбек тілінде қалдирғач, әзірбайжан тілінде қаранғуш, түрік диалектісінде қаранғуш, қарнакуш, ұйғыр диалектісінде қыран, якут тілінде хараңаччы деген формада кездеседі: 1. Қырғыз тілінде қарлығаш, сұр қарлығаш, якут тілінде қардығач, қарлығач. 2. Түрік диалектісінде Харлык «қарлығаш», кірлік. 3. Қарға сөзінің түбірі қар және гөк қарлақ «сұр қарға». Қарлығаштың шықылықтауы еліктеуіш сөздер арқылы беріледі, бірақ құрамында қар имитатив сөзі еленбейді, мысал үшін қарашай балқар тілінде жүвүлде, ноғай тілінде шырылда түрінде белгілі. Бұл құстың бастапқы атауы бірнеше рет өзгеріске түскен. Ол өзгерістің бірі қара сөзімен байланысуына негізделеді, себебі оның бас тұсы қара түсті. Бәлкім оның осы сипаты қаранқуш <қаран, қараң + қуш «құс», ұйғыр диалектісінде қыран «үлкен сұр қарлығаш» деген атаулары кездеседі. Дәл осы түсіне қарай моңғол тілінде де қарашасай «қарлығаш» варианты кездесетді. Сонымен қатар қарлығаш сөзіндегі қарла/қырла(н) түбірінің де әсерін елемеу мүмкін емес, мысалы түрік диалектісінде кірла етістігі бар «мылжыңдау», шор тілінде Қарлақ үнүг, яғни «әртүрлі дауысты құс: бірде жіңішке, бірде жуан дауысты», қарыл «аянышты шиқылдау, яғни балапанынан айрылған құстың дыбыс шығаруы» (Қосымша А). Бұдан байқайтынымыз, қарлығаш атауы қара сын есімінен де,  еліктеуіш сөзден де бастау алады деген пікір бар.  
Қазақта «Қарлығаш пен дәуіт» (Қосымша А), «Қарлығаштың құйрығы неге айыр болған?» (Қосымша А), «Қарлығаш пен тоты» (Қосымша А), «Тұз басты жыланның хикаясы» (Қосымша А) сияқты ертегі, аңыз, хикаялар бар. «Тұз басты жыланның хикасы» ертегісін алып қарасақ, ертегіде мынадай үзінді бар: «...Маржан суға жөндеп қараса, су үстінде қып-қызыл қан болған һәм жыланның басын көріп, балаларын сүйіп жылады. Мұнан соң Маржан балаларына айтқан: «Сіздердің, атаңыз өлген екен, атаңыз болмаған соң анаңыз да болмасын» деп. Қызына айтқан: «Сен, қызым, қарлығаш бол да, су үстінде ұшып жүр», – деген. Ұлына айтқан: «Сен, ұлым, сандуғаш бол да, таң алдында сайрап жүр», – деген. Анасы айтқан: «Мен көкек болып, ерім үстінде «көк-көк» деп ұшып жүремін», – деген. Ұшып кетті бір уақытта бұлар әртүрлі жаққа». Ертегіде жылан туған әйелдің, балаларының бір күйден екінші күйге, яғни жыланнан қарлығашқа, сауысқанға айналып, құбылу күйін көреміз. Құбылу күйіне мифологиялық лексиканың функционалды-дифференциалды қасиеттері қамтылған үшінші тарауда тоқталамыз.
«Ералы батыр» ертегісінде: «...Ералы қарлығаш болып ұшып Күнханның шаһарына келеді (Қосымша А).
[bookmark: _Hlk195276587]«Алтын топай» ертегісінде: «...Сонымен қарлығаш баланың төбеттеріне тапсырған сәлемін айтып барады. «Осындай пәлен жерде бәйтеректің басында бала тұр. Түбін жалмауыз кемпір қазып жақындатқан, енді құлайын деп тұр», – деп. Қарлығаш төбеттеріне айтады. Мұны естіген соң төбеттер лезде бәйтерекке келеді (Қосымша А). Дәл осындай көмекші қарлығашты «Алтын сақа» ертегісінен де көреміз (Қосымша А). Қазақ фольклорында хайуанаттар жайындағы мифтік сюжеттерде аң-құстардың пайда болуы, оларға тіл бітіп адамша сөйлеуі, олардың кейбір мүшелерінің ерекшелігі, өмір-сүру дағдысы негіз болған. Бұл сюжеттер әдетте «Неге солай болған?» деген сұраққа жауап беріп, есте жоқ ескі заманда жаралған хайуанаттардың ілкі бабасының мәнісін түсіндіреді. Бір сөзбен айтқанда, қазіргі тіршілік етіп жатқан хайуанаттардың кәдімгі өмірі сол ежелгі замандағы мифтің шындығы мен нәтижесі ретінде алға тартылады да этиологиялық сюжет қасиетті дәуірде реттелген космостың идеал бейнесін растайтын құралға айналады. Сайып келгенде, бұның бәрі ежелгі адамның санасында өмірге келіп сомдалған этикалық космостың келбеті туралы жүйелі түсініктер жиынтығының бір парасы ғана. Түптеп келгенде, бұл сюжеттердің мәнісі сол, олардың сыртқы қабыршығы қарапайым сияқты болғанымен баланың балаң сұрағына арналған жауап емес, керісінше, кез келген заттың шығу тегін қасиетті ілкі-ата, құдайлармен байланыстырып, адамдардың рухани сұранысын белгілі дәрежеде өтеу [71, с. 173]. Қазақта тоқылдауық құсы туралы мынадай миф бар: «Суық қолды ұры болып, жымқыруын тоқтатпаған соң Мұса пайғамбар құлының үстіне айғыздап күйе жағып, оны тоқылдаққа айналдырып, ет пен шөп жеуге тыйым сап, құр ағаш жейтін құс етті. Содан бері ол «Тамағым жоқ, түк жоқ» деп ағашты шоқиды да жүреді [113]. Жалпы, қазақтың көптеген мифтерінде адамды құсқа айналдырушы пайғамбар немесе әулие адамның қарғыс-жазасы болса, бурят пен моңғолда өзге кейіпте құбылып жүрген Құдайдың өзі болып келеді. Себебі көпқұдайлы будда дінінің түсінігінше, құдайлар алуан түрлі кейіпке түседі, құбыла алады. Біз талдап отырған сюжеттерде тоқылдауық – күнәлі, демек, ол мифологиялық сананың бертіндегі сатысы.
Келесі бір мифологиялық орнитоним – қарға. Көнетүркі сөздігінде: Түркімен тілі мен түркімен диалектісінде, қырғыз, қазақ, татар, башқұрт, қарақалпақ тілдерінде қарға: 1. Қарға. 2. Қарайым, тофа тілдерінде шауқарға. 3. Түркімен диалектісінде әдемі аңшы құс. 4. Түрік тілінде қу, айлакер деген мағынаны береді екен (Қосымша А). Көптеген зерттеушілер бұл атаудың еліктеуіш сөзден туындағанын айтады. Қарғаның қарқылдауы түркі тілдес халықтарда «қақ», «қа:қ» електеуіш сөзден және одан шыққан қақ «карканье», қақылда «каркать» т.б. сөздерінен шыққан деген пікір бар. М. Рэсэнен Г. Рамстедтің пікіріне жүгініп, қарға мен құрақ сөзін қара сөзімен байланыстырады (Қосымша А). Сөздіктегі талдауда қарға атауының шығу төркінін оның (қарғаның) дыбыс шығаруына, еліктеуіш сөзге және оның түсіне (қара), сын есімге негізделгендігін көреміз. Сөздіктердегі тәржімелерге жүгінсек, «бородач-ягнятник», «стервятник», «могильник» деген құс атаулары қазақ тіліне «қарақұс» және «құзғын» түрінде аударылған екен (Қосымша А). С. Қондыбай бұл жөнінде: «Мұндағы «құзғын» атауының өзі тұрақты емес, бізге осы сөздің орыс тіліндегі «ворон» (corvus corax) деп (кейде жай ғана «құзғын» делінбей, «құзғын қарға» деп те аталады) аталатындығы белгілі, сондықтан да, «құзғын» атауының о баста құзғын қарға мен тазқарғаның қайсысын білдіргенін анықтау керек-ақ. «Қарақұс» – дегеніміз – құзғын, тазқарға (гриф). «Қарақұс» дегеніміз – бүркіт [54, б. 147]. Қарға «Алтын топай», «Алтын сақа» ертегілерінде кездеседі. Ертегіде қарғаның өтінішті елемей, қара ниетті, адамға көмек жасамайтын құс екендігін «қарқ-қарқ» деген еліктеуіш сөз арқылы түсінеміз. Жоғарыда көне түркі сөздігінде берілген талдаудың осы тұсқа сәйкес келуі әбден заңды. Қарға образы дүние халықтарының көбінің мифтері мен аңыз-әңгімелерінде, дүниетанымында қара ниеттіліктің, жағымсыздықтың образы, күлкі-мазақ нысаны есебінде беріледі, сөздіктегі талдауда және осы ертегідегі қарғаның іс-әрекетінен де осыны байқаймыз.
Аққу-қаз. Әр халықтың кие тұтатын құстары бар. Мысалы жапондар тырнаны киелі санаса, қазақтарда қаз, үйрек, аққу, қызғыш, бозторғай ерекше мәнге ие. Түркі мифологиясында аққу құстың қасиеті мен киелілігі жайлы айтылатын әңгімелер көп. Аққу – халық сенімінде атауға тыйым салынған аң-құстардың қатарында. Түрлі аңыздарда әулиелердің аққу болып ұшуы туралы желілер бар. Қазақ халқы аққуға да табынып, оны киелі санаған. Балқаш көлін ертеде «Қаз көл» деп, сол көлдің маңындағы көне қаланы «Қазкент» деп қаздың атымен атағандығында белгілі мәні бар. Бақсылар бертінге дейін аққу терісін жамылып, оның қауырсынын тағып келген. Жақсы көретін адамын «аққуым» деуі, аққуды ұстауға шектеу салу, сонымен бірге халқымыз өзінің «қазақ» деген атының шығуын аққумен байланыстырып («қаз+ақ»), аңыздарды арқау етуі тегін емес. Оған мына аңыз мысал бола алады: «Жорықта сәтсіздікке тап болған, шөлден әбден қақырығы түтеп, өлуге айналғанда аспаннан бір аққу ұшып келіп, Қалша қыдыр дейтін батырдың аузына су тамызып, оны өлімнен құтқарады. Айдын көлдің жағасына апарып, жарасын емдеп жазады. Кейін бұл аққу асқан аруға айналады. Қалша қыдыр онымен үйленеді. Олардың үш ұлы – Бекарыс, Ақарыс, Жанарыстан қазақ халқын құраған үш жүздің ұрпағы тарайды (Қосымша А). В.В. Радлов алтайлық бақсы ойынын суреттегенде ұрланған жанды іздеген бақсының қазға ұқсайтын (қаз кейпіндегі) тұлыпқа отырып алып жоғары дүниеге, Бай – Үлгенге, қолдарын құс қанатындай қозғалтып аттанатындығын жазады [114]. Бұл жерде басқа құстың емес, суда жүзетін құс болып саналатын қаздың көлік болып шығуы кездейсоқтық емес. «Ұрланған жынды» іздеу туралы бақсы мифінің ар жағында басқа мифтік, жанды, тіршілікті жаратушы құс-баба туралы мифтің жатқандығын топшылар болсақ, бақсыға көлік болған қаздың ар жағында қаз кейіпті құс-бабаның жатқандығын да қисынды деуге болады. Бұл жерде «қаз» сөзінің жалқы күйінде, қосалқы анықтама сөз жалғанбай «құс» (қаз – қаш – ғаш) деген мағынаға ие болып тұруы да, «қаз» сөзінің праформасының «каң/канг (бұл сөз аналық түсініктермен тығыз байланысты) болуы да тегіннен-тегін болып шықпайды [54, б. 147]. Ғалымның сонау ең алғашқы ғаламның жаралуын, ондағы барлық тіршіліктің жаралуын «баба», праформа сияқты ұғымдармен астастыра отырып зерттегені көрінеді.
Сол сияқты «Қарға шаһизат» ертегісінде қарға Шаһизаттың қырық қызы күнде түсте қырқы қырық аққу болып, сәске түсте ұшып келіп, бұлақта шомылады (Қосымша А). Мұнда қыздардың аққуға айналуы асқан сұлулықтың, пәктіктің белгісін жеткізгендей. Көнетүркі сөздігінде қаз я аққу жайында мынадай пікір берілген: Қазақ, түркімен тілі, түркімен диалектісінде, шағатай, хакас тілдерінде қаз, аққу, сары ұйғыр тілінде үйрек формасында белгілі. Бұл сөз еліктеуіш сөзден шығуы мүмкін. Түбіріндегі қа: а, қа:з формасына мынадай мысал келтіруге болады: қаз ет – «қаңқылдау (қазға қатысты); қақала – «қатты дауыс шығару (қаз, үйрек, аққуға қатысты), ғақылжаа – «қақ, қақ» сияқты дыбыс шығару (қазға қатысты), қақай «қаз» (Қосымша А). Демек, ғалымдар қаз сөзінің еліктеуіш сөзден бастау алғанын алға тартады. Қытайдың VІІ ғасырдың басында жазылған «Жоуна (Жоу Шу). Түркілер шежіресінде» түркілердің шығу тегі туралы аңызда түркі тайпасының он жеті ағайынды ақсақалы Апаңбо және олардың бірі Еркишто бөріден туылыпты. Апаңбо қатарлылар есалаң, ынжық болып, елі жойылыпты. Еркишто епті, өжет болып, жел тұрғызып, жаңбыр жауғыза алады екен. Оның екі әйелі болыпты: бірі – жаз перісінің қызы, бірі – қыс перісінің қызы. Бұлар аяғы ауыр болып, төрт ұл туыпты. Ұлдың бірі аққуға айналып кетіпті [110, б. 28]. Аңызда түркілерді бөріден тараған делінген. Сонымен бірге бөріден туған түркілердің атасы Еркишто жаз перісі мен қыс перісінің қыздарына үйленіп, одан туған төрт баланың үлкені аққуға айналып кетіпті де, қалғандары түркілерді таратыпты деген. Тотемнің бір белгісі өзін тотем тұтқан аңмен, не құспен туысқан санау. Олай болса, аққу да түркілерде тотем болған құс деуге болады. Тілімізде аққу құсты символикалық тәсілмен адамға көбірек теңеу, ұқсатудың төркіні және ауыз әдебиетінде де сұлулар сыны аққудың бейнесі арқылы берілуі оның бір кездері халқымызға жақын тотемдік құс болуымен байланысты. Мысалы, айдындағы аққудай, аққудай тізіліп, аққу құстай кіршіксіз ақ, аққу құстың әуезіндей, аққудың топшысындай, аққудың үніндей, аққудың көгілдіріндей, аққудың мамығындай, аққудың сылануындай т.б. тіркестері. Сонымен қатар сүйген адамын аққуға баласа, «аққуым» деп еркелетеді, аққу құсқа теңейді. Бұл аққудың тотемдік құс болғанын дәлелдейді. Демек, аққу – мифологиялық лексиканың қатарындағы мифологиялық орнитоним.
[bookmark: _Hlk195276831]Бүркіт мифоорнитонимі мифологиялық реңке қанық мифологиялық лексика, көбіне ертегілерде Самұрық деп келеді. Сөздіктерде мынадай түсінік беріледі: самұрық – парсы мифологиясындағы фантастикалық бейне, яғни кеудесі әйелге немесе ит пен арыстанға ұқсайтын алып құс. (Қосымша А), самұрық – зат. 1. миф. Ертегі, аңыздарда кездесетін ғажайып алып құс (Қосымша А), самұрық – Мифологиялық ұғым бойынша бүркіт атаулылардың ең үлкені, зоры (Қосымша А). Ертегілерде Самұрық құс былай келтірілген: «...Жамағат самұрықтың балапанын өлім аузынан алып қалады. Самұрықтың екі балапаны Жамағатты қанатының астына жасырып қояды да, «біздің анамыз келгенше ешқайда кетпеңіз, не тілесеңіз де, анамыз орындауға дайын», – дейді. Бір уақытта қатты дауыл соғып, шың солқ еткендей болады. Дәл осы кезде Самұрық та келіп шыңға қонған екен» (Қосымша А). Бұл жерде самұрықтың ерекше алып құс екені оның балапандарының өзі адамды алып қанатының астына жасырып қою көрінісімен, сонымен қатар «шың солқ еткендей болды» тіркесіндегі «солқ» еліктеуіш сөзі арқылы берілген. 
Бүркіттің құт, береке әкелетін қасиетті құс екендігін дәлелдей түсетін ертегілердің бірі «Ахметжан» ертегісі. Ахметжан деген ақсақалдың әңгімесі желісінен тұратын ертегіде Ахметжанның бүркітке айналып өмір сүргендігі туралы айтылады: «Жеңгелерім кеткен соң саусағынан бір алтын жүзік шығарып алды да, оған «Сарала қамшы болып кет!», – деді. Жүзік сарала қамшы болды. Сарала қамшыны салмақтап тұрып «Бүркіт болып кет!», – деп мені тартып кетіп еді, мен келіскен қыран бүркітке айналдым да кеттім. Сонсоң ұшып барып, отаудың шаңырағына қонып отырдым. Басқалардың сөзін ұққанмен қайтарып айтатын тіл менде жоқ, амалсыздан қалықтап ұшып ұзаққа кете бардым. Сол бетіммен ұшып отырып, ас беріп жатқан бір ауылдың үстінен шықтым. Келіп бір байдың шаңырағына қондым. «Мынау қыран бүркіт екен», – деді де бай мені қайырып, аңға салды. Көзіме көрінгеннің бәрін алдым. Бай барған сайын байи берді. Сонымен бай менің күтімімді одан әрі жақсартып, аяқ бауым мен томғамды түгелдей алтынмен құймалап тастады» (Қосымша А). Адамның бүркітке айналуын халық танымындағы сары уайымнан хабар беретін сарала түсті қамшымен ұру арқылы әрі адамның құсқа (бүркітке) құбылуы арқылы жеткізіледі. Көнетүркі сөздігінде қыран сөзіне мынадай түсініктеме беріледі: (Қосымша А) Қырғыз, чуваш, түрік диалектісінде Қыран;  қырғыз, қазақ, қарақалпақ тілдерінде епті, алғыр, қырағы,  қырғыз тілінде тура, дөп ұру (алғыр құсқа қатысты) деген мағына берсе, бұл құс қырғыз тілінде кречет, чуваш тілінде коршун, түрік диалектісінде қаршыға деп аталады». Сондай-ақ халық ертегілерінде қаршыға да кездеседі. Дәл осы сөздікте оған мынадай талдау жасалған: (Қосымша А) Түрік диалектісінде, хакас, тува, якут тілінде Қарчыға, Түрік диалектісінде, ұйғыр, өзбек, түркімен тілінде Қаршыға; алтай тілінде Сұңқар, кезқұйрық, лашынның бір түрі; Үлкен аңшы құс; Түркімен диалектісінде аңшы құстың атауы; қырғыз тілнде құс (сұңқар)» деген түсінік берілген. Осы сөздікте В.В. Радловтың карча сөзін «кішкентай қарлығаш» деп аударғаны айтылған. Сонымен қатар Д.Х. Базарованың бұл атау еліктеуіш сөзден бастау алады деген пікірі бар: «Моңғол тіліндегі харцага түркі тілінен бастау алады. Ол бұл сөздің қар еліктеуіш сөзі мен –чә қосымшасынан құралғанын жоққа шығарады, осылайша Картыга мен тарихи моңғол тіліндегі атау харцага (<қаршаға) сөздерін елемеген сыңайлы» дейді (Қосымша А).
[bookmark: _Hlk201486023]Сөздікте Н.И. Егорова мен Л.П. Петрованың пікірі айтылады. Ғалымдардың айтуынша ілкі түркі сөзі qartiqa «қаршыға, лашын, сұңқар», бүгінгі түркі тілдес халықтар тіліндегі, чуваш тілдерінің қатарындағы ілкі моңғол тілінің qartiqa формасына прототип деп түсіндіреді. Бұл ілкі түркілік формасынан негіз алып, «тырнау, жаралау», «қасу, тырнау», ауыспалы мағынада «алып кету» деген мағына беретін  qarti- qarci- сөздерінен туындаған дейді. Якут тілінде Қы:т, қы:рт «жыртқыш, қаршыға» формасы да сақталған. Ең бастапқы ілкі түркілік qartiqan орнитонимінің мағынасы «тырнайтын, жаралайтын (құс)», яғни «жыртқыш құс» деген мағына берген». Осы сөздікте В.В. Радловтың карча сөзін «маленькая ласточка» деп аударғаны жайлы айтылады. Ғалымдардың пікіріне жүгінсек, қаршыға еліктеуіш сөз бен тырнайтын, жаралайтын, жыртқыш құс деген мағынадан шыққан сөз ретінде қарастырылған.
Қаршыға да бүркіт тектес құс. Сөздіктерде қаршығаға мынадай анықтама берілген: Имек тұмсығы мен тұяқтары қара, саусақтары салалы, денесі шағын келген жыртқыш құс (Қосымша А); қаршыға – тұмсығы иіліп келген, шағын денелі, алғыр құс (Қосымша А); қаршыға – қолға үйретіліп, аң алуға баулынатын қыран текті тұяқты (жыртқыш) құс түрі (латынша атауы – Accipiter gentiles L., орысша – Ястреб-тетеревятник). Ол қазақ құсбегілер арасында, қайсар, епті, қырағы, әрі өте сақ құс деп бағаланады. 
Қаршыға «Молда мен сиқыршы әйел» ертегісінде кездеседі: «Бір күні қақпаға шұрқырап, кісінеп торы ат келеді. Бірақ келгенімен ішке кіре алмайды. Қорғанның сыртында тұрып қыз бен молданы дуалай бастайды, бірақ қыздың оқуы басым болып, торы аттың (қатынның) дуасы дарымайды. Сол арада торы ат түсіп, қаршыға болып ұшып кетеді.
Қаршыға болып ұшып кеткенде, оқуын қыздан арттырып, молда мен қыз екеуінің басын жою үшін ол тіке баяғы оқыған жеріне тартады. Бірақ қыздың дуасы оны жеріне жеткізбей орта жолдан кейін қайрып, тура үйіне келтіріп қондырады. Сөйтіп, қыз қатынды дуамен мәңгілік күң етіп есігінде ұстайды (Қосымша А). Адамның торы атқа айналуы, торы аттың  қаршығаға айналуы бұның барлығы бір күйден екінші бір күйге ену, сыйқырдың күшімен орындалады.
[bookmark: _Hlk195851950][bookmark: _Hlk195852050]Халқымыз бүркітті киелі құс деп санаған. Бүркіт жын-шайтанды үркітеді деп түсінген халқымыз аяғы ауыр әйел босана алмай қиналғанда «жын-сайтан, албасты басқандықтан босана алмай қиналып жатыр» деп түсініп, бүркітті сол үйге әкеліп, қондырып қоятын болған. Осындай істегенде жын-сайтан, албастылар бүркіттің айбарлы тегеурінінен қорқып қашады да, әйел тез босанады деп сенген. Қазақтар бүркітті көк тәңірісі, аспан перісі, құс төресі, көк құс, сары құс, құс патшасы деп атайды (Қосымша А). «Бүркіт адамның бұғана, иығының тұсындағы балшықтан жаралған хайуан. Жаратқан адам мүсінін сомдаған екен-мыс. Бүркіттің адамға дос болып, адамның қанаты сияқты болып жүретіні содан екен дейді» [55, с. 73]. Халқымызда «Адамның оң иығында періште, сол иығында сайтан отырады, олар сауап пен күнәні теріп жазады» деген түсінік бар екендігі белгілі. Періште образында қанат бар. Байырғы түсінікте адам тұлғасының басы мен иығы жоғарғы әлеммен қатынаста екендігі анық. Ғаламның мифологиялық кескін-келбетінде адам тұлғасы да әлем ағашы немесе әлем тауы (космос тауы) символын атқара алатындығы ғылымда белгілі [55, б. 73]. Бүркіт жоғарғы аспан әлемінің өкілі болып саналады. Сол себептен де қазақ аңыздауларында қыран адамның бас жағындағы иықпен байланыстырылады, ал ит ортаңғы әлемнің шеңбері кіндікпен байланыстырылады. Адамның белі мен оны ораған белдік ортаңғы әлемді рәміздейді, сонымен бірге өсіп-өну мен күш-қуатты нышандайды. Демек, иттің кіндіктен жаралған деп аңыздалып, сәби туғанда «ит жейде» салтының орындалуының мәні терең.
Фольклорлық шығармаларда кездесетін тағы бір мифологиялық құс көгершінді қазақтар «кептер» деп те атайды. Бұл құс көбіне көк немесе сұрғылт болып келеді, түр-түсіне қарай көгершін я кептер деп атаған. Көнетүркі сөздігінде бұл жөнінде: (Қосымша А) «Түркімен тілінде гөгерчин, алтай тілі диалектісінде қоғарчин, қырғыз тілінде көгөршун, өзбек тілінде гәвәржин, әзірбайжан тілі диалектісінде көәрчин, т.б. Құмық тілінде Көгүрчин, гөгүрчин, қарақалпақ тілінде көгирчин, құмық тілі диалектісінде говорчун, қарақалпақ тілінде кигирчин; сары ұйғыр тілінде коварчкан,  көкүшкен, ұйғыр тілінде көкүшкөн, күкәшкән; ұйғыр тілі диалектісінде көгән формасында белгілі; Аудармасы – көгершін ( бұл барлық түркі тілдес халықтардағы мағынасы), бекас, тау құдірет (сазды жерді мекендейтін ұзын тұмсықты құс), кулик (кулика шымшығы). Гагауыз тілінде қара сұр деген мағынаны береді». Сөздікте гөк, көк, кок деген атауларымен, яғни аспан, көгілдір, көк (жасыл), сұр т.б. сөздермен байланыстырады (Қосымша А). Ф.Е. Корш орыс тіліндегі голубь сөзін де көк сөзімен байланыстырады. А. Зайончковский хакас тілінің сағай диалектісінде бір ғана көгілдір немесе көк түсінен құралған бірнеше құс атауын атап көрсетеді. Олар: «синицы» көгізек, «кулика» көгілдір, «серой утки» көгін, қарап отырсақ, барлық атаулардың түп негізі «көк». Сондай-ақ чуваш тіліндегі кавакал (үйрек) сөзінің түбірі де кавак яғни «көк, көгілдір» екені айтылады, түрік тіліндегі govel «көк басты үйрек» деген мағынаны береді. Болғар тіліндегі govercin «көгершін» «аспан, көк, көгілдір» деген мағынаны береді екен. Айналып келгенде көгершін сөзінің негізінде көк аспан мағынасы жатыр деп түйіндейміз.
Көгершін халық ертегілерінде мифологиялық реңкте бой көрсетеді: «Қанай мен Жанай» ертегісінде ағалары қарындастарымен қол тұзақ ойнайды. «Қыздар екі ағасының қолдарын тұзақпен буып тастайды, сол кезде аңдып тұрған әскерлер жетіп келіп, ұстай берем дегенде, Жанай көгершін болып ұшып жөнелгенде шаңырақтағы тұзаққа түседі. Тұзақты ала-мала бір мұңды таудың басына қонады (Қосымша А). 
Сонымен қатар көгершін «Түс сатқан тазша» ертегісінде де адамға айналып, мифологиялық лексика ретінде танылады: «Сексеуілді хан үйді, жігіт үстіне шықты, сексеуілді хан өртеді, төңіректің төрт бұрышы тұман болды, қатыны көк кептер болып келді де, жігітті көтеріп әкетті. Қатыны байын алып келді үйіне, үш күн, үш түн сақтады үйінде, «үш күн өткен соң, таңертең күлдің ортасына еніп жата қал», - депті (Қосымша А). Байқағанымыздай, көгершін, кептер де халықтық проза желісінде адаммен етене байланысты және түпкі мағынасы көк аспанмен, жасампаз әлеммен байланысты мифологиялық орнитоним.
Мифокинонимдер (иттердің аты) Мифологиялық кинонимдер қатарында ит атауларын, сонымен қатар қасқыр ит тұқымдас жыртқыш аң болғандықтан  қасқыр, бөрі атауларын да осы санатта қарастырамыз. С.А. Итеғұлова «Қазақ фольклорындағы қасқыр бейнесі» атты еңбегінде қасқыр, ит, бөрі ұғымдарына егжей-тегжейлі зерттеу жүргізеді. Зерттеуші қасқыр бейнесінің мифологиялық бастау арнасын анықтай отырып, мифозооним, оның ішінде мифокиноним терминін қолданып қасқырдың магиялық күшіне деген тұжырымды аша түседі. Көнетүркі сөздігінде бөрі сөзі былай талданған: 1. Түркімен тілі мен түркімен тілі диалектісінде бөри, алтай тілі диалектісінде пөри, сары ұйғыр тілінде пери, бөйи, алтай тілі диалектісінде мөре, мүри, мөре; якут тілінде қасқыр (бирюк). 2. Ауыспалы мағынада – ұл, ер бала. 3. Түрік тілі диалектісінде құрт, жәндік, шаян, бүйі, өрмекші. 4. Қырғыз тілінде батырға қатысты айтылатын эпитет. 5. Өзбек тілінде жалқы есім. 6. Шағатай тайпасының атауы. 7. Якут тілінде қасқыр ішік, қасқыр терісі. 8. Садақтың ұшы. 9. Тыва тілінің диалектісінде тұйық мінезді деген мағына береді (Қосымша А).
Сонымен қатар сөздікте: «Этнографиялық және тарихи әдебиеттерде түркі тайпаларының алғашқы әлеуметтік даму сатыларында  қасқырдың тотемдік рөлі туралы айтылған. Қасқыр культі бірталай түркі тайпаларының басшысы ретінде атын атауға тыйым салынған, басқа атаумен аталатын аң ретінде белгілі. Қасқырдың buru «құрт», «жәндік», «шаян», «бүйі, өрмекші» формасы түркімен тілінде құрт, түрік тілінде kurt «құрт», «қасқыр» түрінде де кездесетіні айтылған. Осы ретте кейбір тілдерде жәндікті атауда қасқыр атауының рөлі бар: орта түрік тілінде можек «волк», мошок «жәндік», «қасқыр», «дүлей күш» формасы бар және жұптық bucu bortu формасы да аян, ондағы бірінші компонент «қасқыр», «құрт» деген мағынаны береді. Екінші компоненті – burtu әзірге мағынасы анықталмаған. Қасқырдың атын атауға деген тыйым сары ұйғыр тілінде де сақталған сенім.  Бұл жерде бөрінің тотемдік ұғым екенін, оның әр тілде қандай тілдік формада көрініс тапқаны, оның қасқыр мен құрт, жәндік тәрізді атаулармен байланысы айтылған (Қосымша А). Сонымен қатар сөздікте А. Вамберидің бөрі сөзін бор, яғни «сұр» сөзімен байланыстырғаны айтылады. Ф.Е. Корш батыс осетин тіліндегі «балрака» (қорқынышты) сөзін мысалға келтіре отырып, орыс тіліндегі «қасқыр» сөзін де бөрі сөзінен шыққан дегенге келтіреді, яғни түркі сөзі «бирук» қасқыр деген мағынаны береді деп тұжырымдаған.
Бөрі сөзіне сөздікте мынадай түсінік беріледі: бөрі ‒ зат. Қасқыр, серекқұлақ, терісазу (Қосымша А); бөрі ‒ халықтың дәстүрлі дүниетанымында айрықша этномәдени мәнге ие қасқырдың эвфемистік атауы. Қазақтарда осы хайуанның киелі саналуы ғұндар мен ежелгі түркілерден бастау алады. Ежелгі түркілердің этногониялық генеологиясы бойынша бөрінің ұрғашысы алғашқы түркілердің анасы болған (Қосымша А). Сонымен бөрі қасқыр болса, қасқырға сөздікте былай анықтама беріледі: қасқыр ‒ Ит тұқымдас жыртқыш аң, бөрі (Қосымша А); қасқыр ‒ з а т. Итке ұқсас, далалы, орманды жерлерді мекендейтін, малға түссе, алқымынан алып қырып кететін, бағалы терісі үшін ауланатын жыртқыш аң (Қосымша А). Дәстүрлі ортада қасқыр бөрі деп аталып, тотем болып аңыздарға арқау болған. Бөрі – қасқырдың эвфемистік атауы. Бұл көк тәңіріне табынған түркі халықтарының барлығында дерлік кездеседі. Өйткені түркі халықтары өздерін Көк бөрінің ұрпағы санаған. Аңыздардың барлығының дерлік мазмұны қасқырдың адамға қамқор болғандығын көрсетеді. Үйсін тайпасы мен қасқырдың арасындағы қатынасты баяндайтын аңыз қытай жазбаларында сақталған. Сондай-ақ қазақ фольклорында, әсіресе, қазақтың ертегілерінде басқа хайуандарға қарағанда қасқыр көбірек кездесіп, жан-жақты сипатталады. Қалай болғанда да «қасқыр, бөрі» түркі халықтарының архаикалық түсінігінде арғы ата-баба культі болып бейнеленетін тотемистік дәрежедегі жануар болып қалыптасқан. Қасқырдың мұндай болмысының этнографияда, фольклорда алатын орны мен зерттеушілер тарапынан барынша терең зерттелді деуге болады.
[bookmark: _Hlk195277458][bookmark: _Hlk199761578]Қасқырға қатысты түсінікті ит ұғымынан бөліп қарастыруға болмайды. Ит-қасқыр байланысы түркі халықтарының лексикасында орын алған «ит-құс» (қасқыр, бөрі) сөзінен көрінеді. Иттің тотемдік дәрежедегі көрінісі этнографиялық материалдарда молынан ұшырасады. Т. Баялиева еңбегінде қырғыз халқының сенімі бойынша ит адамға жақын болып қоймай, адам тектес болмысқа ие болғаны айтылады [115]. Ш. Уәлиханов өз еңбегінде итке қатысты қырғыз әпсаналарын келтіреді. Ғалым жазбасындағы аңыз желісі төмендегідей: «Бір ханның қызы 40 күтуші қызымен кезекті бір қыдырудан оралған кезде, күл-талқаны шыққан ауыл орнында қызыл ит қана жүреді. ... күнінде ханшайым  өзінің 40 күтуші қызымен қоса жүкті болып шығады. Бұл жүктілікті қызыл  итпен байланыстырады. Қырғыздар осы қырық қыз ұрпағы болса керек» [92, с. 343]. Ш. Уәлиханов бұл қыздардың көбіктен жүкті болып қалатын нұсқасын да келтіреді. Бұған ұқсас нұсқасын С.М. Абрамзон да жазып алған [116]. Ш. Уәлиханов бұл жайында: «Ежелгі тас дәуіріндегі қырғыздардың ең ежелгі және керемет аңызы олардың шығу түркіні туралы аңыз. Өздерінің аталық із бастаушысы ретінде бірауыздан қызыл қасқыр деп біледі, алайда бұндай ерекше жағдайды олар ертеректеу түсіндіреді» дейді [92, с. 341]. Қазақ мифологиясындағы Құмай дейтін мифологиялық құс адам аяғы жетпетін жерге ұя салып жұмыртқалайды-мыс. Оның жұмыртқасынан жарып шыққан күшік «Құмайдың күшігі аталып, алғыр болады. Мұндай Құмай ит ала қаздың, сары ала қаздың жұмыртқасынан жарылып шығады деген сенім де орын алған (Қосымша А). Грузиндердің аңшылық мифтерінде де қанатты ит Курша жөніндегі көне түсінік бар. Курша да құс сияқты жұмыртқалайды [117]. Жоғарыда аталғандай, Құмайықтың анасы байырғы қырғыздардың сеніміне бүркіт басты, арыстан денелі құс түрінде бейнеленеді. 
Халықта бөрі деген ұғым бар. Бөрі – халықтың дәстүрлі дүниетанымында айрықша этномәдени мәнге ие қасқырдың эвфемистік атауы. Қазақтарда осы хайуанның киелі саналуы ғұндар мен ежелгі түркілерден бастау алады, Ежелгі түркілердің этногоникалық генеологиясы бойынша бөрінің ұрғашысы алғашқы түркілердің анасы болғандытан олар бөрі бейнесін байрағына рәміз етіп, алатын бөрі басты ту көтеріп, көкбөрі деп ұран шақырған. 571-582 жж. аралығында билік кұрған, алғашқы түрік қағандарының бірі – Таспар қаған (Құтлық) жасатқан ғұрыптық кешендегі бітіктаста «бөрі» (ашина, ашиде) бейнесі бедерленген. Зерттеушілер осы бітіктастың жоғарғы тұсындағы бөрі (қасқыр) бейнесін «Ашына (Қасқыр)» туралы аңызбен байланыстырады. Қағанды, оның ордасын, қағандық биліктің жоғары лауазымды билік иелерін: йабғу, шад, тархан, бұйрық, тебіндерді күні-түні қорғаушы, күзетуші әскери жасақтарды да «бөрі» деп атаған. Көк бөрі «Тәңірдің қасқыры» деген ұғымды білдіреді. Осы дәстүр кейінгі кезге дейін жалғасып, халық ауыз әдебиеті үлгілерінде, жазба деректерде, жыраулар поэзиясында молынан көрініс тапқан, ертегі, аңыз-әпсаналарда қиналған, қысылып дағдарған негізгі кейіпкерге тосыннан ұшырасқан бөрі көмекке келіп, жол көрсетіп, бастап алып жүреді. Қапыда атынан айырылған басты қаһарманды барар жеріне жеткізеді. Туғандарынан жаңа көрген немесе қаза тапқан батырды тірілтіп, кек алуына көмек береді. Батыр туар әйел қасқырдың жүрегіне жерік болады. Қасқырдың бұндай қызметін фольклорлық прозадан да көруге болады. Мысалы «Қасқырдың жасаған қамқорлығы» ертегісінде Сақты «Оң қолдағы жолға түссе, өзі өлер; сол қолдағы жолға түссе, аты өлер; турасына түссе, барса келмес» деген жазуы бар үш айрық жолға кездесіп, алдынан қасқыр шығып, астындағы атын жеп қояды. Қасқырға тіл бітіп, оны арқасына отырғызып, баратын жеріне жеткізеді (Қосымша А). Ертегіде қасқыр адамға көмекші, демеуші, құтқарушы қызметін атқарады. Бұл қасқырдың қазақ халқының таным-түсінігіндегі ерекше жануар екендігін және оған тіл бітіп, адамша сөйлеуі оны мифологиялық лексика, оның ішінде мифологиялық киноним ретінде танытады.
Иттің адам баласына тигізген пайдасы жағынан құрылған ертегілер өте көп. Мысалы «Молда мен сиқыршы әйел» ертегісінде: ...Иттің қадірі күннен күнге күшейіп, енді ханның барлық бақыты осы итке байланысты болады. Айыбы ит демесе, Сарышолақ адамнан қадірлі болады. Әттең тілі жоқ, сөйлей алмайды, әйтпесе, барлық әңгімені адамша түсініп отырады (Қосымша А).  
Бөрі еркіндіктің, мәрттіктің, алғырлықтың символы. Байырғы заманда батырлардың ішіндегі елден ерек, өзгеше бітімді белдісін көкжал деп атап көтермелейді. Батыр мен көкжал сөздері өзара мәндес сөздер болғанымен, олардың мағыналық реңкі жағынан сәл ерекшелік бар, көкжал – батырлардың ішіндегі ең мықтысы, ең қайраттысы дегенге жақынырақ келеді. Мысалы, Барақ батырды көкжал Барақ деп атау, Оғызнамадағы Оғызханның көкбөрімен тілдесуі, Әз Жәнібектің екі бөрісінің болуы, Сұраншы мен Бұғыбай батырлардың найзаларының ұшындағы бөрі басының бейнесі, көкпар тартқанда жеңіске жеткен баланы көкбөріге теңеу сияқты халық танымындағы наным-сенім бөрінің киелілігін айқындайды (Қосымша А). Малға қасқыр шапса, «мал басы өсім береді, себебі көк бөрінің аузы тиді, көк Тәңірі қолдайды» деп ырымдаған халқымыз бөріні тектіліктің, магиялықтың нышаны деп сенген. Сондықтан көкбөрі көк аспанның, көк Тәңірінің киелі бөрісі деген мағынаны білдіреді. Бұл ретте мына бір аңызды келтірсек дейміз: «Ертеде үйсін патшасы Кун-мо кішкентай кезінде елін жау шауып кетеді, Хун билеушісі кішкентай сәбиді аяп, өлтірмей, қалың шөптің ортасына тастап кетеді. Бала еңбектеп, даланы басына көтеріп жылап-жылап бара жатқанда бір қарға ұшып келіп, сәбиге ет беріп кетеді. Мұны көріп тұрған Хун билеушісі таң қалады. Сәлден соң айдалада өзен жағасында жатқан сәбиді жортып келе жатқан аналық қасқыр тауып алып, емізіп кетеді. Мұны сырттай бақылап тұрған Хун билеушісі баланың қасиеттілігіне көзі жетеді, оны ешкімнен кем етпей өсіреді. Кейін бала жаудан қайтпайтын ержүрек жігіт болып өседі. Ақыры ол бала өзінің әкесінің патшалығына басшы болады (Қосымша А). Бұл аңызда да қасқар адамға демеуші, қорғаушы. Сондай-ақ «Алтын құс пен қасқыр» ертегісінде: «Қасқырдың: «Ей, жігіт, мен саған көп қызмет еттім және ондай болса да бір қызмет көрсетейін. Мен қазір сол қыз болайын. Мені патша жанына алып барып һәм алтын жалды атты ал да алысқа кет. Мен біраз уақыт өткен соң патшадан далаға шығып жүруге сұрармын. Ол мені өзінің бағушысы қыздарымен жіберер сол уақытта мен сенің жаныңда боламын», – деп тіл қатуы және осы сөздерді қасқыр айтады да көз ашып-жұмғанша патша қызы болады. Тіпті айырарлық болмады...» (Қосымша А). Сол ертегіде: «...бір қасқыр хан баласының жарасын жалап жазып, тірілтіп алып отыр екен» деген сөйлем бар (Қосымша А). Бұл жерде қасқырға тіл бітіп, адамша сөйлеуі халықтың қиялындағы мифологиялық ойлаудың көрінісі және мифологиялық лексиканың критерийлерінің бірі, демек қасқыр бұл жерде мифокиноним ретінде танылып тұр. Демек, бөрі, қасқыр, ит мифологиялық лексиканың санатындағы сөздер, яғни мифологиялық кинонимдер деген тұжырымға келдік.
[bookmark: _Hlk201500432]Мифофелисонимдер (жолбарыс, мысық аты) Қазақ фольклорлық прозасында жолбарыс, мысық сияқты атаулар біршама кездеседі. Көнетүркі сөздігінде мысық атауына былай түсініктеме берілген: (Қосымша А) Түркімен, әзірбайжан тілдерінде пишик, өзбек тілі диалектісінде пишак, түрік тілі диалектісінде писик, бишек, мишик, салар тілінде миших, түркімен тілі диалектісінде мышық, татар тілі диалектісінде мыжық , ұйғыр тілі диалектісінде мүшек (Қосымша А). Түрік тілінде писи. Татар тілінде піси, түрік тілі диалектісінде биси, татар тілі диалектісінде мәшәк; қарайым тілінде, татар тілі диалектісінде мачи, өзбек тілі диалектісінде машы; алтай тілінде мый, тыва тілінде мыйыт, алтай тілінде мыйак; Мысық сөзін талдағанда А.М. Щербак пышық деген вариантты келтіріп, ондағы пыш деген түбір мысықты шақырғанда қолданылатын (мысалы қарақалпақ тілінде пыш-пыш, ұйғыр тілі диалектісінде пиш-пис, түркімен, ноғай тілдерінде пүш-пүш) вокативті сөзден туындаған десе, А.Т. Қайдар мыс-ық деген сөздегі «мыс» сөзін мысықты қуғандағы «мыш» (брысь) деген сөзбен байланыстырады. Г. Рамстэд қалмақ тіліндегі мис, монғол тіліндегі mis, mus  деген ономато-поэтикалық бастауы бар сөздермен байланыстырады. Б.Я. Владмирицов болса мый-ак деген алтай тіліндегі сөзді «мысық, жолбарыс» деп аударса, А.М. Щербак ыт (мыйыт) деген бөлігін «ит» деп аударады. Осы бірқатар ғалымдардың тұжырымына сүйенсек, мысық деген атау жолбарысқа да, итке де қатысы бар сөз екенін алға тартады. Түсіндірме сөздікте: мысық – Жолбарыс тегіне жататын, сүт қоректі үй жануары (Қосымша А). деп түсінік береді. Ал барыс – қазақ тілінде 1) жолбарыс тұқымдас жыртқыш аң; (Қосымша А), барыс – зат. түсі шұбар, мысық тұқымдастарына жататын жыртқыш аң (Қосымша А) деп анықталған. «Шыңғырлау» аңызындағы мәтінде жолбарыс мифогидронимінің сиқырлы көрінісін білеміз. Жалпы барыс қазақ халқының таным-түсінігіндегі ерекше аң. Көнетүркі сөздігінде барыс жайында талдау жасалған: (Қосымша А) Түркімен, түрік тілі диалектісі, қарайым, құмық, қырғыз, татар тілдері мен ұйғыр диалектісінде барс; қарайым тілі, ұйғыр диалектісі, салар тілдерінде және алтай тілі диалектісінде жолбарыс; түркімен, қарайым, қырғыз, қазақ, татар, сары ұйғыр тілдері мен алтай тілі диалектісінде барс; қарайым, татар тілінде қабылан; түрік, қарайым тілі мен ұйғыр тілі диалектісінде ілбіс, сілеусін; қойбал тілі (хакас тілі диалектісі) мен қарағас тілдерінде сілеусін, қойбал тілі (хакас тілі диалектісі) мен қарағас тілдерінде арыстан; Теңбілшер; түрік тілі диалектісінде жыртқыш аң, жолбарысқа ұқсас жыртқыш аң». Сондай-ақ сөздікте барс сөзі көне лексика қатарындағы сөз деп танылған. Ондағы бар (қарағас тілінде бар, алтай тілінде пар) + us (якут тілінде Us) «сілеусін» сөздерінен құралған деп түсіндіреді В. Банг (Қосымша А). Кейбір ғалымдардың (Л. Будагов, Н.Н. Поппе, Т.Э. Корп) айтуынша, барс, ірбіс сөздері грек сөзі, ал Л. Будаговтың айтуынша, бұл сөздер парсы тілінен шыққан. Қалай дегенмен де барс ірі мысық тектес жыртқыш аң деген тоқтамға келеді. Сөзіміз дәлелді болуы үшін осы айтылғанды мәтін ішінен талдап көрсек, «Алтын құс» ертегісінде: «Әлден уақытта дауылдатып, борандатып жеті басты жалмауыз айдаһар келіп, жігітті көріп, жылан: «Алыспақ керек пе, атыспақ керек пе?» – деді. Екеуі алыса кетті. Жеті күн, жеті түн алысты. Жігіт әлсіреп жығылуға таяу кезде жолбарыс жетіп келіп, жыланды жарды да тастады. Жеті басын кесіп, жеті басының тілінің үштерін кесіп, орамалға түйіп алып, аңдарын ертіп алып бір жерге барып ұйықтауға кірісті» (Қосымша А). Бұл жерде жолбарыс алып қара күшті жеңіп, адамға көмектесіп, қорған болғанын көреміз.
«Дүт тас» ертегісінде: «...Қарабас өзіне қарсы келе жатқан алтын мысыққа кездеседі. Мысық адамша сөйлеп, мысық екеуі жолдас болып жүре береді. (Қосымша А). Дәл осындай мысықтың, иттің, тышқанның адам баласына көмектесу желісі көптеген ертегілерде кездеседі, Мысалы «Құбыл жүзік» ертегісінде: Бұлар жүзікті іздеп сапарға шыққан ит пен мысықтың ақылдаса отырып, тышқанның көмегімен мысық  жүзікті қағып алады (Қосымша А). Бұдан байқайтынымыз, аталған ертегілерде мысық та, жолбарыс та, барыс та адамға көмек беретін, ең қиын сәттерде, ауыр жағдайдан алып шығатын демеуші, қолдаушылары.
[bookmark: _Hlk201501061]Мифоинсектонимдер (жәндіктердің аты) Жәндік атаулының қатарына кіретін жылан, айдаһар сияқты мифологиялық инсектонимдердің ең әуелгі мағынасын көнетүркі сөздігінен зерделесек, йыл (жыл) түбірі жорғалау мағынасымен түсіндірілген: (Қосымша А) Жыл, йыл – жыл; Алтай, хакас, қырғыз, тыва, якут тілдерінде жорғалау, алтай тілінде бұралаңдау, жиырылу, татар тілі диалектісінде сырғақтау, якут тілінде тайғанау; Татар тілі диалектісінде зымырау; Қырғыз, өзбек, алтай тілдерінде жыбырлау; Якут тілінде сүңгу; Қырғыз тілі, татар тілі диалектісінде, өзбек тілінде йылан «жылан», йыла «жылан»; А.М. Щербак «жыбырлау, жорғалау» деп аударады. Н. Поппе моңғол тіліндегі «иілгіш, ылғал, сырғақтау» сөздерімен байланыстырады (Қосымша А). Татар тілі диалектісінде йылышскум, қарақалпақ тілінде жылыс «жылжу», құмық тілінде «жыбырлау» деген мағына береді. Тегіс, жазық жермен жүру. Татар тілі диалектісінде йыл-ым «тегіс». Осы сөздікте жылан сөзіне одан әрі мынадай түсінік беріледі: (Қосымша А) Түркімен тілінде, түркімен тілі диалектісінде, түрік, қарағас, гагауыз, құмық тілдерінде йылан; Хакас, тува тілінде шылан, чылан, алтай тілінде дылан, балқар тілінде зылан, ұйғыр тілінде жилан, чуваш тілінде селен формасында кездеседі; Қарайым тіліндегі аудармасы – сарыбас жылан, сужылан; Йыла:н табу сөздер қатарына жатады, себебі А. Вамберидің айтуынша, йылан сөзі «йыл» (тегіс) түбір сөзімен тығыз байланысты. Бұл сөздің ішкі формасын Л.З. Будагов йылан «жорғалаушы» йыл («жорғалау, жыбырлау, сырғу») түбірінен пайда болған дейді. Дәл осы тұжырымды көптеген зерттеушілер қолдаған. Э.В. Севортян йылан атауын жыл- (˂йы:л-) «жылжу» етістігі мен -ан қосымшасының бірігуінен жасалғанын айтады. Сөздікте Зилан «ақ жылан, ертегілік жылан патшасы (хандардың жебеушісі) башқұрт тілі диалектісінде ақйылан «ақ жылан, жыландар патшасы» деп түсіндірілген. Осы сөздікте жылан сөзіне одан әрі мынадай түсінік беріледі: (Қосымша А). Демек, жылан – айтуға тыйым салынатын, жорғалаушы, жабысқақ, жылтыр, тегіс деген мағынадан бастау алатын сөз.
Бұдан басқа сөздіктерде жыланға мынадай анықтама берілген: жылан – зат есім. зоологиялық. <латын тілі. serpentes> Бауырымен жорғалаушылар тобына, қабыршақтылар отрядына жататын омыртқалы жәндік (Қосымша А); жылан – аяқ-қолы жоқ, ұзын, әрі жіңішке келген, жылтыр қабыршақты бауырымен жорғалайтын жәндіктің атауы. Халық танымында жыланның ақиқат дүниенің үзігі ретінде образы қалыптасты. Сонымен бірге, мифтік-діни дүниетанымның да аса көрнекі образдарының бірі (Қосымша А). Фольклорлық прозалық шығармаларда жыланға байланысты мысалдар көп кездеседі. Мысалы, «Адам болған жылан» ертегісінде жылан адамға айналып, сөйлейді: «Мен кітапты алып еліме қайттым. Өзімнің сүйген кісімен қосылдым. Сонан екі-үш бала тудым, біз қартайдық. Кейін әлгі кітапты ақ матаға орап, теңге салып қойдым. Сөйтсем, әлгі құзғын молда соны бағып жүріпті де, теңге тесіп кіріп, адам болатын қағазын жеп, адам қалпына түсіпті. Түн ортасы болғанда үстіме біреу ыстық суды шашып жібереді, көзімді ашып алсам әлгі молда, шалыма пышақ салып өлтіріп, енді мені іздеп жүр екен, мен дереу жылан бола кеттім, сөйткенде, әлгі от болып маған лап етті, мен атылып қашып, ол мені қуды, сонан там болдым, сен оны өлтіріп, мені жауымнан құтқардың, ажалдан құтылған соң мен саған қызымды бердім, ақыры сен де қызымды тастадың, бүгін келмей қалғанда мен сені шағып өлтіремін деп отыр едім, алдыңа келсе, атаңның құнын кеш деген, сондықтан сен маған қайта күйеу бола аласың», – деді (Қосымша А). Бұнда адамша сөйлеген жылан арқылы, құбылу, магия сияқты мифологиялық лексиканың белгілері көрініп-ақ тұр.
«Қара жылан мен ақ жылан» ертегісінде: «Бұрынғы заманда жақсы бір мерген болыпты. Аң қарап келе жатса, екі жылан төбелесіп жатыр екен. Жыланның бірі қара, бірі ақ екен. Келіп қараса, қара жыланның түсі суық өте жаман екен. Мерген қараны өлтіріп тастапты. Сонан соң ақ жылан тұрып, бір нәрсені жалап алады. «Түсі ақ, маған да жала деп отыр ма?» – деп мереген де әлгі нәрсені жалап алады да сағатында жер үстіндегі нәрсенің тілін түгел біліп кетіпті. Жыланмен сөйлеседі. Жылан: «Екеуіміз енді дос болайық және тіл білдім деп кісіге айтпа!» – дейді де, ат басындай алтын береді» (Қосымша А). Осы тұста адам сиқырлы затты жалаған соң жыланның тілін түсініп, алдыңғы ертегіге керісінше адам жылан тілінде сөйлей бастайды.
«Алтын жүзік» ертегісінде: «Мұрат баяғы бағытымен жүре береді. Мұрат бейқам келе жатса, Мұрат «осы ақ қой» деп, ақ жыланға болысып, қара жыланды жығып береді. Қара жылан өлгеннен кейін ақ жылан бір сілкініп сұлу жігіт болып шыға келеді. «Осы көмегің үшін мен сізге не сыйласам екен? Біз екеуіміз де патша едік, қара жыланның ақ жыланға бір жыланы қосылып кеткен еді, сол үшін төбелесіп жатқан едік, менің халімді өзің көрдің, енді болмағанда өлер едім, мені сен арашаладың, саған мен үйдегі алтын жүзігімді берейін» (Қосымша А). Бұл жерде адам жыланға көмектесіп, жылан адам кейпіне түсіп, тіл бітіп сөйлей бастайды, адамға жылан дос болады.
«Арғы мерген» ертегісінде: «Арғы мерген деген қаһарманның әйелі айдаһар екенін біліп одан құтылудың амалын табу үшін алдауға кіріседі. Айдаһардың шөлдегенде суға шыдамайтынын білген ол анау ойда, мына ойда су бар деп алдап әкеліп: «Сен осы жерде тұр, мен су алып келейін» – деп сары атанды қамшылап жөнеледі. Бір уақытта айқай шығады: «Өлдім!» – деп. Қарамайды айқайға. Енді жауын болып, ызғырық шамалы тұрады да шарт етіп басылады. Барса, көк жал боп айдаһар жатыр, алдын орап арқа терісінен кесіп алады (Қосымша А). Айдаһардың әйел кейпіне түсіп, сөйлеуі –мифологиялық мистикалық белгілердің бірі.
[bookmark: _Hlk195279845][bookmark: _Hlk195279876][bookmark: _Hlk195279901]«Бақытты басқа тепкен адам» ертегісінде Қызырдың батасын алып бақытты болудан, патшалықтан бас тартқан, талай мүмкіндіктен қол үзген адамның ақымақтығына айдаһар былай дейді: «Әй, ақымақ! Патшалық – бақыт еді, алтын – дәулет еді. Маған Қызыр «бақытты басқа тепкен адамның басын же, ем» десе, сенен артық бақытты басқа тепкен адам табылмас, – деп жігітті бас салып, басын шайнап, жұтып жіберіпті» (Қосымша А). Сол сияқты «Кедейдің үш баласы» ертегісінде: ...Қараса, айдаһар келіп қалған екен, далаға шығып еді, тартып безектетіп жігітті алып барады, жігіт қырық құлаш семсерді жазып беліне көлденең ұстай алғанда, айдаһар жұтып жібереді. Семсер айдаһарды екі айырып тастайды, жігіт айдаһардың құйрығынан сыпырылып қалады» (Қосымша А). Айдаһарға тіл біту, жұту – мифологиялық лексикаға тән айрықша белгілер. Жалпы «жұту, жұтып қою» жөнінде С. Қондыбай өте қонымды ой айтады: «Мифологиядағы «жұтып қою» – бұрынғы материалды «жеп қойып» қорытудың негізінде қайта, жаңа дүние жасап шығару дегенді білдіреді. Қазақ ертегілері мен аңыздарында адамдарды: а) айдаһар жұтады; ә) алып қарақұс жұтады, б) жалмауыз (мыстан) кемпір жұтады. Осындай үш түрлі «жұту» мысалдарының егжетейі мен оларға берілген этикалық бағамдау түрліше болып шыққанына қарамастан, айдаһар, алып қарақұс, жалмауыз (мыстан) кемпір – іс жүзінде бір архетиптік (түпкі) бейненің жекелеген варианттары ғана. Осы бейнені «өлтірілген тәңір ие» деп те атайды. Міне, осындай тәңір ие адамзатқа ерекше қасиет (күш, ақыл, т.б.) бермек болып, оларды жұтады; мұнысын адамдар түсінбейді де, қапысын тауып тәңір иені өлтіреді, бірақ, артынан, қателік жасағандарын түсініп, сол өлтірілген тәңір иеге табына бастайды, өлтіру оқиғаны имитациялайтын ғұрып қалыптастырады. Жұту – «қайта жасау» деген сөз. Тәңір ие (алып қарақұс, мыстан кемпір) адамды жұтып, қайтадан құсып тастағандағы адам жұтылмай тұрған кездегісінен басқаша болып шығады (ертегілерде, әдетте, сұлу жігіт болып шығады), яғни, жұтылған адам мүлде өзгеріп шығады. Өйткені, жұтылған адам, жұтушы бейненің асқазанына барған соң ыдырайды, «қорытылады», тек содан кейін ғана ыдыраған материалдан жаңа адам жасалады [27, б. 191]. Бұндай жұту сюжеттерін біз «Делдаш батыр», «Жарты Төстік», «Құйын батыр», «Аюдәу», «Моншақ түсетін құс», «Ханшентай», «Аюалпаң», «Асан батыр», «Майлықараша», «Опасыз туыс», «Аққоян», «Қараүйрек» ертегілерінен көреміз. Мысал үшін, Құйын батырды жұтқанда ол «сені жұтқанда саған мың кісілік қасиет бітетін еді» десе, Аюдәуге «адамзат баласының артығы етіп шығаратын едім» дейді, ал «Ханшентай» ертегісінде ол аяқ-қолынан айырылған үш батырды жұтып, бұрынғы, дене мүшесі түгел болған қалыптарына түсіріп береді. Осы оқиғадағы әрекет мыстан кемпірдің істегендеріне ұқсас. Дене мүшелерінде кемістігі бар (соқыр, аяғы жоқ, қолы жоқ) үш пенде Мыстан кемпірге өздерін жұтқызады. Жұтып, қайта тастағанда, олар бұрынғы сау қалыптарына келеді. С. Қондыбай: «Жұтып, адамды қайта жасап шығаратын «жұтқыш» Мыстан кемпір – «өлтірілген тәңіриелер» («От-ана» немесе «Рулық-тектік оттың қожайыны», яғни түп-ана), ал Алып Қарақұс та – ұрғашы (балапандардың енесі), яғни оның да түп-аналық мифтік тұрпатқа ие екендігін байқау қиынға соқпайды» [109, б. 57]. Сондай-ақ, С. Қондыбай қазақ фольклоры мен сенім-нанымдарында айдаһарға қатысты ерекше сипаттардың, функциялардың барлығы дерлік жыланға қатысты айтыла беретіндігін, сондықтан айдаһар мен жыланды көп жағдайда жеке дара ажыратып жатпай-ақ, біртұтас культтің жеке мысалдары ретінде қарастыра беруге болатындығын алға тартады [109, б. 319]. 
Сонымен қатар «Алтын пышақ» ертегісінде бас қаһарман бақа-шаян, жылан, құрт-құмырсқа сияқты тіпті бірнеше жәндікті кезіктіреді:
« ...Құс жерге қонып, балаға кеңес береді: «Кір де, пышақты ал да, кері шық», – дейді. «Кіреріңде үй айналасы толған жылан-шаян, құрт-құмырсқа, бақа соның бәрі сені үйге жібермеуге тырысып, қарсыласар, сен жасқанбай үйге кіріп бар, бұл жәндіктер өз малың, өзіңе жау етіп сиқырлап істеп қойған», – депті. Бала үйге жақын келгенде, жылан-шаян, құрт-құмырсқалар өрмелеп жабылып қарсылық көрсетеді, бірақ бала тайсалмай, тайынбай үйге кіріп барады, алтын пышақты алып етігінің қонышына салып үйден шығып құсқа келеді» (Қосымша А). Сиқырланған малдың бақа-шаян, құрт-құмырсқа болып адамға қарсы шабуыл жасауы магиялық мифологиялық реңкке ие мифологиялық инсектонимдер.
Ертеде жыланның ордасы болған және ол жерден бу шығып жататын «Жылан тауы» деген жер болған (Қосымша А). Осы шығармадан жыланның жерасты әлемінің ханы ретінде суреттеледі және халық танымында жылан киелі сипатқа ие. Мысалы, жыланның басына ақ құйып шығарып жіберетін болған себеп – аруақтар жылан кейпінде келеді деген сенімнің болуында және жыланды өлтіруге болмайды, әйтпесе қасірет келеді дегенге сенген. «Ордабұзған» мифінің мазмұнында осы жыландардың ордасын бұзған адамдарға қарағанда жыланның әлдеқайда күшті, қаһарлы бейнесінің суреттелгенін көреміз (Қосымша А). Жыланға қиянат жасағанның аяғы үлкен қасіретке айналатыны анық сипатталады.
Мифоинсектоним құрт туралы аңыздардың қатарында «Қылауыз-Жақып ата» аңызы бар (Қосымша А). «Қожа Ахмет Ясауи мен Жақып атамыз Сыр бойын аралауға келіп, намаз оқып жатқанда жайнамаздың бас жағынан кішкене қарақұрт шығады. Бұлар намаз оқып біткенше құрт үлкейіп, адам жұтатын дәрежеге жетеді. Сонда Әзірет Жақып атаға бұрыла қарап:
– Уа, Жақып, енді сен дем сал! – дейді. Жақып ата өзгеше сарынмен дем салғанда әлгі құрт кішірейіп, бұрынғы қалпына келіпті. Сонда Әзірет: «Уа, Жақып, қолыңды жай, сенің енді бұдан былай лақап атың «Құрт атасы – Қылауыз» болсын, – деп батасын берген екен. Содан бастап әулие Жақып ата қарақұрт, жылан шаққан адамдарды емдейтін емші болған екен дейді». 
«Беті тілінген грек қызы» (Қосымша А) аңызында бір қара өрмекші жарықтың ол жақ шеті мен бұл жақ шетіне өрмек тоқығандай жыбырлап жүргендігі, содан үш күннен соң қыздың беті қарақошқылданып, ота жасағандай бітіп кеткендігі баяндалады.
Ал «Қанай мен Жанай» ертегісінде адамның дәуіт болып жорғалағанын көреміз: «...Қыздар екі ағасының қолдарын тұзақпен буып тастайды, сол кезде аңдып тұрған әскерлер жетіп келіп, ұстай берем дегенде, Жанай көгершін болып ұшып жөнелгенде шаңырақтағы тұзаққа түседі. Тұзақты ала-мала бір мұңды таудың басына қонады. Қанай есіктен дәуіт болып жорғалай жөнелгенде есіктегі торға ілінеді» (Қосымша А). Бұл мысалға алған ертегі, аңыздардан халқымыздың түрлі жәндіктерді (өрмекші, дәуіт, жылан (айдаһар), құрт, т.б.) киелі, тылсым күшке ие тіршілік иелері деп түсінгендігінің айғағы, ол атаулардың барлығын мифологиялық инсектонимдер деп тануымыз әбден заңды.
[bookmark: _Hlk195280199][bookmark: _Hlk195280224][bookmark: _Hlk195178059]Мифобизонтоним (бизондардың аты) Фольклорлық прозада сиыр тектес бұқа, өгіз сияқты жануарлар кездеседі. Бизон деген жануардың түпкі мағынасын аша түсетін болсақ, сиыр, өгіз жануарымен байланыстыра аламыз. Жалпы жануарлар әлемінде, зоология саласында бизон - қуысмүйізділер тұқымдасының зубр туысына жататын сиыр тектес жануар, сол себепті қазақ фольклорлық прозада кездесетін сиыр, бұқа сияқты жануарларды мифобизонимдер деп атау орынды. Көнетүркі сөздігінде бұқа жайында: (Қосымша А) Әзірбайжан, қарайым, қырым татар, құмық, қарашай балқар, ноғай, қарақалпақ тілдері, татар тілі диалектісі, башқұрт тілінде буға/ buга; Әзірбайжан, қырым татар, қарашай балқар, қырғыз, қазақ, өзбек, ұйғыр, алтай, хакас, тыва тілдерінде бұқа;  қарайым, башқұрт тілінде торпақ; Енеке (буйвол); Ұйғыр тілі, ұйғыр тілі диалектісінде бұғы, аталық бұғы (маралдың, бұғының аталығы); Гагауыз тілінде бұғышақ, бұғы шақырғыш, бұғы сыбызғы (бугай  – бұғының дауысына ұқсас үрмелі аспап); түйілген арқан, жіпті шешуге арналған қатты таяқша (қатты ағаш немесе мүйізден жасалған). Bugal сөзі тіпті парсы тілінде «палуан» деген мағынаны береді. Дәл осы сөздікте өгізге қатысты мынадай ой айтылады: Түркімен тілі диалектісінде өкүз – өгіз, бұқа; түрік тілінде азбан бұқа; Якут тілінде шаманның дұшпан аруаққа ауру адамның орнына беретін бұқаның ағаштан жасалған мүсіні» (Қосымша А). Демек өгіз, бұқа шамандардың ауруды емдеу кезінде сенетін белгілі бір күш иесі іспеттес образ ретінде танылған. Сонымен қатар Г. Вамбер «өкүз» түбірін «буға» (бұқа) түбірімен теңестіреді, демек өкүз – өгүр – мычать (мөңіреу, өкіру) деген тоқтамға келеді (Қосымша А). Түсіндірме сөздікте: Бизон сөзі [лат. Bison] зат.биол. Жұптұяқтылар отряды қуыс мүйізділер тұқымдасының зубр туысына жататын жабайы сиыр. Бизон – өте ірі жануар. Бизон үйір-үйір болып жүреді. Ертеде терісі бағалы, кәсіптік маңызы бар аң болған (қаз. тілі термині, биология). Бизон ертеде терісі бағалы кәсіптік аңның бірі болған (Қосымша А). Бизонды жабайы демесек, түр-тұрпаты кәдімгі өгізге ұқсас жануар. Ал өгіз ‒ күш көлігі ретінде пайдаланатын сиыр малының еркегі (Қосымша А). Фольклорлық прозада кездесетін өгіз бен сиырды мифобизонимдер деп қарастыратын болсақ, қазақ халқында Көк өгіз деген жануар туралы аңыздар мен мифтер бар. Ол мифтік бейне. Көк өгіз жер-жаһанның жаратылуы туралы аңыздарда айтылады. Жер бетіндегі зілзаланы және ақырзаманды онымен тікелей байланыстырады. Жерді көк өгіз көтеріп тұр деген сюжет ислам мифологиясында бар [118]. Қазақта негізінен ислам дінінің ықпалымен ғаламды бір Алла жаратады деген түсінік берік қалыптасқан. Ертедегі аңыз бойынша Жердің сілкінуінің себебін былай деп түсіндіреді: «Жеті қат Жер мен жеті қат Көкті алып көк өгіз мүйізімен көтеріп тұрады. Көк өгіз шаршағанда Жерді бір мүйізінен екінші мүйізіне ауыстырады. Осы кезде жер сілкіну болады». Сонымен катар, осы сарындас аңыздың келесі бір нұсқасында былай дейді: «Жаратқан ие жалпақ Жерді көк өгіздің арқасына орналастырып, ауып кетпеу үшін тауларды орнатып теңгерген екен». Сол сияқты көк өгіздің жер бетіндегі адамзат пиғылына бейжай қарап тұра алмайтындығы дәріптеледі: «Жер жүзінде ізгілік, жақсылық көбейсе, көк өгіз сүйсінеді. Жер үстінде жамандық үстемдік құрып, жауыздық, қылмыс өршісе, көк өгіздің денесі түршігеді-мыс. Көк өгіз әбден жиренгенде сілкініп, жамандықтан құтылуға тырысады. Осы кезде Жер бетінде зілзала болады» (Қосымша А). Осы тәрізді Ежелгі мифтік аңыз нұсқалары әлем халықтарының көпшілігінде сақталған. Оларда жерді көтеріп тұрған хайуан әртүрлі болып келеді. Мысалы, піл, кит, балық, тасбақа және т.б. Дәстүрлі түсінікте ақырзаман осы көк өгізбен тікелей байланыста түсіндіріледі. Аңыздардың бірінде «көк өгіздің жерді көтеріп тұрған мүйізі сынғанда ақырзаман болады» десе, екінші бір аңыз бойынша «көк өгіз уақыт өткен сайын қартайып, шаршайды. Ал соңғы демі біткен күні ақырзаман болады» (Қосымша А). Осы аты аталған зоонимдердің фольклорлық прозадағы көрінісін байқадық, яғни жоғарыда аты аталған жануарлардың барлығы қазақ фольклорлық прозалық шығармаларында көптеп кездеседі.
 
2.4 Мифологиялық космонимдер мен астронимдер
[bookmark: _Hlk195280265][bookmark: _Hlk195280314][bookmark: _Hlk195862081][bookmark: _Hlk196014624]Тіл білімінде космонимдер мен астронимдердің атаулары белгілі. Космонимдер ғарыш кеңістігі атаулары болса, астронимдер – аспан денелері атаулары. Космонимдер мен астронимдер – ғарыш кеңістігі, галактика, жұлдыздар мен оның бөлшектерін, шоғырларының, сонымен қатар аспан денелерінің, яғни планеталардың, кометалардың, астеройдтардың, метеоройдтардың, метеориттердің атаулары [107, б. 4-120]. Қазақ халық прозасында осы аталған атаулар көптеп кездеседі және ғаламның қабаттары деген ұғым аясында көптеген идеялар өрбиді. Ғаламның мифологиялық қабаттары жайындағы халықтың байырғы таным-түсінігі, әсіресе, тұрақты сөз орамдарында сақталған. Н. Уәлидің зерттеулерінде тұрақты сөз орамдарының мәдени-ұлттық мазмұнын анықтауға байланысты жеті қат көк, жеті ғалам, жеті дүние, жеті жұрт тіркестері талданған [26, б. 106]. Бұл тіркестер қазіргі тілімізде дүние жүзі, бүкіл әлем дегенді білдіреді. Байырғы кезде жеті ғалам (дүние жұрт) халықтың әлем туралы өте ерте кездегі мифологиялық түсінігін бейнелеген. Бұл түсінік бойынша жеті саны негізгі жеті бағытты білдірген. Олар – дүниенің төртбұрышы: күншығыс, күнбатыс, түстік, терістік және аспан – жоғарғы ғалам, жер – орта ғалам, жер асты – төменгі ғалам» деген ғалымдардың пікірі қазақ тілі деректері негізінде жасалған пікірі жоғарыда келтірілген ғаламның мифологиялық қабаттары туралы көзқарастармен үндесіп жатқанын көреміз [26, б. 106]. 
Әлемнің үш қабаттық мифологиялық құрылысы жөнінде Ш. Уәлиханов: «Аспанда тұрғандар бар, олар – адамдар. Олар белдікті тамағына тағады; біз ортада, жерде өмір сүреміз, сондықтан белдікті белге тағамыз; жер асты адамдары, олардың да өз күні, айы және жұлдызы бар, белдікті аяқтарына тағады» деп жазады [119]. Дәстүрлі дүниетанымымызда дүние-ғалам – ерекше мән-мағынаға ие болмыс. Дүние-әлем – адамның мәдени тіршілігінің кеңістігі. Әлем адам үшін – ұстаз, танымының көзі. Дүние-ғаламның жаратылысын үш бөлікке бөліп түсіндіру (жоғары әлем, ортаңғы әлем, төменгі әлем) адам баласының ғаламды танып-білуіндегі басты ұстанымы. Жоғарғы әлем – тәңірі әлемі. Күн сәулесінің жоғарыдан әлемге жылылық таратумен сабақтас келеді, ортаңғы әлем – жер беті және ондағы тыныс-тіршілік, төменгі әлем – жер асты әлемі – қараңғылық әлемі, өлім мекені, өлілер әлемі. Көк – жарылқаушы, жер (ана) – асыраушы ұғымында. Осы дүниетаным адамдарға (түркі жұртына) өзі өмір сүріп отырған кеңістік шегін (ауқымын) жер су (иер-су, иер-суб) деп атауға негіз болған сияқты. Сонымен қатар күннің күйеу, жердің әйел, айдың ару қыз тәрізді кейпін білеміз. Мысалы жердің әйел, ана ретінде баланы қорғаушы, айдың аспан аруының, күннің айға қосыла алмаған мәңгі серігі ретінде сурттелетінін білеміз. Мысалы, мифте ай деген ару мен күн деген жігін ғашықтар болғандығы, олардың бір-біріне қосыла алмай қиналатындығы, қайғырғанда аспанды бұлт қаптап, жыласа, жаңбыр болып жауатыны, кейде сезімі лаулап күн жарқырап шығатыны баяндалады (Қосымша А). Адам мен аспан денелерін өзара ұқсас кейіпте суреттеу көріністері көптеп кездеседі.Қазақ халқы мал шаруашылығымен айналысқан халық ретінде жұлдыздарға қарап өз бағытын анықтаған, ертеңгі күннің, табиғаттың қандай болатынын болжаған. Мысалы, қазақ халқы Темірқазық жұлдызының бір орында қозғалмай, қазық тәрізді тұрақтылығына қарай оны бағыт-бағдар ретінде қолданған. Темірқазықтың «Алтын Қазық» деп те атауы бар. Аңызда оған Тәңір өзінің ақбоз аттарын (Қосымша А) байлап қойған. Жетіқарақшы болса, осы Тәңірдің ақбозатттарын ұрлғысы келетін қарақшы жұлдыздар (Қосымша А). Осы қарақшылардың бастығы ерекше жарқырап тұратын жұлдыз – Үркер, сәл көмескіленіп тұратын жұлдыз – оның қызы Үлпілдек (Қосымша А). Тағы бір мифтік әңгімеде Жетіқарақшының топ басшысы Қыранқарақшының Үркердің қызы Үлпілдекті міңгестіріп алып, үнемі қашып жүретіндігі, ол қызын құтқармақ болып, қуып жүретіндігі суреттеледі (Қосымша А). Сол сияқты Шолпан жұлдызы да адам сияқты суреттеліп, баяндалады. Жамандықтан қашып құтылуға мүмкіндігі болмаған Зуһра деген қыздың Аллаға сыйынып көкке шығып жұлдызға айналғандығы жайында жән сол жұлдыздың Шолпан атанғандығы баяндалады (Қосымша А). Бұл миф те барлық жұлдыз атауларына сәйкес жерден жапа шегіп, көкке бару идеясымен сәйкес келіп, бірақ ислам түсінігімен, ұғымдарымен бейнеленеді. Міне, бұл жерде де біз құбылуды көреміз. 
Сонымен қатар «Үшқарға» мифіндегі үш арқар, оларды көздеп атқалы тұрған үш мерген, одан бөлек үлкенірек бір жұлдыз, мергендердің атқан қызғылт оғы, мылтықтың түтінінен пайда болған теңбілдер және кішірек арқар, яғни арқардың ұрғашысы сияқты суреттеулер адам мен табиғаттың арасындағы тығыз байланыс, аспан әлемінің де адамзат сияқты белгілі бір тіршілікке негізделіп пайда болғанына деген сенімнен туындаған бейнелер (Қосымша А). 
[bookmark: _Hlk195359930]Қорытындылай келе, аспан әлеміндегі денелердің барлығын халқымыз бұрын адам қалпында болып, кейін белгілі бір уақиғаға байланысты аспанға ұшып кеткендігіне сенген. С.Е. Керімбаеваның пікірінше, қазақтың халық космонимдерінде әр стадиялық, әр қабаттық және бейгомогендік (түп-төркіні бөтен, дара) түйсіктер жинақталған – олардың ең маңыздылары жан-жақты бәрін қамтитын антропоморфизм және анимизм [120]. Ендеше мифологиялық лексиканың проза жанрында кездесу жиілігінде қатып қалған шекара жоқ. Олар өзара тығыз байланысты. Бір-біріне жанасып, ұқсас болып жатады. Мысалы қиял-ғажайып ертегілерінде кездескен мифологиялық лексика аңызда да бар, хикаятта да кездесіп жатады, олар таңғажайып оқиғалармен бірге, оқиға желісінің ішінде де көрініс табады. 

2.5 Мифологиялық прагматонимдер, мифологиялық идеонимдер, мифологиялық фитонимдер
Қазақ фольклорлық прозасында зергерлік заттардың, музыкалық аспаптардың, қару-жарақтардың атаулары да көптеп кездеседі, олардың пайда болуы мен әдемі әуезді үнінің пайда болуы да сиқырлы жолмен я тылсым күш иелерінің көмегімен болады, демек мифологиялық прагматонимдердің де мифологиялық лексика деп тану әбден орынды. 
Домбыра. А. Тойшанұлы музыкалық аспаптардың пайда болуын арғы әлеммен, тіпті өлілер әлемімен, кейде шайтанмен байланыстырады [55, б. 49]. Мысалы, домбыра мен қобыздың мойнындағы «шайтан тиектің» пайда болуы жайында ел былай дейді: «...Ол жанындағы өзі жасаған аспаптан шығып жатқан дауысынан оянады. Қолына алып қараған батыр аспаптың мойын тұсынан титтей ағаш тиекті көреді, оны әлдебіреу ішектің астынан келтіріп орнатып қойған екен. Батыр: «Е, бұл шайтанның ісі болды ғой», – деп ойлайды. Бәлкім, содан бері қалған сөз болса керек, халық арасында жоғарғы тиекті «шайтан тиек» деп атайды [121]. 
[bookmark: _Hlk196012063]Қобыз. Қазақтағы қобыздың «шайтан тиегі» туралы келесі бір миф былай сөз болады: «Алғашқы қобызды жасаған Қорқыт үнін таза етіп шығара алмай жатқанда. Қорқыт әйелінің айтқанын істеп, қобызды ашықтау жерге қойып, өзі қалың бұтаның арасына тығылып жатады. Шайтан Қорқыттың епсіздігін келеке қылып, қобыз мойнының жоғарғы жағына кішірек тиек орнатса-ақ, дауысы таза шығатынына Қорқыттың ақылы жетпегенін айтып, өзінше мәз болып кетіп қалады. Қорқыт қобыздың мойнына тиек орнатқанда, қобыз дауысы күңірене таза шыққан екен. Содан бұл тиекті «шайтан тиек» деп атап кеткен екен [122].
Сыбызғы. Қазақ арасында сыбызғының қалай пайда болғаны туралы мифте Ескендір патшаның қос мүйізі болғандығы, оны ешкімге айтпау, білдіртпеу мақсатында шашын алуға келген шаш алушының бірін қалдырмай өлтіріп отыратындығы, сондағы баланың патшаның құпиясын ішіне сақтай алмай қурайлардың арасына барып айтқаны, ол қурайлардың әндеткені, сол қурайлардан сыбызғы жасауы, сөйтіп ол құпияның елге жайылғандығы баяндалады (Қосымша А). Бұл жерде сыбызғының адамзат түсінетін тілде әндетуі мифологиялық лексиканың бір белгісі. Сол сияқты қобыздың да жасалуы туралы ерекше тылсым оқиға бар. Мысалы Қорқыт атаның төрткүл әлемді аралаған аруанасының терісінен қобыз жасауы, кейін Қойбылай, Шойбай, Ақтас бақсылардың қобызын бәйгеге қосуы туралы аңызын білеміз (Қосымша А). Бұндай сыйқырлы аспап мифологиялық хрематоним болып саналады.
Кетпен. Халқымызда «Қара кетпеннің маңдайындағы тесік қайдан пайда болған?» деген мифте адамның жылан ордасын талқандағандығын, сонда жыланның ол адамды қуып жеткендігі, ол адамның кетпенмен қорғанғанда жыланның кетпеннің қақ ортасынан тесіп өткендігі, ал нанды тесіп өте алмағандығы, содан бері адамзаттың, халықтың нанды аса қадірлейтіндігі, жыланнан қорғаған кетпеннің және нанның киесі туралы баяндалады [55, б. 57].  
[bookmark: _Hlk199765099]Аса, Асатаяқ – бақсылардың, шамандардың қолында жүретін ғаламдық киелі ағаш. Асатаяқ басына үкі байлаулы және бас жағына темірлер ілінетін, төменгі жағы темірмен қапталатын, сылдырмақтары бар шоқа [25, б. 55]. Ал сөздікте асатаяқ ‒ зат. Ұзын таяқ; аса. Араб-иран тілдерінде «аса» таяқ, таяқша деген сөз. Міне, осыған қарағанда, асатаяқ бір-біріне мағынасы барабар екі сөзден құралған (Қосымша А); асатаяқ ‒ з а т. м у з. Дыбысты сілкітіп шығаратын қазақтың көне музыка аспабы. Асатаяқ халықтық фольклорлық проза мәтіндерінде де кездеседі. «Керемет дарыған Қойлақы» аңызында: Әкесінің аса таяғын алып, 20 шақырымдай жерді таяқпен қоршап, сызып шығады. Сонда баласы: « – Ата, енді малдар осының ішінде болады. Бір қой керек пе, екі қой керек пе, айтсаңыз өзі келеді, – деп, ата таяғын өз кереметімен шығарған Қойлақы көлінің ортасына қадайды. Аса қадалған жерден су атқылап, содан көл  Қойлақы атанған екен (Қосымша А). Бұл жерде біз белгілі бір мистикалық жолмен пайда болған мифогидронимді де, оның пайда болуына негіз болған мифохремотонимді де көреміз. Асатаяқ, таяқ, ағаш төңірегінде біз мифофитонимдер тақырыбында да қарастырамыз. 
Қамшы. «Қам» бақсылық мағынасын білдіретін түбіріге «шы» зат есім тудырушы жалғаудың жалғануы арқылы жасалған сөз. Тыва, ұйғыр, алтай халықтарында «бақсы» деген мағынан береді [25, б. 56]. С. Қондыбай: «Тывалар бақсыны улуг кам десе, куннуларда ата қам (бас шаман), ас қам (елдің екінші шаманы), қам саушы (бақсы емші) деген атақтары болған, ал V ғасырдағы Европаны дүрліктірген ғұн патшасы Аттиланың өзін аспан қамшысымын деудің сыры осындай сенімде жатса керек. Ал қамшымен бұлт қуу, күн күркірету, шайтан қуу түсініктері ежелгі найзағай атушының қаруларының бірі қамшы болғандығын көрсетеді» дейді [16, б. 29].
[bookmark: _Hlk196016077]Қарудың жаны болады деген сенім бойынша қару-жараққа жеке атау беріліп, айқас алдында жауынгерлер өз қаруларымен серттесетін болған. Ертегілерде жан сақтайтын қару түрлері ретінде садақ ұшы, қанжар, семсер, қылыш бейнеленген. Батырдың жаны бәкінің ұшында («Көкжан батыр мен айдаһар»), («Бай мен баласы»), қылышында («Үш батыр»), көк садақтың ұшында («Аюбала»), қырық құлаш семсерде («Ұшар ханның баласы»), алмас қанжарда батырдың жаны қылышында болады. Башқұрттың «Ұшатын есек» ертегісінде батырдың жаны қылышында болады [123]. «Бәкіні отқа қыздырып, суға ағызса не дарияға тастаса» ғана батырдан жан шығады, олай болмаса, батырлар «суға батпайды, отқа күймейді», «атса да өлмейді». 
[bookmark: _Hlk195360360][bookmark: _Hlk199765918][bookmark: _Hlk195360638]Қарудың суға тасталуы суды о дүние патшалығы деп түсінген алғашқы демонологиялық көзқарасты көрсетеді. Зерттеуші Е.М. Мелетинский, С. Қасқабасов суды өлілер патшалығы, ал жалмауыз кемпірді осы патшалықтың өкілі ретінде қарастырады [124]. Отқа салса, кейіпкердің қуаты артады. Семсерді суға тастау «отты өшіру» деген сөз. «Темір сырын отта танытады» – деген мақал сонымен сабақтас. Яғни халық түсінігінде от – өмір сыйлаушы. Демек, қару ежелгі түсінік бойынша, о дүниеден келген сыйлық мағынасында көрсетілген. Жердің астындағы адамның аруақ екені айқын. Шоқан Уәлиханов жазып алған «Өлі мен тірінің достығы туралы аңыз» деген шығармасында көрден шыққан аруақ жігітке кішкене пышақ беріп тұрып: «Менің бір өтінішім бар, біздікіне барғанда, мен берген пышақты үйдегілерге көрсетпе, қарындасым бірден танып қояды» – дейді. Жігіт аяғындағы етігін шешкенде қонышынан аруақ-досы берген пышақ түсіп қалады. Аруақ – досының қарындасы да сол жерде тұр еді. Пышақты көрген қыз: «Ойбай! – деп айқайлап жібереді де, «мынау менің бауырымның пышағы ғой!» – деді де, жігіттің қолынан ұстай алды [123, б. 31].
Халқымызда бақсы деген тылсым образ бар. Бақсының қылышы болады. Көнетүркі сөздігінде: (Қосымша А) Түркімен тілі диалектісінде, гагауыз, қарайым тілдерінде, әзірбайжан тілі диалектісінде, түрік тілі диалектісінде қылыч; Ұйғыр тілі диалектісінде қаныч, өзбек тілінде, ұйғыр тілі диалектісінде қилич; түркімен, әзірбайжан, өзбек, хакас, чуваш тілдерінде семсер, қылыш; Қарайым тілінде соқаның жер жыртатын тісі, пышағы, қырғыз, қазақ тілінде жерді соқамен жыртқанға дейін жыртатын өткір темір (острое железо, разрезывающее землю до проведения плугом); Қырғыз, қазақ тілінде тоқуға арналған темір пышақ (деревянный ножик, который ткут), түркімен тілі, түрік тілі диалектісінде, чуваш, татар, башқұрт тілдерінде бедро (арқау жіпті өткізу үшін қажет тарақ, тоқыма саласы) (гребень для прибывания утка к ткани); Түрік диалектісінде қарақурай, кендірдің талшықтарын шығаруда қолданылатын зығырды езуге, мыжғылауға арналған ағаш құрал (айырығы бар) (Трепалка для льна, деревянное орудие (с развилкой), употребляемое для разбивания волокон конопли). Семантикалық байланысы екінші бір мағынасында байқалады: шор тілінде қылыш «қылыш, семсер; қазанның имек тұтқасы, шаманның сылдырмағының (даң) ернеушесіндегі қиғаш темірі және башқұрт тілі диалектісіндегі қылыс (<қылыч) «шелектің құлағы», «қазанның имек тұтқасы немесе құлағы». Демек, шамандықпен байланысты ерекше қару. Бақсыда міндетті түрде белгілі бір атрибут болатынын айттық. Мысалы бақсының қылышпен ұруы, сол арқылы сиқырды қайтару бақсының емдеу сеансын еске түсіреді. Халық сенімі бойынша қарумен науқасты ұрса, ауру қаруға жабысып, сыртқа шығады. «Кім қара қой» ертегісінде тікен кірген табанын жазған кездік сипатталады (Қосымша А). Сол сияқты «Үш мұрын» ертегісіндегі ақ семсер, «Сақыпжамал» ертегісіндегі сиқырлы қанжар, «Балықшы мен сиқыршы» ертегісіндегі қылыш, «Алтын құс» ертегісіндегі садақ сияқты қару-жарақтың барлығы жауынан қорғану, ажалдың келуі немесе белгілі бір сиқырының арқасында жалмауызды, жамандықты жеңетіндігі баяндалады. 
[bookmark: _Hlk195360706]Қобыз – жай музыкалық аспап емес, жындарды шошындыратын әскери қару. Бақсыны көзбен көрген А. Алекторов жазып алған деректер осыны дәлелдейді. Ол жазбада зерттеуші «бақсының алдындағы жастықта қос ішекті домбыра жатты» деп, оны қолдан жасалған тиегі бар балалайкаға, ожауға ұқсаған, контрабасты, казактардың қыры сынған дойбысы тәрізді ескі тоқпақ,  терімен қапталып жасалған аспап деп суреттейді [125]. Жоғарыда аты аталған  музыкалық аспаптар, қару-жарақтар, яғни прагматонимдер, нақтырақ айтқанда, хремотонимдер қазақ фольклорлық прозасында көптеп кездесетініне көз жеткіздік. Халық танымының желісі ретінде оларды фольклорлық проза мәтіндерінде мифологиялық хремотонимдер деп тануымызға әбден болады.
Мифопарейонимдер (көлік түрлерінің атаулары) Мифологиялық прагматонимнің бір тобы ол мифологиялық парейонимдер. Ертегілерде өзі жүретін кеме, ұшатын ағаш ат, ұшатын кілем, ұшатын пырақ деген мифтік реңктегі кейіпкерлердің бір жерден екінші бір жерге көшіретін, апаратын көлік атаулары кездеседі. Ондай атауларды біз көлік атаулары деп, яғни мифопарейонимдер деп алдық, себебі фольклорлық прозалық шығармаларда олар кейіпкерлерге көлік ретінде көмектеседі. Мысалы «Жоғалған хан қызы» ертегісінде өзі жүзетін сиқырлы кеме атауы бар: «Жігіт нөкерлерімен ұзақ сапар шегеді. Кемені жүргізуді ешкім білмейді, кеме өз бетімен жүре береді. Бірнеше күн өткеннен кейін кеме бір аралға келіп тоқтайды. Кеме тоқтаған соң, жігіт жағаға шықты, іздеп жүріп, бір қораға кез болады (Қосымша А). Бұл жерде өзі жүретін сиқырлы кеме суреттелген.
«Ағаш ат туралы» ертегідегі ұшатын сиқырлы ат суреттеледі: «Бұл кереметті көргелі көп жігіт жиылды. Әркім атқа мініп аяқтарын тебініп көрді, ағаш ат орнынан қозғалмады. Патшаның баласы келіп атқа мінгенде, өнерпаз омырауындағы бір тетікті қозғап жіберді. Ат көкке көтеріле бастады. Қаланың қарасы көрінбей бара жатқанда, патшаның баласы «бұл мені құртқалы істеген бір зат болар» деп қорықты. Аттың бүйірін сипалап жүріп оң жағынан бір, сол жағынан бір қораздың басындай екі тетікті тапты. Оң жағын қозғағанда жоғары өрлеп, сол жағын қозғағандай төмен түсетінін білді. Ағаш аттың басын игеріп, қалаған жағына ұшып кете берді. Жердегілер шаһзадасын ұшырып жіберіп, қашан келер екен деп күтіп қала берді» (Қосымша А). «Пырақ» ертегісінде: «...Бір уақытта ойнап жүрген Пырақ: «Жаны жоқ ағаш атқа қалай мініп келді?» – деп тамаша көріп, аяғын үстіне салып, оң құлағын бұрап жіберсе, ағаш ат аспанға ұша жөнеледі. Халық дереу Қасым ханға хабар береді. Хан шығып қараса, бала аспандағы ала бұлтқа араласып көрінбей кетеді (Қосымша А).
«Төрт дәруіш ертегісінде» ұшатын кілем суреттелген: (Қосымша А) «...Сөйтіп отырғанда біреу тағы жүгіріп келіп, «бала табылды» деп, патша қуанып, баласын әкелдіріп көрді. Сөйтіп, қуанысып отырғанда, біреу баланы ораған кілемді жайды. Баланы әкеліп тастаған да осы кілем екен. Жұрт кілемді тамашалап, қарап отырса, бір өзі қаншама дүние-малға тұратындай. Жұрт кілемді жайып қойып үстіне отырысты. Үстіне патша, төрт дәруіш бесеуі отыруы мұң екен, кілем алып ұшып жөнелді.
«Күйеу таңдаған қыз» ертегісінде: «Бірінші жігіт: «Менің кілемім көзді ашып-жұмғанша қалаған жеріңе жеткізеді», – дейді.
«...Айнаға қараса, хан қызы кірпігі ғана қимылдап, әл үстінде жатыр екен дейді. Мұны көрген үш жігіт кілемге отырып алып, хан қызына жетіп келеді» (Қосымша А). 
«Ханның үш ұлы» ертегісінде де ұшатын кілем жайында айтылады: «Ортаншысы бір қалаға кіреді де, дүкендерді аралап келе жатып, кілем көтеріп сатқалы жүрген біреуге тап болады. 
...бұл кілемге отырса болды, кісіні қалаған жеріне қас қағымда жеткізеді, – деп айғайлайды ол. Бала дереу келіседі де жүз түйе тоғанаққа кілем алады. Саудасын бітіріп тұрғанда, жанына ағасы келеді. Екеуі інілерін іздеп жолға шығады» (Қосымша А). Ертегіде ағайынды екі жігіт ұшатын кілемді көлік етіп пайдаланады.
«Дәулет құс» ертегісінде ұшатын сауытты көреміз: «...кіші бала ағасын алып, сауытпен ұшып кетеді. – Кәне, тағы да ұшырып көріңдер, – дейді бала. Сонда дәулет құсы ұшып баланың басына қонып, бала сол елге хан болып қалады. Ал кішісі сауытпен ұшып кетеді. Бұл кіші бала ұшып бір елге келеді» (Қосымша А) сауыт – з а т. 1. Әртүрлі зат салып немесе құйып қоятын іші қуыс кішігірім құты ыдыс. (Қосымша А). 
Мұндағы халық қиялынан шыққан өзі жүретін кеме, ұшатын ағаш ат, ұшатын кілем, ұшатын пырақ, ұшатын сауыт қаһарманға бір жерден екінші жерге жетуге көмектесетін демеуші құрал, сиқырлы көлік. Оларды мифопарейонимдер деп танысақ болады.
Мифологиялық идеонимдер: мифотеонимдер (Тәңір, Алла, Құдай, Мұхаммед пайғамбар, Нұх пайғамбар). Қазақ фольклорлық прозасында мифологиялық теонимдер де біршама кездеседі. Ғаламның мифонимиялық бейнесінде үстіңгі (жоғарғы) қабатты меңзейтін мифоним, ал дәлірек айтсақ, мифотеоним Тәңір. Қазақ халқындағы Тәңірге сену «Тәңір жарылқасын», «көк соқсын» деген тұрақты тіркестерде сақталған. Көне түркілердің, одан кейінгі қазақтардың дүниетанымындағы, мифтік ғалам бейнесіндегі үш қабатты (үш деңгейлі) модельмен қатар басқа да модельдер орын алған. Халық прозалық шығармаларында да мұндай әлемдер кездеседі. Мысалы «Бекболат» ертегісінде: «...Үшінші рет рұқсат бергенде екі самұрықтың қанатын тұтатқан екен, екеуі жетіп келіп, Бекболатты жеті қабат көкке алып кетіпті.
Қарааю сұлу қарап-қарап: 
– Бекболат, сені жеті қабат көктен әрі, самұрықтың қанатының үстінде жүрсің, түс! –деген соң, Бекболат:
– Оның рас! – деп жетіп келеді» (Қосымша А). Сондай-ақ «Қыран қарақшы» ертегісінде: «Күндердің бір күні күндегі аңға шығатын бетімен аңға шығып келе жатып, ханның баласы құсын ұшырады да, соңынан бірге ұшып жөнеледі. Құсы аспанға шырқап шығып келеді. Аспанның алты қабат үстіне шығып, құсы бір ақ күмбез үйдің төбесіне барып қонды. Жігіт те бедеуін белдігіне байлай салып, үйге кіріп келсе, бір сұлу қыз төсекте жатыр» (Қосымша А). Ал «Ай астындағы Айбарша сұлу» ертегісінде: «...Қыран жайын айтады. 
[bookmark: _Hlk195360908]– Мен үлкен ғалым адамның қолына түсіп, ес білгенше оқыдым. Әке-шешемнің кім екенін де білмеймін. Содан жер үстіндегі ғылымды тауысқан соң жер астына түсіп, жер асты ұжым ғылымын оқи бастады» (Қосымша А). «Төлеген мен Назипа» ертегісінде: «...Жылқы бағып жүргенде бір қыз келіп аян береді: «Мен жеті қабат жердің астындамын, маған бармасаң, менің атым Назипа, Менің атымды Назипа-Назипа деп, аузыңнан тастама», – деп айтып-айтып кетіп қалады» (Қосымша А). «Жоғалған хан қызы» Қыз жеті қабат  жердің астында екен (Қосымша А). Ғаламның мифтік тілдік бейнесінде мифологиялық кеңістік тігінен алғанда үш әлемнен (жоғары-орта-төмен немесе аспан әлемі – жер үсті әлемі (тірілер әлемі) – жер асты әлемі (өлілер әлемі) құралады. Ал енді ғаламның горизонталь моделі де бар. Осы аталмыш мифологиялық модельдің сипатын мифтік лингвистикалық әдіспен біршама толыққанды, егжей-тегжейлі көрсеткен С. Қондыбай еді [27, б. 145]. «Жасаған жайында» мифтік әңгімесінде о заманда әлемді қара түнек бақандығы, лай су басып, күн, ай, жер, көк аспан, су, топырақ, т.б. бәрі араласып жатқан кезінде, осы қарбалас Жасаған, Жаратушының арқасында ретке келгендігі туралы баяндалады (Қосымша А). Көне заманғы және ортағасырлық қалалардың төртбұрышты топографиясы болған көрінеді, қалдықтары (төрткүлдері) соны көрсетіп тұр. Ал төртбұрышты етіліп салынған қалалар мен ежелгі қорғандар – ғаламның мифтік нобайын  (төртбұрышты горизонталь моделін) көрсетіп тұр. Айта кететін жайт – өлілер мекені де (қабірі, сағаналары т.б.) төртбұрышты етіп тұрғызылады және төртқұлақ деп аталған. Айналып келгенде бұның барлығы Тәңірге сиыну, Алланың бүкіл әлемді, жеті қабат аспан әлемін, жеті қат жер астын, төрткүл дүниені жаратудағы құдіреттілігіне барынша сеніп, Құдайға құлшылық етуден туындаған наным-сенімнің жемісі. Сонымен қатар мифологиялық теонимдер жөнінде сөз қозғағанда пайғамбарлардың атын атамай кетуге болмайды. «Нұх пайғамбар мен кемпір» атты аңызда Нұх пайғамбардың бір кемпірге жер бетін топан су басқанда оны ала кетуге сөз береді, алайда су басталған кезде, тығыл-таяң, қарбалас кезінде ол кемпір туралы ұмытып кетеді. Су басылғаннан кейін әлгі кемпірдің қалын білейін деп келсе, ол кемпірдің ешқандай суды көрмегенін айтады. Нұх пайғамбар сонда барып, кәрі әйелге жапа шектірмеген, мыңдаған өмірлерді алып кеткен жер жүзілік топан су тасқынын, тіпті, ол байқамайтындай қылған Жаратушының қаншалықты құдіретті екеніне көзі жетеді (Қосымша А).  
[bookmark: _Hlk195360986][bookmark: _Hlk195361009][bookmark: _Hlk195361090]Түркі халықтарының арасында ортақ таным мен түсініктің сабақтастығын көрсететін образ – Ұмай ана. Әлемнің жаралуы туралы мифтік дүниетанымда еркек пен әйелдік бастау тұрғаны мифологиялық түсініктердегі ұқсас сипаттардан білінеді. Бұл ретте аспан мен жер, ақ және қара құдайлары, оң мен сол тағы да басқа бинарлық, қарама-қарсы ұғым мәселелері де өрбіп шығары заңды, соның ішінде әйел мен еркек (Тәңір мен Ұмай) және адамзаттың пайда болуы аясындағы мифологиялық таным халық жадында сақтаулы. Мысалы Ұмай  ана көне түркі мифологиясы бойынша ұрпақ жалғастығын жебейтін періште. Ертеде қазақтар қыздарын ұзатқанда, неке қию рәсімінде, сондай-ақ әйелдер босанғанда Ұмай анаға жалбарынып,  одан медет тілегені мәлім. «Ұмай» деген сөз ежелгі түркі тілінде «баланың ізі», «бала орны», «ана жатыры» деген мағынаны білдереді екен [27, б. 42]. Ұмай құдай – әйел бейнесі түркі тілдес халықтардың көпшілігінің этнографиясында кездеседі. Әр халық Ұмай ана бейнесін әртүрлі қабылдаған. Біреулер Ұмай – ана бейнесінің нышаны ретінде садақты оғымен баланың бесігінің тұсына ілсе, енді біреулері оны сұлу жас әйел бейнесінде қабылдаған. Ал қазақ халқы басқа көптеген түркі тектес халықтар тәрізді Ұмай ана босану кезінде адамға көмектесіп, сәбиді түрлі пәлелерден (албастыдан т.б.) қорғайды деп сенген. Ұзақ уақыт бойы бала көтермеген немесе сәбилері шетінеп кеткен әйелдер Ұмай анаға сыйынған. Аспанда Тәңірі, жерде Ұмай ана деп табынған. Ұмай есімі Монғолиядағы Тоныкөк пен Күлтегінге арналған көне түркі жазба нұсқаларында кездеседі. Иоллығ-тегін жазған Күлтегін мәтінінде «Ұмай текті анам қатының құтына (бағына) інім Күлтегін ер атанды», «Тоныкөк ескерткішінде «Тәңірі, Ұмай, киелі Жер – су ықылысын берген екен» деген жолдары бар [27, б. 42]. Қ. Жұбанов: «Мұсылман діні қазақтарда Ұмайға табынуға орын қалдырмады. Бірақ Ұмайға сыйыну сонда да болса қалып қойған жоқ. Әйелдер босанар кезде майға от құйып, «От ана! Май ана! Жарылқа! – деген сөздермен ұмыт қылған құдайларға жалбарынады. Олар мұндай құдайды біле бермейді. Сібір халықтарына қарағанда қазақтар бұл құдайдың атын басқаша атайды, яғни алдындағы «у» дауыссыз дыбысын қалдыра отырып, май дейді. Асыраушы аналардың қорғаушыларының аты әйел-ананың, сондай-ақ аналық органдардың атауы болуы да мүмкін» – деп жазады [15, б. 419]. С. Қондыбайдың пікірінше Ұмай – дей-түркілік атау, Ұлы Ана деген мағынаны береді. Осындағы праформа – «ум» ˂ «йум» ˂ «ңум»/«нгум» әйелдердің, нәрестелердің қамқоршысы. Ол шумерлік «Намму» мен «Нум» сияқты «ұлы аналық» есімдерімен бір тектес [27, б. 42]. Миф пен халық танымының тоғысқандығын дәлелдейтін образ Ұмай бейнесінің демеушілік, жаратушылық күшін Айсұлудың айдындағы аққудың жұмыртқасына жерік болғанын білген «Аю батыр» туралы аңызда ерекше сомдалған. Толғатып қиналған Айсұлу Ұмай анаға жалбарына бастайды, сол кезде Ұмай ана (ене) үңгірге құс болып ұшып кіріп ақ шашты анаға айналады да, қу шөпшекті құшақтап әкеліп салып, жеңімен желпіп, отты маздатып жібереді. Әйелдің маңдайынан сипайды. Ол дереу толғағынан айығып, егіз бала туады. Ұмай ана бұл балалардың кіндіктерін кесіп, жөргекке орап, Айсұлудың бауырына салады да «Бауы берік болсын!» айтып кетіп қалады (Қосымша А). З. Наурызбаева өзінің еңбегінде: «Кейбір авторлар «Кумай» сөзін «Ұмай» сөзінің бір варианты, яғни түркілердің сенімінде ол өсіп-өнудің құдайы, бесік пірі, аналарға бала сыйлаушы, сәбилердің қорғаушысы болған деп Құмай мен Ұмай атауларының арасындағы сабақтастықты атап өтеді [85, б. 52]. Қорқыттың күйі «Ұшардың ұлуы» аңызға негізделген, ондағы Ұшар – мифтік тазы ит, баласынан айрылған анаға баласы туралы естелік іспеттес. Ұшар, яғни Құмай тазы өлім мен тіршіліктің, туу я өмірге келу сияқты ұғымдармен астасып тұрғандай. Бұл жерде баласының өліміне қайғырып, өліммен теңдескен ананың баласын есіне түсіріп, өмірге қайта әкелгендей сипат бар. Демек, тазы ит қайғыға душар болған ананы өмірге қайтарғандай. Яғни Құмай, Ұмай деген ұғымдар өмір сыйлау, тіршіліктің бастауы, жаратушылы күш сияқты түсініктер аясында  түпкі мағыналық байланыс пен сабақтастықты көрсетіп, ежелгі құдай немесе мифологиялық теоним ретінде танылады.
[bookmark: _Hlk195361131][bookmark: _Hlk196023630]Мифологиялық фитонимдер. Қазақ лингвофольклористикасында өсімдіктердің мифологиялық қырын ашып зерттеген еңбектер көп деп айта алмаймыз. Алайда бұл халық санасында өсімдікке қатысты наным-сенімнің болмағандығын білдірмейді. Себебі өсімдіктердің халықтың мифологиялық дүниетанымында алатын орны ерекше. Өсімдіктердің бірқатары этнографиялық энциклопедияда қарастырылған. Этиологиялық мифтердің келесі бір ауқымды саласына өсімдіктердің жаратылуы туралы мифтер жатады. Бұл мифтерде даламызда өсетін кейбір ағаштар мен гүлдердің шығу тегі, сыртқы түр-тұрпаты, өң-түсі, өсетін мекенінің сыр-сипаты түсіндіріледі. Малшылықпен айналысқан көшпелі қауымда мұндай мифтердің аса мол емес екендігін байқаймыз. А.Н. Веселовский өсімдікке құбылудың үш сатыдан тұратынын жазады. Бірінші сатыда, табиғат пен адамның теңдігі. Адам қандай бір хайуан мен өсімдіктен туа береді. Бұл тотемдік түсініктің көрінісі екендігін ғалымдар дәлелдеген. Екінші кезеңде адамның өзі өсімдікке айнала береді. Кейде адамның тікелей өзі емес, қаны немесе кейбір дене мүшелері өсімдікке айналады. Ал үшінші сатыда өлгендердің моласына гүл, ағаш өсіп шығады. Бұл аруақтың басқа сипатта қайта тірілуінің рәмізі екен [126]. Қазақ диқаншы халық болмағандықтан мифтерімізде тура өсімдікке айналатын кейіпкерлер сирек. Адамдардың қайыңға айналғандығы туралы бір ғана сюжетті кездестірдік. «Биші қайыңдар» аңызында ханнан ұялып, қымсынған қыздардың қайыңға айналуы суреттеледі (Қосымша А). Сол сияқты «Наурызбай-Ханшайым» дастанындағы Ханшайым аруға Кенесарының көзі өткендігі баяндалады [127]. Бұл жерде «ханның назары түскен, ханның көзі өткен» деген сенімнің астарын көреміз.
[bookmark: _Hlk195361192][bookmark: _Hlk195361233][bookmark: _Hlk195361273][bookmark: _Hlk195361312][bookmark: _Hlk195361334][bookmark: _Hlk195361393]Қазақта адамның тікелей ағаштан туғаны жөнінде миф сақталмаған. Шежіреде қыпшақ руының арғы тегі ағашпен байланыстырылады, яғни ағаштың ертеде тотем болғаны айқын [128]. Қыпшақтың арғы бабасы ағыштың қуысынан шыққан деп аңыздалса, грек мифологиясында кейбір нұсқада Адонис ағаштың қуысынан туады (Қосымша А). Ежелгі ұйғырлардың ханы Бөгу адамша сөйлейтін киелі қос бәйтеректен туған аңыздауды парсы тарихшысы Ата-Малик Жувейни жазып қалдырған [129]. Ал қазақта адамның дене мүшесі, қаны өсімдікке айналғаны туралы мифтер бар. Мысалы бір мифте райхан гүлінің қалай пайда болғаны түсіндіріледі. Бұл мифте райхан гүлі ісмер қыздың бес саусағынан жаралғаны әңгімеленеді. Халқымыздың прозалық шығармаларының ішінде «Шие неге қызыл болған?», «Алманың гүлі неге қызыл?» деген мифтерде көгершіннің жүрегінен тамған қанның салдарынан шиенің қызарғаны баяндалады [130]. Сол сияқты баланың атқан көгершін-рухтың қанынан алма қызылға боялғандығы баяндалады (Қосымша А). Қайталап айтсақ, диқаншылықпен айналысатын байырғы тайпалардың ежелгі ұғымында қасиетті құрбандықтан кейін адам денесінен тұтас ғалам емес, кейбір мәдени дәнді дақылдар пайда болатын сарынның жиі ұшырайтындығы ғылымда анықталған мәселе [118, с. 4-125]. Мәселен, қазақ күрішті пайғамбардың түсіп қалған тісінен пайда болған деп аңыздайды [131]. Көкнәр болса, пайғамбар жылан шаққан досының жарасын сорып түкіргенде, жерде өсіп шыққан өсімдік (Қосымша А). Бұл ретте адамның игілігіне жарайтын құндылықтар – өсімдіктер, киелі тау-тас, көл-бұлақ, кейде аспап, т.с.с. дүниелер әдетте қазақ мифологиясында жиі пайда болып жатады. Қазақ мифологиясында ағаштардың «неге солай?» өмір сүретіні туралы әңгімеленеді. Мысалы, «Қарағай мен сексеуіл» және «Тобылғы, баялыш, арша» деген екі мифте осы жайттар аңғарылады. Осы шығармаларда ағаштардың өмір-тіршілігі жерге таласқан көшпелі жауынгер қауымның өз тұрмыс-тіршілігінен титтей де аумайды (Қосымша А). Бұл мифте ежелгі дәуірде ағаштардың да адам сияқты өмір сүргендігі айтылады. Табиғат пен адамның ара-жігі алшақтап, адам өзін-өзі таныған соң, әлеуметтік өмірін табиғатқа телитін болған. Бұл баяндалған жер дауы мәселесі болса, кейбір мифте (мысалы, «Тобылғы, баялыш, арша» мифі) жесір дауы баяндалған (Қосымша А). Қысқаша айтқанда, бұл мифтен де қазақтың өз өмір-салтының көрінісін байқаймыз. 
[bookmark: _Hlk196025034][bookmark: _Hlk195361761][bookmark: _Hlk196026056]Халық ұғымында бәйтерек – ғаламның мифологиялық қабаттарын байланыстырып тұрған әлемдік ағаш. Оның мағыналық трансформацияға ұшыраған түрлері: бақсының асатаяғы, қамшысы, сондай-ақ жекен-қамыс (жекен - қамыстың бір түрі) оба, тау, көктөбе және т.б. (Қосымша А). Бәйтерек – ежелгі таным бойынша тылсым касиетке ие алып ағаш. Бәйтерек байырғы түсінік бойынша жердің дәл кіндігінде өсетін, тамыры жерасты, діні адам әлемі, басы рухтар мекені деп танылған көк тіреген алып ағаш. «Жақсылық пен жамандық» ертегісінде халық қиялы бәйтерек ағашының жасампаздық қасиетіне меңзегендей: «Бағанағы Жақсылық үшеуінің сөзін естіп, тоғайдың ішін аралады, аралап жүргенде екі бәйтерекке қолы тиді. Көзін үйкеді – көзі бітті, құлағын үйкеді – екі құлақ бітті» (Қосымша А). Ежелгі мифологиялық таным бойынша үлкен өзендер әлем ретінде қабылданады, өзен басы – жоғарғы қабат, ортасы – ортаңғы қабат, аяғы – төменгі қабат. Қорқыттың Сырдарияның қақ ортасына келу себебі де осы. Мұндай үш қабат – тұтас әлем туралы мифологиялық түсініктің бізде де сақталғаны жөнінде Ш. Уәлиханов жазып қалдырған (Қосымша А). Мифтік таным бойынша бәйтерек ерекше қасиетке, символикалық мәнге ие. Н. Уәлиұлы байырғы кездегі қазақтың жоқтау, естірту өлеңдеріндегі асқар тауым құлады, бәйтерегім сұлады, терек түптен жығылды деген образды тіркестер соның тілдік көріністері деп қарайды [132]. Қазақ тілінің этномәдени лексикасын зерттеген ғалым Е. Жанпейісовтің ғылыми еңбектерінде бәйтерек сөзінің этимологиялық құрылысына кеңінен талдау жасалған. Ғалым бәйбіше сөзінің құрамындағы бәй – қазақ тілінде бәйтерек, бәйбіше, бәйтөбет сияқты күрделі сөздердің құрамында кездеседі дей келе, бай-бәй формасының этимологиялық негіздері туралы деректерді саралай келе бай сөзінің бай, қуатты деген мағына білдірмейтінін, әуелгі мағынасын моңғол тіліндегі «байы» етістігімен, яғни «тоқтау» сөзімен я көшпелілердің келіп орныққан жеріне отырғызылған ағаш мағынасын алға тартады [133]. Бұл туралы Ш. Уәлиханов: «Жапанда өсіп тұратын жалғыз ағаш, немесе бұта қадірленіп, оның басына түнейді. Ағаштың қасынан өтіп бара жатып, адамдар оның бұтақтарына байлайды, ыдыс тастайды, тіпті құрбандыққа мал шалады, я болмаса аттың жалын түйіп тастайды» [134]. Себебі бұнда жақсылық пен жамандық, ақ пен қара, космос пен хаос қарама-қарсылықтарының шет-шегін белгілеп, ажыратудың, ақиқат шындықты танудың сыры жатыр. Сондықтан да әлемдік  ағашты ғалымдар таным ағашы деп те атайды [25, б. 53]. Сібір халықтарының шамандық әдет-салтында мифологиясында әлемдік ағаш өзінің мифтік ұғымдағы функциясын толық сақтаған. «Сібір шаманизмінде, – деп жазады Е.М. Мелетинский, – әлемдік ағаш пен шаман арасындағы байланыс өте тығыз, әрі жан-жақты. Шаман әлемдік ағаштың көмегімен адамдар мен құдайларды, жер мен аспанды байланыстыра алады, яғни ол дәнекер, медиатор қызметін атқарады [71, с. 217]. Ал біздің халқымыздың танымында медиатор – бәйтеректің космос ағашының формалық жағынан өзгерген түрлерінің бірі – бақсының қолындағы асатаяғы. Бұл жерде, бақсы асатаяғы мен ертегідегі бәйтеректің түбірі бір екені, ол архаикалық мифтегі космостық ағаш екені күнәсіз» деген де пікір бар [124, с. 87].
Әлем халықтарының мифологиясында үш қабаттан тұратын әлемді үлкен зәулім ағаш түрінде суреттеу кең орын алған. Көнеден келе жатқан қазақ мифологиясында бәйтерек – күллі ғалам бейнесі, ол жерастынан өрлеп, жер үстін көктей өтіп, аспанға тіреледі. Байырғы ортаның мифтік санасы көрінетін ауыз әдебиеті нұсқаларында қаһарман әртүрлі себептермен жерастына түседі. Төменгі әлем қараңғы, зұлым күштердің мекені, өлілер патшалығы. Осы әлемге тап болған қаһарман көкке тірелген бәйтерекке келеді. Бәйтеректің түбінде айдаһар, төбесінде Самұрық құстың ұясы, ұяда жұмыртқа немесе жаңа ғана жұмыртқадан шыққан шақа балапандар. Ертегіде бәтеректі киіз үй сияқты суреттейтегендей. Мифологиядағы бәйтеректің осыншама ізгілікті қызметі ел танымына ерекше ықпал етіп, керемет ағаш деген ұғым қалыптастырған да, «бәйтерек» сөзі қосымша астарлы мағынаға ие болған. Бәйтерек атауына байланысты тілімізде қолданылатын сөз орамдарынан оның бірнеше мәнде: кәдімгі зәулім ағаш; сонымен қатар әлем ағашы; мықты, зор, күшті мағынасында және тірек, сүйеніш, қорған, пана мәнінде ұғынылатынын байқаймыз (Қосымша А). 
Жалпы ағаш адамның күнкөріс қарекеті мен рухани өмірде ерекше орын алатын табиғат нысаны. Анимистік дүниетанымға байланысты туындаған наным-сенімдер бойынша ағаштарда жаны бар «тіршілік иесі». Әлемнің көптеген халықтары ағашты қастерлеп, табынған. «Ұмай бұлағы» аңызында: «Үйге қайтып келе жатып, ол жайылып өскен бір ағашты көреді. Кәрі долана әйелге бұтақтарын созып, құдды аялай құшақтап, жұбатқысы келгендей болады. Бейшара әйел ағыл-тегіл жылап, анасындай көріп, өзінің қайғы-шерін оған айтып береді. Сонан соң Ұмай Анаға тартқан сыйы ретінде ұлының білезігін бұтаққа іледі. Жүре бергені сол еді, білезіктің жібі үзіліп кетіп, моншақтар сыңғырлай төменге шашылады. Олар құлап түскен жерлерден сол сәтінде-ақ құйттай бұлақтар шапшиды. Білезіктегі моншақтардың санына қарай ол бұлақтар да жетеу екен.
Мұндай кереметті көрген әйел барлық бұлақтардан кішкенеден су құйып алып, науқас ұлына ғажайып суды тезірек ішкізбекке асығып, үйіне жөнелді. Бала судан бірнеше ұрттап жұтып еді, демде құлан-таза сауығып шыға келді.
– Бұл кәрі ағашқа айналған Құдай-Ана-Ұмайдың өзі, сенің жалбарынған зар дұғаңды естіп, аяушылық еткен екен, – деді бір кемпір. – Өйткені Ұмай барлық әйелдер мен балалардың желеп-жебеуші қамқоры ғой (Қосымша А). Халқымызда кең тараған «адамның жаны киелі теректе сақталады» деген ұғым, бәлкім, осы жайтқа байланысты қалыптасқан болар. Көнетүркі сөздігінде йаң сөзіне мынадай түсініктеме берілген: (Қосымша А) Алтай тілінде йаң, даң, қырғыз тілінде жаң, тыва тілінде чаң, якут тілінде саң. Алтай тілінде– заң, даң, қырғыз тілінде жаң; Алтай тілінде образ, форма, үлгі, шара, айла, айла-амал, сән, дәстүр, талғам, қағида – қатар; Алтай тілінде – сенім; Алтай, якут тілдерінде жан, рухани жай-күй деген мағына береді». Қарап отырсақ, жан тек қана адамның кеудесіндегі жан деген мағынаны ғана емес, ол заң, үлгі, айла, қалып, адамның жай-күйі деген мағынаны да береді екен. 
Сонымен қатар қазақ халқында арша деген киелі фитоним бар. Арша – жартасты тау бөктерлерiнде өсетін, сабақтары тарбиған, жайыла өсетін жасыл бұта. Қазақ халқының ұғымында арша қасиетті, киелі ағаш саналады. Қасық, ожау, пішпек тәрiздi үй бұйымдары жасайтын ағаш шеберлері аршаның қаңсып, жарылмайтын қасиетін жоғары бағалайды. Халық прозасының «Қыран қарақшы» ертегісінде бар шындықты айтқан Қарақшы: «...сөзін бітірер-бітірместен қара тас болып қатып қалады. Көр жыла, жер жыла ештеңе болмады, әйел тұрып: «Ойбай, сол ағатайдың өзі ана бұрышта бір жапырақ жинап жүретін, бір тірілтсе, сол тірілтеді», – деп жүгіріп үйдің бір бұрыштарын аралап жүріп, бір жапырақ шөп тауып алып келді. Жаңағы жапырақты кісі қалпында тұрған тастың қолтығынан, шабынан сипап еді, тас кісі қалпына келіп, тіріліп кетті (Қосымша А). Бұдан халқымыздың аршаны тірілтуші өсімдік деп сенгенін көреміз.
Қорыта келе, қуаң далада мал өсірумен айналысатын көшпелі халықтары тек қана өз өлкесінде өсетін белгілі ағаштар мен шөптерді аңызға қосып, ерекше ардақтайтыны байқалады. Ағашқа байланысты қазақ фольклорындағы сан алуан аңыздар мен мифтер антропоморфтық желіде құрылған. 
Осы зерттеу жұмысы барысында жалпы саны 400-ге жуық фольклорлық шығармалар қаралды, соның ішінде нақты 145 фольклорлық туындыдан, атап айтқанда, ертегі, аңыз, миф, мифтік әңгіме мен әпсана-хикаят қарастырылып, олардан нақты мысал алынып, талданды. Соның ішінде 81 ертегі (қиял-ғажайып ертегілері), 31 аңыз, 15 миф, 15 мифтік әңгіме мен 3-5 әпсана-хикаят қарастырылды. Мифологиялық лексиканың басым көпшілігі қиял-ғажайып ертегілерінде кездесті, одан кейінгі мифологиялық лексиканың көп шоғырланған шығарма түрі аңыз болды, миф пен мифтік әңгімелерде кездескен мифологиялық лексика біршама тең дәрежеде болды. Оның көрсеткішін төмендегі диаграммадан (4-сурет) көруге болады.


Сурет 4 – Зерттеу барысында қаралған фольклорлық прозалық 
шығармалардың көрсеткіші

Ескерту – Автордың құрастыруымен

Жалпы зерттеу барысында талданған мифологиялық лексиканың саны – 300 сөзді құрайды, ал нақты осы зерттеу жұмысының аясына кіргені 134 мифологиялық лексика. Атап айтқанда:
 Мифологиялық антропонимдердің саны – 13, оның ішінде мифологиялық демонимдер саны – 12; 
Мифологиялық топонимдер саны –13, оның ішінде мифогидронимдер – 13, ол өз ішінен мифопотамонимдер (өзен атауы) – 3, мифопелагонимдер (теңіз не оның бөліктерінің атауы) – 4, мифолимнонимдер (көл, көлшіктер атауы) – 4, мифопегонимдер (бұлақ атауы) – 2; сонымен қатар мифологиялық топонимдердің ішінде мифоойконимдер (елді мекендердің атауы) – 1, оның ішінде мифоастионимдер (қала атауы) – 3, мифоороним (тау, қырат, шың атаулары) – 5, мифоспелеонимдер (табиғи жер асты нысандарының, яғни үңгір, құдық, жар, лабиринт, сифон, жер асты өзендерінің атаулары) – 3; 
Мифологиялық зоонимдердің жалпы саны – 44, оның ішінде мифогиппонимдер (жылқылардың аты) – 10,  мифокамеллонимдер (түйелердің аты) – 7,  мифоорнитонимдер (құстардың аты) – 14,   мифокинонимдер (иттердің аты) – 3, мифофелисонимдер (жолбарыстың, мысықтың аты) – 3, мифоинсектонимдер (жәндіктердің аты) – 6, мифобизонтонимдер (бизондардың аты) – 1. 
Сол сияқты мифологиялық лексиканың тақырыптық-мазмұндық топтарының қатарында мифологиялық космонимдер мен мифологиялық астронимдер саны – 6;
Мифологиялық прагматонимдер саны – 13, оның ішінде: мифохрематонимдер (зергерлік заттар, музыкалық аспап, қару-жарақ т.б. атаулар) – 9, мифопарейонимдер (көлік түрлерінің атаулары) – 4, 
Мифологиялық идеонимдердің бір түрі мифотеонимдерді (Құдайлар атаулары) – 6;
Мифологиялық фитонимдер саны – 15 болды. Демек, жоғарыда талданған мифологиялық лексиканың санатындағы барлық атауларды біз мифологиялық лексикаға тән қасиеттер мен белгілер негізінде топтадық, олардың өзара байланысы да қарастырылды. Сонымен қатар мифологиялық лексиканы тақырыптық-мазмұндық топқа жіктеу кезінде біршама мифологиялық атаулар талданды: 
1. а) мифологиялық антропонимдер – 12; ә) мифологиялық демонимдер – 13.
 2. Мифологиялық топонимдер – 23. Оның ішінде: а) мифологиялық гидронимдер - 10; Оның ішінде: мифопотамонимдер – 3; мифопелагонимдер – 3; мифолимнонимдер – 3; мифопегоним – 1; ә) мифологиялық ойконим – 13; Оның ішінде: мифоастионимдер – 2; мифооронимдер – 6; мифоспелеонимдер – 4;
 3. Мифологиялық зоонимдер – 41; Оның ішінде: мифогиппонимдер – 8; мифокамеллонимдер – 7; мифоорнитонимдер – 10; мифокинонимдер – 2; мифофелисонимдер – 4; мифоинсектонимдер – 8; мифобизонимдер – 2;
 4. Мифологиялық космонимдер мен астронимдер – 9; 
5. Мифологиялық прагматонимдер – 13; Оның ішінде: мифохрематонимдер – 8; мифопарейонимдер – 5;
 6. Мифологиялық идеонимдер, оның ішінде: мифотеонимдер – 6; 
7. Мифологиялық фитонимдер – 8. Осы мәліметті диаграмма түрінде былай көрсетуге болады (5-сурет).

Сурет 5 – Мифологиялық лексиканың тақырыптық-мазмұндық 
топтарының көрсеткіші

Ескерту – Автордың құрастыруымен

2-бөлім бойынша тұжырым
[bookmark: _Hlk202396492][bookmark: _Hlk204263190][bookmark: _Hlk213023117]Зерттеудің екінші тарауында мифологиялық лексиканың мағыналық және қызметтік топтары (тақырыптық-мазмұндық аспектісі) тарқатылып, әр аспекті өз ішінен бірнеше мифологиялық тармақтарға (мифологиялық антропонимдер, оның ішінде демонимдер, сонымен қатар мифологиялық топонимдер қарастырылып, оның іштей бірнеше топтары анықталды: мифогидронимдер, оның өзі іштей бірнеше топқа бөлінді: мифопотамонимдер; мифопелагонимдер; мифолимнонимдер; мифопегонимдер; сонымен қатар мифтік топонимдер іштей мифоойконимдер; мифоастионимдер; мифооронимдер; мифоспелеонимдер сияқты топтарға бөлінсе, мифологиялық зоонимдер: мифогиппонимдер;  мифокамеллонимдер; мифоорнитонимдер; мифокинонимдер; мифофелисонимдер; мифоинсектонимдер; мифобизонтонимдер) тарқатылып, бөлінді. Сол сияқты мифологиялық лексиканың тақырыптық-мазмұндық топтарының қатарында мифологиялық космонимдер мен астронимдер және мифологиялық прагматонимдер, ол өз ішінен бірнеше топқа бөлініп қарастырылды. Олар: мифохрематонимдер; мифопарейонимдер; сонымен қатар мифологиялық идеонимдерді де, оның ішінде: мифотеонимдер болып бөлініп, сонымен қатар мифологиялық фитонимдер жан-жақты қарастырылды. Осы бөлімде мифологиялық лексиканың басым бөлігін ономастикалық бірліктер құрайтыны анықталды. Ғалымдардың ғылыми тұжырымдарына негізделе отырып, мифологиялық лексиканың әр топтық тармақтары жеке-жеке талданып, оларға этимологиялық, лексикалық, морфологиялық талдау жасалды. Мифологиялық антропоним, демонимдердің синкреттілігі анықталды, мифологиялық лексиканың бір күйден екінші күйге ауысу қасиеті, адамның көз жасынан, түкірігінен пайда болған мифологиялық атаулар және олардың тілдік бірлік ретіндегі ерекше белгілері, тағы басқа тылсым, құпия, сиқырлы қасиеттері анықталды. Мифологиялық лексиканың ең басты белгілеріне негізделіп олардың критерийлері кесте түрінде берілді. Бұл сөздердің барлығын мифологиялық лексика деп тануымыздың бірден бір негізі – ол мифологиялық лексикаға тән басты белгілер, критерийлердің анықталуынан. Бастапқыда айтылып кеткен мифологиялық лексиканың басты критерийлері мифологияда кездесетін сөз атаулының бәріне бірдей міндетті түрде тән болу керек қасиеттер дегеннен аулақпыз. Алайда аталған қасиеттердің кем дегенде екі-үшеуі (кейде одан да көп) мифологиялық лексика санатына жататын сөздерге тән. Мысалы албасты адам кейпінде көрінеді, түнде көрінеді, судың жағасын мекен етеді, қолында тарағы болады, адамға зияндық әкеледі және т.б. 






[bookmark: _Hlk204263274]
3 МИФОЛОГИЯЛЫҚ ЛЕКСИКАНЫҢ ФУНКЦИОНАЛДЫ ЖӘНЕ ДИФФЕРЕНЦИАЛДЫ АСПЕКТІЛЕРІ

3.1 Мифологиялық лексиканың функционалды ерекшелігі
[bookmark: _Hlk213662633]Мифологиялық кейіпкерлерді классификациялау, сипаттау барысында, олардың қызметін (функциясын) және олардың әртүрлі белгілерін, оның өзіне тиесілі, іс-қимылына, әрекетіне тән ерекшеліктерді ескеру қажеттілігі туды. Жалпы «функция – белгілі бір нәрсенің рөлі, маңызы» (Қосымша А). Мифологиялық кейіпкердің ең басты қасиеті оның функциясында. Мифологиялық кейіпкердің функциясы (қызметі) Жезтырнақтың әрдайым зияндық жасауы, ал Жылан Бапы ханның бастапқы кезде қауіп тудыруы, бірақ кейінірек ізгілікті, жақсылық жасауы сияқты әрекетінен көрінеді. Сонымен қатар, зерттеу барысында мифологиялық кейіпкердің дифференциалды белгілері, яғни олардың жеке өзіне ғана тән ерекшелігі, оның (мифологиялық кейіпкердің) орны, мекен ету кеңістігі (аспан әлемі, жер беті, жер асты кеңістігі, су және су асты кеңістігі, т.б.), кейпі (антропоморфты, зооморфты), түрі, түсі, атрибуттары сияқты ерекше белгілері анықталды. Бұған суда өмір сүретін және су объектілерінің қорғаушысы – су рухтарын, ормандарда тұратын обьектілердің қорғаушысы – орман рухтарын, Тәңірді, Бақсыны, т.б. мысал ретінде келтіруге болады. Мифологиялық лексиканың бұдан бөлек тағы бір ерекше қасиеті – олардың бір күйден екінші бір күйге өту қасиеті. Белгілі бір уақиғаға байланысты немесе табиғаттың сиқырының салдарынан адамның (қыздың) өз еркімен құсқа айналып ұшып кетуі, адамның қарғыс салдарынан басқа затқа айналуы, адамның көз жасынан көлдің пайда болуы, адамның тасқа айналуы сияқты т.б. түрлі ғажайып құбылыстар фольклорлық прозада көптеп кездеседі. Бұл – құбылу деп аталады. Ол да мифологиялық кейіпкерлерді ерекшелендіретін белгілерінің, қасиеттерінің бірі және, әлбетте, жеке тоқталуды қажет етеді.
[bookmark: _Hlk203133697]Мифологиялық кейіпкерлерді топтаудың басты бір белгісі – ол оның функционалды аспектісі. Функционалды аспектісіне қарай мифологиялық лексиканың өз ішінде адамға қатысты іс-қимылы, әрекеті, қызметі жағынан бірде жағымды, бірде жағымсыз, кейде жағымды әрі жағымсыз, яғни әрекеті аралас сипатта болып келеді. Адамның өмір жолында немесе оқиға желісінде көздеген мақсатына жетуге көмектесетін, демеу болатын, қолдайтын мифологиялық кейіпкерлер – жағымды кейіпкерлер деп аталады. Түркі халқына белгілі Көк бөрі тотемі жайында мифологиялық зоонимдердің бір тобы мифокинонимдер тақырыбында қарастырдық. Ендігі кезекте оның функционалдық белгісін анықтар болсақ, бір аңызда баланы өлімнен құтқарған бөрі ойға келеді. Қысқаша мазмұнында түркілердің арғы ата-бабалары Ашина Сихай көлінің құбыласына өз тайпасын қондырған ел болғандығы, күтпеген жерден бөгде көрші тайпа келіп қырып салғандығы және аяқ-қолын кесіп, бір баланы жұртқа тастап кеткендігі жайлы айтылады. Әлгі баланы ұрғашы қасқыр асырап, өсірген екен. Ер жеткен соң қасқырдан туған ұрпақ үлкен елге айналған көрінеді [135]. Енді бір мифте жаугершілік заманда Елжау би сәби кезінде иен далада жалғыз қалады. Оған құстар ет тістеп әкелсе, көк бөрі оны емізіп асырайды. Мұны баланың керемет киесі деп білген тәңірқұты оны асырап, ер жеткізеді [136]. «Қасқыр мен жігіт» ертегісінде де қасқырдың қызына үйленген жігіттің көп қиындық көріп, алайда қасқыр енесінің берген ақылының арқасында қиындықты жеңіп, мұратына жетеді (Қосымша А). «Қасқырдың жасаған қамқорлығы» ертегісінде Сақты: «Оң қолдағы жолға түссе, өзі өлер; сол қолдағы жолға түссе, аты өлер; турасына түссе, барса келмес» деген жазуы бар үш айрық жолға кездесіп, алдынан қасқыр шығып, астындағы атын жеп қояды. Қасқырға тіл бітіп, оны арқасына отырғызып, баратын жеріне жеткізеді (Қосымша А). Бұл жерде қасқыр бастапқыда адамның атын жеп қойып, кедергі жасайды, кейін өзінің қателігін түсініп, адамға көмектеседі, барар жеріне апарады, жол бойы қолдау көрсетеді. Қасқыр образының әуел баста жағымсыз, кейін жағымды қызметін, яғни бір образдың бойында әрі жағымды, әрі жағымсыз қызметі көрінеді. Байқағанымыздай, жоғарыда мысал ретінде келтірілген аңызда да, мифте де, ертегілер желісінде де қасқыр құтқарушы, демеуші, көмектесуші қызметін атқарады. Демек, қасқыр, Көк бөрі мифологиялық кейіпкерлері мынадай негізгі қызмет атқарады: жас сәбилерді асырайды; қиын-қыстау кезеңде көмекке келіп, тығырықтан шығарады, жол көрсетеді; тұтастай халықтың ата-бабасы ретінде танылады; түркі жұртының пірі саналады. Осы тұста қасқыр, Көк бөрінің мифологиялық кейіпкер ретінде демеуші, құтқарушы сияқты фунционалды қыры айқындала түседі.
Функционалды аспектіні Асанқайғының Алла тағаланың қабын тесіп, қаптан шашылып қалған тастар үлкен-үлкен тауларға айналғандығы туралы мифтің сюжетінен көреміз (Қосымша А). Бұл жерде Асанқайғының Жасампаздық қасиеті алға шықты. Тәңірдің қабын тесу арқылы халық қиялындағы елге қорған болатын бейненің жер бетіндегі үлгісін көрсетуін байқаймыз. Асанқайғы бұл тұста халық пен «Жаратушының» арасындағы алтын көпір іспеттес.
Қазақта Қыдырды (Қызыр) «әулие», қамқоршы, «дәулет» сыйлаушы қасиетті адам деп сенеді. Көне наным-сенім бойынша әрбір нәрсенің, мысалы, адам, аң, құс, жәндіктің өз иесі болады. Ол дүйім халықтың қамқоршысы, елге ырыс, құт-береке, несібе сыйлаушы, бақыт әкелуші, тіршілік сыйлаушы данагөй, әулие, көріпкел, жарылқаушы, киелі бейне. Ол, әсіресе, Ұлыстың ұлы күні әр елге келіп, әр шаңыраққа соғып бата береді. Міне, сондықтан Қыдыр (Қызыр) атаның жолын күтіп, өздерінің жанын, ойын, ниетін таза ұстауға тырысқан халық, бақ-берекенің келуін күткен. Демек, Қыдыр (Қызыр) бейнесінің халыққа қамқорлық жасаушы, бақ береке сыйлаушы данагөйлік қызметі айқындала түседі. 
[bookmark: _Hlk203171155]Адамзатқа жақсылық ойлайтын, игі істерімен белгілі мифологиялық лексиканың қатарындағы адамдар да бар. Кез келген адамзат қоғамында адами дүние мен адам санасына тылсым, белгісіз әлем, жын-шайтандар, аруақтар, құдайлар, рухтар арасында белгілі бір байланыс құра алатын делдал адамдар бар. Мұндай делдал адамдар өзінің көріпкелдігімен, бал ашу, емшілікпен, көз тиюді аластаумен және т.б. әрекеттермен айналысады. Халық бұл әрекеттерді киелі санайды, себебі бұл әрекеттер магиялық, тылсым, табиғаттан тыс күшке ие. Ол адамдардың тобына мыналар жатады: көп білетін көріпкел, алдын болжай алатын кемеңгер адамды абыз; адам тағдырын, табиғат құбылыстарын, бөтен оқиғаларды күні бұрын аңғарып, болжаушыны сәуегей; әртүрлі тәсілде (жын шақыру, отпен аластау, қобызбен ойнау, т.б.) ауру адамды емдеушіні бақсы; бақсы әйелді елті; халықтық медицинамен айналысатын тәуіпті емші; ауру адамды бал ашып емдеушіні балгер; адамның, малдың мертігуден сынған не буынның шыққан сүйектерін орнына салушы оташыны сынықшы; ауру адамды діни сарында зікір салып емдейтін бақсыны зікірші, зікір салушы; тамыр ұстау арқылы адам сырқатын анықтап, ем-дом жасаушыны тамыршы; ет пен шеміршектен аршылып, пышақ жүзі тиіп жарақатталмаған таза қой жауырына қарап бал ашушыны жауырыншы; қырық бір қой құмалағын тартып, адам тағдырын және де өзге оқиғаларды болжаушыны құмалақшы; дұға оқып, дем салып емдеушіні үшкіруші; сырқат адамды аластау арқылы емдеушіні ұшықтаушы; ем-дом жасайтын тәуіпті құшнаш; бақсы, диуананы бұрқы; бал ашып, көріпкелдік жасап жүретін арқалы адамды календар деп атайды [137]. Көп жағдайда адамның өзі мен жалпы адамдар әлемі қасиетті, киелі деп есептеледі. Адамның есімі де киелі-магиялық қасиетке ие деген наным бар. Осы аталған киелі, «арқасы бар» адамдардың барлығы – белгілі бір мифологиялық функционалдық қызмет атқарушылар. Ондағы арбау, аластау, дұға оқып емдеу, үшкіру, т.б. қызметтік, магиялық іс-әрекет атаулары да мифологиялық лексиканың функционалдық аспектісіне кіреді. С. Сейфуллин өз еңбегінде: «Шақыру, арбау тақырыптары деп, мысалы, бұлт шақырған, жауын шақырған жырлар тәрізді «сырлы» сөздерді айтамыз. Бұ да бақсының «жындарын» шақырған сарынды... Шақыру, арбаулар көбінесе сөздің қуатына, сөздің сырына қатты сенгендікті көрсетеді [138]. А. Байтұрсынов «жын шақыру, құрт шақыру, арбау, дерт шақыру деп аталатын сөздерге тоқталып, оларды «қалып сөзі» [138, б. 18] деген жанрлық топтау яғни әдебиет теориясы аясында қарастырған. Х. Досмұхамедұлы «арбау», «оқу», «жын шақыру», «бәдік көшіру» сияқты ғұрыптық фольклор үлгілерін «Емшілік өлеңдер» деп жанрлық жағынан топтастырады [139]. Байқап отырсақ, ғалымдар арбау, шақыру, аластау сияқты магиялық киесі бар сөздерді әдебиет теориясы тұрғысынан, жанрға жіктеу тақырыбы аясында қарастырған. Қалай болған күнде де мифологиялық лексиканың киелілігі адам өмір сүріп отырған әлем киелілігімен анықталады, дүниені, адамдарды бұлайша мифологиялық тұрғыда қабылдау я киелі деп тану алғашқы қауымдық қоғам дәуірі үшін барлық кезеңдерде, тіпті қазіргі кезге дейін де сақталған.
Мифологиялық лексика, оның ішінде мифологиялық кейіпкерлердің функционалды белгісінің бірі – олардың (мифологиялық кейіпкерлердің) аралас сипатты қызметі. Фольклорлық прозалық шығармалар желісінде басты кейіпкерлерге кедергі, қиянат жасайтын кейіпкерлер жетіп артылады. Ал олардың кейбірі адамға жамандық жасап, қырсығын келтіргенімен, кейде керісінше оған көмектесетін, қолдау жасайтын кейіпкерлердің де болатынын айтып өткен жөн. Әлбетте, оларды кедергі жасайтын образ ретінде танығанымызбен, кей жағдайда олардың демеуші, қолдаушы ретіндегі әрекетін байқауға болады. Мысалы, тілімізде «сайтан» деген шартты атауға ие болған мифологиялық кейіпкер йудей, христиан, ислам, будда дінінде кездесетін зұлым бейнеден алшақ тұрған, түрік-моңғол мифологиясында игілікті істер жасап жүретін ерекше бір бейне екендігі аңғарылады» [55, б. 82]. Шайтан атауында екі функционалды аспектінің барын аңғартып тұр. Бірі – оң, екіншісі – теріс. Сайтанды рух иелік кейіпкер ретінде танып, оның (сайтанның) даму стадиясы туралы М.И. Шахнович: «Бұрынғы сенім бойынша аруақтарды жақсы және зұлым деп бөлу болмаған, олар кейде жақсы, кейде зұлым болған. Қоғамдағы тапқа жіктелудің салдарынан аруақтарды ақ, қара, жақсы және зұлым деп бөлу қалыптасты» деген пікір білдіреді [55, б. 82]. Сонымен қатар А.Ш. Пангереев «Шайтанкөл» топонимдік хикаятының шығуын халықтың түсінік-нанымымен тығыз байланыста қарастырады [62, б. 37]. Бұл пікірлерден шайтан мифологиялық лексикасының функционалды аспектісінің екі қырын, яғни жоғарыда айтылған М.И. Шахновичтің адамға жақсылық та, жамандық та әкелетін рух ретінде түсіндіретін пікірін аңғарамыз. Ендеше, мифологиялық кейіпкерлердің жағымды қызметі мен жағымсыз қызметінің барын түсінсек, сонымен қатар мифологиялық кейіпкердің жағымды әрі жағымсыз, яғни аралас функциясының да бары анықталды. 
[bookmark: _Hlk199874204]Мифологиялық лексиканың функционалды аспектісін, яғни қызметін сөз еткенде Албастының әйел адамға үйір болуы жөнінде, «албасты-әйел» арақатынасындағы белгілі бір сабақтастықты көрсететінін айтып өткен жөн. Мұны тарихи тұрғыдан, мифологиялық таным тұрғысынан ғылыми пайым жасауда нысан етіп алуға әбден болады. Хикаяларда Албасты көп жағдайда босанатын немесе жаңа босанған әйелге қастық қылады дедік. М. Андреев Албастының екі қырын ашады және Албастысыз әйел адам босана алмайды деген тұжырым айтады. Нақты мәтіндерде сақталмағанымен кейбір ғалымдар жазып кеткен деректерге сүйенсек, Албасты босанып жатқан әйелге көмектеседі. Бұрынғы өткен заманда Албасты абыз әйел болған деген сенім бар. Бұл Албастының тағы бір, оң қырын айқындай түскендей сыңай танытады. Сол себепті, М.С. Андреевтің ойынша, оны (Албастыны) жазғырмай, керісінше, оған жылы сөйлеу керек және ғалым өз жазбаларында, көне замандарда Албастының босану құдайы рөлін атқарғандығын айтады, оның (Албастының) денесі емшектен тұратындығын айтады, ол жаңа туған баланы емізеді және оны тіпті «балалардың анасы» деп те атағанын ескертіп жазады, сонымен қатар Албастының сырт бейнесінің әртүрлілігін айтып өтеді: «бірде ол жеті емшекті құбыжық, бірде ол гүлдер мен өсімдіктер әлемін сүйетін, бұталар мен ағаштардың арасын мекен ететін, адамзатқа еш зияны жоқ сұлу жас әйел, сұлу қыз бейнесіндегі тіршілік иесі» деп суреттейді [90, с. 80-82]. Бұл ретте Албастыны Орта Азия елдерінде сұлулыққа, тіршілікке, табиғатқа жақын зиянсыз қыз бейнесінде» деп берген екен. Түркі және өзге де әлем халықтарында Албасты шашы жалбырай жайылған, зор емшекті әйел кейпінде көзге елестейді, яғни Албастының тек әйелдік қана емес, аналық та белгілері бар [140]. Қалай болған күнде де Албастының үлкен емшектері оның әу бастағы аналық бейнесінен хабар беруі мүмкін, алайда қазақ халық прозасында әйелге, балаға қамқорлық жасап, Құдай-ана бейнесіндегі кейпін кездестірмейміз. Албастының қазақ фольклорлық шығармаларында М. Андреев пен Е. Рябиновичтің айтқанындай сұлу кейпі мен игі қызметі мүлде жоқтың қасы, ғалымдардың бұл сипаттауына қайшы, керісінше озбырлық, жойқын қара күш, жамандық әкелетін қызметі бірінші орында. Албастының көпқырлы қызметі (зооморфты, антропоморфты бейнеде адамға тигізетін әсері тұрғысынан) оның бойында мифтік сана жүйесіндегі бірнеше құдайлар (тыва халқында) мен рух-иелер сипатының тоғысуымен түсіндіріледі. Мысалы: «Қара көл тываларындағы албасты солтүстік алтайлықтардағы таудың рух-иесі жалаңаш әйел образынан еш айырмашылығы жоқ, олар кейде аңшылармен (аңшылық кезінде) отауласып, аңшыларға аң аулауда олжалы болуға көмектеседі. Алаш өзеніне барғанда аңшы тывалардың албастымен бірге өмір сүруі туралы әңгімелерді көп естідік» – дейді өз жазбаларында Л. Потапов [141]. Л. Потаповтың айтып тұрған Албастының бұл қасиеті қазақ фольклорлық прозасында кездесуі екіталай. Ғалымның айтып тұрған албастыға тән қасиеті кейбір түркітілдес халықтардың фольклорлық шығармаларындағы албастыға тән қасиет болуы мүмкін, бірақ қазақ халық ауыз әдебиетіндегі албастының құдай-ана образында келіп, босанып жатқан әйелге, жаңа туған нәрестеге демеуші, қорғаушы кейпінде көріну сюжеттері кездеспейді, керісінше қазақ фольклорлық прозасында бұл қасиетке кереғар қызметі айтылады, яғни босанып жатқан әйелге, жаңа туған нәрестеге қауіп төндіретін қорқынышты құбыжық ретінде белгілі. Қазақ фольклорлық прозалық шығармаларының желісінде албастының бейнесі тек жамандық әкелуші, өлім әкелетін құбыжық, жамандықтың нышаны ретінде беріледі. Халықтың санасында ол жамандықтың нышаны, оның атын да атамаған, ел оны «аты жаман» деп атын атамауға тырысқан, оның атын атаса, шаңыраққа жаман ауру әкеледі деп сенген. 
Хикаяларда албастылардың күйеуі, баласы болуы жиі айтылады. Отбасылық тіршілік пен оның принциптерін берік ұстануы «от анасы» деген арғы сана сарқыншағында жатыр. Оларға қорған болып жүруіне де сол себеп болады екен. Ел арасындағы албасты мен адамның кезігуі жөніндегі хикаяларды үш түрде қарастыруға болады. Біріншіден, албастының толғатып жатқан әйелдің өкпесін ұрлаған жануар (зооморфты) бейнесінде (ит, ешкі, түлкі, т.б.) кезігуін суреттейді [8, б. 112]. Мәселен зерттеуші М. Миропиев «Демонологические рассказы киргизов» атты еңбегінде Перовск уезіне босанып жатқан әйелдің өкпесін ұрлаған албастының түлкі және ешкі бейнесінде болғанын жазады [142]. Екіншден, албасты түнде ешкімге көрінбей келіп, үйдегі әйелді немесе қызды тұншықтырып жүреді [8, б. 112]. Мұндай хикая Ә. Диваевтің жазбаларында кездеседі, яғни албасты толғатып жатқан әйелдің үстіне мініп, оны басқаны сонша, әйелдің кеудесі мен іші оның мойнына қарай тығылады [143]. Хикаялардың үшіншіден, былай баяндалады: бір адам албастыға жолығады, соған үйленеді де, біраз уақыт бірге тұрады. Соңында әртүрлі себептерге байланысты адам одан қол үзеді, бірақ албасты зияндық істейді [8, б. 112]. Мысалы «Бір жігіт үш күн қатар түсінде сары қызды көреді. Сұлулығына ғашық болған жігіт қыздың өңінде жолығып, онымен бас қосуын тілейді. Жігіттің ұйықтаған жерінде албасты мекен етеді екен. Жігіттің тілегін естіген бойда албасты сұлу сары қыздың бейнесінде алдынан шығады. Сөйтіп, екеуі отбасын құрады. Алайда, жігіт отбасылық өмірге қабілетсіз болып, әкесі оны ишанға апармақ болады. Мұны естіген албасты жігітке ишанға бармауын өтінеді. Балаларының, өзінің амандығы үшін бас тартуын сұрайды. Әкесінен қорыққан жігіт албастының сөзіне қарамай, ишанға кетеді. Біраз уақыттан соң жігіт үйіне келе жатып, жолда өліп жатқан балаларын бірінен соң бірін тауып алады. Ал албасты ізін суытып, жоғалып кетеді. Бұдан кейін жігіт ауруынан айығып, отбасылы болыпты» [143, с. 45-47]. Албастының босанып жатқан әйелге жасаған қастандығы бар, сәбиге төндірген қаупі бар, сонымен қатар оның адамның үстіне мініп, булықтырып, басып өлтіруі, ер адаммен қатынасқа түсіп, қиянат жасауы сияқты функциясы бар (Қосымша А). Албасты жағымсыз қасиеті бар мифологиялық лексика санатындағы кейіпкер. Келесі бір хикаяның астарынан да осынау хайуанаттың кейпін байқай аламыз: «Ақ Мешітте Нұрпейіс деген бір би бар еді. Бір күні қатыны толғатып, баласын тапты да, өзі талып қалды. Сол уақытта бір түлкі келіп, қатынының жатқан жағына барды. Сол мезгілде еркектер өз алдына жиылып, бір тамда отырған екен. Солардың ішінде бір кісі түлкінің кіріп келгенін көріп, оны албасты деп, тұра қуып еді, түлкі есіктен шығып барды да, дарияға қатынның өкпесін тастап жіберді. Сонан соң талып жатқан қатын өліпті [8, б. 104]. Албастының түлкі ретінде көрінуі белгілі бір байланыс көзін аңғартады. Түлкі барлық хайуан атаулының ішінде айлакерлігімен, асқан қулығымен, екіжүзділігімен дараланады. Албастыға тән сары түс түлкінің сыртқы кейпінен де хабар береді. Демек, Албастыны түлкімен де, Жезтырнақпен де, Жын-шайтанмен де байланыстыратын, ортақ бір тоғыстырушы сын есім – «сары» түс. Жалпы жын-шайтанды «сары қыз» деп, сары түсті болып көрінеді деп ұғыну жоғарыда айтқан пікірімізді тағы да дәлелдейді. Түлкі бейнесін этимологиялық тұрғыдан зерделеу де белгілі бір қорытынды жасауға жеткізеді. Түлкі сөзінің орыс тілінде «лиса» боп аударылатыны белгілі. Осы сөздің бастауы «лис» немесе түбірлес «лисый» сөзі «сарғыш», «залисеть» – «сарғыш реңкке ие болу» деген мағынаны береді. Ілкі түбірді қозғасақ, одан туындайтын «липа» сөзі – қарақшы мағынасына ие. Сонымен бірге «лисить», «льстить», «лисоватый» секілді бір түбірлі сөздердің мәні «қу», «қулық», «жын, сайтан» деген сөздерге саяды [144]. Албасты немесе басқа да құбыжықтар адам өкпесіне үйір болады. Ұрланған және суға тасталған адам өкпесі о дүниелік әлемге кетеді, адам өледі. Мифологиялық таным бойынша ертедегі адамдар адамның жаны өкпеде деп сенген. Түлкінің кейпі өзгеріп, әсіресе, әйел болып өзгеруі – оның албасты, жын, сайтан, сиқыршы, дуагер ретіндегі бейнесін қалыптастырады. Ә. Диваев діни қолжазбасында әйел затын кеміту үшін албасты, жын, диюларды Хауа-ана Адам-атасыз тапқан, сондықтан қаскүнемдік қылады делінген [144, б. 43-46]. Бұл орайда фольклор дүниесін жан-жақты қарастыруда А. Потебняның «Символы и мифы в народной культуре» атты еңбегінде қамтылған ғылыми тұжырымдар өте құнды. Зерттеуші түлкі бейнесіне ауқымды сипаттама бере отырып, оның өзге де жанрлық образдармен сабақтастығын нақты көріністер арқылы дәлелдейді. Соның ішінде түлкі мен жалмауыз кемпірдің фольклор әлемінде бір-бірімен байланысты екендігін айтады [145]. Бұл ретте Албастыны түлкімен, Жалмауызбен, Жезтырнақпен тоғысқан тұсын көреміз. Жалмауыз басқа да құбыжықтармен бірінен бірі өрбіп, тізбектеліп шығатын атрибуттар арқылы (сары түс, адамға ұқсас атрибуттары (денесі, тырнағы, т.б.), мекен ету орны, т.б.) өзара ұқсас келеді. Жыланның Жалмауызбен байланысы жөнінде жылан, аждаһа, айдаһар сияқты мифологиялық инсектонимдерді талдағанда айтып өттік. Аталған мифологиялық кейіпкерлердің барлығы адамға қастандық жасаушы. Шынтуайтында Албасты мен Жалмауыз кемпір я Мыстан кемпір түлкінің образымен тығыз байланысты  қаралып отыр. Демек, түлкі Албасты мен Жалмауыз кемпірдің түпкі тоғысқан тұсын айқындайды. Түлкінің сары түсі Албастының сары Албасты деген түрі, жездің сары түсті болуына қарай Жезтырнақпен, яғни сары түстің аясында және іс-әрекеттерінің ұқсастығы олардың байланысын нақтылай түскендей. 
[bookmark: _Hlk206200167]Жалмауыз кемпір атауының функционалды аспектісіне қатысты қазақ фольклорлық прозасында кездесетін көптеген фактілерді Э.В. Севортянның сөздігінде (Қосымша А) байқадық: «Түркімен, түрік, әзірбайжан, қарайым, құмық, якут тілдерінде йала, алтай тілінде дала, чуваш тілінде сула, тыва тілінде «чылға», хакас тілінде «чалға». Оның мағынасы мынадай: жалау (барлық түркітілдес елдерде); жалап ішу (ноғай, башқұрт тілдерінде); түркімен тілінде  сәл жанау, тигізу; татар, түрік, қырғыз тілдерінде аймалау, алдандыру, құмарттыру; якут тілінде жеп қою, кеміру, түк қалдырмау, үйіту; ал сары ұйғыр тілінде инеге жіп өткізерде жіпті сілекейлеу дегенді білдіреді. Йал – түп негізі ономатопоэтикалық сөз, «итке арналған сұйық тамақ», яғни ит жалайтын зат деген мағынаны береді. Йал Махмұт Қашқаридің сөздігінде  йалава формасында көрсетіліп, ондағы –ва қосымшаның қызметін атқарады, мағынасы жиі кездеседі, –па // –ма формасымен алмасып отырады, қырғыз тілінде йалма «жалау», жалмала< жал-мала  «тісімен, тілімен шап беру» деген мағына береді, демек жала сөзінің бірнеше (жалау, тиісу, тілін тигізу, сілекейлеу, жеу, ұйыту, түк қалдырмау, итке беретін сұйықтық, иттің жалауы, жағымпаздану, аймалау) мағынасы айтылып отыр, мұндағы «йалава» дегендегі «–ва» аффиксі «жалма, жалмала» дегендегі «ма», яғни «тіспен, тілмен шап беру» деп түсіндірілген.
Сондай-ақ аталмыш сөздіктен «йала», одан басқа йалағай «жағымпаз» және йалақ «итаяқ» формалары және сөздіктерде кездесетін әзірбайжан тілінің сөзі йалақ, ноғай тілінің сөзі йалақ, қазақ, қырғыз, қарақалпақ тілдеріндегі жалақ,  чуваш тіліндегі сулак сөздерінің арасындағы мағыналық айрмашылықтың жоқ екенін түсінеміз. Мағынасы:
І. Әзірбайжан тілінде «қомағай, тамаққа тоймайтын», әзірбайжан, қырғыз, қазақ тілдерінде «жалағыш, жалақ», қырғыз тілінде «арамтамақ» (йалачи – жағымпаз, жарамсақ).
ІІ. Қырғыз тілінде «қойлар мен сиырлардың жалағанынан пайда болған сорланған топырақтағы кішігірім ойық».
ІІІ. Қазақ, ноғай, қарақалпақ тілдерінде «жылқының жал тұсындағы созылмалы жара», қазақ, қырғыз тілдерінде желден пайда болатын еріндегі «жара», чуваш тілінде «ауру атауы».
Осындағы –қ, –ма қосымшалары омонимдер қатарын құрайды, мысалы йалма түрік тілінде, түрік тілі диалектісінде «күн түскеннен және асқазан ауруы салдарынан пайда болған еріндегі жара», түрік тілінде «беттегі безеу», «жануардың терісінің сырылған тұсы, жарасы» < «жалайтын жері», йалама дуз/туз «тас тұзы» < «мал жалайтын тұз», сонымен қатар йалама «жазық, тегіс» сөзіне, яғни сараң, тойымсыз және жердің морылуы, жылқының жауырынындағы жара сияқты түсініктеме келтірілген.
Онымен қоса сөздікте Йалма сөзіне мынадай түсініктеме берілген: татар тілі диалектісінде, якут тілінде жалау, қырғыз, қарақалпақ тілдерінде аузымен шап беру; қырғыз, қарақалпақ тілдерінде ернімен шайнау, якут тілінде сорып тастау: қырғыз, қазақ, ноғай тілдерінде жалмап жеу; түркімен, қазақ, ұйғыр тілдерінде күйсеу (жеп қою); башқұрт тілі диалектісінде ұзақ жұту; түрік тілінде түк қалдырмай жұту – жалау, жалап алу және жұтып қою; түрік тілінде жұту, қотару. Йалма сөзіне көптеген түркі тілдес елдерде йалман «қосаяқ» және йалмавуз «жалмауыз» сөздері туындаған; алайда йалма сөзіне қатысты ішінара келіспеушіліктер бар. Сонымен қатар сөздікте йалма сөзін «қалмақтардан келген залмх «жол жүрер алдында жүрек жалғау» деген сөзінен шыққан делінген және йалмаввуз варианты әртүрлі тілдерде кездесетінін баса айтып өтеді. Мысалы түркімен, өзбек тілі диалектісінде, ноғай тілінде йалмавыз; башқұрт тілінде йалмавыз; өзбек тілінде йалмағиз, ұйғыр тілінде йалмиғиз түрінде кездеседі.
Сөздікте бұл сөзге қосымша мынадай түсініктеме берілген: «түркімен, қырғыз, қазақ, ноғай, қарақалпақ, татар тілдерінде жалмауыз, ашқарақ, тойымсыз; қырғыз, ноғай, қарақалпақ, ұйғыр тілдерінде мыстан – (+баба-яга); татар, өзбек тілдерінде жолында көзге түскеннің бәрін жалмап жейтін мифологиялық құбыжық; қазақ, қырғыз тілдерінде құбыжықтың атауы (ертегілерде жиі кездесетін, адамдарды жалап, жұтатын құбыжық), татар тілі диалектісінде адам жейтін мифологиялық құбыжық; башқұрт тілінде аждаһа. Ауыспалы мағынасы өзбек тілінде жағымсыз, жиіркенішті, жауыз». Осы сөздікте Л.З. Будагов джалмауз сөзін жала етістігімен байланыста қарастырылған. Йалмус ұйғыр фольклорында, йәлмуңуус «мыстан, жалмауыз кемпір», йеті ваштық йалмуңус «жеті басты жалмауыз» деген мағынаны береді. Сөздікте: ұйғыр тілі диалектісіндегі йалмунус «сиқыршының аты», қырғыз тіліндегі желмоғуз «мыстан кемпір» деген мағыналары анықталған. Осы тұста бұл сөздің йал//йәл//жел және муңус/муңуч//соғуз деген құрамы ерекше көзге түсті. Г.Н. Потанин бұны былай деп түсіндіреді: «Башқұрт тілі диалектісінде мавыз «қанішер, ашқарақ», тыва тілінде маңыс «обыр, қансорғыш, құбыжық», якут тілінде маңыз, моңусс «тойымсыз, ашкөз, ашқарақ, тамақсау, ашкөз кейіпкер, адам айтқысыз құбыжық, көпбасты құбыжық, кісі етін жейтін алыптың бір түрі». Демек, бұндағы түбірлердің де мазмұны бар толыққанды сөз екенін көріп отырмыз. Мұндағы йел сөздікте: сары ұйғыр тілінде йел (йел «жаман ауру әкелетін аруақ»), «зұлым аруақ, демонологиялық құбыжық», сонымен қатар йел алтай тілінде делбеген «ертегілік көпбасты адам жейтін құбыжық», хакас тілінде чилбіген «құбыжық», қырғыз тілінде жети башту желмоғуз «жеті басты жалмауыз». Осылайша йалмавыз ертедегі йел-мағыс сөзінен бастау алады. Нәтижесінде ағыс этимологиясы түркі тілдес халықтар арасында ағыс «ауыз», ал желма – жалма «ашкөздікпен жеу, жұту» етістігінің негізі болуы мүмкін. Оның нәтижесінде жалма – «жадно есть, глотать» деген морфемалық құрамнан тұратын сөздің туындауына алып келді» (Қосымша А). Байқап отырғанымыздай, жалмауыз сөзі жалмау, яғни жұту мен ауыз сөзінен құралған күрделі сөз.
Жалмауыз кемпірдің образын фольклорлық проза мәтіндерінен алып талдайтын болсақ, жалмауыз кемпірдің адам бейнесінде келіп, алдап-арбап қастандық жасайтындығына көз жеткіземіз. Оған дәлел ертегілер желісіндегі суреттеулер. Мысалы «Ұшар ханның баласы» ертегісінде: «...Бір уақытта сол топтың ішінен басы мүйіз, көті киіз, сұмпайы, қарға тұмсық, қарға аяқ бір мыстан: «Мен білем, маған бір желмая бер, мен қызды алып әкеліп берем. Бірақ, мен сіздің тілегіңізді орындасам, мені он бес жасар балаға қосып, бесікке бөлеп, емізікпен тамақтандыратын боласың», – деді. Соны күтіп отырған хан кемпірдің айтқанын істемек болды» (Қосымша А). Мәтінде адамша сөйлейтін, бірақ түр-сипаты адамға мүлде жат бейне суреттелген: басы мүйіз, бөксесі киіз, тұмсығы қарғаның тұмсығындай, аяқтары да қарғанікіндей. Бұндай теңеу құбыжықты ерекше әсерлі етіп көрсетеді, сондай-ақ мыстанның бейнесін оның ханға қойған шарты (он бес жасар балаға қосып, бесікке бөлеп, емізікпен тамақтандыру шарты) арқылы өте сұмпайы, жиіркенішті етіп көрсетеді. Адамды өлтіруі, оның ерекше қауіпті құбыжық екендігін көрсетеді.
Сонымен қатар қиял-ғажайып ертегілерінің бірі «Алтын құс» ертегісіне көз жүгіртсек, жалмауыз еркек ретінде суреттеледі: «...түнде аспаннан көрінбей албасты түсіп қызға ұйқы бермейді, күзетке күнде түнде бір-бір жігіттен тұрады. Ол жігіттің өзін шалып қалады, оны хан өлтіріп отырады. Міне, өткен түні менің баламды осылай күзетте тұрғанынан жын шалып, бүгін баламды өлтірген күні еді. Соған жылап отырмын», – деді. Әлде уақытта ел ұйықтады деген кезде қыздың шырылдаған дауысы шықты. Жігіт ояна келсе, бір түкті пері қыздың тізесін сорып жатыр екен» (Қосымша А). Бұл ертегіде жалмауыз түкті пері ретінде суреттеліп, оның жынысы еркек екендігі көрінеді. Мәтіннен көріп отырғандай құбыжықтың аты әртүрлі аталады, ертегінің бастапқы кезінде албасты деп, ортасына қарай пері деп аталады. Демек, халық танымында жалмауызды албасты деп те, пері деп те атау үрдісі байқалады. Ертегілерде осы сияқты құбыжықтарды бірде жалмауыз, бірде албасты, бірде пері деп атау қалыпты жағдай. Мысалы «Қаратай» ертегісінде құбыжық жалмауыз ергежейлі шал, яғни еркек жынысты адам кейпінде суреттелген: «... даладан бір зор дауыс естілді. Сарытай қорыққанынан жалма-жан орынан тұра келіп шықты, далада ол не көрді? Сақалы қырық тұтам, бойы бармақтай, түсі суық адамды көріп қорыққанынан өле жаздады.
Құдайдың кем жасаған байғұсы Сарытайға қатты ақырды, һәм оған бұйырды: «Мені аттан түсіріп ал!» – деп. Сарытай есі шығып кетіп, қорыққанынан шалға жетіп келіп атынан түсіріп, һәм үйге әкеледі. Үйде ет ошақ үстінде тұр еді. 
Ергежейлі шал Сарытайға: «ет бер!», – деп бұйырды. Байғұс Сарытай оның барша бұйырғанын орнына келтіре бастады. Қазаннан етті түсіріп алып, шақырмаған қонағының алдына қойды» (Қосымша А). Ертегідегі жалмауыз еркек, бойы бармақтай, сақалы қырық тұтам, түсі суық шал образында. Адамзатқа жат қылық көрсетіп ақырады. 
«Майлықарашаның ертегісінде» жалмауыз кемпір ретінде суреттеледі: Қыз кемпірдің басын қарап отырды. Кемпір тізесінен қанын сорып отырды. Өзі жалмауыз кемпір екен, қыз от  алып келді. Бір уақытта Майлықараша келді. Қыздың бетінде қан жоқ, құп-қу боп отыр екен. Білді. Кемпір айтты: «Мені өлтірмеңдер, – деді, – Мен қолы жоғыңа қол, тағы мұрны жоғыңа мұрын, көзі жоғыңа көз бітіремін», – деді» (Қосымша А). Бұл жерде жалмауыз кемпір мен мыстан кемпір өзара ұқсас, кәдімгі адам бейнесінде, нақтырақ, кемпір бейнесінде көрініп, санын, қанын сору арқылы әйел затына қастандық жасауға үйір келетін және кәдімгі адам тәрізді өмір сүретін бейне. Осы сияқты мыстан кемпір мен жалмауыз кемпір, жалмауыз шал бейнелері «Хан қызын алған жарлы», «Кедейдің үш баласы», «Асан батыр», «Пырақ», «Құланайжарқын», «Омар мен Ғазиза», «Алтын сақа», «Алтын топай», «Жүсіп ерген», «Қарамерген» сияқты т.б. қиял-ғажайып ертегілерінде көптеп кездеседі. Бұдан байқайтынымыз, фольклорлық прозада жалмауыз еркек жынысты болып та, әйел бейнесінде де кездеседі. Бұл оның өзіне тән дифференциалды белгісі.
Ертегілер желісінде пері, албасты, жын-шайтан, мыстан кемпір, марту, жалмауыз кемпір, жезтырнақ сияқты кейіпкерлер өзара ұқсас бейнеде суреттеледі. Мысалы Орман «анасы» (Албасты) жануарларға қатысты биліктің кейбір белгілерін де сақтап қалған. Албастының ұзын тырнақты саусақтары қазақ фольклорындағы Жезтырнақты еріксіз еске түсіреді. Мәтіннен дәлелдеп көрсек құбыжықтың бейнесі «Қарамерген» ертегісінде ерекше айқын көрініс табады: «...Бір күні мерген бақырын асып, ет пісіріп, түнде отыр еді, бір нәрсенің жүрген дыбысы естілді. Мерген: «Бұл немененің дыбысы, бұл жерде адам жоқ еді ғой?» – деп, қайран болып тұрса, бір көк көйлекті қатын кіріп келіпті, ешбір жауап қылмай, бір тізелеп отырыпты. Қараса, түсі сары, көзі ала және екі көзін мергеннен айырмайды. 
«Енді бұның не екенін білейін» деп үлкен селебе пышағының ұшына бір домалақ ет шаншып алып: «Мә!», – деп қатты ақырды, үндемей жеңнің ішінен қолын көрсетпей келіп, етті алып, қатын жеп қойды. Мерген білді, «бір зияндас неме!» деп қауіптеніп, көзін айырмай отырып, етін жеп болғаннан соң, қолына селебе пышағын алып, қатты ақырды: «Шық, жатамын!» – деп. Онда қатын көзін тігіп тұрып: «Әбиу, әбиу», – деп малдас құрып отырып алды. Онан соң мерген мылтығын алып және ақырды: «Шық, жатамын!» – деп. Қатын «Әбиу, әбиу!» – деп түрегелді де, артымен шығып жүре берді.
...Қатын келді де кісіге ұсап жатқан жолымен үйдің төбесіне «әбиу, әбиу» деп бас салды, құр ағаш салдыр-салдыр етті. Қатын түрегеп жан-жағына қарап тұрды. Мұның жалмауыз екенін біліп, Аллаға сыйынып, мылтықпен мерген атып еді, қатын «әбиу» деп, оқ тиген жерін қолыменен бір қойды да қарап тұрды. Мылтықтың дауысы қайдан шыққанын білмей қалды. Жан-жағына қарап тұрды да қатын ізіменен қайта жөнелді. Мерген мылтығын оқтап алып, және бір атып еді, қатын баяғысындай «әбиу, әбиу» деп оқ тиген жерін қолыменен бір қойып қалды да, секіріп-секіріп, жан-жағына қарап жылдам басып жүре берді. Қатын белден асып кеткен соң жылдам жүгіріп келіп, атын ерттеп мінейін деп, ер тоқымына келсе, баяғы кісіге ұсатып жатқызған жолым үйдің ағашы пышақпен кескендей болып, кертіліп, бөлек-бөлек болып қалыпты, үстіне жайған киімі тілініп, шұрық-шұрық тесіліп қалыпты. Мұны көріп, мерген жанынан үміт үзіп, қорқып тұрды.
... Қараса, дамбалы жоқ, адамнан ешбір бөтен жері көрінбейді. «Бұл қалай? Қолын көрейінші!» деп қараса, екі қолының алақаны пышақтың жүзіндей көк темір екен, саусақтарының ұшы найзадай өткір, тасқа кіріп кетеді. Мерген бір қолын кесіп алды» (Қосымша А). Ертегі желісінде жалмауыздың көк темірдей тырнақтары оны жезтырнақтың образымен ұқсастығын байқатады. Адам кейпіндегі зұлымның адам ұйықтаған түн мезгілінде келіп жолым ағашты тырнақпен-ақ кес-кестеп тастағаны мергеннің бойына қорқыныш ұялатады. Оның көйлегі көк, көзі ала, өзінің түсі сары. Оның сары түсті болуы түлкі мен Албастыны еске түсіреді. «Әбиу» деп адамша дыбыс шығаруы ерекше қорқыныш ұялатады. Оның өлгеннен кейін көрінген қолы да көк темір ретінде суреттелген. Бұл жерде көк, сары, ала сын есімдері бір сөйлемнің ішінде халық танымындағы сары уайымның, көк суықтың, ала-құла тылсым күштің реңкін беріп тұрғандай. Жоғарыда аталып өткен мифологиялық кейіпкерлердің қасиеті, адамға қатысты жасайтын іс-әрекеті оның функционалды қасиетіне негіз болады. Адамға қиямет, жамандық жасайтын осындай мифологиялық демонологиялық кейіпкерлердің қатарында үббе, марту, сөрел, көнаяқ, дию, пері де бар. Бүкіл демондық кейіпкерлер табиғаттан тыс күші мен қызметі бар жасырын көзге көрінбейтін рухтар. Қаскөй, адамды ауруға ұшырататын пері, алып жын, дию, қайыс аяғымен немесе аяғының орнына белдік байлаған, абайсыз жүрген саяхатшыларды ұстап алып, үстіне мініп, белдігімен я қайыс аяқтарымен байлап, әбден әлі құрығанша үстінен түспейтін зұлым – көнаяқ, адамды қылқындырып, басып өлтіретін марту, адамды қытықтап өлтіретін, албастының күйеуі – сөрел, бақсы табынатын рух, ібіліс – жын, өзендердің терең тұстары мен иірімдерінде тіршілік ететін қаскүнем рух – үббе (үббе – өзіне тарту, жұту дегенді білдіреді [146], олар адамға үнемі қастық жасайтын мифологиялық кейіпкерлер. Сонымен фольклорлық прозадағы мифологиялық кейіпкерлердің функционалды белгілерінің әртүрлі болатынына көз жеткіздік және олардың қызметі өзара ұқсас келетіндігі, көбіне адамға жақсылық жасау, демеу беру, қолдау көрсету, көмектесу немесе керісінше адамға қиянат жасау, кедергі келтіру, өлтіру сияқты әрекеттерден тұратыны анықталды. Оны 4-кесте түрінде былай көрсетуге болады.

Кесте 4 – Мифологиялық кейіпкерлердің функционалды белгілері (қызметі)

	Мифологиялық кейіпкерлердің функционалды белгілері (қызметі)

	Көк бөрі
	Жас сәбилерді асырайды; қиын-қыстау кезеңде көмекке келіп, тығырықтан шығады, жол көрсетеді; тұтастай халықтың ата-бабасы болып саналады; түркі жұртының пірі саналады.

	Асан қайғы
	Жартылай жаратушылық қызмет, елге қамқорлық жасайды

	Қыдыр (Қызыр)
	Бақ-береке сыйлайды, ырыздық пен несібе әкеледі

	Бақсы-балгерлер, абыздар, емші-көріпкелдер, т.б.
	Адамды емдейді, аты жаманнан, жын-шайтаннан, тіл-көзден тазартады, емдейді



	Албасты
	Жауыздық жасау, булықтырып өлтіру, өкпе, жүрек сияқты адам мүшелерін ала қашып, суға лақтырады

	Жезтырнақ
	Зұлымдық жасайды, тырнағымен кесіп (шауып) өлтіреді

	Көн аяқ
	Адамды алдап, үстіне отырып, көң қайыстарымен байлап-матап, адамның әлі құрығанша мініп жүреді

	Сөрел
	Адамды қытықтап өлтіреді

	Жын, Пері, Ібіліс, Дию
	Ауруға ұшыратады

	Марту
	Қылқындырып, басып өлтіреді

	Үббе
	Адамдарды алдап суға тартады, жолаушыларды жолдан тайдырады, адастырады

	Ескерту – Автордың құрастыруымен



Фольклорлық прозадағы мифологиялық кейіпкерлердің функционалдық қырын сөз еткенде, олардың құбылу қасиетін де атап өткен жөн. Кез келген ауыз әдебиетінің халықтық прозалық шығармалардағы кейіпкерлердің ерекше бір қызметтік жүйесіне тоқталғанды жөн көрдік. Мифологиялық кейіпкерлердің құбылмалы немесе өзгермелі қызметі құбылу деп аталады. Шоқан Уәлихановтың жазып алған [108, б. 101] фольклорлық туындылардың бірі «Едіге жырда»: «...Тағы күндерде бір күн қыз шашын жуды. Бас терісін  алдына алып тарап отыр. Жігіт тағы көрді. Қыз аспанға ұшып жөнелді. Әй, жігіт, – деді, – ішімде алты айлық балаң кетіп барады. Ніл дариясының басында, Құмкент шәһарының қасында балаңды тастап кетермін, өзің іздеп тауып ал, – деді. Иә, қыз кетті. Баба Түкті Шашты Әзіз баланы іздеп, Ніл дариясын қыдырды. Ніл дариясының басында, Құмкент шаһарының қасында жібек орамалға ораулы баласын тауып алды. «Елсіз, күнсіз туды» деп, атын Едіге қойды да, жауырынына таңды». Бұл жерде қыздың құсқа айналып, ұшқанын көреміз. Осы сияқты көптеген фольклорлық прозада бір күйден екінші күйге ауысу, бір заттан екінші бір затқа құбылу қасиетін көп кездестіреміз. Бұл ерекшелік мифологиялық лексиканың функционалды аспектісін айқындайды.
Мифологияда қарғыс кесірінен адам кейпін жоғалтып, жануарға айналатын образдар бар. Бұл туралы С. Қасқабасов еңбегінде былай әңгімеленеді: «Әкесі үйіне келіп, болған жағдайды білген соң, қызын қарғап, теріс батасын беріпті. Құдай қызды мәлінге айналдырып жіберіпті» [8, б. 310]. Миф міндетті түрде себеп-салдарлы болады. Қандай да бір құбылушылықтың, яғни өзгерістің себебі бар. Мифтерде құбылудың үш түрлі себебі бар. Біріншісі  – кінәнің болуы. Бұл құбылу жаза ретінде жүзеге асады. Қыз – сиқырлы жолмен жазаланады, құрбан болады. «Сынтас», «Келіншектау» мифтері тасқа айналған қыздар туралы өрбиді. Қыздар әкесінің алдында кінәлі болады, тасқа айналады. Осындағы «кінә» ұғымы уақыт өте келе «күнә» ұғымымен теңеседі. Дәл сол сияқты «Қарынбай туралы» мифте Құдайдың алдында күнәлі болған адам суырға айналады. 
[bookmark: _Hlk215830235]Мифтер желісінде адам мен табиғат етене байланысты суреттеледі, кейін келе адам санасының өрбуі, дамуына қарай адам өзін табиғаттан үстем, табиғатқа әсер ете алатын күш иесі екендігін сезінген кезеңдерде мифтер желісі өзгере бастады. Бұл – адам мен табиғаттың арасындағы алшақтықтың бастауна негіз болады, сөйтіп, құбылу арқылы пайда болу бастау алады. С. Қасқабасовтың айтуынша мифтің себебі мен оның салдары болады. Кез келген құбылу (қарлығаштың келте болып қалуы) белгілі бір себептің салдары болады. Құбылудың бірнеше себебі бар. Ең алғашқысы – өте қатты шаршаған адамның ұйқыға кетуі, нәтижесінде оның тасқа айналу немесе құсқа айналып кетуі. Қазақ фольклорлық прозасында «Ұйықтаған батыр» мифі соның дәлелі.  
[bookmark: _Hlk204288161]Құбылудың келесі бір себебі – зор қауіптен құтылу жолы. Адамға ғаламат қатер төнеді. Содан құтылу үшін ол не тасқа, не жұлдызға, т.б. нәрсеге айналып кетеді. Қазақта сондай мифтің бірі Қазығұрт тауындағы «Қырық қыз» деп аталатын тастарға байланысты айтылады» деп жазылады [124, б. 73]. Қазақта жездесі мен апайынан жәбір көріп түн ішінде ат іздеп, оны таба алмай «Ат жоқ» деп айтып жүріп көкекке айналған қыз туралы миф бар [113, с. 51]. Ислам дінін қабылдаған түркі халықтарында адамды құбылтушы күш негізінен бір Алла. Демек, қазақ фольклорлық прозасының көптеген үлгілерінде кейіпкерлердің кұбылуы орын алуы әбден орынды үрдіс. Оны прозалық шығармалардағы мифологиялық лексика арқылы дәлелдеп көрсек, «Қанай мен Жанай» еретегісінде адамның көгершінге айналуы, «Қарабатыр» ертегісінде адамның түлкіге, бүркітке, балыққа, жайынға, айналуы, «Жүсіп мерген» ертегісінде қасқыр қызға айналады және тағы да көптеген ертегілерде құбылулар кездеседі. Ендеше мифологиялық кейіпкерлердің құбылу әрекетін мифологиялық лексиканың функционалды аспектісі аясында қарастыруымыздың орынды екеніне көзіміз жетеді және мифологиялық кейіпкерлердің бұл қасиеті оның мифологиялық бейнесі және нағыз мифологиялық лексиканың бірден бір белгісі болып саналады. Сонымен мифологиялық лексиканың функционалды ерекшелігін халықтың тарихи жадын, дүниетанымын, сакралды болмысын және мифологиялық санасының ерекшеліктерін тіл арқылы беретін жүйе ретінде қарастырамыз. Мифологиялық лексиканың функционалды қыры ұлттық мәдениет пен руханиятты сақтау мен жеткізу миссиясын атқарады.

[bookmark: _Hlk204288183]3.2 Мифологиялық лексиканың дифференциалды ерекшелігі
[bookmark: _Hlk206202682]Мифологиялық лексиканың функционалды аспектісімен қатар, оның дифференциалды аспектісі де ерекше мәнге ие. Сөздікте: «Дифференциалды сын есім. Сараланған, дараланған» деген түсініктеме берілген (Қосымша А). Ендеше мифологиялық кейіпкерлердің өзіндік даралаушы, өзіне тән ерекше белгілерін айқындайтын сипат дифференциалды аспект деп танылады. Бұл аспекті төңірегінде біз мифологиялық кейіпкерлерді оларға тән ерекше белгілеріне қарай танып, ажырата аламыз. Дифференциалды аспектісіне қарай мифологиялық лексика  реалды (шынайы) және ирреалды (шынайы емес, ғажайып, тылсым, құпия, мистикалық) болып бөлінеді. Мысалы, бақсы - шынайы, аждаһа (айдаһар) – ирреалды. Демек, мифологиялық лексиканың функционалды аспектісі оның адамға қатысты әрекеті (көмектесуі я зиян келтіруі), ал дифференциалды аспектіге оның реалды және ирреалды қасиеті, сондай-ақ оның жеке өзіне ғана тән белгілері (атрибуты, мекен ету кеңістігі, көзге көрінетін мезгілі, келбеті (зооморфты, антропоморфты) т.б. белгілері жатады.
[bookmark: _Hlk215620841]Қазақ мифологиясындағы маңызды дифференциалды белгінің бірі - кейіпкердің пайда болу мезгілі, уақыты. Мысалы, қазақ мифологиясындағы балаларды қорқытатын рух (бөжай), ауру әкелетін рухтар (албасты, жын-шайтан, т.б.), әдетте, түнде, күн батқан кезде немесе қызыл іңірде пайда болады деп сенген. Оған жоғарыда сөз болған Жезтырнақтың түнде келіп, қауіп төндіруі дәлел бола алады. Мифологияда кейіпкердің келбеті де маңызды мәселе, олар антропоморфты, зооморфты келбетте белгілі. Мысалы, зұлым рух – Мыстан кемпір адамдардың көзіне әйел, жас келін, қыз, кәрі кемпір кейпінде көрінеді. Сонымен қатар тағы бір дифференциалды белгі – бұл кейіпкердің атрибуты. Мысалы, Албастының атрибуты – зұлым рух, шашы жалбыраған әйел келбетінде көрінуі және оның артқа лақтыратын екі метрлік салбыраған кеудесі бар. Бұл аталғандардың барлығы мифологиялық кейіпкерлерді топтаудағы (классификация) басты айқындауыш белгілер. Албастының дифференциалды белгісінің бірі – оның мекен ету орны. Жоғарыда айтылған Жезтырнақ орманды мекен етсе, Пері мен Албасты – су тылсымына қатысы бар әзәзіл пері. «Албасты» мифінде ол аппақ шашы жалбыраған, емшегі арқасынан асып салбыраған, ұсқынсыз әйел кейпінде суреттеледі, өзен мен көлдердің маңайын мекендейтіні айтылады (Қосымша А). Бұл оның дифференциалды белгісі. «Албаста» деген сөздің мағынасы «шашы тақырлана алынған адам» деп түсіндіріледі, алайда бұл оның екінші мағынасы, алғашқысы «лоб», «лобастый» деген сөздің мағынасымен байланысты [51, б. 89]. Солтүстіктік орыс халқында «албаста» және «албастый» сөздерінің түп негізі түркі-иран ареалымен, яғни Кавказ елімен байланысты қаралады. Сондықтан орыс елінің оңтүстік шығыс территориясына таяу Волганың орта және төменгі ағысында «лобоста» мифологемасы кездеседі. Лобоста – бойы аспаннан жерге дейін жететін ірі денелі әйел ретінде сипатталады. Оның денесін былай деп суреттейді: ұйысқан шашы бар, басы үлкен, ақсиған тістері бар, саусақтары айқұш-ұйқыш қиылысқан, ұзын қолды сұр масса. Ол дауыл кезінде, бұлттардан, желден я ұйытқыған желден пайда болады екен. Онымен кездескен адам өлімге тап болады екен. Мұндай сипаттау бірнеше славяндыққа жатпайтын елдердегі кейіпкерлермен сабақтас келеді. Татар халқында Албасты – өте ірі көлемді, формасы жағынан белгісіз нәрсе деп суреттеледі. Алыстан ит сияқты көрінеді де, адамға жақындаған сайын ұлғая түсіп, жиналған биік мая (үйілген көпене) шөп сияқты формаға ие болады екен. Әдетте көпірлердің жанында, көшелердің, жолдардың қиылысында кездеседі. Тәжік халқында «альбасти», «альмасти» формасында келіп, босанатын әйелдерге, әсіресе босанар алдындағы 3-4 күн аралығында ерекше қауіп төндіретін рух ретінде танылады. Ол босанып жатқан әйелдің бауырын, жүрегін жұлып алып, жаңа туған нәрестені булықтырып өлтіруі мүмкін. Ол егер адамның мүшелеріне қолын тигізсе, адам қол, аяғынан айрылады екен. Ол рух алба-жұлба адам кейпінде, ит, ешкі, ат бейнесінде көрінеді. Қырғыз халқында албосты ұзын бойлы, басы үлкен, кеудесі де үлкен, үшкір ұзын тырнағы бар, шашының ұзындығы жерге дейін жететін әйел бейнесінде суреттеледі [51, б. 90]. Осы тұста албастының дифференциалды белгісі – оның адамның көзіне көріну келбеті, кейпі. Албастының түлкі кейпінде кездесуі оның зооморфты күйі, яғни оның түлкі, ешкі, ит болып көзге көрінуі ерекше жағдай. Соның ішінде албастының түлкі бейнесінде көрінуі көбірек кездеседі: «Бір күні алыс жолдан келе жатқан салт атты жолаушы бір ауылдың жанына таяй бергенде сол ауыл жақтан аузына өкпе тістеп шыға келген бір түлкіні көреді де, оның түріне қарап, түлкі кейпіне кірген албасты екенін біледі. Ол – албасты қашатын киелі адам екен. Ұран сала ұмтылып, әлгі албастыны ат бауырына алып сары ала қамшымен сартылдатып сабап, ауылға әкеледі. Ал ауылда жаңа босанған бір әйел әл үстінде жатыр екен. Албасты оның өкпесін суырып әкеткен. Әлгі адам албастыны сабап: «Өкпесін орнына сал!»  деп бұйырады, албасты өкпені орнына қояды. Сол сәтте әйелдің жаны кіріп, көзін ашып, сауығады» (Қосымша А). Албасты жансыз заттар мен жануарлар кейпіне енеді деген нанымдар бар. Кейде көпене (үйілген шөп), ағаш немесе арбаға айнала қояды. Олардың аяқтары теріс қараған, құс табан немесе тұяқты болып келеді. Кейбіреулерінің маңдайында жалғыз көзі, тас немесе қызыл жез мұрны, қолдарында өткір тырнақтары бар. Ең қаскүнем зиянкес албастылар қара, қалғандары сары болады. Олардың қолында әрқашан да сиқырлы кітап, тарақ, күміс теңге жүреді. Албастының күйеуі – әзәзіл Теміртөс сайтан. Ол – орманды мекендейтін пері. Албастылар адамның түсіне еніп, шошытып, ауруға шалдықтырады. Әсіресе, жас босанған әйелдер мен жаңа туған сәбилерге өш. Ол жас босанған әйелдің жүрегі мен өкпесін ұрлап алып, суға жүгіреді екен. Оларды суға салса, әйел өліп қалатын көрінеді. Албасты – өз құрбандарының қанын ішетін қансорғыш. Жылқыны жақын көреді, түнде мініп, жалдарын шимай-шатпақ қылып өріп тастайды. Албасты жалғызілікті адаммен немесе аңшылармен бірге тұрып, оларға сәттілік әкеледі, өзінің сүтін ішкізіп, қабырғасынан кесіп алған етін жегізеді. Адам албастыны бағындыруы үшін оның үстінен бір тал қылшығын немесе бір затын, сиқырлы кітабын, тарағын не болмаса теңгесін қолына түсіруі керек. Сондай-ақ оған айтқанын істеткізу үшін киіміне ине шаншыса да болады, сонда адам не қаласа, албасты соны орындайды екен делінген (Қосымша А). Албастыны суреттеу кезінде оның ұзын, өткір тырнақтарын, түсінің сары болуы ерекше атап өтіледі. Ертегілер желісінде Жезтырнақтың да пышақтай өткір тырнағымен ерекше көзге түсетіндігін еріксіз еске аламыз. Бұдан түркілік дүниетанымның негізі бір екендігі айқындала түскендей, қала берді, образдар арасындағы ұқсастықты, байланысты көреміз. Бұл ретте Албасты мен Жезтырнақ, Сөрел, Пері, Жалмауыз, Сайтан (Шайтан) образдарының астасқан (байланысқан), өзара ұқсас тұстары байқалады. Олар кейпі жағынан да, іс-әрекеті, мекен ету орны жағынан да ұқсас. Демек, мифологиялық кейіпкерлердің өзіндік жеке, тек өзіне ғана тән ерекше белгілері болғанымен, олардың дифференциалды және функцианалды аспектілері өзара жанасып, байланысып тоғысатынына толық көз жеткіздік.
Жоғарыда айтылған кейіпкерлер ирреалды мифологиялық кейіпкерлер болса, реалды дифференциалды ерекшелігі бар мифологиялық кейіпкерлер қатарында адамдармен бірге өмір сүретін, көзге қарапайым адам сияқты көрінетін, ерекше көріпкелдік, әулиелік қасиеті дарыған адамдарды, тіршілік иелерін жатқызамыз. Олардың қатарында Абылайханның сары бурасы, Тарақты Байғозы батырдың киесі – ақиық бүркіт, Жарылғап батыр Алтайдың сенген қызыл түлкісі, әйгілі Кемпірбай ақынның өз бойының киесін байлайтын көк үйрек сияқты т.б. адамға түрлі жағдайларда жанында болатын сенімді серігі болады. Бұл ретте жоғарыда айтылып кеткен хан Абылайдың қанды жорыққа аттанарда, жолы болып, ойына алғаны сәтімен орындалатын болса, сары бураның жолға маңдайын беріп жататыны, егер жорық сәтсіз болатынын сезсе, оның (сары бураның) сырт беріп жататынын мысал ретінде келтіруге болады. Осы сияқты өмірде болған, реалды мифологиялық лексиканың қатарына халқымызға ежелден белгілі Бақсы, Балгер, Емші, Әулие-әмбиелерді жатқызуға болады. Кейбір прозалық шығармаларда демонологиялық кейіпкер адамнан әлсіз болып кездеседі. Бұл – табиғаттағы «теңдік заңын» бұзып, адамзаттың мифологиялық ойлау санасының дамуына сәйкес келетін дүние. Сол кезде адам өзінің табиғаттан үстем екенін түсінген, айналаны, өзін қоршаған ортаны өз күшіне бағындыра алатынына сенген. Ондай ерешке күш Бақсыларға тән. Шамандық ілім бойынша Бақсылар халықты, елді тылсым әрі зұлым күштен құтқарған, сақтаған. Бақсылардың қасиетті күші олардың заттарында да болған. Ә. Диваев өз жазбаларында Бақсының белгілі бір затын алып барса, сол үйге  Албасты жоламайды,  қашады деп жазылған [143, с. 45]. Қырғыз халқының нанымында қара шаман деген ұғым бар, ол қара Албастыны жеңетін шаман [115, с. 98]. Ф.Г. Хисамитдинова бұл кейіпкерлерді көмекші, демеуші мифологиялық кейіпкерлер деп атайды [53, с. 4-336].  
Ирреалды қасиеті бар кейіпкерлер аты айтып тұрғандай, көзге көрінбейтін, тылсым күш иелері дедік, ал Бақсы сияқты реалды кейіпкерлер адамның үрейін келтіретін құбыжықтарға қарсы тұра алатын және адамзат атаулыға қиналған замандарда қол ұшын беретін, демейтін көмекші күш иелері. Адамзатқа көмекші бола алатын ирреалды күш иелері де бар. Оларға: Тәңір, Қыдыр (Қызыр), Ұмай, Жын, Пері, Шайтан, айдаһар т.б. жатқызамыз. «Көңіліңе астамшылық алма» ертегісінде: «...Көрген-білгенін тегіс баян етеді. Сонсоң бір уәзірін шақырады да: «Мынаны жеті қайта боз биенің сүтіне шомылдырып алып келіп бер», –- дейді. Жеті қайта шомылдырып, ханның алдына әкеліп бергеннен кейін, мүсәпірдің қолынан ұстайды. «Кітаптың бетін ашқаның рас па?» – деді. Ол «рас» деп жауап қайырады. «Бұдан былай көңіліңе астамшылық ойлама!» – дейді де: «Міне тағың, міне жұртың,  міне уәзірің, міне елің, мен Жәбірейіл періштемін», – деп, тағын өзіне беріп жоқ болады (Қосымша А). Осы сияқты Қызырдың образын «Бақытты бастан тепкен адам» ертегісінде көреміз: «Бағдат шаһарында бір жігіт болған екен. Бір күні түсінде Қызыр жолығып: «Мен Ніл дариясының жағасында бір бәйтеректің қасында тұрамын, сен  маған кел, саған батамды беремін. Сен бақытты боласың», – дейді (Қосымша А). «Талапты жасқа атаның өсиеті» ертегісінде: Жолдасы баланың әкесіне келіп: « – Сізге рахмет. Сіздің және балаңның пиғылына көп рахмет, маған ештеңе керек емес. Сіздің балаңыз жолдас іздеп жүріп бір әйел мен сыртқа кездесіп, әйелді сырттан құтқарып еді. Сол әйелдің өлген күйеуі мен едім, Қыдыр болып осыған кездескен едім, – деп аспанға ұшып кетіпті» (Қосымша А). Бұл ертегілерде адамға игі жақсылығын аямаған, жағымды, көмекші кейіпкерлер ирреалды мифологиялық лексиканың қатарынан орын алады. Ал енді «Қойлыбай бақсы мен жын-пері» аңызынан реалды да, ирреалды да кейіпкерлерді көре аламыз: «Әйелдерге толғақ кезінде кесір-қысас жасайтын жын-шайтандардың ешбірі Қойлыбай отырған жерде өктемдік ете алмаған. Егер жын-шайтан, албастылар әйелдің босануына бөгет жасаса, Қойлыбай сол үйге өзінің қамшысын немесе  тымағын жіберіп отырған, сонда бақсының мысы басып, қаһарынан қорыққан албастылар жалт беріп, қашып кетеді екен» (Қосымша А). Мұндағы Бақсы Қойлыбай реалды мифологиялық кейіпкер де, Албасты, жын-шайтандар ирреалды мифологиялық кейіпкер болып саналады.
[bookmark: _Hlk202361411]«Бақсылардың арасында ең белгілі де атақтысы бағаналы руынан шыққан Қойлыбай дейтін атақтысы болған. Ол – барлық бақсылардың басшысы. Оған Қақаман және Ер Шойлан деген шайтандар бағынып, қызмет еткен.
Қойлыбай киіз үйге кірген бетінде шаңырақта қасқайып отырған, бастан-аяқ көк темір құрсанған, жалпақ маңдайының қақ ортасында қымыз тостағанындай адырайған жалғыз көзі бар, қара барқыттай қап-қара албасты патшасын көреді. Албасты патшасы Қойлыбайға мысқылдай күліп: «Сенің адамдарға көмектесуіңе біз көп еркіндік жасадық, енді біздің де бір тілегімізді берсеңші!» – дейді. Қолына өз жеңісінің белгісіндей – қызыл ту ұстапты. Адамдардың естіген темір шыңылы Қойлыбай ұрған кезде соның сауытынан шыққан дыбыс екен. Албасты патшасы Қойлыбайды жеңді.
Кенет қатты жел соғып, үлкен қара бұлт әуенмен таңқаларлықтай тез жүйіткіп келіп, киіз үйдің үстіне салдыр-күлдір қона кетті. Айналаны түнек басты, шу күшейіп, сатыр-сұтыр дыбыс шығып, бұлт батысқа қарай бет түзеді. Бұл Қойлыбайдың көмекшісі Нәдір Шолақ еді. Ол өкпелесе де, өз бақсысының жеңілуіне жол бере алмады. Сөйтіп жын әскерінің таңдаулы жасағын бастап келді. Нәдір Шолақ қолындағы қысқа сапты қарай найзасын албасты патшасының кеудесін қақырата сілтеді. Басшыларының жеңілгенін көрген жын-шайтандар дүркіреп, безе қашты... У-шу бірден тына қалып, ауадағы қара бұлт ақырындап сейілді. 
Науқас әйел де есін жиып, «Шүкір Алла, күнәһар пендеңді кешіре гөр!» деп тіл қатты. Көп ұзамай ол аман-есен ұл туды (Қосымша А). Мәтінде жын-шайтандардың аты аталып, олардың адамдарға көмекші және адамдарға қауіп-қатер төндіретін түрлерін көрсету арқылы мифологиялық кейіпкердің бір түрі қара Албастының функциялы аспектіге де, дифференциалды аспектіге де нақты мысал етіп көрсете аламыз, сондай-ақ нағыз патша Албастының түр-сипаты да суреттелген. Албасты мен адамның шайқасқан кездегі табиғат құбылыстары, шын-шайтандардың қақтығысы, дыбыс, айқай-шу, адамдардың үйрейі, қорқынышты сәт, «шу, сатыр-сұтыр» еліктеуіш сөздердің берілуі, «айналаны түнек басу; бұлт батысқа қарай бет бұрды; адамдардың естіген темір шыңылы» деген сияқты тіркестер, яғни тілдік қолданыстар арқылы ерекше әсер берді. Албасты патшасының түр-сипаты, дене бітімі, бет-әлпеті, қасқайып отырғаны, бастан-аяқ темір құрсанғандығы, жалпақ маңдайының қақ ортасындағы адырайған көзін қымыз тостағанға теңеу, қап-қара түрін ерекше айшықтай түсу үшін оны қара барқытқа теңеу, оның  мысқылдай күлуі – Албасты патшасының ерекше қорқынышты құбыжық етіп көрсетуде, адамға эмоция беруде ерекше әсерлі. Діни ілімнің ауысуы халық танымына өзгерістер әкеліп, фольклорлық мәтіндерді де соған қарай сәйкестендіріп отырды. М. Әуезовтің төмендегі пікірі осыған саяды: «Берірек келген заманда көп бақсылар «жынның ішінде тазасы бар, мұсылман жын, кәпір жындары бар» деп екіге айырып келіп, мұсылман жынға сиынамыз деп, барлық пайғамбар, әулиелер, аруақтарды шақырып, сарын айтатын болған. Бұл бақсылық негізгі әлсіреп құлауға айналған соң, жаңа заман ағымына бой ұсынып, мұсылмандыққа ауыл-үй қонып, бітім жасамақ болған. Мұны бақсылықтың жоғары алдындағы азғындығы кезі деп есептеу керек» [138, б. 100]. Әр дауірде Албастылармен шаман немесе бақсы, одан кейін молдалар да күрескен: «...олармен бақсы ғана емес, молдалар да күресетіндіктен олардың функцияларында көп ұқсастықтар кездеседі» [138, б. 4-159]. Бұл тұрғыда С. Қасқабасов салмақты ой қорытады: «Қазақтар молда мен бақсының арасындағы орасан айырмашылық көрмеген, екеуінің де атқаратын қызметі жору, дуалау, емдеу және т.б. [147]. Жоғарыда сөз болған мәтінде жойқын, ерекше қауіпті қара албастының образын көрсек, кейбір хикаялар мазмұны Албастыны сары қыз бейнесінде сипаттайды. Бұл ел сеніміндегі сары Албастының негізі болса керек. Бұл тұста «Қарамерген» ертегісіндегі сары түсті Жезтырнақтың образымен сары Албасты образы ұқсас. Бұл екі мифологиялық кейіпкерді байланыстырып тұрған сөз – «сары» сын есімі. Сонымен қатар хикаялардың халық сенімінен айырмашылығы сол, Албасты адами қалыптан тыс кейіпте де көрінуі мүмкін: «... Оның үстіне басы қазандай бір құбыжық отырып алыпты» [143, с. 43-44]. Бұл мысал мифологиялық кейіпкерлердің түр-түсінің, яғни дифференциалды аспектінің әртүрлілігіне меңзейді. Х. Кустанаевтың еңбегінде де қазақ арасындағы Албастының екі түрі айтылады: «Сары албасты және қара албасты. Екеуінің әрекеттері екі түрлі. Сары албасты – өте қу, айлакер. Адамға енді жоламайтындай болып, ант еткенмен, ыңғайы келгенде қастық қылу жағдайын іздеп жүреді. Қара албасты адамға сирек кездескенімен, ол – әлгіден өте қауіпті. Қырғыздар (қазақтар) біреуді қарғаған кезде «қара албасты» немесе «қара бассын» деп айтады» [143, с. 106]. Қазақ арасында «қара басты», «бастырылу» деген ұғым бар. Бұл тікелей осы Албасты бейнесіне қатысты айтылған дүние. Бұдан Албастының тек босанып жатқан әйелге емес, жалпыға (тіршілік иесіне) бірдей қауіпті болатынын көреміз. Мысалы, қазақтағы Молжігіт бақсының аузына өкпе тістеген бейнесіндегі албастыны кезіктіруі туралы хикаясындағы және қырғыздардың Томо атты шаман туралы айтылады. Албастыны ұстап, оны өз шашын өзі жұлғанға дейін ұрған адамға ғана «қуушының» (куучу) қабілеті даритын болған. Бұл хикаяда Сүлейменқұлдың Албастыны ұстап алып, шашын тартып алғандығы және бұдан былай албастының одан қорқатыны, оған жоламайтындығы туралы әңгімеленеді [115, с. 97]. Ф. Пояркова қара албастыларды қорқытудың амалдарын көрсетеді: «Жетісу қырғыздары босанып жатқан әйел талып жатса, барынша қатты шу шығарады: қолдан жасап дабыл қағады, оқ атады. Көрші киіз үйдегілер де албастыны қууға қатысады... Бұл көмектеспесе, киіз үйге бүркіт әкелуге тырысады, қырғыздардың сенімінше албасты бүркіттен қорқып қашады [148]. Қазақ және қырғыз халқының сенімінде Албастының сипаты, әрекеті бір арнадан табылса, сол сенімнен бастау алған фольклорлық мәтіндері де үндеседі. Албастыны сабау, оның затын тартып алу, бақсылардың киесін қолдану башқұрт хикаяларында да кездеседі. Дәлел ретінде Ф. Надршинаның пікіріне жүгіне аламыз: «Көрсетілімнің сипатына қарай «қорғану» құралдары да болған: зұлым аруақтарды түрлі магиялық әрекеттермен «шошытқан» (мысалы қамшымен ұру), бұл әрекетті дуа айта отырып жүзеге асырған, кейін қарудан оқ атып, дуалдарға бұрымдарды ілген. [149]. Түрікмен мен өзбек фольклорында адам албастыны бағындыруы үшін оның бір затын, сиқырлы кітабын, тарағын не болмаса теңгесін қолына түсіру керек. Сондай-ақ оған айтқанын істеткізу үшін киіміне ине шаншыса да болады, сонда адам не қаласа, албасты соны орындайды. Мұндай тәсіл түрік хикаяларында орын алған (Қосымша А). 
Сонымен бірге дифференциалды қасиетіне қатысты Албастының жылқыны жақсы көретіндігін атап өткен жөн, себебі Албастының түнде атқа мініп, жалын шимайлап өріп тастайтыны туралы түсініктер кең таралған (Қосымша А). С. Қондыбай мұны су жылқылары – суындар туралы ежелгі түсінікпен байланыстырады: «Албасты мен суындар мифологиядағы суды мекендейтін құбыжықтар болғандықтан олардың шығу тегі бір, ортақ» дейді (Қосымша А). Ақбозат о дүниенің өкілі деген наным бар. Өлілер әрқашан да ол иістен қорқады. Міне, сондықтан албасты ақ боз атты көрісімен тұра қашады деген сенім бар [103, р. 9]. Бұл тұста ақ боз ат реалды мифологиялық кейіпкер ретінде танылып тұр. Жануарларға әмірлік еткен Албасты, сайып келгенде, аңшылар тіршілігіне билік ететін тұстары бар. Өйткені аңшының бүкіл өмірі аң мен жануарға байланысты. Сол себепті кейбір тұстарда Албасты адамның өмірі мен өліміне билігін жүргізуші боп көрінеді. Яғни, орман мен су маңайының тыныштығын бұзған, «тәртіп сақтамаған» адам баласы Албастының қаһарына ұшырайды. Осы орайда И. Разумова: «Көптеген хикаяларда «иелер» рөлі жақсы сипатта суреттеледі. Осы «иелік етушілер» ережені сақтамағаны үшін жазалайтын да болған» [150]. 
[bookmark: _Hlk199882365][bookmark: _Hlk199882389][bookmark: _Hlk199882566][bookmark: _Hlk215141977][bookmark: _Hlk215623696]Түркі халықтарының мифтерінде, хикаяларында әйелге үйір құбыжықтар көптеп кездеседі. И. А. Кастаньенің жазбасында Адам-ата мен Хауа-ананың арасындағы адамның кімнен жаралғандығы туралы әңгімеленеді. Сонда ұрықтары жеке-жеке жиналып, мақтаға оралған Адам-атаның ұрығынан адам, Хауа-ананың ұрығынан жыбырлап, дию, жын, пері пайда болғаны баяндалады  [151]. Тағы бір сюжетте: «Құдай тозақтың жетінші қабатында оттан Нимлис атты қасқырды, Хыблис атты жолбарысты жаратқан екен. Олар қосылып, ерлі-зайыпты болады. Алғашқы туған ұлдың атын Ібіліс, қыздың атын Жын қояды. Екінші туған ұл – Дию, қыз – Аджина, үшінші ұл – Шайтан, қыз – Албасты аталады. Сөйтіп олардың ұрпағы көбейе береді» делінеді [151]. Табиғатты тылсым жаратылыстарына деген қалтқысыз сенім, нақтырақ айтқанда, сол сенімнен туған қорқыныш белгілі бір ырым жоралғыларды, адам әрекетіндегі арнайы тәртіп заңын дүниеге әкелді. Мәселен, қазақ халқында үйден табалдырықты оң аяқпен аттап, «биссмилла» деп айтып шығу әдеті бар. Әйтпесе, шайтандар жолдан тайдыруы мүмкін. Қазақ нанымында адам үйден шығарда, үйге кірерде оң аяқпен қадам жасайды. Кез келген істі бастар алдында «биссмилла» деп, іске сәттілік тілейді. Жалпы, қыз баланың кіндігін ашып жүруге қатаң тыйым салған. Өйткені «кіндігіне шайтан ұялап, іш кірне ауруына шалдығады, өміріне қатер төнеді» [152, б. 112] деп сенген. Қазақтың тыйым сөздерінде «Түнде суға баруға болмайды. Әсіресе, әйел адамдарға» [152, б. 207.] деген түсініктер бар. Мұның астарында жоғарыда айтылған мифологиялық санадан сарқыншақ боп жеткен наным негізі бар. Өйткені «түн» – барлық жын мен шайтан атаулының шарықтайтын кезі. Сонымен қатар ұйғыр нанымында кішкентай ер бала үйде жалғыз қалғанда, бас жағына пышақ немесе қамшы қояды. Әйел де өз жанында пышақ ұстаса, ешбір зиянкес күш жолай алмайды. Халқымыздың наным-сеніміндегі бесіктегі сәбидің бас жағына пышақ қоюдың себебі – жын-шайтаннан қорғайды, бала шошымасын деген сенім-ниетке байланысты. Себебі халық сенімі бойынша Албасты, Жын, Шайтандар адамның түсіне еніп, шошытып, жаман ауруға шалдықтырса, Мыстан кемпір, Жезтырнақ егер адам ескі моланың басына келіп қоныстанса, сол адамға келіп, мазасын алатын көрінеді. Прозалық шығармаларда бұл әрекет әдетте түнгі уақытта, жапан далада, тірі жан жүрмейтін жерде, қараңғыда болады. Ұйғыр халқында адамды біреу сырттан бір рет шақырса, шыға қоюға болмайды екен, себебі шайтан ғана тек бір рет дауыстайды екен. Сондықтан бұл адам танымы мен мифологиялық ойлау жүйесінің сабақтастығын айғақтайтын дүниелер.
Адам жердегі тіршілікті аспанға да теліп, космогониялық мифтерді туындатса, дүниенің, әлемнің, жердің жаралуына да өзіндік адами болмысын негіздеген. Осындай егіздеу демонологиялық бейнелерге де қолданылған. Сөйтіп прозалық шығармаларда мифологиялық реалды, ирреалды кейіпкерлер адам сияқты тіршілік етіп, адам санасының реалды қабылдауына, илануына себеп болды. Ең басты мәселе – жер бетінде, дүниеде тылсым күштің, ерекше әлемнің бар екендігі және оның халықтың сенімі, нанымы, танымымен астасып жатқанқандығын фольклорлық прозалық шығармалардан көретіндігімізде.
[bookmark: _Hlk204288860]Тұжырымдай келе байқағанымыз, қазақ фольклорлық прозасында кездесетін мифологиялық лексика, атап айтқанда мифологиялық кейіпкерлердің барлығы дифференциалды белгілері мен адамға қатынасы тұрғысынан өзара байланысты, сарындас келетіндігіне көз жеткіздік және олар (мифологиялық кейіпкерлер) адам көзіне көрінерде әртүрлі жолмен: жануар бейнесінде, яғни зооморфты кейіпте көрінеді (ит, ешкі, түлкі, т.б.); ешкімге көрінбей келеді; сұлу сары қыздың бейнесінде келеді; емшектері салбыраған әйел, кемпір бейнесінде келеді; алмас кеуделерінде өткір балталары бар ер адам немесе ұзын шаштары мен емшектері бар, бойшаң әйел түрінде; денесін түк басқан, бойы бір қарыс, сақалы қырық құлаш шал ретінде келіп, қиянат жасайды, сондай-ақ Қыдыр (Қызыр) ата, қария кейпінде немесе жәндік, құс ретінде көрініп, адамзатқа бақ пен береке, молшылық пен ырыздық, бақыт сыйлап, жақсылық жасап, қамқорлық көрсетеді. Бұның барлығы дифференциалды белгілер болса, функционалды ерекшелігі, яғни қызметі де әртүрлі: аңшыны жебеп жүретін ие; оның бауырлары, күйеуі бар және оларға қамқоршы; адамнан қайырымдылық көрмесе, оларға қарғыс жібереді; бірде әйелдің өкпесін ала қашса, бірде үстіне отырып, қылқындырады немесе босанып жатқан әйелге, жаңа туған сәбиге қастандық жасайды, сондай-ақ кез келген адамды өлтіріп, ер адамдармен қатынасқа түсіп, оны алдап-арбайды, үстіне мініп алып, қинап, қытықтап өлтіреді. Кейібіреуінің мекені – ағашы көп жер, орман, тоғай, су, батпақ, қамыстардың арасы. Дауыл кезінде пайда болып, қатты дауыс шығарып күледі. Мысалы Албастыға тән сары түс түлкінің сырт кейпінен хабар береді, оның (Албастының) тырнақтары сояу-сояу ұзын келетіні оны Жезтырнақпен ұқсас екенін көрсететеді, адамның үстінен бастыра қылқындыруы Марту, Мара деген құбыжықпен ұқсас, оның ұзын шашын тараған әйел кейпіндегі образы, судың маңын мекен етуі Су перісімен, Үббе образымен ұқсастығын айқындай түседі, еркек жынысты болып келуі Албасты, Жалмауыз, Сөрелдерді бір арнаға тоғыстырады. Байқап отырғанымыздай, әр құбыжықтың тоғысатын бір негізгі атрибуты бар. Мысалы Албасты, Үббе, Су перісі сияқты құбыжықтарды тоғысатыратын атрибут - ол су. Олар судың маңын мекен етеді. Албасты мен Жезтырнақты тоғыстырушы атрибут – жездей өткір сояу-сояу тырнағы. Демек, Албастының қызметінің оң және теріс реңкі бар, басқа құбыжықтармен ұқсас тұстары өте көп, тіпті кейбір мәтіндерде Марту, Үббе сияқты құбыжықтарды Албасты деп атау да байқалады. Сонымен, мифологиялық кейіпкерлер қатарындағы құбыжықтар өзара тек функциясы жағынан ғна ұқсас болып қоймай, сонымен қатар олар өзара жеке дифференциалды белгілері жағынан да сабақтас, ұқсас.
Қазақ фольклорлық прозасының мазмұнына қарап отырсақ,  жоғарыда аты аталып, сипаттама берілген мифологиялық лексиканың өкілдері, құбыжық атаулының барлығы өзара мағынасы, функциясы, мекен ету орны, түр-қисыны жағынан ұқсас келеді. Демек, мифологиялық лексика әрқалай, өз бетімен жеке дара жатқан, бір-біріне еш байланысы жоқ атаулар тобы емес, олар ішінара мазмұндық жағынан болсын, түр-тұрпаты жағынан болсын бір-біріне жақын ұғымдар. 
Сонымен Албасты, Сөрел, Марту, Үббе, Жалмауыз кемпір, Жын, Пері сияқты т.б. дүлей күштерге ұқсас, су жиегінде шашын тарап отыратын, кейде бүкіл денесін түк басқан мақұлық ретінде көрінетін қаскөй құбыжықтардың әрқайсысының даралаушы дифференциалды белгісі бар дедік. Сонымен қатар мифологиялық образдардың (қыздың құсқа айналуы, батырдың тауға айналып қатып қалуы, жігіттің итке, бүркітке айналуы т.б.) құбылмалы қасиеттері де анықталды. Сонымен мифологиялық кейіпкерлерді топтаудағы басты принциптердің бірі олардың (мифологиялық кейіпкерлердің) дифференциалды белгілері және оны төмендегідей 5-кесте түрінде көрсетуді жөн көрдік.

Кесте 5 – Мифологиялық кейіпкерлердің дифференциалды белгілері

	Мифологиялық кейіпкерлердің дифференциалды белгілері

	Атрибуты
	мекені
	пайда бола тын мезгілі
	кейпі, бейнесі

	1
	2
	3
	4

	Албасты

	Арқасынан асып салбыраған екі метрлік кеудесі бар, ұзын шашын тарақпен тарап отырады, сиқырлы кітап, күміс теңге	
	Көпірлердің асты, өзен-көлдердің жағасы, ағаш түбі
	Түн, кешқұрым, ымыртта
	Үйілген мая шөп, арба, ит, ешкі, ат, әйел келбетінде

	Жезтырнақ

	Ұзын, темір, жез пышақ сияқты  өткір тырнағы бар, көзі ала, түсі сары
	Орман, жапан дала
	Түн
	Қолын жеңі мен жауып, жа сырып тұрады, адам кейіптес кемпір бейнесінде

	Көн аяқ

	Аяғы қайыс-қайыс көн тері
	Елсіз тоғайлар немесе аралдар
	қараңғыда
	Аяғы ұзын

	Жын

	Емшегі итаяқтай салбырап тұрады, иығынан асыра лақтырып жүреді, шашын тарқатып жіберген
	Түн, күн батарда
	Бақсы оны кө мекке шақырады
	Ұзынтұра жас қыз, кәрі, әйел, еркек адам бейнесінде

	Сөрел

	Бойы ағаштармен теңеседі, кеудесі тым ұзын, бойы үш сажын, жалаңаш әйел, емшегі тым ұзын, аяғы бойына ұласып жатады, тұяғы жұқа
	Қалың жынысты тоғайларда, ұзын ағаштар маңында
	Түн
	Жартылай адам, жартылай ер, жартылай әйел, жарымтық

	Марту, Үббе

	Ұзын салбыраған емшегі бар, жалаңаш, тастың үстінде отырып, шашын тарап отырады
	Су жағасы, өзен, көл, батпақ, ұйық
	Түн жамылғанда
	Қыз, әйел

	             Ескерту – Автордың құрастыруымен



[bookmark: _Hlk204289111][bookmark: _Hlk217603511][bookmark: _Hlk205313884]Бұл 5-кестеде берілген мифологиялық кейіпкерлердің функционалды ерекшеліктерінен ұйғаратынымыз сол, мифологиялық кейіпкерлерді сипаттайтын белгілер жиынтығы сандық және сапалық жағынан еркін өзгеруі мүмкін. Ең әмбебап дифференциалды белгілері жоғарыда аталып өтті, олар: мифологиялық кейіпкердің атқаратын қызметі (функциясы) немесе іс-әрекеті, сонымен қатар мифологиялық кейіпкердің дифференциалды белгілері, яғни Құдай дәрежесінде болуы, жасампаздық қасиетінің болуы, реалды (шынайы) және ирреалды (шынайы емес, яғни, ғажайып, тылсым, құпия) белгілері, кейіпкердің орны және мекен ету аймағы. Бұл белгілерді қазақ мифологиясындағы мифологиялық кейіпкерлерді жіктеудің негізі деп ұйғардық. Сонымен мифологиялық лексиканың дифференциалды белгілері  жаратылысы тылсым дүниеге, мифологиялық мазмұнға, наным-сенімге, киелі ұғымдарға қатыстылығын айқындайды, сонымен қатар ол мәдени және халықтың тарихи жадымен сабақтас жүйе. Ендеше мифологиялық лексиканың дифференциалды ерекшелігі – ол мифологиялық лексиканың тілдік қордан ерекшелеп тұратын, оларды мифологиялық жүйеге тән етіп көрсететін сипаттамалар жиынтығы. Бұл белгілер мифологиялық лексиканы басқа тілдік қабаттардан (тұрмыстық, ғылыми, техникалық, т.б.) даралап, оның тек мифологиялық мазмұнға, тыслым дүниеге, наным-сенімге, киелі ұғымға қатыстылығын айқындайды.

3-бөлім бойынша тұжырым
[bookmark: _Hlk217603156]Бұл бөлімде жалпы функция мен дифференция сөздерінің түпкі мағынасы аясындағы мағыналық сабақтастық айқындалып, мифологиялық лексиканың функционалды және дифференциалды аспектілері нақтыланды. Функционалды аспектіге мифологиялық лексиканың адам өміріне әсер етуі, адамға тигізетін әсері (аңшыны жебеп жүрген ие, аналарға, нәрестелерге қастандық жасаушы, адамнан қайырымдылық көрмеген құбыжық қарғыс жібереді, т.б.), олардың жағымды және жағымсыз қасиеті және бір күйден екінші күйге өту қасиеті – құбылу сияқты ерекшеліктері мен дифференциалды аспектісіне сай реалды-ирреалды, сондай-ақ антропоморфты, зооморфты мифологиялық кейіпкерлер, олардың адам көзіне көрінетін мезгілі, мекен ету кеңістігі т.б. ерекше белгілері зерделенді. Сонымен қатар адамға қамқор, қолдаушы, демеуші, жебеуші мифологиялық кейіпкерлердің адамзатқа қызметі халық танымы мен нанымы тұрғысынан талданып, олардың дүниетанымдық қыры ашылды. Осы ретте мифологиялық лексикаға тән ерекшеліктердің себебі анықталды, фольклорлық прозалық шығармалардағы мысалдар негізге алынып, талданды. Албасты, Марту, Жезтырнақ, Үббе, Жалмауыз, Пері, Шайтан (Сайтан), Сөрел, Көн аяқ, түлкі сияқты мифологиялық кейіпкерлердің өзара ұқсастықтары, оларды бір арнаға тоғыстыратын атрибуттарындағы белгілер мен іс-қимылындағы көпқырлы ерекшеліктері жан-жақты қарастырылып, талданды. Мифологиялық лексиканың толық классификациясы жасалып, кесте түрінде көрсетілді, мысалдармен нақтыланды.

Қорыта келгенде, диссертациялық жұмыста фольклорлық прозалық шығармалардағы мифологиялық лексиканы тілдік тұрғыда зерттеу мәселесі алға қойылды. Фольклорлық прозалық шығармаларды халық танымының айнасы, ұлттық болмыстың көрінісі деп қарастырсақ, сол фольклорлық проза тілін зерттеу ұлттық тіл көркемдігі мен тереңдігін аша түсетін, ұлт болмысын қалыптастыратын бірден бір құрал екендігі айқындала түседі. Халық ауыз әдебиетіндегі прозалық шығармалар тілін зерттеуде көптеген мифологиялық лексика санатына қатысты сөздер талданып, олардың өзара айырмашылығы мен бірлігі, жанасатын тұстары мен өзіндік жеке ерекшеліктері айқындалды.
Фольклорлық прозалық шығармалардағы мифологиялық лексиканы зерттей отырып, ондағы мифологиялық лексиканың классификациясын анықтау басты назарға алынды. Осы мақсатқа жету барысында көптеген шетелдік ғалымдары О. Абыякая, В. Афанасьева, К. Керенья, Ф. Хисамитдинова, О. Черепанова, қазақ ғалымдары А. Байтұрсынов, Ш. Уәлиханов, М. Әуезов, Е. Ысмайылов, Ә. Қоңыратбаев, С. Сейфуллин, С. Мұқанов, Ә. Марғұлан, Б. Кенжебаев, Қ. Жұмалиев, М. Ғабдуллин, С. Қондыбай, С. Қасқабасов, Ж. Аймұхамбеттің, С. Қондыбай, А. Тойшанұлының, А. Дүйсенбінің, А. Пангереевтің, Б. Ақбердиеваның, Қ. Ғабитханұлының, Г. Сағынадин, З. Наурызбаеваның зерттеулері негізге алынды.
Диссертациялық жұмыстың мазмұнына сәйкес бірінші тарауда қазақ фольклорлық прозасы жанрына қатысты отандық ғалымдардың ғылыми теориялық тұжырымдары сараланды. Аңыздық проза құрамындағы шығармалардың өмірге келу процесі мен шындыққа қатысына байланысты жік жанрға бөлінетіндігі айтылып өтті. Мифологиялық лексиканың ғылымдағы зерттеу бағыты (әдеби және тілдік), оның зерттеу нысаны, ғалымдардың терминдерге қатысты тұжырымдары, отандық ғылымда жүргізілген фольклорлық шығармалар тіліне қатысты лингвистикалық, әдеби зерттеулер аталып өтті. Сонымен қатар миф, мифология, мифологема, мифонимия, мифологиялық лексика сияқты мифолингвистикағы маңызды терминдердің аражігі айқындалды. Фольклорлық прозада кездесетін мифологиялық лексиканға тән критерийлер, басты белгілердің алғышарты айқындалды. Зерттеу жұмысының екінші тарауында мифологиялық лексиканың мағыналық және қызметтік топтары (тақырыптық-мазмұндық аспектісі егжей-тегжейлі зерттеліп, әрбір тақырыптық топтағы мифологиялық лексикаға мәтін ішіндегі кейпі мен оның өзіне тән белгілері анықтала отырып зерделенді. Зерттеу жұмысының үшінші тарауында мифологиялық лексиканың функционалды-дифференциалды аспектісі тарқатылып, әр аспекті өз ішінен бірнеше мифологиялық тармақтарға бөлініп, қарастырылды. Зерттеушілердің ғылыми тұжырымдарына негізделе отырып, мифологиялық лексиканың әрбір топтық тармақтарына жеке-жеке тоқталып, оларға тілдік талдау жасалды. Мифологиялық лексиканың көпқырлылығы анықталды, мифологиялық лексиканың бір күйден екінші күйге ауысу қасиеті, адамның көз жасынан, түкірігіне, пайда болған мифологиялық атаулар және олардың тілдік бірлік ретіндегі функционалды және ерекше дифференциалды белгілері анықталды. 
Шетелдік және отандық ғалымдардың ғылыми тұжырымдарына негізделе отырып, қазақ фольклорлық прозасында кездесетін мифологиялық лексикаға классификация жасалып, әр сөздің тақырыптық әрі мазмұндық аясы ескерілді. Мифологиялық лексиканың тақырыптық және мазмұндық аспектісіне мифологиялық антропонимдер, оның ішінде демонимдер, сонымен қатар  мифологиялық топонимдер, оның ішінде: мифогидронимдер, ол өз ішінен мифопотамонимдер; мифопелагонимдер; мифолимнонимдер; мифопегонимдер; сонымен қатар мифологиялық топонимдердің ішінде мифоойконимдер; мифоастионимдер; мифооронимдер; мифоспелеонимдер; мифологиялық зоонимдер, оның ішінде: мифогиппонимдер; мифокамеллонимдер; мифоорнитонимдер; мифокинонимдер; мифофелисонимдер; мифоинсектонимдер; мифобизонтонимдер; мифологиялық космонимдер мен мифологиялық астронимдерді және мифологиялық прагматонимдерді, оның ішінде: мифохрематонимдер мен мифопарейонимдер; сонымен қатар мифологиялық идеонимдердің бір түрі мифотеонимдерді және сонымен қатар мифологиялық фитонимдер деген топтарға бөлініп талданды. Әр мифологиялық лексика мәтін ішінде талданып, оның мәтінде кездесу жиілігі сандық көрсеткішпен анықталды. 
Бұл ретте фольклорлық прозадағы мифологиялық лексикаға лингвофольклористикалық талдау жасау, мифологиялық лексиканың мағыналық топтарын, ерекшеліктерін анықтау мақсат ретінде нақтыланып, осы мақсатқа сай фольклорлық проза туындыларының жанрлық дифференциясы анықталды, мифологиялық танымның ерекшелігі сараланды. Сонымен қатар, фольклорлық прозалық шығармалар тілінде кездесетін мифологиялық лексика топталып, мифологиялық лексиканың классификациясындағы негізгі принциптер анықталды, оларға лингвофольклористикалық талдау жасалды. Фольклорлық зерттеулерде кездесетін мифологема, мифема, мифоним, мифонимия, мифологиялық лексика ұғымдарының мағыналық аражігі анықталды. Фольклорлық прозадағы мифологиялық кейіпкерлерге тән дифференциалды ерекшеліктері ескеріліп, функционалды қызметін айқындау нәтижесінде мифологиялық лексиканың тақырыптық-мазмұндық топтары анықталып, мифологиялық антропонимдер, мифологиялық топонимдер, мифологиялық зоонимдер, мифологиялық космонимдер мен мифологиялық астронимдер, мифологиялық прагматонимдер, мифологиялық идеонимдер, мифологиялық фитонимдердің мағыналық ерекшеліктері анықталды. Фольклорлық прозадағы мифологиялық кейіпкерлерге тән жасампаздық қасиет, белгілі бір қызметтік функцияларының, атрибуттарының болуы, мекен ету орны мен көріну уақыты сияқты негізгі дифференциалды белгілері анықталып, қазақ фольклорлық прозасындағы мифологиялық бейнелердің өзіне тән белгілері мен қызметінің синкреттілігі, олардың реалды және ирреалды, антропоморфты, зооморфты белгілері, жағымды және жағымсыз, аралас сипатты функциялары мен құбылу әрекеті арқылы ерекшеленетіні анықталды.
[bookmark: _Hlk208833637]Қазіргі кезеңде, кейінгі буынға да рухани құндылық пен ұлттық болмыстың, халықтық дүниетанымның қазынасын сіңіруде қазақ фольклорлық прозасындағы мифологиялық лексиканы тілдік тұрғыда зерттеудің өзектілігі мен маңыздылығы арта түседі. Себебі, біріншіден, қазақ фольклорындағы мифологиялық лексика ең әуелі жалпы түркі жұртына ортақ лексика, сол себепті мифологиялық лексиканы зерттей отырып, біз түп тамырымызбен, ата-баба салтымен, мәдениетімен, болмысымен етене жақын бола түсеміз. Екіншіден, мифологиялық лексиканы тілдік тұрғыда зерттеу бұрын-соңды жүргізілген зерттеулерге жаңаша көзқарас, жаңа бағыт үстейді. Үшіншіден, әлемдегі көптеген халықтардың мифологиясы бір арнаға келіп тоғысып, келешек ұрпаққа әдет-ғұрып, салт-сананың бірлікте өмір сүруіне тәрбиелейтін алтын көпір. Әсіресе, мәдени дамуы жағынан кенжелеп қалған түрлі ғұрыптардың мән-мағынасы мен іс-әрекеттің себептері осы мифологиялық лексиканы талдау арқылы анықталады.
Фольклорлық проза тілінде халықтың танымын жеткізетін тілдік құралдар, яғни оның (фольклорлық прозаның) құрамдас бір бөлігі - ол мифологиялық лексика. Мифологиялық лексика тек әдебиеттің, тілдің обьектісі ғана емес, ол өзара бір-бірімен тығыз байланысты мифология, мифологиялық таным я мифологиялық дүниетаным ұғымдары санатына енетін және бүгінгі таңда зерттелу аясы кеңейіп келе жатқан көптеген ғылыми бағыттармен өзектес, сарындас ұғымдар. Мифологиялық лексика қазіргі ғылымдағы когнитивтік лингвистика, лингвомәдениеттану, этнолингвистика, коммуникативтік лингвистика, прагмалингвистика, экстралингвистика, психолингвистика т.б. сияқты ғылым салаларының зерттеу обьектісіне айналуда. Жоғарыда атап өткен еңбектердің қай-қайсысы да мифологиялық лексиканың әртүрлі ғылым салаларымен байланысын дәлелдей түседі және бұл еңбектер ұлттық тіліміздің мифологиялық таным-түсінігін ашып, қолданыс өрісін айқындауда құнды дереккөз бола алады. Бұның барлығы халық дүниетанымының арқасында өзара байланыс құрады. Біздің басты мақсатымыз – осы қазақ фольклорлық прозасының бір бөлшегі фольклорлық прозалық шығармалар тіліндегі мифологиялық лексиканың фольклорлық прозаның іргесін қалайтын құнды тілдік материал, оның (мифологиялық лексиканың) халық прозасының мазмұны, түпкі сыры, құрамдас бөлігі екенін дәлелдеу. Сондай-ақ мифологиялық лексиканың қазақ халқының мифологиялық танымын айқындауда маңызды рөл атқаратын бірден бір тілдік құрал екендігі анық.

